### **דברי הכנסת**

### **הישיבה השלוש-מאות-ועשרים-ושלוש של הכנסת החמש-עשרה**

### יום רביעי, ט"ז בתמוז התשס"ב (26 ביוני 2002)

### ירושלים, הכנסת, שעה 11:02

**תוכן העניינים**

[הודעת היושב-ראש](#_Toc452460186)

[שאילתות בעל-פה](#_Toc452460187)

[תחקיר בנוגע לפיגוע באוטובוס בצומת מגידו](#_Toc452460188)

[ביטול טיסות בוקר מישראל](#_Toc452460189)

[הנפקת כרטיסי עובד לבני נוער](#_Toc452460190)

[תנאי מעצרם של פעילי הימין](#_Toc452460191)

[חיבור בית-הספר היסודי ביר-הדאג' למי שתייה](#_Toc452460192)

[החממות הביוטכנולוגיות](#_Toc452460193)

[הצעת חוק-יסוד: משק המדינה (הצעות חוק והסתייגויות שבביצוען כרוכה עלות תקציבית) (הוראת שעה)](#_Toc452460194)

[(קריאה ראשונה)](#_Toc452460195)

[הצעת חוק להארכת תוקפן של תקנות שעת-חירום (יהודה והשומרון וחבל עזה –](#_Toc452460196) [שיפוט בעבירות ועזרה משפטית), התשס"ב–2002](#_Toc452460197)

[(קריאה שנייה וקריאה שלישית)](#_Toc452460198)

[הצעת חוק סדר הדין הפלילי (חקירת חשודים), התשס"ב–2002](#_Toc452460199)

[(קריאה שנייה וקריאה שלישית)](#_Toc452460200)

[המלצת הוועדה המשותפת של ועדת החוץ והביטחון וועדת החוקה, חוק ומשפט להיענות](#_Toc452460201) [לבקשת הממשלה לחזור ולהכריז על מצב חירום](#_Toc452460202)

[הצעת חוק שירות ביטחון (שירות מילואים) (הוראת שעה), התשס"ב–2002](#_Toc452460203)

[(קריאה ראשונה)](#_Toc452460204)

[הצעת חוק לטיפול בחולי נפש (תיקון – עיגון זכויות חולה הנפש), התשס"ב–2002](#_Toc452460205)

[(הצעת קבוצת חברי הכנסת)](#_Toc452460206)

[הצעת חוק צער בעלי-חיים (ניסויים בבעלי-חיים) (תיקון – הגבלות על ביצוע ניסויים ושקיפות מידע), התשס"ב–2002](#_Toc452460207)

[(הצעת קבוצת חברי הכנסת)](#_Toc452460208)

[הצעת חוק הרשויות המקומיות (בחירת ראש הרשות וסגניו וכהונתם) (תיקון – הרוב הדרוש להעברת סגן ראש עיר מתפקידו), התשס"ב–2002](#_Toc452460209)

[(הצעת קבוצת חברי הכנסת)](#_Toc452460210)

[הצעת חוק לתיקון פקודת התעבורה (ערכת עזרה ראשונה), התשס"ב–2002](#_Toc452460211)

[(הצעת חבר הכנסת ע' חוגי)](#_Toc452460212)

[הצעת חוק הביטוח הלאומי (תיקון – דמי אבטלה לעצמאי), התשס"א–2001](#_Toc452460213)

[(הצעת חבר הכנסת אמ' כהן)](#_Toc452460214)

[הצעת חוק הביטוח הלאומי (תיקון – ביטוח אבטלה לעובד עצמאי), התש"ס–2000](#_Toc452460215)

[(הצעת חבר הכנסת ר' מלול)](#_Toc452460216)

[הצעת חוק הביטוח הלאומי (תיקון – ביטוח אבטלה לעובד עצמאי), התשס"ב–2002](#_Toc452460217)

[(הצעת קבוצת חברות הכנסת)](#_Toc452460218)

[הצעת חוק סיוע לעסקים קטנים ולעצמאים (תיקוני חקיקה), התשס"ב–2001](#_Toc452460219)

[(הצעת קבוצת חברי הכנסת)](#_Toc452460220)

[הצעת חוק-יסוד: משק המדינה (תיקון – שוויון בשיעור קצבאות ילדים)](#_Toc452460221)

[(הצעת קבוצת חברי הכנסת)](#_Toc452460222)

[הצעת חוק חג המצות (איסורי חמץ) (תיקון – ביטול החוק), התשס"ב–2002](#_Toc452460223)

[(הצעת קבוצת חברי הכנסת)](#_Toc452460224)

[הצעת חוק חג המצות (איסורי חמץ – ביטול), התשס"א–2001](#_Toc452460225)

[(הצעת חבר הכנסת א' פינס-פז)](#_Toc452460226)

[הצעת חוק לתיקון דיני המשפחה (מזונות) (תיקון – קביעה והצמדה של](#_Toc452460227) [מזונות), התשנ"ט–1999](#_Toc452460228)

[(הצעת קבוצת חברי הכנסת)](#_Toc452460229)

[הצעת חוק לתיקון דין ההתיישנות בגין עבירות מין (תיקוני חקיקה), התשס"א–2000](#_Toc452460230)

[(הצעת חברת הכנסת ע' מאור)](#_Toc452460231)

[הצעת חוק תגמולים לחיילים ולבני משפחותיהם (חבלה שלא בעת מילוי תפקיד) (תיקון – חיילים בשירות מילואים פעיל), התשס"ב–2002](#_Toc452460232)

[(הצעת קבוצת חברי הכנסת)](#_Toc452460233)

[הצעות לסדר-היום כוונת הממשלה לגרש משפחות מתאבדים ומנהיגים פלסטינים](#_Toc452460234)

[הצעות לסדר-היום](#_Toc452460235)

[נאומו המדיני של נשיא ארצות-הברית](#_Toc452460236)

[מסמכים שהונחו על שולחן הכנסת](#_Toc452460237)

[הצעות לסדר-היום](#_Toc452460238)

[נאומו המדיני של נשיא ארצות-הברית](#_Toc452460239)

[הצעה לסדר-היום](#_Toc452460240)

[הסכם אוסלו "מת" – מהי האלטרנטיבה?](#_Toc452460241)

[הצעה לסדר-היום](#_Toc452460242)

[שילוב אקדמאים ערבים בשירות המדינה](#_Toc452460243)

[הצעה לסדר-היום עיכוב העברת הקצבה בסך 74 מיליון ש"ח לארגוני התרבות החרדית](#_Toc452460244)

[הצעה לסדר-היום](#_Toc452460245)

[גביית כספים על-ידי התאחדות המלאכה והתעשייה](#_Toc452460246)

[הצעות לסדר-היום המצב הכלכלי והשלכותיו החברתיות בעקבות העלאת מחירי הנסיעה בתחבורה](#_Toc452460247)

[הציבורית והעלאת הריבית במשק](#_Toc452460248)

[הצעות לסדר-היום התנגדות חבר הנאמנים של הסוכנות להמשך כהונת בעלי תפקידים בסוכנות היהודית](#_Toc452460249)

[הצעות לסדר-היום](#_Toc452460250)

[סיקור על-ידי רשתות ה-CNN וה-BBC](#_Toc452460251)

# הודעת היושב-ראש

היו"ר ר' מלול:

רבותי חברי הכנסת, בוקר טוב. אני מתכבד לפתוח את ישיבת הכנסת. היום יום רביעי, ט"ז בתמוז התשס"ב, 26 ביוני 2002.

לפני שנתחיל בסדר-היום, לפני דף של הודעות מטעם ראש הממשלה בדבר נסיעות של שרים וחזרתם של שרים. ברשותכם, אני מעביר אותו לפרוטוקול ומייד נמשיך בסדר-היום.

ראש הממשלה ביקשני להודיע, על-פי סעיף 36(א) לחוק-יסוד: הממשלה, כי – ראש הממשלה מילא את מקום שר החוץ בעת היעדרו מהארץ, מיום ז' בתמוז התשס"ב, 17 ביוני 2002, ועד יום ט' בתמוז התשס"ב, 19 ביוני 2002; השר רוני מילוא מילא את מקום השר דן מרידור בעת היעדרו מהארץ, מיום ז' בתמוז התשס"ב, 17 ביוני 2002, ועד יום י"ג בתמוז התשס"ב, 23 ביוני 2002; שר החוץ שב ארצה ביום ח' בתמוז התשס"ב, 18 ביוני 002; השר לענייני דתות שב ארצה ביום ח' בתמוז התשס"ב, 18 ביוני 2002; שר התחבורה שב ארצה ביום ט' בתמוז התשס"ב, 19 ביוני 2002; השר עוזי לנדאו מילא את מקום שר התחבורה בעת היעדרו מהארץ, מיום ט' בתמוז התשס"ב, 19 ביוני 2002, ועד יום ט"ו בתמוז התשס"ב, 25 ביוני 2002; השר דן מרידור שב ארצה ביום י"ג בתמוז התשס"ב, 23 ביוני 2002.

# שאילתות בעל-פה

היו"ר ר' מלול:

שאילתות בעל-פה. שאילתא ראשונה לשר התחבורה, של חבר הכנסת אמנון רובינשטיין – בבקשה, חבר הכנסת רובינשטיין.

שר התחבורה א' סנה:

– – – בשם שר הביטחון – – –

היו"ר ר' מלול:

שר התחבורה ישיב בשם שר הביטחון. תודה. נושא השאילתא: תחקיר בנוגע לפיגוע באוטובוס בצומת מגידו.

זבולון אורלב (מפד"ל):

כוונתי היתה לטיסות הבוקר, לא לשאילתא – – –

היו"ר ר' מלול:

אני מבקש, הרשמה לא דרך יושב-ראש הישיבה. אמרתי – השאילתא היא בנושא התחקיר בעניין הפיגוע באוטובוס בצומת מגידו.

# תחקיר בנוגע לפיגוע באוטובוס בצומת מגידו

אמנון רובינשטיין (מרצ):

אדוני היושב-ראש, זו שאילתא חוזרת מהשבוע שעבר. בשבוע שעבר שאלתי שאילתא בעניין התחקיר לגבי הפיגוע באוטובוס בצומת מגידו. בינתיים נוספו עוד שני פיגועים, ואני יכול גם כן לכלול אותם.

סגנית שר הביטחון השיבה, באמצעות השר לביטחון פנים, שלא התקיים תחקיר.

יושב-ראש הכנסת ביקש שאני אחזור ואשאל את השאלה הזאת גם השבוע, אז אני חוזר ושואל:

בפיגוע בצומת מגידו קיפחו רבים את חייהם כתוצאה מחדירת רכב תופת ומחבל מתאבד.

רצוני לשאול:

1. האם ביצעה מערכת הביטחון תחקיר בעקבות הפיגוע?

2. אם כן – מה היו תוצאותיו ומסקנותיו?

3. אם לא – מדוע לא בוצע תחקיר והאם יתקיים תחקיר בעתיד?

זו השאילתא שלי בעניין הביטחון, ואחר כך, השאילתא בעניין טיסות הבוקר.

היו"ר ר' מלול:

תודה, חבר הכנסת רובינשטיין. בבקשה, אדוני שר התחבורה.

חבר הכנסת אלסאנע, נא לאפשר לשר להשיב. תודה.

שר התחבורה א' סנה:

ובכן, תשובתי היא זו: פיגועים בתוך תחומי "הקו הירוק", התחקיר עליהם נעשה על-ידי משטרת ישראל ושירות הביטחון הכללי – לא על-ידי צה"ל – כך שלכל אינפורמציה על-אודות התחקיר על פיגוע מגידו יש לפנות לשני הגורמים האלה, שהם אחראים על כל נושא התחקור של פיגועים בתוך "הקו הירוק".

תמר גוז'נסקי (חד"ש):

בשביל מה היה צריך לגרור אותך לתשובה כזאת?

שר התחבורה א' סנה:

הוא שאל. זו תשובת הממשלה.

היו"ר ר' מלול:

ובינתיים, חברת הכנסת גוז'נסקי שאלה שאלה נוספת.

בבקשה, חבר הכנסת רובינשטיין, שאלה נוספת, ולאחר מכן – חבר הכנסת מחאמיד.

אמנון רובינשטיין (מרצ):

אני מקבל את תשובת סגנית השר שהציג שר התחבורה, אבל עד כמה שידוע לי, לא פורסמו תוצאות תחקיר גם של משטרת ישראל והשב"כ. אז אני פונה לממשלה בשאילתא – האם מישהו ביצע תחקיר, ואם כן – מה מסקנותיו?

היו"ר ר' מלול:

תודה רבה. חבר הכנסת מחאמיד, שאלה נוספת. אחריו – חבר הכנסת דהאמשה.

האשם מחאמיד (הרשימה הערבית המאוחדת):

אדוני היושב-ראש, אני מודה לך. אדוני השר, בעקבות אותו אירוע טרגי שאירע בצומת מגידו, מייד פורסמו ידיעות באמצעי התקשורת והכתימו אוכלוסייה שלמה – אם אתה זוכר, אדוני השר – ידיעות שאמרו שבוודאי היה סיוע של תושבי האזור, והכוונה היתה לוואדי-עארה ולאום-אל-פחם. האם לא הגיע הזמן, אדוני השר, לומר חד-משמעית שלא היה ולא נברא, ואם יש – תגידו לנו. תודה.

היו"ר ר' מלול:

תודה רבה. חבר הכנסת דהאמשה.

עבד-אלמאלכ דהאמשה (הרשימה הערבית המאוחדת):

אני מעביר את הזכות לחבר הכנסת אלסאנע.

היו"ר ר' מלול:

אתה מעביר את הזכות לחבר הכנסת אלסאנע. טוב. גם ממקומך אתה מנהל את הישיבה.

טלב אלסאנע (הרשימה הערבית המאוחדת):

אדוני היושב-ראש, אני מודה לחברי דהאמשה, שוויתר לי על השאלה הנוספת.

כבוד שר התחבורה, אני רוצה לציין שבעניין הזה אנו עדים בתקופה האחרונה כשיש פיגוע – וקשה מאוד – לעתים בטרם אפילו התחילו להעביר את הפצועים לבתי-החולים, מתחילים להעלות שאלות ותהיות כאילו יש מעורבים מקרב האוכלוסייה הערבית, מי הסיע, וכל מיני שאלות כאלה, כשהדבר טרם נבדק. הדבר הזה חמור, מסוכן ומיותר. כולנו – כל האוכלוסייה הערבית – מאוחדים בגינוי הפיגועים האלה, גם בקרב הפלסטינים, ומי שמבצע זו קבוצה קטנה – – –

היו"ר ר' מלול:

ומה השאלה?

טלב אלסאנע (הרשימה הערבית המאוחדת):

ולכן שאלתי – מדוע אין הנחיות ברורות להפסיק עם הספקולציות בשאלה מי המעורב, מי לא מעורב, ולהשאיר דברים לחקירה ולבדיקה מעמיקה?

היו"ר ר' מלול:

תודה רבה, חבר הכנסת אלסאנע. בבקשה, אדוני השר.

האשם מחאמיד (הרשימה הערבית המאוחדת):

– – –

היו"ר ר' מלול:

תודה רבה על ההצעה.

שר התחבורה א' סנה:

כאמור, לשאלתו הראשונה של חבר הכנסת אמנון רובינשטיין – נעשו שני תחקירים: משטרתי ושב"כי, שזה בעצם חלק מחקירת הפיגוע.

אם יש בכוונתך לקבל את זה בכתב, הכתובת היא השב"כ והמשטרה.

אמנון רובינשטיין (מרצ):

– – –

שר התחבורה א' סנה:

למיטב ידיעתי, אני יכול להגיד לך בוודאות, שהשב"כ מבצע על כך תחקיר וחקירה, ולפי מיטב ידיעתי – גם משטרת ישראל.

תמר גוז'נסקי (חד"ש):

שב"כ זה לא משטרה. שב"כ זה משרד ראש הממשלה.

שר התחבורה א' סנה:

לכן אני אומר – יש פה שתי זרועות שלטון נפרדות. על האחת אני אומר בוודאות מלאה, ועל השנייה אני אומר במידה פחותה של ודאות, ואני חושב שקל מאוד לברר את הדבר הזה.

להערות שנשמעו מצד חברי הכנסת, אני רוצה להגיד שני דברים והם דברים עקרוניים.

אני, כשר בממשלה וכחבר הכנסת וכאזרח המדינה, דוחה בשאט נפש את כל הניסיונות להטיל רבב על ציבור שלם של מיליון אזרחי מדינת ישראל שומרי חוק ונאמנים בגלל חטאם של בודדים.

נכון הדבר, וזו עובדה, שבכמה פיגועים היה סיוע מצד אזרחי מדינת ישראל. העובדה שזה קרה כמה פעמים לא מצדיקה, לדעתי, בשום צורה, לא האשמה אוטומטית ובטח ובטח ובטח שלא האשמה גורפת.

זו עמדתי, ואני רוצה להאמין שהיא מקובלת לא רק על שאר השרים, אלא על כל אדם דמוקרטי במדינת ישראל.

היו"ר ר' מלול:

תודה רבה, אדוני השר. שאילתא נוספת של חבר הכנסת רובינשטיין לשר סנה, והפעם בתוקף תפקידו המקורי כשר התחבורה. בבקשה חבר הכנסת רובינשטיין.

אמנון רובינשטיין (מרצ):

אדוני היושב-ראש, תרשה לי, כחבר כנסת ותיק, אני לא מבין את הדבר הזה. הממשלה לא יכולה להודיע לכנסת אם נעשה תחקיר או לא? צריך השערות של שר. אני לא זוכר דבר כזה. כאן אירע אירוע, 17 ישראלים קיפחו את חייהם, והכנסת לא יכולה לדעת אם היה תחקיר. אותו דבר לגבי הפיגוע באוטובוס בירושלים. אני מבקש, מזכיר הכנסת, אנא מסור את כל ההתפתחות הזאת ליושב-ראש הכנסת, כיוון שהוא גילה עניין מיוחד בנושא הזה.

על כל פנים, אני אפנה בשאילתא נוספת לראש הממשלה ולשר לביטחון פנים, לאחר שקיבלתי את התשובה של מערכת הביטחון.

# ביטול טיסות בוקר מישראל

אמנון רובינשטיין (מרצ):

ועתה לשאילתא שלי. חברות תעופה אירופיות שוקלות לבטל טיסות בוקר מישראל בשל ההוראה למנוע המראות מנמל התעופה בן-גוריון לפני השעה 06:00. החשיבות של מניעת רעש ברורה, אך בימים אלה ביטול טיסות מישראל עלול להחמיר את בידודנו האווירי.

ברצוני לשאול:

האם מוכן משרדך לשקול את ההוראה שנית ולדחות את החלתה בשנה?

היו"ר ר' מלול:

תודה. בבקשה, אדוני השר.

שר התחבורה א' סנה:

אם כן, מדובר בהשוואת שעת ההמראה בבוקר לזו המקובלת בכל ארצות אירופה. יש מדינות באירופה שבנמלי התעופה בהן ההמראות אפילו מאוחרות יותר, משעה 07:00 ואילך, אבל 06:00 היא המינימום. בדקתי אישית ומצאתי שבנמלי התעופה של גרמניה – וחברת "לופטהנזה" היא אחת מהמערערות היותר-קולניות על ההחלטה הזאת – הם מאפשרים לכארבע טיסות שכר בשבוע שנוסעות לאיים הקנריים להמריא. חברת "הפאג לויד" היא חברה גרמנית. פרט ליוצא מן הכלל הזה, שהייתי צריך לעמול קשה כדי למצוא אותו, לא ממריאים באירופה לפני 06:00, וברוב המקרים לא לפני 07:00. אני רוצה לתת לתושבי חולון, בת-ים וראשון-לציון את מה שנותנים לתושבי אמסטרדם ופרנקפורט ומינכן. הם לא פחות טובים מכל אחד אחר.

נתתי הודעה של חצי שנה מראש. אזכיר לך, שכאשר חברות תעופה זרות חדלו להלין את צוותיהן בארץ, בגלל המצב, הם הזיזו מהיום למחר את שעות הנחיתה בנתב"ג. אז הם לא הזדקקו לשום תקופת מעבר ואכשרה. לכן גם הפעם, ההתרעה של חצי שנה היא מספקת, ואינני רואה שום מקום לשום רוויזיה של ההחלטה הזאת.

היו"ר ר' מלול:

תודה. שאלה נוספת לחבר הכנסת רובינשטיין, ולאחר מכן – חבר הכנסת אורלב וחבר הכנסת דהאמשה.

אמנון רובינשטיין (מרצ):

אדוני היושב-ראש, אדוני השר, הרי ישראל אינה בלב אירופה, ויש בעיה של טיסות המשך. אני רוצה לקרוא לך, אדוני השר, מתוך מאמר ראשי של העיתונאי סבר פלוצקר, עיתונאי מאוד יסודי ולא אדם שסתם כותב דברים. הוא מתנגד להצעה שלך ואומר שהשינוי שלך ישרת למעשה גורם אחד, את חברת התעופה "אל על": "הוא תפור למידותיה ולזמניה. אם ייכנס לתוקף, יצמצמו ואף יבטלו חברות זרות חלק מטיסותיהן לישראל. הסכסוך המתוקשר יזיק לענף התיירות" – אני מוסיף, ענף התיירות שמתקיים בקושי – "המצוי ממילא במשבר עמוק ויחזק את הנטיות המונופוליסטיות של 'אל על'".

השאלה שלי היא, האם השר מוכן, בכל זאת, לשקול ישיבה משותפת יחד עם החברות הזרות, כדי שישראל לא תהיה עוד יותר מבודדת בעולם התעופה הבין-לאומי?

היו"ר ר' מלול:

ומה ישתנה בעוד שנה, חבר הכנסת רובינשטיין? מה ישתנה בעוד שנה? השאילתא שלך מדברת על שנה.

אמנון רובינשטיין (מרצ):

לא. השאלה הנוספת שלי היא, האם הוא מוכן להיפגש אתם.

היו"ר ר' מלול:

חבר הכנסת אורלב, בבקשה.

זבולון אורלב (מפד"ל):

אדוני היושב-ראש, חברי חברי הכנסת, מכובדי השר, אין ספק שהמטרה של הגדלת מספר הטיסות לישראל והגדלת מספר התיירים היא מטרה חשובה ביותר. האם אפשר לשקול להוציא את הטיסות בשעות שאסורות לטיסה מנתב"ג משדה תעופה אחר? יש במדינת ישראל עוד שדות תעופה שמשתמשים בהם בשעות חירום. אנחנו נמצאים בתקופה שבה אנשים ממעטים לבוא, וחבל שבגלל מגבלות ביורוקרטיות נמנע מטיסות נוספות להגיע לישראל. האם אפשר לתקופה קצובה לאפשר לקיים זאת בבסיסים, במקומות אחרים – לדוגמה, בלילות שיש בהם ערפל, או יש מניעה מלנחות בנתב"ג נוחתים מטוסים במקומות אחרים. אני חושב שאולי ניתן לשקול את הפתרון הזה כפתרון חלופי לבעיה.

היו"ר ר' מלול:

השאלה מובנת. חבר הכנסת דהאמשה, בבקשה.

עבד-אלמאלכ דהאמשה (הרשימה הערבית המאוחדת):

אני רוצה לשאול – אם אכן זהו השיקול, לתת לתושבי ראשון-לציון, חולון וכן הלאה את כל התנאים של מנוחת בוקר, למה לא תיתן את זה גם לתושבים אחרים בארץ? למה אני צריך בכפר-כנא שלי, כל יום מוקדם בבוקר לשמוע איזה מטוס חולף בשעות 04:00 ו-05:00, בטיסה אזרחית. מטוס של "ארקיע" כנראה, חולף ממש מעל לכפר שלנו, הרבה פעמים. כנראה הוא טס לקריית-שמונה או לצפון.ואני שואל, בכלל: אם זה שיקול באמת, אז בכל שדות התעופה האזרחיים צריך לתת הוראה שלא להמריא לפני השעה 06:00.

ובקצה העניין – אני הייתי גם בנבטים בנגב, פעם אחת. שם, מטוסים אזרחיים, לא רק צבאיים, כל הלילה לא נתנו מנוח, הולכים ובאים כל הזמן. באמת צריך להפעיל את השיקול הזה, אם כך, גם לגבי מקומות אחרים. גם לתושבים אחרים מגיעה אותה מנוחה.

היו"ר ר' מלול:

בבקשה, אדוני השר.

שר התחבורה א' סנה:

אולי נתחיל דווקא בשאלתו של חבר הכנסת דהאמשה. למיטב ידיעתי, הקו היחיד שעובר הוא הקו של "ארקיע" שנוסע למחניים, והוא עובר שם בגובה רב, כך שמטוסים אזרחיים טסים מעל לכפר-כנא בגובה כזה שהם לא מסוגלים – – –

עבד-אלמאלכ דהאמשה (הרשימה הערבית המאוחדת):

– – –

שר התחבורה א' סנה:

מטוס אזרחי אסור לו לטוס בגבהים שאתה מתאר, ואם מדובר במטוסים צבאיים, זה ודאי נדרש לצורכי ביטחון. יש נתיבים, ואני לא חושב שמישהו עושה את זה באופן מיוחד כדי להפריע.

להצעתו של חבר הכנסת זבולון אורלב – אין אפשרות להטיס את טיסות הבוקר משדות אחרים, ואומר גם למה: א. אין שדה אזרחי במרכז הארץ שמסוגל היום לשאת טיסות של מטוסים מסוג זה, וגם לו היה כזה – הטורח של טרטור נוסעים לשדה אחר עולה לאין שיעור על כל נזק אחר. שדה תעופה בין-לאומי יש אחד. בעתיד יהיו שניים ושלושה, אך כעת יש רק שדה אחד במרכז הארץ, נמל התעופה בן-גוריון. אין לו חלופה מהבחינה הזאת. לכן ההצעה שהעלית היא הצעה בלתי מעשית, לדאבוני.

לשאלתו הנוספת של השואל העיקרי, חבר הכנסת רובינשטיין. עם כל הכבוד למאמרו של סבר פלוצקר, כשמאשימים את שר התחבורה של מדינת ישראל שהוא עוזר ל"אל על", זו אשמה שאני מקבל אותה באהבה. אני אומר – כן, לכל חברה ישראלית אני אשתדל לעזור, ואני עושה זאת במלוא כוחי.

אשר לעניין הקונקרטי הזה – אין טעם בדחייה. ההזזה של לוח הזמנים בחצי שעה איננו משפיע על הקשר האווירי לארץ, בפועל. יש כמה טיסות "קונקשן", שלחברות יותר נוח למשוך את הנוסעים מהארץ אליהן. הם מגיעים לצומת, מאגר של שדות תעופה ראשיים, שהם שולטים בהם, ואת המרווח הזה של 40-30 דקות הם יכולים לווסת, ולדאוג לכך שנוסעי ה"קונקשן" יוסעו באיזה אוטובוס מיוחד – דבר שהוא בשליטתם. יוסעו אל המטוס, ותיפתר הבעיה. על 30 דקות לא נהרס ה"קונקשן" הזה, אם מישהו רוצה לגלות קצת חריצות וקצת יצירתיות. הרי אני מחפש פתרון מעשי, אני לא מחפש להתקוטט – – –

אמנון רובינשטיין (מרצ):

– – –

שר התחבורה א' סנה:

ברצון, בהחלט כן. אני מוכן גם להזמין אותך לפגישה.

היו"ר ר' מלול:

תודה רבה, אדוני שר התחבורה, על שתי התשובות על שתי השאילתות של חבר הכנסת רובינשטיין. אנחנו עוברים לשאילתא הבאה, של חברת הכנסת תמר גוז'נסקי, אל שר העבודה והרווחה, בעניין הנפקת כרטיסי עובד לנוער. בבקשה, חברת הכנסת גוז'נסקי.

# הנפקת כרטיסי עובד לבני נוער

תמר גוז'נסקי (חד"ש):

אדוני היושב-ראש, כנסת נכבדה, אדוני השר, בני נוער המעוניינים לעבוד בקיץ מחויבים על-פי חוק להוציא כרטיס עובד לנוער.

היו"ר ר' מלול:

אדוני השר – – –

תמר גוז'נסקי (חד"ש):

לשכות התעסוקה אינן מנפיקות כרטיסי עובד לנוער ובכך מונעות מבני נוער לעבוד או מאלצות אותם לעבוד ללא כרטיסי עובד, מצב שעלול להיות מנוצל על-ידי המעבידים לרעה.

רצוני לשאול:

1. מדוע אין מנפיקים כרטיסי העובד לנוער?

2. האם יונפקו הכרטיסים מייד? תודה.

היו"ר ר' מלול:

תודה רבה, גברתי. בבקשה, אדוני השר.

שר העבודה והרווחה ש' בניזרי:

אדוני היושב-ראש, רבותי חברי הכנסת, בהתאם לחוק עבודת הנוער, נער לא יועסק אלא אם הוצא לו פנקס עבודה ורופא משפחה אישר את העסקתו. פנקסי עבודה מוצאים על-ידי לשכות התעסוקה במשך כל השנה לנערים העובדים במהלך שנת הלימודים, לדוגמה, בשעות אחר הצהריים.

מבצע תעסוקה לנוער מתקיים מדי שנה בתקופת הקיץ, עם סיום שנת הלימודים במערכת החינוך, השנה – ביום ראשון, 23 ביוני 2002. לשכות התעסוקה לנוער בכל היישובים הונחו לשלב נערים בתעסוקה, ושירות התעסוקה יוצא במסע פרסום בכל אמצעי התקשורת, שיכלול בין היתר מידע בסיסי לרישום בלשכת התעסוקה ולקבלת פנקס עבודה, זכויות עבודה של נוער וגופים המטפלים באכיפת חוק עבודת הנוער.

מבצע התעסוקה לנוער הוא מפעל יפה, ואנו גאים ושמחים לקיימו מדי שנה. לשכות התעסוקה החלו להנפיק פנקסי עבודה לנוער, וכדי לעשות זאת הן מחויבות בבדיקת אישורי הבריאות ופרטי הנרשמים, כדי לעמוד בדרישות החוק.

לשאלתך, כאמור, המבצע החל לפני יומיים וכבר הונפקו כרטיסי עבודה לנוער. רק בירושלים ובסביבתה הונפקו כ-700 פנקסי עבודה מאז תחילת המבצע לפני יומיים. לשאלתך, אפשר שבני נוער מסוימים פנו לפני מועד תחילת המבצע, לפני ששנת הלימודים נסתיימה, ולכן לא קיבלו פנקסי עבודה. הנוער הזה מתבקש לפנות ללשכת התעסוקה רק בתום שנת הלימודים, ולא בימי הלימודים.

לשכות התעסוקה מרכזות את מקבצי הנתונים על הנרשמים ומתכננות הפניה מתוכננת למקומות עבודה.

היו"ר ר' מלול:

תודה, כבוד השר. שאלה נוספת לחברת הכנסת גוז'נסקי.

תמר גוז'נסקי (חד"ש):

אדוני השר, קודם כול, אני שמחה שהבעיה נפתרה, כפי שאדוני מתאר. אבל, אני חושבת שההנחיה לא כל כך מובנת לי. מה זה משנה אם הם היו פונים שבועיים מראש? אותם נערים כנראה ניסו להיות ראשונים בתור. הם יודעים שהיצע העבודה לנוער בקיץ הזה מצומצם ולכן הם ניסו להיות ראשונים.

אנחנו צריכים לזכור, אדוני השר, שיש לנו בעיה מאוד קשה. דווקא במשפחות מובטלים, ששם הילדים מנסים לעזור בפרנסה – – –

היו"ר ר' מלול:

חבר הכנסת זאב, אני מגביל את תנועתך באולם.

תמר גוז'נסקי (חד"ש):

אתה יודע ששם היצע העבודה יותר קטן. אנחנו לא מדברים על בני-הנוער שההורים מסדרים להם עבודה במקום העבודה שלהם. לכן רציתי לדעת, אדוני, אם עשיתם מאמץ, לאור המצוקה הקיימת, לחפש עבודה או לחפש הזדמנויות עבודה לנוער.

היו"ר ר' מלול:

תודה רבה, גברתי. שאלה נוספת – חבר הכנסת אורלב.

זבולון אורלב (מפד"ל):

אדוני השר, בדיון שהיה השבוע בוועדת החינוך התברר שיש רק ארבעה מפקחים על תעסוקת נוער במשרד העבודה והרווחה. הואיל והקיץ הוא תקופת העבודה הרבה של נוער, והואיל ויש תופעות של ניצול נוער עובד, האם השר מוכן לשקול שלצורך הקיץ ייעשה מבצע גיוס של מפקחים זמניים או הסטת מפקחים מתחומים אחרים, על מנת להבטיח שיימנע ניצול נוער על-ידי כך שאומרים להם שהם באים לשלושה ימי ניסיון, או מעסיקים אותם בשעות אסורות, או לא בגילים הנכונים, או לא משלמים להם את התעריפים הנכונים?

היו"ר ר' מלול:

תודה רבה, אדוני השר, בבקשה.

עבד-אלמאלכ דהאמשה (הרשימה הערבית המאוחדת):

אפשר לשאול עוד שאלה?

היו"ר ר' מלול:

כן. אומנם הוא לא נרשם, אבל נאפשר לו. בבקשה, חבר הכנסת דהאמשה, בקצרה.

עבד-אלמאלכ דהאמשה (הרשימה הערבית המאוחדת):

כבוד היושב-ראש, מכובדי השר, אני רוצה לשאול שאלה אחת בשני ראשים: א. עמדתו של השר בעניין העובדים הזרים ידועה, ואינני יודע אם היא עקבית ואם הוא מצליח לעשות משהו בעניין הזה. מובן שהעובדים הזרים למעשה תופסים מקומות רבים, גם של נוער.

ב. איך העניין הזה מתנהל במגזר הערבי ובצפון בכלל? אדוני הזכיר את ירושלים, מה עם החלוקה בצפון ובנצרת במיוחד?

היו"ר ר' מלול:

תודה רבה. בבקשה, אדוני השר.

שר העבודה והרווחה ש' בניזרי:

לשאלתו של חבר הכנסת אורלב: אכן כיוונת לאמת. בקיץ יש לנו באמת תוספת של מפקחים.

זבולון אורלב (מפד"ל):

הנוער העובד לא יודע את זה.

שר העבודה והרווחה ש' בניזרי:

אז באמת צריך ליידע אותם.

לגבי השאלה, האם עשינו מאמץ למצוא תעסוקה לבני המובטלים – לשכות התעסוקה הן עבור כלל הציבור במדינת ישראל. אני לא יכול לעשות שם אפליה מתקנת. כל התלמידים שווים בעינינו. כל מי שרוצה לעבוד, שייגש. אני לא יכול לכפות על מעסיק להעסיק בן של מובטל ולא בן של אחר. אני מתאר לעצמי שאלה שמסודרים בחיים לא מגיעים ללשכות התעסוקה. מי שמגיע לשם הם האחרים.

אבל, אם כבר עסקנו בעניין עבודת נוער, וזה בדיוק קיץ, אני מניח שצופים בנו כמה בני נוער. כדאי שידעו שמי שיכול לעבוד זה נערים מגיל 14 עד 18. יש גם שכר עבודה קבוע: עד גיל 16 – זה 13 שקלים ו-22 אגורות. עד גיל 17 – 14 שקלים ו-16 אגורות. עד גיל 18 – 15 שקלים ו-67 אגורות.

היו"ר ר' מלול:

אפשר להעלות את זה ל-68 אגורות?

שר העבודה והרווחה ש' בניזרי:

האגף לאכיפת חוקי עבודה הינו הגורם האחראי לאכיפת חוק עבודת נוער. העבדת נער בניגוד להוראות החוק, דינה מאסר או קנס. אני מחדש לך, חברת הכנסת גוז'נסקי, כי אני יודע שאת מעוניינת בדברים הללו. אנחנו הנהגנו חידוש שנקרא קנס מינהלי. עד היום העבדת נער מתחת לגיל המותר דינה היה מאסר של שנה או קנס בסך 28,950 שקל. אבל, על זה רק בית-משפט יכול להחליט. באישור משרד המשפטים אנחנו מפעילים קנס מינהלי עד 3,500 שקלים. העבדה ללא אישור רפואי או שלא בהתאם לשעות העבודה, דינה מאסר של שישה חודשים או קנס מינהלי של 2,500 שקלים. העבדה ללא הוצאת פנקס עבודה – קנס מינהלי של 1,500 שקלים. אני חושב שהנהגנו חידוש מבורך בנושא של הקנס הכללי, שהוכיח את עצמו – – –

היו"ר ר' מלול:

רבותי, סיעת ש"ס מפריעה לי וגם לשר, וכולנו מש"ס.

שר העבודה והרווחה ש' בניזרי:

הקנס המינהלי הוכיח את עצמו בעניין של עובדים זרים. אנחנו נותנים את הקנס במקום, של 5,000 שקלים, וזה מפחיד, במקום להיגרר לבית-משפט ולהיסחב עם זה שנים.

לגבי מה ששאלת, הפנקסים באזור הצפון, באוכלוסייה הערבית זה אותו דבר. ההוראות שלנו בלשכות התעסוקה חלות בכל המקומות.

עבד-אלמאלכ דהאמשה (הרשימה הערבית המאוחדת):

– – –

שר העבודה והרווחה ש' בניזרי:

אמרתי. אני יודע שבירושלים חולקו לפחות 700, והסברתי בדיוק מה היתה הבעיה. אי-אפשר לתת את זה שבועיים מראש, אף שהיו כמה זריזים. נותנים את זה בדיוק באותו יום שהם מתחילים לעבוד.

לגבי מלחמתי בעובדים הזרים – יש הצלחות ויש פחות הצלחות. לפחות השבוע הפחתנו את העובדים בענף הבניין מ-45,000 ל-30,000. אבל אם אתה וחבריך, חברי הכנסת הערבים, תצאו בקריאה ותעודדו יותר עבודה ערבית בציבור שלכם, בבניין למשל, ובחקלאות, שהם היו הענפים המסורתיים – מה שקרה הוא שהעובדים הזרים השתלטו על הענפים הללו כי יש פחות רצון ונכונות מצד חלק מהאוכלוסייה הערבית לעבוד בתחום הזה. אני אומר, כל איש מהאוכלוסייה הערבית שירצה לעבוד בבניין ובחקלאות, שיבוא אלי. אנחנו נסדר לו את העבודה. יכול להיות שנכון לעכשיו זה משתלם אולי בקבלת תנאים, אבל בהסתכלות לעתיד, זו תהיה בכייה לדורות לאחר מכן.

היו"ר ר' מלול:

תודה רבה לאדוני השר. אנחנו עוברים לשאילתא הבאה, של חבר הכנסת יצחק סבן, לכבוד סגן השר לביטחון פנים. בבקשה, אדוני סגן השר, תוכל לגשת למקומך. חבר הכנסת סבן, בבקשה.

# תנאי מעצרם של פעילי הימין

יצחק סבן (ש"ס):

אדוני היושב-ראש, אדוני סגן השר, חברי הכנסת, נודע לי שנמנע משלושת פעילי הימין הכלואים בכלא "אשמורת" להתפלל בבית-הכנסת ושאין להם אוכל כשר, גם לא חלבי, כי האוכל בקנטינה אינו כשר. כמו כן נטען כי אחד מהם הוכה על-ידי ערבי.

רצוני לשאול:

האם הפרטים נכונים? אם כן – האם ייענו דרישותיהם?

אחמד טיבי (התנועה הערבית להתחדשות):

– – – אם הוכה על-ידי אסיר אחר.

היו"ר ר' מלול:

הוכה על-ידי אסיר. חבר הכנסת טיבי, אנחנו נסכם: הוכה על-ידי אסיר אחר.

צבי הנדל (האיחוד הלאומי – ישראל ביתנו):

– – – למשל יהודי מרביץ ליהודי זה פחות חמור. אם יהודי מרביץ לערבי, זה חמור.

אחמד טיבי (התנועה הערבית להתחדשות):

יותר חמור.

צבי הנדל (האיחוד הלאומי – ישראל ביתנו):

חבר הכנסת אחמד טיבי, אם תרביץ – – – זה לא נורא. אבל אם תרביץ לתמר, אני אהרוג אותך.

היו"ר ר' מלול:

חבר הכנסת הנדל, היו לך 30 שניות לקרוא קריאות ביניים, זה רק בעקבות תקלה טכנית שהמיקרופון לא היה ליד סגן השר. עכשיו תאפשר לו. בבקשה, אדוני.

סגן השר לביטחון פנים ג' עזרא:

2-1. העצורים שבנדון עצורים עד תום ההליכים המשפטיים. בתאריך 6 ביוני הם נקלטו בבית-הסוהר "אשמורת", ובתאריך 23 ביוני הם הועברו לבית-הסוהר "איילון".

העצורים שוהים באגף מופרד לחלוטין מכלל האסירים, יחד עם עוד שני עצורים נוספים מאותה פרשה. סך הכול – חמישה. ההפרדה נועדה להגן על שלומם וביטחונם של העצורים, אך הם מקבלים את כל התנאים שלהם זכאים עצורים עד תום ההליכים, על-פי החוק והפקודות.

העצירים אינם שוהים באגף התורני ב"איילון", שכן הוא מיועד לאסירים שפוטים בלבד.

לאור החזקתם באגף נפרד שבו אין בית-כנסת, הם אינם יכולים להתפלל בציבור, אך הם רשאים, כמובן, להתפלל באגף שבו הם שוהים. כך היה המצב גם בעת שהייתם בכלא "אשמורת".

אשר לנושא האוכל, כדי להסיר ספקות יש לציין שכל המזון המסופק בשירות בתי-הסוהר כשר. במקרה דנן העצורים ביקשו מזון בהכשר בד"ץ. אספקת מזון זה מחייבת את הזמנתו מראש. עם הגעתם לכלא "אשמורת", ביום 6 ביוני, הוזמן מזון זה לבקשתם, ובינתיים סופקו להם פריטי מזון על-פי הסכמתם. מ-9 ביוני, דהיינו כעבור שלושה ימים, הם החלו לקבל מזון בהכשר בד"ץ. כיום הם מקבלים מזון בהכשר בד"ץ, אשר מסופק להם מהאגף התורני של כלא "איילון".

אשר לנושא התקיפה על-ידי ערבי – מדובר באירוע שהיה ב-19 ביוני, בעת ששהו העצורים במעבר בבית-המעצר "ניצן". לקראת יציאתם למחרת היום לדיון בבית-המשפט החלו חילופי דברים בינם לבין אסירים ערבים. במהלך האירוע שפך הערבי על אחד העצורים מים חמים, והוא נכווה באזור המצח ומסביב לעיניו. העצור הוצא למרפאה לקבלת טיפול רפואי, ולאחר שחזר הצביע על אסיר ערבי כחשוד במעשה. למחרת היום פנה שירות בתי-הסוהר אל משטרת תחנת רמלה, דיווח לו על האירוע וביקש את טיפול המשטרה בחקירה כמתחייב. בתחנת רמלה נפתח תיק בגין תקיפה חבלנית כנגד האסיר. בשעות אחר הצהריים של אותו יום יצא חוקר מתחנת רמלה לבית-המעצר "ניצן" לחקור את הנושא. בשלב זה התיק עדיין בחקירה. בנוסף מינתה הלשכה המשפטית של שירות בתי-הסוהר ועדת חקירה לבדיקת האירוע, וזו טרם סיימה את עבודתה בנושא.

היו"ר ר' מלול:

תודה רבה, אדוני סגן השר. שאלה נוספת לחבר הכנסת סבן, בבקשה.

יצחק סבן (ש"ס):

קודם כול אני מבקש להודות לסגן השר על התשובה המקיפה והעניינית. אך עדיין אני חושב שיש מקום לאפשר להם להתפלל במניין, כי האנשים דתיים וחובה עליהם לעשות זאת. תודה.

היו"ר ר' מלול:

תודה רבה. שאלה נוספת לחבר הכנסת האשם מחאמיד. בבקשה. אחריו – חבר הכנסת טלב אלסאנע.

האשם מחאמיד (הרשימה הערבית המאוחדת):

אדוני היושב-ראש, אדוני סגן השר, אני כמובן רוצה שיהיה שוויון מלא בין כל האסירים, ואני בעד זה ששירות בתי-הסוהר יגן על כל אסיר מפני כל אסיר אחר ולא לערב מין בשאינו מינו. אם אתה שם מלאכים, אדוני סגן השר, בתוך בית-הכלא – –

אחמד טיבי (התנועה הערבית להתחדשות):

אפילו הם ערבים.

האשם מחאמיד (הרשימה הערבית המאוחדת):

– – מלאכים, יהיו אשר יהיו, בגלל המצב האיום בבתי-הכלא, אדוני סגן השר – אני בטוח שאתה יודע איזו צפיפות יש שם היום.

היו"ר ר' מלול:

מה השאלה?

האשם מחאמיד (הרשימה הערבית המאוחדת):

השאלה היא יותר חשובה מאשר שלך, כי שלך היתה למה X הכה את Y.

מתי, אדוני, ישופר המצב בבתי-הכלא?

היו"ר ר' מלול:

תודה רבה, חבר הכנסת מחאמיד. חבר הכנסת טלב אלסאנע, בבקשה.

טלב אלסאנע (הרשימה הערבית המאוחדת):

אדוני היושב-ראש, חברי הכנסת, יש תקן לגבי גודל התא שמותר להחזיק בו אסיר או עצור. אני ביקרתי בבית-המעצר בבאר-שבע וראיתי 17 עצורים, לא אסירים, לא שפוטים, עצורים שטרם הורשעו, בתוך 9 מטרים רבועים, צפיפות איומה. מדוע שולחים אנשים למעצרים או לבתי-סוהר אם לא מספקים להם תנאים מינימליים? אפשר לשלול את חירותו של האדם, אבל אסור לשלול את צלם האנוש שבו. יש גם מה שנקרא כבוד האדם וחירותו.

דבר נוסף, מתי מאפשרים למשפחות האסירים הפלסטינים לבקר אצל הבנים שלהן? מדוע לא מקלים על המשפחות אשר מעוניינות לבקר? תודה רבה.

היו"ר ר' מלול:

תודה רבה. הבנו את השאלות. אדוני סגן השר, בבקשה.

סגן השר לביטחון פנים ג' עזרא:

אני מסכים עם השואלים שהמצב בבתי-הכלא הוא קשה מבחינת הצפיפות הרבה מאוד בהם. הסיבה היא כמובן מעצר הפלסטינים בחודשים האחרונים, שלא הובא בחשבון. היה מי שחשב שלא נזדקק לכל כך הרבה מקומות מעצר. לצערי, בתי-הכלא צרים מלהכיל.

יש לנו בעיה רצינית עם משטרת ישראל. הטיפול השוטף בפשיעה, מאותה סיבה שאין אפשרות לעצור אנשים, גם בתי-המעצר של המשטרה מלאים.

מתי זה ישתפר – שירות בתי-הסוהר והמשרד לביטחון פנים מתכננים עכשיו מהלך של הפרטת בתי-כלא. המהלך נמצא בתחילתו, ייקח זמן עד שנגמור אותו. ללא כל קשר, מתוכננת הרחבה שכרגע כבר נמצאת בבנייה – של מקומות כליאה נוספים.

אשר לבית-הכנסת, מניין – יש נהגים בשירות בתי-הסוהר שמתפללים באגף. כאשר הם יצאו מהאגף שבו הם נמצאים, אני בטוח שהם יגיעו למקום שבו יהיה להם מניין. תודה.

היו"ר ר' מלול:

תודה, אדוני סגן השר. נעבור לשאילתא האחרונה שעל סדר-היום, שאילתא של חבר הכנסת טלב אלסאנע אל סגנית השר לתשתיות לאומיות, בעניין חיבור בית-הספר היסודי ביר-הדאג' למי שתייה. בבקשה, חבר הכנסת אלסאנע.

# חיבור בית-הספר היסודי ביר-הדאג' למי שתייה

טלב אלסאנע (הרשימה הערבית המאוחדת):

אדוני היושב-ראש, חברי הכנסת, גברתי סגנית השר, בבית-הספר היסודי ביר-הדאג' לומדים כ-700 תלמידים, ולמרות זאת בית-הספר איננו מחובר למערכת המים וההורים נאלצים להוביל מי שתייה לבית-הספר במכלים, אף-על-פי שקו המים מרוחק מבית-הספר כ-10 מטרים בלבד.

רצוני לשאול:

1. מדוע אין מחברים את בית-הספר למי שתייה?

2. מתי תיפתר הבעיה הנ"ל?

היו"ר ר' מלול:

תודה רבה, חבר הכנסת אלסאנע. גברתי סגנית השר, בבקשה.

סגנית שר התשתיות הלאומיות נ' בלומנטל:

אנחנו קיימנו ישיבה ב-24 ביוני, לפני כמה ימים, אצלי במשרד, וכולנו היינו באמת ערים לבעיה הקשה הזאת. דיברנו עליה גם בעבר. באמצע הישיבה הודיע נציב המים, על סמך פנייתי, שלא יאוחר מחלוף שבעה ימים ממועד הישיבה כאמור לעיל, הוא יוציא צו לחברת "מקורות", לפי סעיף 34 לחוק המים, המורה ל"מקורות" להתקשר בחוזה עם נציגים של הוועד המקומי של באר-חיל – על-פי רשימה שתועבר אליו על-ידי מר יעקב כץ, יושב-ראש המינהלה לקידום הבדואים בנגב – ולחבר את מרכז השירותים שהוקם בבאר-חיל לרשת המים הארצית, כך שיסופקו מים לבית-הספר ולתושבים בבאר-חיל.

אני מייד רוצה להרחיב בכמה מלים על העניין הזה. ההתקשרות שבין "מקורות" לנציגי הוועד המקומי של באר-חיל כרוכה בקבלת ערבויות בנקאיות, שיינתנו על-ידי הנציגים כאמור לעיל, ואשר יתחדשו מעת לעת עד הקמת המועצה המקומית ליישוב באר-חיל.

אני רוצה להרחיב מעט בעניין. זה לא היה פשוט, והייתי רוצה באמת את שיתוף הפעולה של התושבים שגרים בבאר-חיל. הלוא אנחנו מדברים על הקמה של שבעה יישובים חדשים, ובאר-חיל הוא אחד מהם. אנחנו נמצאים עכשיו בתקופת תפר, כשמצד אחד ניתנים כמה מן השירותים הציבוריים, ומצד שני עדיין לא כל התושבים חיים ביישוב ועדיין לא נבחרה מועצה, ולכן זו תקופת ביניים.

"מקורות" שואלת מי יחזיר לה את הכסף אם התושבים או בית-הספר לא ישלמו לה. היא אומרת: אני בינתיים אספק חיבור, והמים יצאו למשק. בדרך כלל, הרשות המקומית ערבה לכך, היא זו שגובה את הכסף מן התושבים, והיא זו שגובה אותו ממבני הציבור, אך מדובר בתקופת ביניים.

אני שמחה לומר ששמענו מראש מינהלת הבדואים, שנבחר שם ועד, והוועד הזה מוכן לקחת על עצמו את האחריות לתשלום עבור המים. אני מאוד מאוד מקווה, ואני גם פונה אליך, חבר הכנסת, ולאנשי ציבור נוספים, שגם התושבים וגם מבני הציבור ישלמו ל"מקורות", כדי ש"מקורות" לא תצטרך להפסיק את אספקת המים, כי זה מה שעלול לקרות.

היו"ר ר' מלול:

תודה רבה, גברתי. שאלה נוספת לחבר הכנסת אלסאנע.

טלב אלסאנע (הרשימה הערבית המאוחדת):

אני רוצה להודות לסגנית השר על התשובה, גם על כך שהיא התחייבה לקיים ישיבה ואכן קיימה את הישיבה, וגם על ההודעה שבתוך שבעה ימים – וזה הדבר החשוב – בית-הספר יחובר למערכת המים.

יש לי שתי הערות, גברתי סגנית השר. א. בישיבה הזאת סוכם, שאכן נציגים מהאוכלוסייה הבדואית יהיו שותפים ויוכלו לשמוע את הדברים ולהציג את העמדה שלהם, אז חבל שלא הזמנת אותם; ב. אף אחד מהאנשים בנגב לא מעוניין לקבל מים בחינם. כולם חייבים וכולם מתחייבים לשלם עבור המים שהם מקבלים. זה מה שהיה נהוג עד היום, וזה מה שגם יהיה בעתיד.

ולכן, ברצוני לומר, שיש היום נכונות לחבר 14 יישובים לא-מוכרים למים. הדבר הזה מתעכב. אמרו שיחברו שבעה מהם, ואפילו את השבעה האלה לא מחברים למים. מדוע לא לחבר את 14 היישובים? זה יפתור את הבעיה הקשה של מצוקת המים, תוך התחייבות שאכן הם ישלמו עבור המים שהם מקבלים.

היו"ר ר' מלול:

תודה רבה. חברת הכנסת גוז'נסקי, שאלה נוספת.

תמר גוז'נסקי (חד"ש):

אדוני היושב-ראש, גברתי סגנית השר. אני רוצה באותו הקשר לשאול את השאלה הבאה: חוק חינוך חינם מגיל שלוש-ארבע – גני טרום-חובה – אושר לכל היישובים הלא-מוכרים, וכל הילדים אמורים להגיע לגן. בינתיים, רוב הילדים לא מגיעים לגן.

אחת הבעיות היא איפה להציב את הקרוון שבו יהיה הגן. כדי להציב את הקרוון הזה בשכונה שבה גרים הילדים ולא לגרור ילדים בני שלוש קילומטרים, צריך הסכמה של המינהל לגבי שטחים שהם בסכסוך.

עשינו דברים כאלה בהקשר של מרפאות של קופת-חולים, ואני רוצה לומר לך, גברתי, שהעובדה שלא אומרים איפה יציבו את הקרוון, מונעת מאלפי ילדים להגיע לגן. אם גברתי יכולה לעשות משהו, אני אודה לה.

היו"ר ר' מלול:

תודה רבה. חבר הכנסת האשם מחאמיד, שאלה אחרונה להיום.

האשם מחאמיד (הרשימה הערבית המאוחדת):

אדוני היושב-ראש, אני מודה לך על שאפשרת לי זאת, וגם על ההערה שלך.

גברתי סגנית השר, אני גם שמח על התשובה ששמעתי, אבל אני ממש תוהה, מדוע חבר הכנסת טלב אלסאנע צריך לבוא לכנסת ולשאול את השאלה – מדוע לא מספקים מים לילדים. אני חושב, שבית-ספר שאין בו ברז מים, לא יכול להיפתח. אני בא ושואל, איך יכול להיות שמדינת ישראל סובלת מצב כזה שיהיו ילדים בלי מים.

היו"ר ר' מלול:

תודה רבה. בבקשה, גברתי סגנית השר.

סגנית שר התשתיות הלאומיות נ' בלומנטל:

אני אענה תחילה לחבר הכנסת טלב אלסאנע. בקשר ליישובים הבלתי-מוכרים, אנחנו מדברים כרגע על שבעה יישובים בדואיים שאמורים להיות מוקמים ולהיות יישובים מוכרים, ולכן הסידור הזה, אם אכן יצליח, יהיה תקף גם לגבי היישובים הנוספים. משמע, אנחנו נמצאים בתקופת ביניים. עד שתיבחר כדת וכדין המועצה באותה רשות יחלוף עוד זמן, ובינתיים אנחנו רואים שכבר חיים שם תושבים וגם יש שם בית-ספר ואולי עוד כמה מבני ציבור, והם לא מחוברים למים.

נדמה לי שברור עכשיו, אם לא היה ברור קודם לכן, שחברת "מקורות" שאלה אותנו: מי יכסה את ההפסדים אם לא ישלמו לנו? אין היום גוף שמוכן לקחת על עצמו את האחריות. משהבנו שוועד מקומי שייבחר מתוך התושבים שכבר חיים במקום מוכן לקחת על עצמו את התשלום, לרבות ערבויות בנקאיות, אם התושבים או מבני הציבור לא ישלמו, הרי שאנחנו יכולים לעלות על דרך המלך.

אני רוצה שוב לומר, שזה נכון שמי שמחוברים, ואנחנו מדברים על לפחות כ-300 משפחות, משלמים – אם ביישוב כזה או ביישוב אחר, בלתי מוכר, אבל צריך להבין שלרשות מקומית שכבר מוסדרת וקיימת, יש אפשרות להפסיק את המים, זאת אומרת: אם לא שילמת, מפסיקים לך את המים. החשש היה, שאם לא ישלמו, תתחלנה הפגנות ענק. אבל הוועד המקומי לקח על עצמו את האחריות ואמר שהוא יעמוד בזה, ואני בטוחה שנמצא את עצמנו עולים על דרך המלך.

חברת הכנסת גוז'נסקי, אנא העבירי אלי את הפנייה הספציפית לגבי אותם גנים, ואנחנו נתייחס לעניין.

לגבי השאלה ששאל חבר הכנסת מחאמיד, האמת היא שאנחנו יושבים על זה כל הזמן, אבל משנמצא איזה סידור התחלתי, אני מקווה שהוא יעבוד ויפעל גם לגבי שאר היישובים. תודה.

היו"ר ר' מלול:

תודה לגברת סגנית השר. רבותי חברי הכנסת, תם פרק השאילתות.

# החממות הביוטכנולוגיות

היו"ר ר' מלול:

אנחנו עוברים לנושא הבא על סדר-היום: סיכום הדיון בעניין החממות הביוטכנולוגיות. אחרון הדוברים שגם יסכם הוא חבר הכנסת ויצמן שירי, ולאחר מכן – תשובת שרת התעשייה והמסחר. בבקשה, חבר הכנסת ויצמן שירי.

ויצמן שירי (העבודה-מימד):

אדוני היושב-ראש, חברי חברי הכנסת, העלינו השבוע בעיה אמיתית, שכאשר מדובר על העדפת אזורים, ובעיקר הפריפריה – הנגב והגליל, כל עוד מדובר במבחן הכותרות, דרך קבלת ההחלטות מוכיחה את עצמה, אבל ברגע שזה מגיע למבחן התוצאה, אני אעמוד כל פעם ואכה על חטא, שהבית הזה יודע מלבד לצאת בכותרות, בעיקר למכור סימפתיה.

לאלה שלא יודעים במה מדובר – משרד התעשייה והמסחר הוציא מכרז לשתי חממות ביוטכנולוגיות. ועדת שרים לענייני ירושלים החליטה שאחת משתי החממות תהיה בירושלים. משמעות הדבר היא, שלמעשה נשארה חממה אחת, שעליה היו צריכים להתמודד.

אבל לא על העניין הזה אני מלין. אני מלין על הדרך ועל צורת קבלת ההחלטות. בסופו של דבר, הוועדה, שעמד בראשה המדען הראשי, החליטה שהחממה השנייה תקום ברחובות, היות שברחובות יש קריית המדע, מכון ויצמן ודברים נוספים, ומה שקרוב יותר למרכז גם קרוב יותר לאינטליגנציה כנראה.

אדוני, התארגנה קבוצה מהקבוצות האיכותיות ביותר במדינת ישראל, והיא הלכה למכרז כזה שיהיה בנגב, ולא זכתה. ראיתי את הנייר ושאלתי, למה הקבוצה הזאת לא זכתה, מה הבעיה, הרי מדברים על הפריפריה. באה קבוצה ואומרת שהיא מוכנה להעמיד 100 מיליון דולר, כשמצוקת המזומנים של מדינת ישראל ידועה, כשתקציב המדינה ידוע, כשמצב האבטלה ידוע, כשמצב הנגב ידוע.

כל זה ידוע, אבל דבר אחד לא ידוע, שבראש הקבוצה הזאת עמדו שלושה מן הגופים הגדולים ביותר במדינת ישראל, וחלקם אפילו קשורים לעסקים גדולים מאוד בעולם. ביניהם מוריס קאהן, שרק לפני כמה ימים קראתי בעיתון "גלובס" שהוא מכר ועשה עסקה במיליארד וחצי דולר; סטף ורטהיימר, שכולנו מכירים אותו ויודעים מה מעמדו, ולצורך העניין יש לו היי-טק בנגב, וכן קרן רוטשילד. מדובר בשלושה גופים שאומרים שבשש השנים הקרובות הם יעמידו כסף שלהם לטובת הביוטכנולוגיה, ליצור מקומות עבודה, ליצור ידע. יש האוניברסיטה בבאר-שבע, אוניברסיטת בן-גוריון, יש הכור האטומי, יש בית-החולים האוניברסיטאי המתקדם ביותר, "סורוקה", עם כל מה שצריך. ואומרים להם: אתם, החבורה הזאת שהתארגנה, לא מתאימים לנו.

אחד הדברים שהופיעו בסעיפים הוא – ומדובר פה על אלפי מקומות עבודה – שלא אישרו את הקבוצה הזאת כי היא לא הוכיחה יכולת כספית. וכמה היכולת הכספית? זה לא 10 מיליארדי דולר בשנה, היכולת הכספית שלהם היתה צריכה להיות 85 מיליון שקלים לשנה, 16 מיליון דולר לשנה. האם מישהו בדק מה באמת עומד מאחורי צורת קבלת ההחלטות? על זה אני התקוממתי ועל זה התקוממו חברי האחרים בבית הזה.

בעקבות שיחות עם השרה, אני מקווה מאוד ואני מאמין לה שהעוול הזה יתוקן. היא התחייבה, ואני מקווה מאוד שהיא תעלה לדוכן ותגיד מה היא חושבת ומה היא מתכוונת לעשות. הדברים הם בנשמתנו, ואם זה לא יהיה, אנחנו נפסיק בעניין הזה להיות פח האשפה של מדינת ישראל. הגיע הזמן לקיים הצהרות, ולא למכור הבטחות וססמאות. תודה, אדוני.

היו"ר ר' מלול:

תודה רבה. גברתי שרת התעשייה והמסחר תסכם את הדיון ותשיב לדוברים. בבקשה.

לפני שהשרה תתחיל את תשובתה – אפשר להגיש למזכיר הכנסת הודעות סיכום לגבי הדיון הזה. תודה רבה.

שרת התעשייה והמסחר ד' איציק:

אדוני היושב-ראש, חברי חברי הכנסת, אדוני שר האוצר, יכול להיות שהתשובה שלי תעלה לך כסף.

היו"ר ר' מלול:

חבר הכנסת לנגנטל, אודה לך אם תפסיק להפריע לי. חבר הכנסת טיבי, אנחנו צריכים לבדוק אם מותר לך לנוע באזור הזה. תודה רבה.

שרת התעשייה והמסחר ד' איציק:

אדוני היושב-ראש, הדיון הזה הוא כמעט מיותר, כי חבר הכנסת ויצמן שירי יודע כמוני בדיוק מה התשובה. הוא יודע יותר מכל אחד אחר בבית הזה מהי התשובה, אבל הוא רוצה מאוד להראות לתושבי הנגב, וזה בסדר גמור, שהוא דואג להם מאוד. אז אני אתן לו את התענוג הזה, אני לא אפריע לו.

אני לא יכולה כך לדבר.

היו"ר ר' מלול:

רבותי חברי הכנסת חוגי ויהלום. סגן השר יצחק כהן. אני מבקש מהסדרנים להרחיק את כל דוברי הסיעות, המזכירים והעוזרים המפריעים בשולי האולם, אחרת לא אמשיך בדיון. לא שומעים את השרה. בבקשה, גברתי.

שרת התעשייה והמסחר ד' איציק:

אדוני היושב-ראש, לפני כשלושה שבועות פורסמו שמות שתי הקבוצות שזכו – – –

היו"ר ר' מלול:

רבותי, השרה לא יכולה לדבר עד שיהיה שקט, היא היתה מורה פעם.

שרת התעשייה והמסחר ד' איציק:

לפני כשלושה שבועות פורסמו שמות שתי הקבוצות שזכו במכרז הבין-לאומי לחממות הביוטכנולוגיות. חבר הכנסת ויצמן שירי, אני מקווה שאין לך דבר נגד ירושלים – אחת מהחממות הופנתה במפורש לירושלים. האחרת היתה במכרז פתוח.

קראתי בהצעה הדחופה שלך, חבר הכנסת ויצמן שירי, ששרת התעשייה והמסחר החליטה להקים את החממות ברחובות ובירושלים. קודם כול, זה ממש לא נכון. שרת התעשייה והמסחר לא יושבת במכרז, וטוב שכך. שער בנפשך שהייתי יושבת במכרז, הרי בוודאי גם היית אומר שאולי אני מכירה את החברות, ומי יודע מה עוד. שר התעשייה והמסחר איננו יושב, וטוב שכך. יש ועדה מקצועית, שהמדען הראשי עומד בראשה. אני יכולה לאהוב את ההחלטה, אני יכולה לא לאהוב את ההחלטה. היתה ועדת מכרזים, ואפילו בשבילך אני לא ממש מוכנה לשבת בבית-סוהר. היתה ועדת מכרזים, היא קובעת, היא מחליטה. הפרוטוקולים עומדים לפניה, הכול כדת וכדין במסגרת החוק, ואפשר לראות. היא פתוחה, היועץ המשפטי שלי כתב לעורכי-דין את המכתב הזה.

היו"ר ר' מלול:

חבר הכנסת בוים, חבר הכנסת יהלום, לא שומעים את השרה, אנא מכם. חבר הכנסת קליינר, תודה רבה. אני מבקש מן העוזרים הפרלמנטריים לנהל את שיחותיהם מחוץ לאולם המליאה. תודה רבה.

שרת התעשייה והמסחר ד' איציק:

אדוני היושב-ראש, כנראה מזמן לא דיברתי כאן במליאה, אבל אני לא זוכרת דבר כזה, אי-אפשר בכלל לדבר. אולי אני ארד, אני אשאיר את התשובה וזהו. אנשים מפריעים ואני לא יכולה להרים את קולי עוד, אני מצטערת.

חבר הכנסת ויצמן שירי, היועץ המשפטי של המשרד כותב לעורך-הדין אמנון לורך ומודיע, שאנחנו נהיה מוכנים להציג לעיון את פרוטוקול ישיבת ועדת החממות הביוטכנולוגיות, למעט החלקים הבאים: זיהוי שמות הדוברים, ואתה מבין גם למה, וחוות דעת משפטיות שניתנו במהלך הישיבה. הוא מודיע לו שניתן לעיין בכל היתר, כמובן בתיאום.

ויצמן שירי (העבודה-מימד):

בחוות הדעת המשפטיות לא?

שרת התעשייה והמסחר ד' איציק:

לא.

ויצמן שירי (העבודה-מימד):

למה?

שרת התעשייה והמסחר ד' איציק:

זה הוא מחליט, לא אני. כשאתה תהיה שר התעשייה והמסחר, הלוואי, אז יכול להיות שאתה תקבל החלטות אחרות. אני לא מוכנה להסתבך בשביל אף אחד, גם לא בשבילך.

ויצמן שירי (העבודה-מימד):

לא בשבילי.

שרת התעשייה והמסחר ד' איציק:

יפה, ולכן אל תסבך אותי.

ויצמן שירי (העבודה-מימד):

למה לסבך? עם כל הכבוד, אתם מציעים בירושלים בלי מכרז. להציג את הדברים זה לסבך? – – –

שרת התעשייה והמסחר ד' איציק:

חבר הכנסת ויצמן שירי, כל מה שיש לי לומר לך – שמעתי שאתה גם אומר ששרים לא עושים למען הנגב. האמן לי, קצת צניעות לא תזיק לך.

ויצמן שירי (העבודה-מימד):

אני מסכים אתך. על זה אי-אפשר להתווכח.

שרת התעשייה והמסחר ד' איציק:

הרבה שנים לא תעשה מה שאני עשיתי בשביל הנגב, הרבה מאוד שנים. אל תעשה פוליטיקה על הגב שלי.

היו"ר ר' מלול:

חבר הכנסת ויצמן שירי, אנא, תיישבו את ההדורים ביניכם בימים שלישי ורביעי הבאים. תודה רבה.

שרת התעשייה והמסחר ד' איציק:

לכן, אדוני היושב-ראש – – –

היו"ר ר' מלול:

רבותי חברי הכנסת. חבר הכנסת ביבי. חבר הכנסת יגאל ביבי, נא לשבת. חבר הכנסת אורלב. חבר הכנסת ויצמן שירי, אני לא אאפשר חילופי דברים. חבר הכנסת ביבי, אדוני מפריע לי. חבר הכנסת יגאל ביבי, אדוני מפריע. תודה רבה. חבר הכנסת פרוש, חבר הכנסת גפני, אתם מפריעים לראש הממשלה לשבת במקומו. בבקשה.

שרת התעשייה והמסחר ד' איציק:

אדוני היושב-ראש, בלי שום קשר לשום חבר כנסת שהעלה פה הצעה, החלטנו לפרסם מכרז נוסף, לאחר שראינו, ובזה צודק חבר הכנסת ויצמן שירי, שחברות מאוד רציניות ניגשו למכרזים. כנראה יש בכל זאת אמון בכלכלה הישראלית, יותר ממה שסברנו וחשבנו, וטוב שכך. אני מודיעה בזה שהחלטתי לפרסם מכרז נוסף להקמת חממה ביוטכנולוגית שלישית, בפריפריה. היא לא תהיה מיועדת למקום אחד, אלא לפריפריה. המכרז יפורסם עד 1 באוגוסט, וכל חברה טובה, שתהיה ראויה, תזכה. אינני יושבת בוועדת המכרזים, יש ועדה מקצועית, ואם יש משהו למישהו לומר, יש שלטונות, יש משטרה. אם מישהו חושב שמשהו נעשה לא בסדר, אפשר ללכת לשם. אני את שלי אמרתי.

היו"ר ר' מלול:

כן.

שרת התעשייה והמסחר ד' איציק:

אדוני היושב-ראש, רציתי להשלים עוד כמה דברים, אבל חבל לדבר כאן. אני לא זוכרת מליאה כל כך רועשת. אני לא רוצה לקחת לך את התפקיד, אבל אי-אפשר כך לדבר.

היו"ר ר' מלול:

תודה רבה, גברתי השרה. אדוני שר האוצר, נא לשבת. חבר הכנסת רן כהן. אדוני שר האוצר. חבר הכנסת רן כהן. חבר הכנסת רן כהן. אני אתחיל לקרוא לסדר, ואז תשבו אולי.

הודעת סיכום מטעם סיעות העבודה-מימד, ליכוד וש"ס. יקרא אותה חבר הכנסת ויצמן שירי, בבקשה.

ויצמן שירי (העבודה-מימד):

אדוני היושב-ראש, היות שזאת הודעת סיכום, אני לא אתווכח עם השרה, אני אתעסק בעיקר.

הצעת החלטה של העבודה-מימד, ש"ס, הליכוד ומרצ:

א. הכנסת דורשת מהממשלה וממשרד התעשייה והמסחר להקפיד על שמירת העדיפות הראויה לנגב ולגליל בכל הכרוך בהשקעות ובפיתוח מקורות תעסוקה בחינוך ובהשכלה גבוהה.

ב. הכנסת קובעת, כי הקמת חממות ביוטכנולוגיות יש בה בסיס חיוני לפיתוח הכלכלה, החברה וההשכלה הגבוהה באזור שבו פועלת החממה.

ג. הכנסת דורשת, כי משרד התעשייה והמסחר יפרסם מכרז, המכרז להקמת החממה הביוטכנולוגית בנגב, לא יאוחר מ-1 באוגוסט 2002.

ד. הכנסת דורשת שמשרד התעשייה והמסחר יפרסם מכרז נוסף להקמת חממה ביו-טכנולוגית בגליל לא יאוחר מ-1 בנובמבר 2002.

אדוני, אני רוצה להודות, שכחתי קודם לעשות את זה, לחברים המציעים הנוספים: חברת הכנסת ענת מאור, חבר הכנסת יצחק סבן, חבר הכנסת זנדברג, חבר הכנסת אליעזר כהן וחבר הכנסת – – –

היו"ר ר' מלול:

חבר הכנסת יגאל ביבי. אני מפסיק את הישיבה. אנחנו לא נמשיך בישיבה, רבותי חברי הכנסת, כי לא שומעים את הדוברים. אדוני שר האוצר. אני יכול להכריז על הפסקת הישיבה. לא ייתכן להמשיך כך. אני מתאר לעצמי שכמה חברי כנסת פה מעוניינים שאני אכריז על הפסקה עד השעה 16:15, אז אני אעשה את זה.

נסים זאב (ש"ס):

לא שומעים את המציע.

היו"ר ר' מלול:

חבר הכנסת איתן. חבר הכנסת טלב אלסאנע. חבר הכנסת מיקי איתן. השר שמחון. נא לשבת, תודה. חבר הכנסת זאב בוים. חבר הכנסת יהלום, תודה רבה. השר סילבן שלום. לנו יש זמן. חבר הכנסת גפני. אני מבקש לא להפריע. נא לשבת. אדוני שר הביטחון, חבר הכנסת אבי יחזקאל, אנחנו ממתינים לכם. בבקשה.

ויצמן שירי (העבודה-מימד):

אני רוצה בכל זאת להודות למציעים הנוספים – חברת הכנסת ענת מאור, חבר הכנסת סבן, חבר הכנסת זנדברג, חבר הכנסת אליעזר כהן – צ'יטה – וחבר הכנסת זבולון אורלב.

אני מאוד מקווה שזאת הפעם האחרונה שנצטרך להתפלמס כאן מי עושה יותר ומי עושה פחות לטובת העניין.

היו"ר ר' מלול:

תודה רבה. הודעת סיכום מטעם סיעת רע"ם. חבר הכנסת טלב אלסאנע.

חבר הכנסת בוים, אדוני סגן שר האוצר, נא לשבת במקומותיכם.

טלב אלסאנע (הרשימה הערבית המאוחדת):

אדוני היושב-ראש, רבותי חברי הכנסת, לאחר ששמעתי את הודעת הסיכום – – –

היו"ר ר' מלול:

אנא אל תתחיל עדיין. חברת הכנסת גלאון, אנא לשבת.

טלב אלסאנע (הרשימה הערבית המאוחדת):

לאחר ששמעתי את הודעת הסיכום של חבר הכנסת ויצמן שירי, שהיא מקיפה ועניינית, אני מודיע בשם סיעת רע"ם, שאנחנו מצטרפים להודעת הסיכום שקרא מכאן חבר הכנסת ויצמן שירי. אנחנו מבקשים לראות את הודעת הסיכום גם בשמנו ועל דעתנו. תודה רבה.

היו"ר ר' מלול:

רבותי חברי הכנסת, אנחנו עוברים להצבעה על הודעות הסיכום. תחילה נצביע על הודעת הסיכום מטעם רע"ם.

### הצבעה מס' 1

### בעד הצעת הסיכום שהביא חבר הכנסת ט' אלסאנע – 23

### נגד – 45

### נמנעים – 3

### הצעת הסיכום שהביא חבר הכנסת ט' אלסאנע לא נתקבלה.

היו"ר ר' מלול:

אם כן, הצעת הסיכום הזאת לא נתקבלה. 45 מתנגדים, 23 תומכים ושלושה נמנעים.

נעבור להצבעה על הודעת הסיכום שנקראה מפי חבר הכנסת ויצמן שירי, מטעם סיעות העבודה-מימד, הליכוד וש"ס. בבקשה, אפשר להצביע.

### הצבעה מס' 2

### בעד הצעת הסיכום שהביא חבר הכנסת ו' שירי – 64

### נגד – 1

### נמנעים – 4

### הצעת הסיכום שהביא חבר הכנסת ו' שירי נתקבלה.

טלב אלסאנע (הרשימה הערבית המאוחדת):

– – –

היו"ר ר' מלול:

חבר הכנסת טלב אלסאנע, אתה מפריע לי לקרוא את תוצאות ההצבעה. לכן אני קורא אותך פעם ראשונה לסדר.

טלב אלסאנע (הרשימה הערבית המאוחדת):

איזו צביעות של חברי הכנסת.

היו"ר ר' מלול:

חבר הכנסת טלב אלסאנע, אני קורא אותך פעם שנייה לסדר. תודה רבה.

ברוב של 67, לרבות קולותיהם של יושב-ראש הכנסת, של חבר הכנסת רמון, של חבר הכנסת בייגה שוחט, וגם של חבר הכנסת שלמה בן-עמי – אם כן, 68 תומכים, מתנגד אחד וארבעה נמנעים, אני קובע שהצעת הסיכום הזאת נתקבלה.

שרת התעשייה והמסחר ד' איציק:

איזו הצעת סיכום נתקבלה? אני לא מבינה.

היו"ר ר' מלול:

גברתי תוכל לקרוא אותה בפרוטוקול.

שרת התעשייה והמסחר ד' איציק:

אני רוצה לדעת.

היו"ר ר' מלול:

הצעת הסיכום שקרא חבר הכנסת ויצמן שירי.

שרת התעשייה והמסחר ד' איציק:

ההצעה הזאת לא נתקבלה, אדוני היושב-ראש, אתה לא הבנת, סליחה שאני אומרת לך, שהיו שתי הצעות שהתאחדו. עלה חבר הכנסת טלב אלסאנע ואמר לך שהוא מקבל את הצעת הסיכום של חבר הכנסת ויצמן שירי.

היו"ר ר' מלול:

לא, הוא קרא.

שרת התעשייה והמסחר ד' איציק:

לא נכון. היתה הצבעה אחת שעליה הצביעה הכנסת נגד – – –

היו"ר ר' מלול:

נקראו מעל הדוכן שתי הצעות סיכום.

קריאות:

לא.

טלב אלסאנע (הרשימה הערבית המאוחדת):

לא – – –

היו"ר ר' מלול:

אם כך, אין צורך בהצבעה נוספת. אם אתה, חבר הכנסת טלב אלסאנע, הודעת שאתם מצטרפים להודעת הסיכום שקרא ויצמן שירי, ההודעה שלו הרי התקבלה, וממילא גם האיחוד התקבל.

שרת התעשייה והמסחר ד' איציק:

ההצעה שלו לא התקבלה. הצבענו נגד ההצעה שלו.

היו"ר ר' מלול:

לא, גברתי. דליה איציק, השרה דליה איציק, השרה דליה איציק, ההצבעה שנתקיימה על הודעתו של חבר הכנסת טלב אלסאנע מבוטלת.

שרת התעשייה והמסחר ד' איציק:

לא – – –

היו"ר ר' מלול:

אם כן, אנחנו נקיים הצבעה על ההודעה המשותפת. בבקשה, אפשר להצביע. רבותי, ההצבעה היא על ההודעה המשותפת.

קריאות:

– – –

היו"ר ר' מלול:

רבותי, חברי הכנסת – – –

### הצבעה מס' 3

### בעד הצעת הסיכום שהביא חבר הכנסת ו' שירי – 21

### נגד – 23

### נמנעים – 3

### הצעת הסיכום שהביא חבר הכנסת ו' שירי לא נתקבלה.

ויצמן שירי (העבודה-מימד):

אני יכול לדעת על מה הצבענו?

היו"ר ר' מלול:

על ההודעה המשותפת שלך ושל טלב אלסאנע.

ויצמן שירי (העבודה-מימד):

אבל ההצבעה שלי כבר התקבלה.

היו"ר ר' מלול:

אבל איחדתם ולכן ערכתי הצבעה חדשה.

רבותי, סיימנו את הפרק הזה ברוב של 23 מתנגדים, 21 תומכים ושלושה נמנעים; ההצעה לא נתקבלה. תודה רבה.

# הצעת חוק-יסוד: משק המדינה (הצעות חוק והסתייגויות שבביצוען כרוכה עלות תקציבית) (הוראת שעה)

# (קריאה ראשונה)

היו"ר ר' מלול:

הנושא הבא על סדר-היום – הצעת חוק-יסוד: משק המדינה (הצעות חוק והסתייגויות שבביצוען כרוכה עלות תקציבית) (הוראת שעה). רבותי, חברי הכנסת – – –

נעמי חזן (מרצ):

– – –

היו"ר ר' מלול:

נכון. על-פי התייעצות עם מזכיר הכנסת, לפני שחבר הכנסת פינס-פז עלה – הוא הודיע לי שמציע החוק יוכל לדבר לפני ההצבעה. זה מעין סיכום.

אופיר פינס-פז (יו"ר ועדת החוקה, חוק ומשפט):

גברתי, חברת הכנסת חזן – – –

קריאות:

– – –

היו"ר ר' מלול:

רק רגע, חבר הכנסת פינס. רבותי חברי הכנסת. חבר הכנסת שריד. חבר הכנסת ויצמן שירי. חבר הכנסת ויצמן שירי, תודה רבה. חבר הכנסת יהלום, נא לשבת. בבקשה, אופיר.

אופיר פינס-פז (יו"ר ועדת החוקה, חוק ומשפט):

אדוני היושב-ראש, חברי חברי הכנסת, אני לא מבין על מה חברי הכנסת של מרצ מלינים. מציע החוק בשם הוועדה מותר שתהיה לו תשובה. לא השבתי. על-פי תקנון הכנסת מותר לי להשיב? תודה רבה.

להלן תשובתי. אני שמעתי את כל חברי הכנסת שרוממות הדמוקרטיה בפיהם, אבל האחריות שלהם למדינת ישראל לא קיימת – – –

שאול יהלום (מפד"ל):

– – –

צבי הנדל (האיחוד הלאומי – ישראל ביתנו):

עוד אחד.

קריאות:

– – –

אופיר פינס-פז (יו"ר ועדת החוקה, חוק ומשפט):

דמוקרטיה זאת לא אנרכיה, חבר הכנסת יהלום – –

שאול יהלום (מפד"ל):

– – –

אופיר פינס-פז (יו"ר ועדת החוקה, חוק ומשפט):

– – ולא פופוליזם זול. לא פופוליזם זול.

שאול יהלום (מפד"ל):

– – –

היו"ר ר' מלול:

רבותי, חברי הכנסת – – –

שאול יהלום (מפד"ל):

– – –

אופיר פינס-פז (יו"ר ועדת החוקה, חוק ומשפט):

תתבייש לך.

היו"ר ר' מלול:

חבר הכנסת יהלום, אני קורא אותך לסדר בפעם הראשונה.

אופיר פינס-פז (יו"ר ועדת החוקה, חוק ומשפט):

מה זה כאן, הפקרות?

קריאות:

– – –

אופיר פינס-פז (יו"ר ועדת החוקה, חוק ומשפט):

מדינת ישראל – – –

היו"ר ר' מלול:

חבר הכנסת ביבי, אני קורא אותך לסדר פעם ראשונה.

אופיר פינס-פז (יו"ר ועדת החוקה, חוק ומשפט):

מדינת ישראל, אם אני צריך לחדש לכם, כי אולי אתם בבועה או בצוללת – – –

שאול יהלום (מפד"ל):

– – –

היו"ר ר' מלול:

חבר הכנסת יהלום, אני קורא אותך לסדר בפעם השנייה.

אופיר פינס-פז (יו"ר ועדת החוקה, חוק ומשפט):

מדינת ישראל נמצאת במצב כלכלי חמור ומסוכן. חמור ומסוכן. ומה אנחנו מציעים בסך הכול, כדי להתמודד יחד, יחד עם כל הציבור בישראל, יחד עם כל הגורמים – –

קריאות:

– – –

אופיר פינס-פז (יו"ר ועדת החוקה, חוק ומשפט):

– – כדי להציל את מדינת ישראל.

היו"ר ר' מלול:

חבר הכנסת עסאם מח'ול.

אופיר פינס-פז (יו"ר ועדת החוקה, חוק ומשפט):

מה אנחנו מציעים? מציעים הצעת חוק שהיא הוראת שעה לשנה, הוראת שעה לשנה, לשנה הקשה הזאת, שאומרת שהצעת חוק פרטית שהעלות התקציבית שלה מעל ל-5 מיליוני שקלים תהיה מחויבת – – –

קריאות:

– – –

היו"ר ר' מלול:

חבר הכנסת פינס, תפסיק לרגע. חבר הכנסת טלב אלסאנע, אדוני זוכר שקראתי לו לסדר פעמיים. חבר הכנסת גפני, אני קורא אותך לסדר פעם ראשונה. חבר הכנסת גפני, אני קורא אותך לסדר בפעם הראשונה. חבר הכנסת טלב אלסאנע, אתה לפני קריאה שלישית. אי-אפשר לנהל כך דיון.

אופיר פינס-פז (יו"ר ועדת החוקה, חוק ומשפט):

אני אומר בצורה מפורשת – – –

קריאות:

– – –

היו"ר ר' מלול:

חברת הכנסת תמר גוז'נסקי. חבר הכנסת ויצמן שירי, אני קורא אותך לסדר בפעם הראשונה. חבר הכנסת הירשזון, אתה מפריע לנו. חבר הכנסת מח'ול, חבר הכנסת דהאמשה, תודה רבה. חבר הכנסת אילן גילאון. חברת הכנסת ג'בארה, אני קורא אותך לסדר בפעם הראשונה.

עסאם מח'ול (חד"ש):

– – –

היו"ר ר' מלול:

חבר הכנסת עסאם מח'ול, אני קורא אותך לסדר בפעם הראשונה. תודה.

אופיר פינס-פז (יו"ר ועדת החוקה, חוק ומשפט):

הצעת החוק הזאת – – –

קריאות:

– – –

היו"ר ר' מלול:

אי-אפשר, תנו לדבר. הוא כבר מסיים, יש לו עוד דקה.

אופיר פינס-פז (יו"ר ועדת החוקה, חוק ומשפט):

הצעת החוק הזאת באה לכנסת בנוסח ממותן ומרוסן. שתי ההסתייגויות, בנוסח הקודם, שעברו, נכנסו לגוף ההצעה. במקום רוב של 61 חברי כנסת, ההצעה היום היא 50 חברי כנסת. במקום 2.5 מיליוני שקלים, ההצעה הנוכחית היא 5 מיליוני שקלים.

קריאות:

– – –

היו"ר ר' מלול:

חבר הכנסת עסאם מח'ול, אני קורא אותך לסדר פעם שנייה. חברת הכנסת נעמי חזן. חבר הכנסת פינס, נא לסיים. חבר הכנסת זאב בוים. רבותי, אני אכריז על הפסקת הישיבה. לא ייתכן להמשיך כך את הדיון.

אופיר פינס-פז (יו"ר ועדת החוקה, חוק ומשפט):

אני אומר גם לחברי מהאופוזיציה – אני הגשתי הצעות חוק כאלה כשהייתי באופוזיציה ובקואליציה. האחריות העדיפה, היתירה, היא כמובן תמיד בקואליציה ובממשלה, אבל אין פטור מאחריות למי שיושב באופוזיציה. אני יודע שיש כאן ראש ממשלה בישראל ושר אוצר בישראל שמתחרטים על כמה דברים שהם תמכו בהם כשהם היו באופוזיציה. ואני אומר לכם, בסופו של דבר המדינה היא של כולם, של החברים מהקואליציה ושל החברים מהאופוזיציה. אני מציע לתמוך בהצעת החוק. תודה רבה, אדוני היושב-ראש.

היו"ר ר' מלול:

תודה רבה. אדוני, שר האוצר, אני מבין שאתה רוצה להתייחס. בבקשה, אדוני.

קריאות:

– – –

היו"ר ר' מלול:

אני מבקש מכולם לשבת. חבר הכנסת פרוש. אני אתחיל להרחיק חברי כנסת מהאולם. חבר הכנסת יאיר פרץ, תודה רבה. אני מבקש מהסדרנים להרחיק את כל אלה שמפריעים בשולי המליאה.

שר האוצר ס' שלום:

אדוני היושב-ראש, חברי הכנסת, לפני חודשים מספר הבאנו לכאן הצעת חוק שבאה להגביל את החקיקה הפרטית. במסגרת ההצבעה בקריאה השנייה התקבלו במליאה שתי הסתייגויות. שתי ההסתייגויות קבעו, שבמקום רוב של 61 חברי כנסת יהיה רוב של 50, ובמקום הצעות חוק שעלותן עד 2.5 מיליוני שקל, זה יהיה עד 5 מיליוני שקל. שתי ההסתייגויות היו של חבר הכנסת שאול יהלום.

כאשר שתי ההסתייגויות האלה התקבלו, החוק הזה כמובן לא עבר באותה מתכונת. בכל מקרה, יושב-ראש ועדת החוקה, חוק ומשפט הביא הצעה שהיא מרוככת, היא לא במתכונת המקורית שלה בכלל. אני אומר שההצעה הזאת היא הצעה מרוככת לעומת זו שאנחנו רצינו להביא. אנחנו רצינו להביא הצעה שהיא יותר נוקשה, אבל אם זו ההצעה שעומדת על סדר-היום – – –

אברהם בייגה שוחט (העבודה-מימד):

– – –

שר האוצר ס' שלום:

אני רוצה להביא לכם רשימה של עשר מדינות דמוקרטיות מערביות – – –

אברהם בייגה שוחט (העבודה-מימד):

בדקת מי שהצביע – – –

שר האוצר ס' שלום:

בקנדה ובאיטליה לא רשאי חבר פרלמנט להגיש הצעת חוק בעלת תוכן פיננסי כספי. בבריטניה לא ניתן לקבל בפרלמנט חקיקה הכרוכה בתקציב, אלא אם ניתנה לכך הסכמת הממשלה. בארצות-הברית נתונה לנשיא זכות וטו על חקיקה. בצרפת לא ניתן לחברי הפרלמנט להציע הצעות חוק הגורעות מהכנסות המדינה או מוסיפות על ההוצאות הציבוריות.

אברהם יחזקאל (העבודה-מימד):

– – –

היו"ר ר' מלול:

רבותי. חבר הכנסת אבי יחזקאל.

אברהם יחזקאל (העבודה-מימד):

הקואליציה הזאת – – –

היו"ר ר' מלול:

חבר הכנסת אבי יחזקאל, אני קורא אותך לסדר פעם ראשונה.

אברהם יחזקאל (העבודה-מימד):

– – –

היו"ר ר' מלול:

אבי, אנא, תירגע. חברת הכנסת לנדבר, אנא, גם את תירגעי. תודה רבה.

שר האוצר ס' שלום:

בספרד נתונה – – –

אברהם יחזקאל (העבודה-מימד):

– – –

קריאות:

– – –

היו"ר ר' מלול:

חבר הכנסת אבי יחזקאל.

שר האוצר ס' שלום:

בספרד נתונה לממשלה זכות וטו על הצעות חוק הנוגעות בתקציב או בעניינים פיננסיים. באוסטריה ניתן להגיש הצעות חוק בעלות השלכות תקציביות רק באישור הממשלה. אין מקום בעולם שבו הדבר קורה כמו שזה קורה כאן.

צריך להבין שיש בצנרת הצעות חוק שעלותן עשרות מיליארדים. עשרות מיליארדים.

שאול יהלום (מפד"ל):

– – –

שר האוצר ס' שלום:

מה שקורה הוא, שהצעות החוק האלה עוברות – אנחנו נאלצים להביא תקציב מקוצץ, שמקצץ בשירותים לאזרח ובקצבאות לתשלומי העברה.

אברהם יחזקאל (העבודה-מימד):

כמה שרים יש לך? – – –

היו"ר ר' מלול:

חבר הכנסת אבי יחזקאל, אני קורא אותך לסדר בפעם השנייה. תודה רבה. חבר הכנסת אבי יחזקאל, אל תאלץ אותי.

שר האוצר ס' שלום:

עוד משפט. אני רוצה להודיע – – –

קריאות:

– – –

היו"ר ר' מלול:

חבר הכנסת יהלום. חבר הכנסת דהאמשה, תודה. חבר הכנסת נסים זאב, צהריים טובים.

שר האוצר ס' שלום:

אדוני היושב-ראש, אם הצעת החוק הזאת לא תעבור היום, אנחנו נביא הצעת חוק ממשלתית – –

יהודית נאות (שינוי):

תביא.

שר האוצר ס' שלום:

– – במתכונת הכי נכונה שאפשר והכי טובה שאפשר. ואז, כמובן, יהיה מצב שזו תהיה הצעה ממשלתית שלא ניתן יהיה להימנע ממנה. תודה רבה.

היו"ר ר' מלול:

אדוני השר, תודה רבה. רבותי חברי הכנסת, נא לשבת במקומותיכם. חבר הכנסת יגאל ביבי, אנא, קצת כבוד.

אם כן, אנחנו עוברים להצבעה על הצעת חוק-יסוד: משק המדינה (הצעות חוק והסתייגויות שבביצוען כרוכה עלות תקציבית) (הוראת שעה). רבותי חברי הכנסת, אפשר להצביע.

### הצבעה מס' 4

### בעד ההצעה להעביר את הצעת החוק לוועדה – 39

### נגד – 37

### נמנעים – 3

### ההצעה להעביר את הצעת חוק-יסוד: משק המדינה (הצעות חוק והסתייגויות שבביצוען כרוכה עלות תקציבית) (הוראת שעה) לוועדת החוקה, חוק ומשפט נתקבלה.

היו"ר ר' מלול:

ברוב של 40 תומכים, עם קולו של יושב-ראש הכנסת, 37 מתנגדים ושלושה נמנעים נתקבלה הצעת חוק-יסוד: משק המדינה (הצעות חוק והסתייגויות שבביצוען כרוכה עלות תקציבית) (הוראת שעה). ההצעה תועבר לוועדת החוקה, חוק ומשפט.

קריאה:

ועדת הפנים.

היו"ר ר' מלול:

ועדת הפנים. אם כך, זה יעבור לוועדת הכנסת.

אופיר פינס-פז (יו"ר ועדת החוקה, חוק ומשפט):

לא. – – –

היו"ר ר' מלול:

כיוון שמדובר בחוק-יסוד – – –

משה גפני (יהדות התורה):

אין דבר כזה. ועדת הכנסת תחליט.

היו"ר ר' מלול:

חבר הכנסת אופיר פינס-פז, בסדר.

משה גפני (יהדות התורה):

לא, אין דבר כזה.

זאב בוים (הליכוד):

ועדת הכנסת.

יהודית נאות (שינוי):

הוא לא יכול לדון בחוק של עצמו.

אופיר פינס-פז (יו"ר ועדת החוקה, חוק ומשפט):

– – –

משה גפני (יהדות התורה):

מה זה מעניין אותי?

אופיר פינס-פז (יו"ר ועדת החוקה, חוק ומשפט):

מה זה "מה זה מעניין?" – – –

היו"ר ר' מלול:

חבר הכנסת גפני, על-פי התקנון, כיוון שמדובר בחוק-יסוד, זה יועבר לוועדת החוקה.

משה גפני (יהדות התורה):

לא.

צבי הנדל (האיחוד הלאומי – ישראל ביתנו):

לא. ועדת הכנסת.

היו"ר ר' מלול:

החוק הגיע מן הוועדה. אם יש לאדוני ערעור, יגיש אותו לוועדת הכנסת.

אמנון רובינשטיין (מרצ):

זו הצעת חוק של הוועדה.

היו"ר ר' מלול:

ברור. זו הצעת חוק של הוועדה.

אמנון רובינשטיין (מרצ):

– – –

היו"ר ר' מלול:

בסדר. תודה רבה. נמשיך בסדר-היום: הצעת חוק לטיפול בחולי נפש (תיקון – עיגון זכויות חולה הנפש), התשס"ב–2002, מאת חברי הכנסת אילן גילאון וקבוצת חברי הכנסת. ינמק חבר הכנסת אילן גילאון.

יוסף פריצקי (שינוי):

קודם – תקנות שעת-חירום.

היו"ר ר' מלול:

חבר הכנסת אילן גילאון, סליחה. רבותי, סליחה, יש עוד הצבעות. אני מתנצל.

# הצעת חוק להארכת תוקפן של תקנות שעת-חירום (יהודה והשומרון וחבל עזה – שיפוט בעבירות ועזרה משפטית), התשס"ב–2002

# (קריאה שנייה וקריאה שלישית)

היו"ר ר' מלול:

עתה, הצעת חוק להארכת תוקפן של תקנות שעת-חירום (יהודה והשומרון וחבל עזה – שיפוט בעבירות ועזרה משפטית), התשס"ב–2002 – קריאה שנייה וקריאה שלישית. יציג את הצעת החוק חבר הכנסת אופיר פינס-פז, יושב-ראש ועדת החוקה.

אופיר פינס-פז (יו"ר ועדת החוקה, חוק ומשפט):

אדוני היושב-ראש, רבותי חברי הכנסת, אדוני ראש הממשלה, מונחת לפניכם הצעת חוק להארכת תוקפן של תקנות שעת-חירום. הצעת החוק היא פרי יוזמתה של הממשלה.

תוקפן של תקנות שעת-חירום, שנחקקו לראשונה ב-1967, הוארך בחוק מדי פעם בפעם, והוא עומדות לפוג ב-30 ביוני 2002, כלומר בעוד יומיים או שלושה ימים. הצעת החוק המונחת לפניכם נועדה להאריך את תוקף התקנות לחמש שנים נוספות. התקנות מסדירות את היחסים המשפטיים שבין ישראל לבין אזורי יהודה והשומרון וחבל עזה, וכן בין ישראל לרשות הפלסטינית.

עיקרי ההסדרים הכלולים בתקנות נוגעים לסמכויות שיפוט של בתי-המשפט בישראל כלפי ישראלים שעברו עבירות באזור או בשטחי הרשות הפלסטינית, סמכויות הרשויות בישראל לבצע בישראל עונשים ומעצרים שהוטלו על-ידי השלטונות הצבאיים באזור, וכן לאפשרות לבצע באזור צווים ועונשים שהוטלו בישראל על תושב האזור. התקנות מחילות גם באופן פרסונלי חוקים ישראליים שונים על הישראלים המתגוררים באזור, והם נועדו להסדיר את מכלול מתן העזרה המשפטית בין ישראל לבין הגורמים המוסמכים ברשות הפלסטינית.

כאמור, קיום התקנות חיוני להמשך היחסים המשפטיים שבין ישראל לבין האזור והרשות הפלסטינית, ולפיכך מצאה לנכון הממשלה להאריך את תוקף התקנות לחמש שנים נוספות.

יש להדגיש כי הצעת החוק לא משנה אף אחת מהתקנות או מהוראות החקיקה בחוק הקיים, ומטרתה להאריך באופן פורמלי את התקנות בחמש שנים נוספות.

יש הסתייגות של חבר הכנסת נסים זאב, שמבקש להאריך לשש שנים במקום לחמש שנים. הממשלה ביקשה חמש שנים. אני מבקש מהממשלה לעמוד על מה שהיא ביקשה. היו גם מחשבות על שלוש שנים. בסופו של דבר, קיבלנו את הנוסח של הממשלה. אני מציע לדחות את הההסתייגות של חבר הכנסת זאב.

היו"ר ר' מלול:

תודה. האם אדוני, חבר הכנסת נסים זאב, רוצה לנמק?

נסים זאב (ש"ס):

כן.

היו"ר ר' מלול:

בבקשה.

קריאה:

זו ההסתייגות היחידה.

היו"ר ר' מלול:

כן, זו ההסתייגות היחידה, ומייד לאחר מכן נקיים את ההצבעה.

נסים זאב (ש"ס):

אדוני היושב-ראש, כנסת נכבדה, ההסתייגות המציעה לשנות חמש שנים לשש שנים היא לא כל כך עקרונית ומהותית, אבל, לדעתי, לא צריכים מדי פעם לחזור ולתת תאריכים ולוח זמנים. כל עוד מדינת ישראל נמצאת במצב שהיא נמצאת בו, מצב חירום, ואנחנו עדיין נמצאים במצב של לחימה עם פלסטינים, ואין שלום ואין הסכם שלום עם כל מדינות ערב – אין צורך כל פעם לחזור מחדש ולהגדיר את לוח הזמנים. לכן, הצעתי שש שנים, אבל אני חושב שאין אפילו מקום להגביל מבחינת לוח הזמנים.

היו"ר ר' מלול:

תודה רבה.

רבותי חברי הכנסת אנחנו עוברים להצבעה על הצעת חוק להארכת תוקפן של תקנות שעת-חירום (יהודה והשומרון וחבל עזה – שיפוט בעבירות ועזרה משפטית), התשס"ב–2002. לשם החוק אין הסתייגויות, ולכן אפשר להצביע על שם החוק. זו, כמובן, קריאה שנייה. נא להצביע.

### הצבעה מס' 5

### בעד שם החוק – 41

### נגד – 12

### נמנעים – 1

### שם החוק נתקבל.

היו"ר ר' מלול:

ברוב של 41 תומכים, 12 מתנגדים ונמנע אחד, שם החוק התקבל כנוסח הוועדה.

לסעיף 1 יש הסתייגות של חבר הכנסת נסים זאב. אדוני חבר הכנסת נסים זאב, אתה מסיר את ההסתייגות?

נסים זאב (ש"ס):

לא.

היו"ר ר' מלול:

אם כן, אנחנו מצביעים על הסתייגות חבר הכנסת נסים זאב לסעיף 1. נא להצביע.

### הצבעה מס' 6

### בעד ההסתייגות – 12

### נגד – 37

### נמנעים – 1

### ההסתייגות של חבר הכנסת נ' זאב לסעיף 1 לא נתקבלה.

היו"ר ר' מלול:

אני קובע שההסתייגות לא התקבלה – ברוב של 37 מתנגדים, 12 תומכים ונמנע אחד.

אם כן, אפשר להצביע על סעיף 1 כנוסח הוועדה. בבקשה.

### הצבעה מס' 7

### בעד סעיף 1, כהצעת הוועדה – 45

### נגד – 12

### נמנעים – 1

### סעיף 1, כהצעת הוועדה – נתקבל.

היו"ר ר' מלול:

סעיף 1 התקבל כנוסח הוועדה – ברוב של 45 תומכים, 12 מתנגדים ונמנע אחד.

כעת נעבור להצבעה בקריאה שלישית על כל החוק. אפשר להצביע. בבקשה.

### הצבעה מס' 8

### בעד החוק – 41

### נגד – 10

### נמנעים – 1

### חוק להארכת תוקפן של תקנות שעת-חירום (יהודה והשומרון וחבל עזה

### שיפוט בעבירות ועזרה משפטית), התשס"ב–2002, נתקבל.

היו"ר ר' מלול:

החוק התקבל בקריאה שלישית ברוב של 41 תומכים, עשרה מתנגדים ונמנע אחד. תודה רבה.

# הצעת חוק סדר הדין הפלילי (חקירת חשודים), התשס"ב–2002

# (קריאה שנייה וקריאה שלישית)

היו"ר ר' מלול:

אנחנו עוברים לנושא הבא בסדר-היום: הצעת חוק סדר הדין הפלילי (חקירת חשודים), התשס"ב–2002 – קריאה שנייה וקריאה שלישית. יציג את הצעת החוק יושב-ראש ועדת החוקה. בבקשה.

אופיר פינס-פז (יו"ר ועדת החוקה, חוק ומשפט):

אדוני היושב-ראש, אני מתכבד להביא מטעם ועדת החוקה, חוק ומשפט הצעת חוק שיזמו חברי הכנסת אמנון רובינשטיין ויהודית נאות – הצעת חוק סדר הדין הפלילי (חקירת חשודים), הצעת חוק שוועדת החוקה עובדת עליה במשך שנים ולא פחות משנים. זו הצעת חוק חשובה ביותר, שמשנה באופן דרמטי את התנהלות החקירות במדינת ישראל.

מהות הצעת החוק היא, שבאופן הדרגתי במהלך השנים הקרובות יעברו כל יחידות משטרת ישראל לחקירת חשודים באמצעות – החקירה ותיעודה באמצעים ויזואליים, קרי במצלמת וידיאו. לדעתי, החומרים האלה גם ישנו באופן דרמטי את ההתדיינות בבית-המשפט ברמה הראייתית וכדומה.

כפי שאמרתי, הצעת החוק הינה מיזוג של שתי הצעות חוק פרטיות מטעם שני חברי הכנסת רובינשטיין ונאות.

במשפטים פליליים רבים עולה שאלת קבילות הודאתו של הנאשם במלוא חריפותה, וברוב המקרים התשובה עליה היא זו החורצת את דינו לזיכוי או להרשעה. בתי-המשפט, ברצותם לעמוד על טיב הודאת הנאשם, פיתחו בפסיקה ענפה מערכת של כללים והגבלות שתכליתם לוודא כי ההודאה ניתנה חופשית ומרצון. בהכרעות דין רבות דנים השופטים בנימוקים לקבלה או לפסילה של ההודאה, ובכולן מתמקד הדיון בשאלת מפתח שהיא השאלה העובדתית, ועניינה נסיבות מסירת ההודאה.

חברי חברי הכנסת, החשיבות הגדולה בהצעת החוק המובאת לפניכם לקריאה שנייה ולקריאה שלישית היא הקביעה, שחקירה משטרתית צריכה להיות מתועדת, ובעבירות חמורות – מתועדת גם בווידיאו. התיעוד בווידיאו יתרום רבות לזכויות הנאשם וגם ליעילות של ניהול משפטים בבית-המשפט, שכן טענות רבות המושמעות היום בהעדר תיעוד, לא תוכלנה להישמע עוד.

בגלל התקציב שנדרש ליישום החוק, קבענו בעצה אחת עם הממשלה התחלה הדרגתית של החוק ופריסה של חמש שנים. כעיקרון, רק הנושא התקציבי היה בעוכרינו, כי הממשלה תמכה מאוד בהצעה לגופה.

התיקון המוצע יאפשר לבית-המשפט להתרשם, בדרך הקרובה ביותר באופן הבלתי-אמצעי, מאופן ונסיבות מסירת הודאת הנאשם, ובכך תתאפשר הן הגנה טובה יותר על זכויותיו של הנאשם מחד גיסא, והן יעילות רבה יותר בבחינת ההוכחות המובאות לבית-המשפט, שמשמעותה שיפור ביכולתו של בית-המשפט להגיע לחקר האמת, ואף, בסופו של דבר, חיסכון בזמן ובמשאבים אחרים.

ההצעה מוסיפה עוד הוראות חשובות לשמירה על זכויות חשודים בחקירה. כך למשל נקבעה חובה כי חקירת חשודים תתנהל בשפה שהם מבינים ותירשם בשפה זו. אני אומר זאת לחברתנו, חברת הכנסת סולודקין: מהיום החקירה תהיה חייבת להיות ברוסית, אם מדובר בעולה חדש שעדיין לא יודע טוב עברית, או בערבית או בכל שפה אחרת, כדי שהחשוד ידע בדיוק מה אומרים לו ומה הוא משיב. כמו-כן נקבעה חובה כי יש להעדיף חקירה בתחנת המשטרה על פני חקירה מחוץ לתחנה, ובכל מקרה יש לתעד כראוי את החקירה בין בווידיאו, בין בהקלטה קולית ובין בכתב.

בעניין זה אף הוסיפה הוועדה להצעת החוק וקבעה חובה מוחלטת כי חקירת חשודים תתנהל, כאמור, בשפתם בלבד, ואף תירשם בשפה שאותה הם מבינים.

בשל האמור לעיל אנו סבורים כי התיקון המוצע מהווה שיפור בהגנה על זכויותיו של הנאשם ומונע, או מפחית לפחות, אפשרות לטעויות, אי-הבנות או הטעיות, וכן כי הוא יתרום ליעילות ניהול המשפטים וליכולתו של בית-המשפט להגיע לחקר האמת.

לסיום, אבקש להדגיש כי החובה להקליט חקירות חשודים בעבירות חמורות מקובלת גם במדינות מתוקנות רבות אחרות בעולם, כגון אנגליה ומדינות רבות אחרות.

להצעת החוק, איך לא, יש הסתייגות – של מי? תנחשו.

קריאה:

חבר הכנסת זאב.

אופיר פינס-פז (יו"ר ועדת החוקה, חוק ומשפט):

כל הכבוד. יש הסתייגות לחבר הכנסת נסים זאב, שמבקש להקל בעונשו של המפרסם תיעוד חזותי או קולי של חקירה. אני רוצה להסביר. אנחנו קבענו בחוק, שמי שלוקח את התיעוד, מדליף את התיעוד לטלוויזיה כדי לשרת מטרות כאלה ואחרות, זו תהיה עבירה שבגינה יוטלל מאסר בפועל של שנה וקנס כספי. חבר הכנסת נסים זאב חושב כנראה שזו לא עבירה מי-יודע-מה קשה. אני חושב שמה שראינו בתיעוד בטלוויזיה, שמישהו לועס את החומר, אלה פשוט דברים שצריכים להישאר במסגרת ההתנהלות המשטרתית וההתנהלות של בתי-המשפט, ולא ששום צד יעשה בעניין הזה שימוש לרעה. לכן, קבענו הלכה ברורה בעניין הזה. אני מציע לחברי חברי הכנסת שלא לתמוך בהסתייגות של חברנו, חבר הכנסת נסים זאב.

בהזדמנות זו אני רוצה לברך את שני מציעי החוק, חברי הכנסת אמנון רובינשטיין ויהודית נאות. אני מקווה שהחוק יעבור. אני רוצה להודות לאנשי משרד המשפטים ולאנשי המשרד לביטחון פנים, שעשו מאמץ גדול כדי לקדם את החוק. אני רוצה להודות לשר המשפטים, שבסופו של דבר נתן אור ירוק לקדם את החוק הזה. אני רוצה להודות לצוות הוועדה – למנהלת הוועדה דורית ואג, ליועצת המשפטית של הוועדה סיגל קוגוט ולכל האחרים. תודה על המאמץ שהושקע בהכנת החוק.

מיכאל קליינר (חרות – התנועה הלאומית):

מה היא העלות הכספית?

אופיר פינס-פז (יו"ר ועדת החוקה, חוק ומשפט):

את העלות הכספית של החוק אני לא זוכר בדיוק. סיגל קוגוט, מה העלות הכספית של החוק לפי הנתונים שהובאו לפנינו? אני מבקש להעביר לי את זה. לפני שאקבל את התשובה, אני רוצה לומר, שכיוון שיש לחוק עלויות, הפריסה היא בעצם לחמש שנים קדימה, והחוק נכנס לתוקף אחרי שנה.

עלות הצעת החוק לאורך שנים היא בסביבות 100 מיליון שקלים, שייפרסו על שש-שבע שנים, כי יש לנו תאריך תחילה שנדחה בשנה.

צבי הנדל (האיחוד הלאומי – ישראל ביתנו):

זו הצעת חוק פרטית. איך אתה מציע דבר כזה?

אופיר פינס-פז (יו"ר ועדת החוקה, חוק ומשפט):

כן, אבל היא בתמיכת הממשלה. אמרתי: גם לפי הצעת החוק שהגשתי קודם, הצעת חוק פרטית שנתמכת על-ידי הממשלה, יש לה מסלול ברור. לכן אני אומר שאינני יודע למה התפרצתם עלי כל כך קודם. הצעת החוק הקודמת היא לגמרי מרוסנת. זה לא אומר שכל יוזמה טובה צריכים לדחות. להיפך, זו יוזמה חשובה מאוד, ואני מציע לכנסת לאמץ אותה. תודה.

היו"ר ש' הלפרט:

תודה ליושב-ראש ועדת החוקה, חוק ומשפט, חבר הכנסת אופיר פינס-פז. להצעת החוק יש הסתייגות אחת של חבר הכנסת נסים זאב. בבקשה.

נסים זאב (ש"ס):

אדוני היושב-ראש, כנסת נכבדה, אין לי שום התנגדות להצעת החוק. אדרבה, אני תמכתי בה. אבל, אני חושב שהיום משתוללת הפקרות ויש הדלפות על-ידי חוקרים משטרתיים, וכולנו מכירים את הדוגמאות הרבות. כאשר נחקר איש ציבור במשטרה, עוד לפני שהוא יצא את תחנת המשטרה זה כבר הודלף לכל כלי התקשורת. אין לנו שליטה על ההפקרות הזאת. על מה בעצם מדברים? אני מדבר אך ורק על סעיף 13: "המפרסם תיעוד חזותי או קולי של חקירה, כולו או חלקו, ללא רשות בית-המשפט, דינו מאסר שנה". אני חושב שחומרת הענישה פה מוגזמת ביותר.

מיכאל קליינר (חרות – התנועה הלאומית):

למה?

נסים זאב (ש"ס):

אסביר לך מדוע. אם רוצים להחמיר, תחמיר ואל תיתן אפשרות לשום חוקר להדליף – אם זה מתועד וגם אם זה לא מתועד. אם אתה רוצה לשמור על חומר חקירה, תשמור אותו עד תום. זה לא משנה אם זה מתועד או לא מתועד.

מיכאל קליינר (חרות – התנועה הלאומית):

אבל, זה ההיפך – – –

נסים זאב (ש"ס):

אז, אותו נחקר – דמו לא הפקר. אם אתה חושב שהוא יכול להדליף שלא דרך תיעוד – – –

מיכאל קליינר (חרות – התנועה הלאומית):

אז תמנע את זה.

נסים זאב (ש"ס):

אם אתה חושב שאפשר להדליף את כל חומר החקירה, העיקר שזה לא יהיה מתועד, ורק מה שמתועד אסור להדליף, אני חושב שאין פה פרופורציה ואין פה קנה-מידה מה מותר ומה אסור. פתאום אנחנו כל כך מחמירים באותו פרסום שהוא מתועד, שהוא חזותי או קולי, של איזו חקירה מסוימת. לכן, אני חושב שזה מוגזם וענישה של שישה חודשים היא די והותר והיא עונש מספיק חמור לשוטר שהדליף, ולא כל הדלפה היא תמיד במתכוון. לכן אני חושב שיש מקום להקל בסעיף הזה. תודה.

היו"ר ש' הלפרט:

תודה לחבר הכנסת נסים זאב.

נסים זאב (ש"ס):

אני הבנתי שאני כל כך הכבדתי על אוזני חבר הכנסת יוסי שריד. להבא אדבר יותר בשקט.

יוסי שריד (מרצ):

– – –

היו"ר ש' הלפרט:

חברי הכנסת, אנחנו עוברים להצבעה. לשם החוק אין הסתייגויות. מי בעד שם החוק כפי שהוצע על-ידי הוועדה?

### הצבעה מס' 9

### בעד שם החוק – 40

### נגד – אין

### נמנעים – אין

### שם החוק נתקבל.

היו"ר ש' הלפרט:

חברי הכנסת, ברוב של 40 בעד, ללא מתנגדים, ללא נמנעים, שם החוק התקבל כהצעת הוועדה.

חברי הכנסת, לסעיפים 12-1 אין הסתייגויות. מי בעד הצעת החוק לפי סעיפים 12-1 כפי נוסח הוועדה? נא להצביע.

### הצבעה מס' 10

### בעד סעיפים 12-1 – 50

### נגד – אין

### נמנעים – אין

### סעיפים 12-1 נתקבלו.

היו"ר ש' הלפרט:

ברוב של 50 בעד, ללא מתנגדים, ללא נמנעים, סעיפים 12-1 אושרו כהצעת הוועדה.

לסעיף 13 יש הסתייגות של חבר הכנסת נסים זאב. מי בעד ומי נגד?

### הצבעה מס' 11

### בעד ההסתייגות – 6

### נגד – 37

### נמנעים – 1

### ההסתייגות של חבר הכנסת נ' זאב לסעיף 13 לא נתקבלה.

היו"ר ש' הלפרט:

רוב של 37 נגד, שישה בעד ואחד נמנע. אני קובע שהסתייגותו של חבר הכנסת נסים זאב לא התקבלה, ולכן אנחנו נצביע על סעיף 13 כנוסח הוועדה. אפשר להצביע, חברי הכנסת.

### הצבעה מס' 12

### בעד סעיף 13, כהצעת הוועדה – 51

### נגד – אין

### נמנעים – אין

### סעיף 13, כהצעת הוועדה, נתקבל.

היו"ר ש' הלפרט:

חברי הכנסת, ברוב של 51 בעד, ללא מתנגדים וללא נמנעים, סעיף 13 אושר כהצעת הוועדה.

חברי הכנסת, אנחנו עוברים עכשיו להצבעה על סעיפים 17-14 ועל התוספת לחוק, לפי נוסח הוועדה. נא להצביע.

### הצבעה מס' 13

### בעד סעיפים 17-14 והתוספת – 51

### נגד – אין

### נמנעים – אין

### סעיפים 17-14 והתוספת נתקבלו.

היו"ר ש' הלפרט:

רוב של 51 בעד, ללא מתנגדים וללא נמנעים. אני קובע שסעיפים 17-14 והתוספת לחוק התקבלו כנוסח הוועדה.

אנחנו עוברים לקריאה שלישית. חברי הכנסת, אפשר להצביע.

### הצבעה מס' 14

### בעד החוק – 51

### נגד – אין

### נמנעים – אין

### חוק סדר הדין הפלילי (חקירת חשודים), התשס"ב–2002, נתקבל.

היו"ר ש' הלפרט:

רוב של 51 בעד, ללא מתנגדים, ללא נמנעים. אני קובע שהצעת חוק סדר הדין הפלילי (חקירת חשודים) נתקבלה.

שר המשפטים, בבקשה.

שר המשפטים מ' שטרית:

אדוני היושב-ראש, רבותי חברי הכנסת, ראשית עליתי כדי לומר תודה למציעים, לחבר הכנסת רובינשטיין וליושב-ראש ועדת החוקה, על העבודה היפה שנעשתה בהצעת החוק הזאת, בתיאום עם משרד המשפטים. עם זאת, רבותי חברי הכנסת, עליתי גם לומר שאני תומך כמובן בחוק הזה בכל לבי, אם כי צריך להיות ברור שכדי להפעיל את החוק הזה הלכה למעשה, יש לזה עלויות כספיות גדולות מאוד.

יוסי שריד (מרצ):

כמה?

שר המשפטים מ' שטרית:

אני תיכף אסביר. תלוי על איזה היקף אנחנו מפעילים. לכן גם החוק באמת יופעל בהדרגה. בשלב הראשון העניין של הקלטת חשודים יחול רק על פשע שהמאסר עליו הוא מעל 15 שנה בלבד, כשהרעיון הוא ליצור מצב שתהיה הדרגה בהוספת הכסף. כי אם מפעילים את זה בווליום מלא, מדברים על תוספת של 200 מיליון שקל בערך למערכת בתי-המשפט, למשטרה ולמשרד המשפטים, כדי שהוא יופעל בהיקף המלא שלו. משום כך, מאחר שרצינו בכל זאת לקדם את החוק, חבר הכנסת שריד, הסכמנו ללכת לעניין הזה בהדרגה, כשבשלב ראשון נפחית את העלויות למינימום ההכרחי, נפעיל את החוק, נראה אותו פועל, ולאחר מכן לאט לאט נרחיב את התחולה שלו, בתקווה שיהיו ימים טובים יותר ויותר תקציבים. אני אומר את כל זאת, רבותי, כדי להבהיר שאני באמת מקווה שיימצאו המשאבים המתאימים כדי להפעיל את החוק הזה, וכדי שלא נמצא את החוק הזה בחוק ההסדרים בתקציב של השנה הבאה.

יש חשיבות גדולה מאוד לשמור על היכולת, על הזכויות של חשודים בזמן החקירה, כדי שלא יהיו ויכוחים מה באמת נאמר ומה לא נאמר. אני מקווה שיעמדו בידי המדינה האמצעים המתאימים כדי לקדם את הצעת החוק הזאת. אני מודה לאמנון רובינשטיין וליהודית נאות, הן על הצעת החוק והן על כך שבאמת בתהליך ארוך מאוד עשו תיאום עם משרד המשפטים כך שעברנו את השלבים לאט לאט, חרף רצוננו לעשות יותר. אני מודה לכם על הפעולה יחד.

היו"ר ש' הלפרט:

תודה לשר המשפטים. חבר הכנסת אמנון רובינשטיין, בבקשה.

אמנון רובינשטיין (מרצ):

אדוני היושב-ראש, כנסת נכבדה, בדרך כלל אומרים שזכויות נאשמים פוגעות בשלטון החוק, אכיפת החוק. זה מקרה שבו מגינים על זכויות נאשמים וגם עוזרים למערכת אכיפת החוק, מכיוון שהוכח גם בחוץ-לארץ וגם בישראל שהקלטה כזאת עוזרת למשטרה. המשטרה תמכה בסופו של דבר בהצעת החוק הזאת, משום שהניסוי שהיא עשתה במחוז חיפה הוכיח שהדבר יעיל מבחינת אכיפת החוק על עבריינים שחקירתם תועדה בווידיאו.

אני רוצה להוסיף הערה אחת לגבי העלות הכספית. אני מאמין שלא תהיה עלות כספית לחוק הזה, והסיבה פשוטה, הוא יחסוך במשפטי זוטא ובחקירות עדים בבתי-משפט. אם אתה מביא דבר כזה, הקלטת וידיאו של חקירה, הצורך במשפט זוטא, שזה מאוד מאוד פרובלמטי בארץ, עובר מן העולם.

לבסוף, אני רוצה להודות קודם כול לשותפתי שנלחמה על כך באומץ הלב ובנחישות האופייניים לה, חברת הכנסת יהודית נאות. אני רוצה להודות לשר המשפטים, שבשלב מסוים התערב באופן אישי כדי להעביר את החוק הזה, לאחר שנים של דיונים. אני רוצה להודות למשרד לביטחון פנים, ובעיקר לגברת חנה קלר ולאלינוער מזוז, שעזרו לנו בעניין הזה וקיבלו על עצמן גם אחריות להפעיל את החוק, ועזרו לנו לקבל חוק שהוא גם עוזר למשטרה וגם לזכויות נאשמים. ואני רוצה להודות לענת אסיף ממשרד המשפטים, שעמדה על המשמר ועזרה לנו להעביר את החוק. ולבסוף אני רוצה להודות ליושב-ראש הוועדה, חבר הכנסת אופיר פינס-פז, שבאמת היה נאמן לעניין הזה ולא הניח לו עד שזה עבר. החוק הובא לכאן לקריאה שנייה ושלישית ועבר ברוב מרשים וגדול. תודה רבה לכם.

היו"ר ש' הלפרט:

תודה לחבר הכנסת אמנון רובינשטין. לפנים משורת הדין, חברת הכנסת נאות.

יהודית נאות (שינוי):

אני מודה לך, אבל פשוט התחלקנו בשלמי התודות, ואני רוצה להודות מקרב לב לעורכת-הדין סיגל קוגוט, שבעצם יחד עם יושב-ראש ועדת החוקה הביאה את החוק לסיום המוצלח, וביום שהיא הבטיחה, וזה גם די נדיר, ולמורי ורבי חבר הכנסת אמנון רובינשטיין, ולדורית, שכל כך מקפידה על הצדק והיושר, שאני חושבת שיש פינת אור בעניין הזה בכנסת.

רק הערה אחת קצרה. נראה לי שאם היה החוק הזה מתקבל – כי כולם הסכימו שהוא טוב, ובאמת אנחנו מסכימים שיש בעיה כספית – לפני שמונה שנים – אני לא הייתי חברת כנסת, אבל חבר הכנסת רובינשטיין התחיל בתהליך – אולי היום זה כבר היה פועל בכל המקומות בארץ.

היו"ר ש' הלפרט:

תודה לחברת הכנסת יהודית נאות.

# המלצת הוועדה המשותפת של ועדת החוץ והביטחון וועדת החוקה, חוק ומשפט להיענות לבקשת הממשלה לחזור ולהכריז על מצב חירום

היו"ר ש' הלפרט:

חברי הכנסת, אנחנו עוברים לנושא הבא בסדר-היום, בקשת הממשלה כי הכנסת תחזור ותכריז על מצב חירום למשך שנה – סעיף 49 לחוק-יסוד: הממשלה. יסכם יושב-ראש ועדת החוץ והביטחון, חבר הכנסת מגן. בבקשה.

דוד מגן (יו"ר הוועדה המשותפת):

אדוני היושב-ראש, מכובדי ראש הממשלה, נכבדי חברי הממשלה, עמיתי חברי הכנסת, רוב המתדיינים אמש הביעו הסתייגויות מהמלצת הוועדה המשותפת של ועדת החוץ והביטחון וועדת החוקה, חוק ומשפט, אשר הונחה על שולחן הכנסת, ולא לחינם הקפדתי בפתיחת הדיון אמש להצביע על סעיפים 27 עד 30 בדין-וחשבון שהגשנו; ואני עונה למתדיינים ומשיב.

הטעמים שהביאו אשתקד להכרזה על מצב חירום קיימים גם היום. הדיווח שקיבלנו בוועדה הוא, כי הממשלה ממשיכה בעבודתה לבדיקת ההסדרים החוקיים התלויים בקיומה של הכרזה על מצב חירום, על מנת שתימצא תשתית חקיקתית מתאימה בבוא היום, בעזרת השם, כשהכנסת תמצא לנכון, כי אין מקום להאריך את מצב החירום.

צריך לזכור כי קיים מספר לא מבוטל של חוקים בעלי היבט ביטחוני העוסקים בסמכויות הדרושות לשמירה על ביטחון המדינה. חוקים אלו תלויים בקיומה של ההכרזה על מצב חירום, ועל כן יש צורך בהכרזה על מצב החירום, שכן ברור כי בנסיבות הביטחוניות הקיימות במדינה, יש צורך לתת בידי גורמי הביטחון את הכלים להתמודד עם משימות הביטחון השוטף, המאבק בטרור ושימור המוכנות לעת מלחמה.

בנוסף, דווח לוועדה על התקדמות בצמצום מכלול ההסדרים, כאשר חלק הם בעלי היבט ביטחוני, וחלקם מתייחסים לסיפוק מצרכים, אספקת מצרכים ושירותים חיוניים, לאו דווקא בהיבט הביטחוני הצרוף.

צוין בפנינו, כי לעניין החקיקה התלויה בקיומה של הכרזה על מצב חירום בוחנת הממשלה את הדרכים לצמצם את ההסתמכות על דברי חקיקה התלויים בהכרזה על מצב חירום, וזאת למקרה שבו תחליט הכנסת כי יש לבטל את ההכרזה.

נוסף על הנסיבות שהממשלה נימקה בבקשתה, אני מצאתי, יחד עם חברים אחרים, כי ראוי שהכנסת תחזור ותכריז על מצב חירום בגלל עילות נוספות. למשל, המשבר במשק המים. על כן ראוי כי אף עילות אלה תובאנה במכלול השיקולים של הכנסת בבואה לחזור ולהכריז על מצב חירום.

בתום סדרת הדיונים שערכה הוועדה המשותפת, שאותם פירטתי אתמול, אנחנו מגישים לפי סעיף 133ג לתקנון הכנסת את ההמלצה הבאה, ועל כך תתבקש הכנסת להצביע: "בהתאם להוראות סעיף 49 לחוק-יסוד: הממשלה ועל-פי הצעת הממשלה, הכנסת מכריזה על מצב חירום לשנה נוספת. אם תקבל הכנסת את המלצת הוועדה המשותפת, יהיה תוקף ההכרזה על מצב חירום לשנה, מיום ההכרזה היום, ט"ז בתמוז התשס"ב, 26 ביוני 2002".

לבסוף, ברשותך, אדוני היושב-ראש, אני רוצה שוב להודות ליועצת המשפטית של ועדת החוץ והביטחון, עורכת-הדין מירי פרנקל-שור, אשר הניחה אתמול על שולחן הכנסת את החוברת המפורטת הזאת, להנחת דעתו של כל מצביע היום, על הדין-וחשבון המפורט והמאלף הזה, שאני בטוח שישמש גם בהמשך להדרכת הכנסות הבאות אם יהיה צורך לחזור ולהכריז על מצב חירום.

אני מבקש להודות למשנה ליועץ המשפטי לממשלה יהושע שופמן על הדיווח שהוא מסר בוועדה, לעורך-הדין ישי יודקביץ ממשרד הביטחון ולגורמים אחרים. מי שעזר לנו, לי במיוחד, להתמצא בעניין, לנווט את הדיונים ולקבל את מירב האינפורמציה, היה מזכיר הממשלה הנמרץ גדעון סער. תודה לכולם.

אני מבקש מהכנסת לאשר את המלצות הוועדה המשותפת לוועדת החוץ והביטחון ולוועדת החוקה, חוק ומשפט.

היו"ר ש' הלפרט:

תודה לחבר הכנסת דוד מגן, יושב-ראש ועדת החוץ והביטחון.

חברי הכנסת, אנחנו עוברים להצבעה. אפשר להצביע.

### הצבעה מס' 15

### בעד ההמלצה – 36

### נגד – 15

### נמנעים – אין

### המלצת הוועדה המשותפת של ועדת החוץ והביטחון וועדת החוקה, חוק ומשפט להיענות לבקשת הממשלה לחזור ולהכריז על מצב חירום נתקבלה.

היו"ר ש' הלפרט:

רוב של 36 בעד, 15 נגד, ללא נמנעים, ואני קובע שבקשת הממשלה אושרה.

# הצעת חוק שירות ביטחון (שירות מילואים) (הוראת שעה), התשס"ב–2002

# (קריאה ראשונה)

היו"ר ש' הלפרט:

חברי הכנסת, אנחנו עוברים לנושא הבא בסדר-היום: הצעת חוק שירות ביטחון (שירות מילואים) (הוראת שעה), התשס"ב–2002, קריאה ראשונה, הצבעה בלבד. השר דני נוה יסכם את הדיון. בבקשה.

השר ד' נוה:

אדוני היושב-ראש, חברי חברי הכנסת, אנחנו מתבקשים לאשר בקריאה ראשונה את הצעת חוק שירות ביטחון (שירות מילואים) (הוראת שעה), שבאה להגדיל באופן זמני את מספר ימי המילואים המרבי מתקופת מילואים של 30 ימים לתקופה של 37 ימים, בשל צוק העתים, כמובן. כמו כן מוצע במסגרת הצעת החוק הזאת לבטל באופן זמני את ההבחנה לעניין משך השירות בין שירות מילואים בתעסוקה מבצעית לשירות מילואים באימונים והכשרה.

הנטל המוטל היום על הצבא הסדיר ידוע וברור לכולם. הכנסת קיימה כאן דיון. אנחנו כמובן נתחשב ונהיה פתוחים להערות שהושמעו פה גם במהלך הדיון בקריאה הראשונה, ואני מבקש מהכנסת לאשר את ההצעה.

היו"ר ש' הלפרט:

תודה לשר דני נוה.

חברי הכנסת, אנחנו עוברים להצבעה.

### הצבעה מס' 16

### בעד ההצעה להעביר את הצעת החוק לוועדה – 36

### נגד – 15

### נמנעים – אין

### ההצעה להעביר את הצעת חוק שירות ביטחון (שירות מילואים) (הוראת שעה),

### התשס"ב–2002, לוועדת החוץ והביטחון נתקבלה.

היו"ר ש' הלפרט:

חברי הכנסת, ברוב של 36 בעד, 15 נגד וללא נמנעים, אני קובע שהצעת חוק שירות ביטחון (שירות מילואים) (הוראת שעה) אושרה בקריאה ראשונה ועוברת לוועדת החוץ והביטחון להכנה לקריאה שנייה ושלישית.

# הצעת חוק לטיפול בחולי נפש (תיקון – עיגון זכויות חולה הנפש), התשס"ב–2002

# (הצעת קבוצת חברי הכנסת)

היו"ר ש' הלפרט:

חברי הכנסת, אנחנו עוברים לנושא הבא בסדר-היום: הצעת חוק לטיפול בחולי נפש (תיקון – זכויות חולה הנפש), שמספרה פ/3643. יציג את ההצעה חבר הכנסת אילן גילאון, בבקשה.

אילן גילאון (מרצ):

אדוני היושב-ראש, כבוד ראש הממשלה, רבותי השרים, חברי הכנסת, לקראת הקריאה הטרומית, כשאני מבקש את תמיכת חברי חברי הכנסת בהצעת החוק, אני רוצה להתחיל דווקא בתודות, ולהודות לעמותת "מגן לזכויות אנוש" שעזרה בגיבוש החוק הזה, שהוא יציר כפיה. אדוני, אתה יודע שאני לא מחוקק לבד. זה לא חוק אישי שלי, כמובן, זה חוק של כל החברים, והם חברי הכנסת שלמה בן-עמי, יצחק גאגולה, זהבה גלאון, משה גפני, צבי הנדל, אבשלום וילן, נסים זאב, נעמי חזן, תאופיק חטיב, אחמד טיבי, שאול יהלום, איתן כבל, אליעזר כהן, רן כהן, מוחמד כנעאן, יוסי כץ, נחום לנגנטל, יחיאל לסרי, האשם מחאמיד, רחמים מלול, יצחק סבן, מרינה סולודקין, יאיר פרץ, מיכאל קליינר, אמנון רובינשטיין, נחמה רונן, מוסי רז ויוסי שריד. יכול להיות שהרשימה היתה ארוכה יותר אם היינו מספיקים להחתים את כל חברי הכנסת על החוק הזה.

החוק הוא בסך הכול חוק מורכב באשר למחלת הנפש, אדוני היושב-ראש, בכלל מהי מחלת הנפש ומה הם גבולותיה. אם בתחום הרפואה הפיזית אנחנו הולכים כל הזמן ומסתבכים, הרי בתחום הנפש המצב הוא הרבה-הרבה יותר סבוך. יש, למשל, אנשים שיחשבו שעיסוק בפוליטיקה הוא סוג מסוים של מחלת נפש. זה לא מצב אקוטי, אבל כנראה זה אחד הגבולות שלה. ויש מחלות נפש תדירות חולפות כמו הצטננות קלה, נניח, נמשיל את זה, ודברים שהם הרבה יותר פתולוגיים ואקוטיים.

והנה קורה מצב במדינתנו, מדינת ישראל, אדוני, שבמהלך שנה מאושפזים 4,800 אנשים בכפייה על-ידי המלצות של פסיכיאטרים מחוזיים, כאשר אינסטנציית הערעור היחידה שיש לאנשים הללו, אדוני – חמור הרבה יותר מאשר בחוק המעצרים, למשל – זו רק ועדה שהיא עצמה בנויה ומורכבת מפסיכיאטרים.

הייתי מנסה להמשיל את העניין לכך שיש המלצת משטרה להעמדה לדין ואתה יכול לערער, אדוני, רק בפני ועדה של שוטרים. הדבר הזה הוא בלתי מתקבל על הדעת, כמובן, ובתוך 4,800 האשפוזים הללו יש כמובן הרבה-הרבה מאוד טעויות, משום שיש איזו קלות דעת, הייתי אומר קלות דעת בלתי נסבלת שאפשר להעביר בה אדם לאשפוז בכפייה.

אני מאוד מבקש, חברי הכנסת, שתקשיבו, כי זה שוב סוג של בעיה שיכולה לחול על כל אחד. כלומר, אפילו על הפסיכיאטרים, ובוודאי על כל אחד ואחד מאתנו. אולי עלינו קצת יותר קשה, נניח, כי אם אני, למשל, חולה נפש, אני תמיד אוכל לטעון, אדוני היושב-ראש, שמנסים לעצור אותי מסיבות פוליטיות. אבל כל אחד מאתנו יכול להתגלגל למצב הזה, ובקלות בלתי נסבלת אפשר לראות את הדרך למטה.

שר התקשורת ר' ריבלין:

הממשלה אומרת שזה כבר קיים. אולי תפתח את העניין הזה.

אילן גילאון (מרצ):

אני אומר לך שזה לא קיים. לא דובים, לא זבובים ולא שום כלום. היום אפשר לאשפז אדם בצורה בלתי נסבלת על-ידי דן יחיד. בסך הכול ליבת החוק מהי? יש כאן תיקונים לגבי דברים מסוימים בטיפול בחולי נפש בבתי-החולים. אני לא רוצה לטחון את החוק עד דק, כי את זה יעשו הוועדה והמקצוענים. הרי מה זה חוק? אנחנו מקבלים חומר ואנחנו הולכים לעצב איזה כד.

הבעיה המרכזית, השר ריבלין, היא בכך שאנחנו חייבים אינסטנציה נוספת בין הפסיכיאטר המחוזי לבין האשפוז של האדם בכפייה. זה הרי דבר שלא מתקבל על הדעת, שאדם שעובר עבירה, למשל, יש לו עוד מקומות שאליהם הוא יכול להגיע ולערער, יש לו אינסטנציה שנייה ושלישית, ובתי-משפט ואינסטנציות עליונות שהוא יכול לערער לפניהן, ואילו אדם אחר, שהדביקו לו תווית שהוא חולה נפש, יכול להיות מסיבות של הרחקה מהסביבה – – –

אני רק רוצה לציין סיפור אחד שהגיע אלי והוא מעניין, ובכך אנסה לסיים. מדובר בבחור בשם א', נקרא לו לצורך העניין, שהיה לו רומן עם בחורה מסוימת, העסק לא התפתח טוב וזה לא הלך, והוא ביקש להיפרד. הבחורה – שהיא עצמה היתה מטופלת בתרופות – הלכה לפסיכיאטר המחוזי וטענה שהנ"ל מסוכן כי הוא מחזיק אקדח. בסוגריים אני אומר – הנ"ל היה קצין בצבא בתקופה הנאמרת כאן. התלונה הזאת הביאה לכדי כך שלמחרת היום, אדוני ראש הממשלה, הגיעו כוחות מג"ב אל ביתו, באקדחים שלופים, לקחו את האיש לבדיקה בכפייה.

אני מנסה לחשוב על עצמי אם עושים לי דבר כזה בבדיקה בכפייה, איך אני מגיב. הוא הגיע כמובן לבדיקה הזאת עצבני מאוד, לפסיכיאטרית ב"אברבנאל", לא שיתף פעולה עם הפסיכיאטרית, נתן את כל הסימנים לחשוב – וגם משום שבאותה תקופה הוא ביקר אצל פסיכולוג, בגלל הפסקת הרומן שאני מדבר עליו – שהאיש הוא באמת מסוכן לציבור, וכך נכנס לאשפוז לארבעה חודשים, אשפוז תרופתי בקשירה, וכו' וכו'. ולא היתה, אדוני ראש הממשלה, רבותי השרים, חברי הכנסת, אינסטנציה נוספת, עוד עין אחת שתשזוף את הדרך הזאת למטה של האדם שהיה קצין בצבא, בעל עסק, והיום הוא שבר כלי – ממש כמו בשיר, היום הוא שבר כלי.

לכן, אני אומר – בסך הכול בקשתנו בחוק הזה היא להסדיר את הדברים כך שנבנה רשת ביטחון. לכן, לפחות ולכל הפחות צריך להשוות את הדבר עם חוק המעצרים.

אני יכול להאריך בדיבור בעניין של מחלות הנפש עוד הרבה זמן, אבל נדמה לי שהממשלה לא יכולה להתנגד לחוק הזה, ודאי שלא בקריאה טרומית, אין שום סיבה בעולם, גם אם יצטרכו להיעשות בו תיקונים. אני לא מאמין שבבית הזה ובממשלה הזאת יש אדם אחד שחושב שהוא היה רוצה שמישהו ייפול קורבן לטעות או לשיגיון של רגע, או למישהו שרוצה להרחיקו מן הסביבה שלו, או שהלך רכיל מאחורי גבו. אני לא מאמין שדבר כזה קורה.

לכן, אני, כמובן, חברי הכנסת, מבקש מכם לתת לפחות לחוק הזה הזדמנות לצאת לדרך כדי לבנות לפחות את ליבתו. תודה רבה.

היו"ר ש' הלפרט:

תודה לחבר הכנסת גילאון. ישיב על ההצעה שר הבריאות, בבקשה.

יהודית נאות (שינוי):

עם יד על הלב, זה לא חוק נכון?

שר הבריאות נ' דהן:

אדוני היושב-ראש, אדוני ראש הממשלה, חברי השרים, כנסת נכבדה, אני לא חושב שמקרה של אדם פרטי – שיהיה כואב ככל שיהיה, שלא נבדק, לא הובא לידיעתי, אני לא יכול לענות ספציפית עליו כיוון שלא דובר אתי עליו, מוצדק ככל שיהיה – לא מחוקקים חוק בגלל תקלה במערכת לגבי אדם אחד מתוך עשרות אלפי או מיליוני אזרחי המדינה, כשלא ראינו שאותה תקלה שמספר עליה חבר הכנסת גילאון חזרה לפחות פעם אחת. קורה שיש תקלה. בשביל תקלה אחת עוד לא מחוקקים חוק.

היו"ר ש' הלפרט:

חבר הכנסת דוד טל.

שר הבריאות נ' דהן:

אדוני ראש הממשלה, שמעתי אותך שואל את השר ריבלין מה הבעיה עם החוק הזה. בעצם, כל החותמים על הצעת החוק שאלו את עצמם לפי הכותרת של החוק מה הבעיה עם החוק. לפי הכותרת הוא חוק מצוין, וגם אני אומר – על-פי הכותרת הוא ראוי ונכון, אבל אין קשר בין הכותרת למה שכתוב בהצעת החוק, ואת זה חברי חברי הכנסת שחתמו על החוק מטבע הדברים אפילו לא קראו.

אלא יותר מכך – אני מתקומם כשר הבריאות במדינת ישראל – – –

דוד טל (ש"ס):

אדוני השר, אני מוחה – –

שר הבריאות נ' דהן:

אני יכול לבקש שהוא לא יפריע לי?

היו"ר ש' הלפרט:

חבר הכנסת טל, אני מבקש לשבת.

דוד טל (ש"ס):

– – אני קראתי את החוק ואני מסכים לחוק, והחוק הוא נכון וצודק, ואני מבקש מכבוד השר – חברי הטוב – לא לזלזל בחברי הסיעה.

היו"ר ש' הלפרט:

חבר הכנסת טל, נא לשבת.

שר הבריאות נ' דהן:

אני חוזר ואומר – הם לא קראו את החוק, לא מכירים את החוק – –

דוד טל (ש"ס):

מכירים את החוק.

שר הבריאות נ' דהן:

– – והחוק הזה, בושה למדינת ישראל אם הוא יתקבל, ואני אומר את זה כשר הבריאות של מדינת ישראל.

אני אצטט כמה משפטים מן החוק כדי שתבינו, חברי היקרים, איך החוק הזה יטיל כתם על כל מדינת ישראל, וחוק שיקום נכי נפש בקהילה נמצא רק במדינת ישראל, והוא מהמתקדמים בעולם, רק במדינת ישראל. ואני מוחה בתוקף על הלשון שהחוק נוקט כלפי מערכת מצוינת – מהמצוינות בעולם – דווקא במדינת ישראל, ואת זה אני אומר כשר הבריאות.

רבותי חברי הכנסת, אני אצטט: "בארץ נערכים 4,600 אשפוזים בכפייה בכל שנה, רבים מהם שלא בצדק. רבים מהם מאושפזים בכפייה כשיטה לסילוק מהסביבה" – איך אדם יכול לכתוב דברים כאלה בחוק של מדינת ישראל?

אברהם פורז (שינוי):

בדברי ההסבר.

עבד-אלמאלכ דהאמשה (הרשימה הערבית המאוחדת):

– – –

שר הבריאות נ' דהן:

בדברי ההסבר. חוק שיקום נכי נפש בקהילה במדינת ישראל הוא החוק הטוב ביותר שיש בעולם.

קריאות:

– – –

עזמי בשארה (בל"ד):

– – –

שר הבריאות נ' דהן:

אני אקרא עוד כמה אמרות כנף מדברי ההסבר.

היו"ר ש' הלפרט:

אני מבקש לא להפריע, חבר הכנסת בשארה.

שר הבריאות נ' דהן:

וממשיכים בדברי ההסבר – – –

עזמי בשארה (בל"ד):

– – – לסעיפים – – –

היו"ר ש' הלפרט:

חבר הכנסת בשארה, אני מבקש לא להפריע.

שר הבריאות נ' דהן:

נגיע לסעיפים. "אמצעי ריסון וטיפולים ברבריים" – ככה כותבים על חוק במדינת ישראל? זה המצב במדינת ישראל? טיפולים ברבריים?

אילן גילאון (מרצ):

יש גם טיפולים ברבריים – – –

קריאה:

כשקושרים אדם – – –

שר הבריאות נ' דהן:

אתה פסיכיאטר? אתה בקושי עורך-דין. אתה כבר יודע מה עושים בפסיכיאטריה?

עבד-אלמאלכ דהאמשה (הרשימה הערבית המאוחדת):

– – –

היו"ר ש' הלפרט:

חבר הכנסת דהאמשה, נא לא להפריע.

קריאות:

– – –

שר הבריאות נ' דהן:

זאת ועוד – – –

עבד-אלמאלכ דהאמשה (הרשימה הערבית המאוחדת):

אתה שר – – –

היו"ר ש' הלפרט:

חבר הכנסת דהאמשה, אתה רוצה שאני אקרא לך לסדר? אתה לא יכול להפריע כל הזמן לשר.

מוחמד כנעאן (המפלגה הלאומית הערבית):

– – –

שר הבריאות נ' דהן:

זאת ועוד – – – –

קריאות:

– – –

היו"ר ש' הלפרט:

חבר הכנסת טיבי, חברת הכנסת נאות, אני מבקש לשבת במקום.

שר הבריאות נ' דהן:

זאת ועוד, אדוני היושב-ראש, בדברי ההסבר – אותם טיפולים ברבריים, הם הביאו – – –

היו"ר ש' הלפרט:

חבר הכנסת פורז, נא לשבת. חבר הכנסת גפני, נא לשבת במקום.

שר הבריאות נ' דהן:

על-פי דברי ההסבר של החוק, אותם טיפולים ברבריים הם שהביאו למותם של 2,011 מאושפזים – – –

אילן גילאון (מרצ):

– – –

שר הבריאות נ' דהן:

שימו לב איזה אבסורד. אפילו לא בדקו את הנתונים, מאיפה המספרים?

היו"ר ש' הלפרט:

חבר הכנסת גילאון.

שר הבריאות נ' דהן:

יושב חבר כנסת מכובד, רוצה להציע הצעת חוק, לוקח נתונים, לא בודק, לא שואל מאיפה הם נובעים. כתב מספר – 2,011 – – –

אילן גילאון (מרצ):

זה דברים שגם אתה יודע. אתה עצמך יודע את זה.

היו"ר ש' הלפרט:

חבר הכנסת גילאון, אני מבקש לא להפריע. הצגת את הצעת החוק שלך, עכשיו תקשיב לתשובת שר הבריאות.

קריאות:

– – –

שר הבריאות נ' דהן:

נגיע לחוק. נגיע, נגיע לחוק, אבל דברי ההסבר מצביעים על מהות החוק, בשביל זה יש דברי הסבר, ואם המהות נפלה – גם החוק נפל.

רן כהן (מרצ):

לא. ההסבר הוא – – –

שר הבריאות נ' דהן:

כותבים בדברי ההסבר: 2,011 מהם מתו – – –

היו"ר ש' הלפרט:

חבר הכנסת רן כהן, אל תתווכח עם שר הבריאות.

שר הבריאות נ' דהן:

האמת היא – 163. מ-2,011 ל-163 המרחק גדול, וגם ה-163 – –

רן כהן (מרצ):

אדוני היושב-ראש – – –

היו"ר ש' הלפרט:

אתה לא יכול להתווכח כשהוא – – –

שר הבריאות נ' דהן:

– – 80 מתוכם מעל גיל 70 – פטירה טבעית לכל דבר. מתו מטיפולים ברבריים – ככה אפשר לדבר על מדינת ישראל? אני, כשר הבריאות, תובע את כבודה של הפסיכיאטריה במדינת ישראל – –

קריאות:

– – –

שר הבריאות נ' דהן:

– – היא מהמתקדמות בעולם ומהטובות בעולם. לכתוב ש-2,011 מתו מטיפולים רפואיים, כשהם מתו מיתה טבעית במיטה שלהם, כי הם מעל גיל 70? איך אפשר להעלות על הדעת?

ואולי תסבירו לי למה התכוונתם, החותמים – שכל כך קראו את החוק וכל כך יודעים כל מלה שם – למה התכוונתם כשכתבתם: "הפסיכיאטריה הבין-לאומית היא מדע כושל"? הפסיכיאטריה הבין-לאומית היא מדע כושל. בשביל זה מלמדים סטודנטים באוניברסיטאות שבע שנים ועוד חמש שנים סטאז', רק אחרי 13 שנה הם נעשים פסיכיאטרים, 25 שנה עד שהם נעשים פסיכיאטרים מחוזיים – זה מדע כושל? לאן הגעתם?

קריאות:

– – –

שר הבריאות נ' דהן:

מורי ורבותי, דברי ההסבר גרמו לי עלבון, ולא כאדם אלא כשר הבריאות במדינת ישראל, שמסר את נפשו על הפסיכיאטריה מיום שהוא התמנה לשר. אני לא מכיר עוד שר שהלך לבקר בכל בתי-החולים הפסיכיאטריים במדינת ישראל. אני לא מכיר עוד שר שקידם את שיקום נכי הנפש.

קריאות:

– – –

ענת מאור (מרצ):

– – –

עזמי בשארה (בל"ד):

– – – שפסיכיאטריה זה מדע כושל – – –

היו"ר ש' הלפרט:

חבר הכנסת בשארה.

שר הבריאות נ' דהן:

דברי ההסבר גרמו לי לתחושת עלבון בגינה של המערכת הטיפולית.

קריאות:

– – –

שר הבריאות נ' דהן:

עכשיו אגיע לחוק, אתם אפילו לא רוצים להתאפק. תראו כמה אבסורד יש בחוק הזה. אני אגיע, אתם לא נותנים. קודם כול, תבעתי את עלבונה של מדינת ישראל ותבעתי את עלבונה של המערכת הפסיכיאטרית במדינת ישראל. ועכשיו – לגוף החוק.

ענת מאור (מרצ):

– – –

שר הבריאות נ' דהן:

נגיע, נגיע. שמענו עלייך.

לפי המוצע, בשלב הראשון לא ניתן להוציא הוראה לבדיקה כפויה דחופה לפני שהפסיכיאטר המחוזי ערך שימוע למטופל. החליט להוציא הוראות בדיקה – ניתן לערער עליה לבית-משפט מחוזי. שימו לב, הרי על מה מדובר? מדובר על מצבים שצריך להוציא אשפוז בכפייה, אחרת הוא מסוכן או לעצמו או לסביבה. אותה אם שהטביעה את הבנות שלה באמבטיה, אותו אב לא שפוי שרצח את ילדיו, לפי התקנות של החוק החדש היו מפנים אותו לפסיכיאטר שיעשה לו שימוע, אחר כך – אסור לעשות כלום, הוא היה פונה לבית-משפט. אחר כך עוד אסור לעשות כלום. הוא ימשיך להרוג בינתיים. צריך לחכות בתור הגדול של בית-המשפט עד שידון במקרה שלו, הוא יגיש ערעור לבית-משפט מחוזי, ואחרי כן לבית-המשפט העליון, יטרטר אותך שלוש שנים, ובינתיים הוא מסוכן אך מסתובב ברחובות, ולנו אסור לעשות כלום. יעלה על הדעת, במדינת ישראל?

החליט הפסיכיאטר המחוזי, לאחר שנתן לו את זכות השימוע, שמע אותו ורוצה להוציא לו צו אשפוז – הוא עוד לא יכול. הוא צריך ללכת לבית-משפט לאשר את הצו.

רן כהן (מרצ):

יש פה הצעה – – –

שר הבריאות נ' דהן:

ואחר כך, גרוע מזה, לפי הצעת החוק – כל יום צריך לעשות לו שימוע מחדש, אחרי שהוחלט שרוצים לאשפז אותו בכפייה. אז היה מקרה מסוים. לא קרו מקרים לא הגונים בפרקליטות? מקרה מע"ץ המפורסם – לא שמו אותם בבית-הסוהר לשווא? אז בגלל זה סגרנו את המשטרה?

אם, חס וחלילה, הוא אושפז ל-30 יום, אז צריך עכשיו ללכת לבית-המשפט המחוזי ולתת לו אפשרות לקיים את זה כצו קבוע מתוקף בית-משפט. דרך אגב, גם היום, בלי החוק הזה, כל מי שרואה עצמו נפגע מהחלטה שלטונית יכול לפנות לבית-משפט. עשו את זה ועושים את זה בכל יום. מי שחושב שההוראה של פסיכיאטר מחוזי לא נכונה, לא בתוקף, לא בסמכות – הולך לבית-משפט, הוא או עורך-דינו.

אני לא רוצה להאריך לגבי כמה סעיפים בחוק. הם לא יקלו על המאושפזים, הם רק יחמירו את חיי החברה במדינת ישראל. אני, לא פחות מ-15 המציעים, דואג לרווחתם ולבריאותם של מאושפזים ושל מי – – –

היו"ר ש' הלפרט:

חבר הכנסת איוב קרא, נא לא להפריע.

שר הבריאות נ' דהן:

– – – אבל החוק הזה לא יקל עליהם, הוא רק יכביד על חיי החברה במדינת ישראל, ואני מבקש להצביע נגד.

היו"ר ש' הלפרט:

תודה לשר הבריאות. חבר הכנסת גילאון, בבקשה.

אילן גילאון (מרצ):

אדוני היושב-ראש, אדוני ראש הממשלה, השרים, חברותי וחברי חברי הכנסת, שמעתי הרבה תשובות משרים מעל הדוכן הזה. מעולם לא שמעתי התייחסות כל כך לא עניינית משר. נראה לי, כבוד השר פרויד-דהן, שגם לך אין תואר בפסיכיאטריה, אף שאתה כאן מהלך עלינו אימים. גם לי אין, גם לך אין, ובכל אופן אני עדיין לא שר הבריאות.

ההתייחסות לסגנון העניין ולדברי ההסבר – אתה יודע מה, אדוני השר? אני מוכן להתפשר על דברי ההסבר. אני מוכן שאתה תכתוב אותם. הרי אתה יודע טוב מאוד שהמציאות שתיארת קשורה לנושא כפי שאני יכול להיות רקדן בלט. בדיוק אותו דבר, זה בערך הקשר. אז אם אתה מנסה להתלהם כאן על הדוכן, אני לא יודע למה זה. אתה, בתור שר הבריאות, אמרת פעם שיצאת מבית-החולים והצגת את עצמך כשר הבריאות, אז אמרו לך: יש הרבה כאלה כאן. הייתי מצפה ממך לעמדה אחרת.

על כל פנים ובכל מקרה, אני מבקש מכם לתמוך, למרות הצגת הדברים הבלתי-מלומדת כאן של השר, שהתייחסה לסגנון, שעליו אני כמובן מוכן להתפשר, וגם על סעיפים מסוימים. כשאנחנו מחוקקים חוק אנחנו עוסקים בעבודת שיפוצים. אני רוצה להאמין על עצמנו שאנחנו רוצים את טובת הציבור ולא את רעתו, ולכן אנחנו שומעים את כל האנשים המלומדים.

נדגיש דבר אחד, וזה גם מה שאמרתי קודם: ליבת החוק הזה היא שעין נוספת תשזוף את המצב. לא מדובר בסכנה מיידית, מוחשית, שעוצרים אדם ל-48 שעות או לשבוע. לא על כך מדובר. מדובר על אשפוז של אנשים שהם תמימים, אותם אנשים שאיש לא יבוא להגן עליהם ולשמור עליהם. אלה נמקים, ואלה נכנסים לתוך המעגל הזה, ואחרי ארבעה וחמישה חודשים של תרופות, אין תקומה מהדבר הזה.

גם לו היה מדובר על אדם אחד בלבד, אדוני השר, הייתי מצפה ממך, כשר הבריאות בישראל, שתהיה הראשון לתמוך בחוק הזה. בכלל, זו היתה צריכה להיות הצעת חוק ממשלתית.

קריאה:

– – – הרבה יותר טובה.

אילן גילאון (מרצ):

בוודאי היא הרבה יותר טובה, אז נשלב אותה. לכן אני אומר, שלמרות הצגת הדברים הזאת אני מבקש מחברי הכנסת לתמוך בהצעת החוק בקריאה טרומית. אני אומר לכם שאני מתפשר על דברי ההסבר. ניתן דברי הסבר חיוביים, מאחדים, שהכול טוב בהם, כי אנחנו כולנו באותה סירה. הבעיה היא רק שיש חלק שיושבים בקבינה, אדוני השר, וחלק יושבים בירכתיים, ליד הכרישים.

היו"ר ש' הלפרט:

תודה.

חברי הכנסת, אנחנו עוברים להצבעה. מי בעד ומי נגד הצעת החוק של חבר הכנסת גילאון?

### הצבעה מס' 17

### בעד ההצעה להעביר את הצעת החוק לדיון מוקדם בוועדה – 28

### בעד ההצעה להסיר מסדר-היום את הצעת החוק – 27

### נמנעים – 2

### ההצעה להעביר את הצעת החוק לטיפול בחולי נפש (תיקון – עיגון זכויות חולה הנפש), התשס"ב–2002,

### לדיון מוקדם בוועדת העבודה, הרווחה והבריאות נתקבלה.

היו"ר ש' הלפרט:

חברי הכנסת, רוב של 29 בעד, בצירוף קולו של חבר הכנסת גילאון, 27 נגד ושני נמנעים. אני קובע שהצעת החוק של חבר הכנסת גילאון אושרה והיא תעבור להכנה לקריאה ראשונה בוועדת העבודה, הרווחה והבריאות.

# הצעת חוק צער בעלי-חיים (ניסויים בבעלי-חיים) (תיקון – הגבלות על ביצוע ניסויים ושקיפות מידע), התשס"ב–2002

# (הצעת קבוצת חברי הכנסת)

היו"ר ש' הלפרט:

אנחנו עוברים לנושא הבא בסדר-היום: הצעת חוק צער בעלי-חיים (ניסויים בבעלי-חיים) (תיקון – הגבלות על ביצוע ניסויים ושקיפות מידע), של חבר הכנסת זבולון אורלב וקבוצת חברי הכנסת, שמספרה פ/3672. ינמק מהמקום חבר הכנסת זבולון אורלב, בבקשה.

זבולון אורלב (מפד"ל):

אדוני היושב-ראש, חברי חברי הכנסת, אני מתכבד להציג תיקון לחוק צער בעלי-חיים, שעניינו הגבלה על ביצוע ניסויים ושקיפות מידע. הצעת החוק הזאת היא יוזמה משותפת של חבר הכנסת יוסי שריד ושלי, בעקבות דיונים מעמיקים בוועדת החינוך והתרבות וביקור בבית-החיות שליד בית-החולים האוניברסיטאי בעין-כרם, ירושלים. הצטרפו להצעת החוק חברי הכנסת דהאמשה, הירשזון, חוגי ואיתן כבל.

עיקרי הצעת החוק עוסקים בשקיפות נוספת של כל הניסויים בבעלי-חיים, בהגבלות על ניסויים לצורך בדיקת מוצרים וחפצים, בהגבלות מסוימות על איסור סחר או העברה של חיות שמבוצעים בהן ניסויים, בשמירה על חיות בר הנמצאות בסכנת הכחדה, בשקיפות נוספת בכל נושא פרסום המידע, בטיפול בבעלי-חיים לאחר השלמת הניסוי.

בישיבות מוקדמות עם נציגיו המכובדים של שר הבריאות הגענו, חבר הכנסת יוסי שריד ונציגי המשרד, להסכמות כיצד להתקדם בחקיקת החוק. רוב רובן של הבקשות של משרד הבריאות מלכתחילה נענו על-ידי חבר הכנסת יוסי שריד ואנוכי בתשובה חיובית מלאה. יש עוד שני נושאים שדורשים בירור. הבטחנו שנתקדם כאן מתוך הבנה.

אני מודה על רוחב הדעת וגדלות הנפש של שר הבריאות שהסכים, בחוק כל כך רגיש, בחוק כל כך עדין, לתמוך, ותודתנו על כך.

אני גם נתבקשתי על-ידי חבר הכנסת יוסי שריד לומר, שהצעת החוק הזאת באה במקום הצעת חוק קודמת שלו בנושא הזה, מס' 2799, שהוא החליט להימנע מלהגיש אותה ולהסתפק בהצעת החוק הזאת.

היו"ר ש' הלפרט:

תודה לחבר הכנסת אורלב. ישיב שר הבריאות, בבקשה.

שר הבריאות נ' דהן:

אדוני היושב-ראש, כבוד ראש הממשלה, חברי השרים, כנסת נכבדה, כמו שאמר חבר הכנסת המציע, הנושא התחיל להתגלגל עוד כשחבר הכנסת שריד, יושב-ראש האופוזיציה, הציע את החוק שלו, ואז הבטחתי שדברים שראויים ונכונים לעשות בהם תיקון, אנחנו נשמח לשתף פעולה ולעשות את התיקון הזה.

הממשלה ומשרד הבריאות בהחלט בעד הצעת החוק, כשאנחנו מקבלים את ההתחייבות שלהם שלא להתקדם אלא בתיאום עם הממשלה ובהסכמה באותם סעיפים שיש בהם הבדלים בניואנסים, הבדלים לא משמעותיים, אבל בהחלט יש הבדלים שגם אותם צריך לתקן. תודה רבה.

היו"ר ש' הלפרט:

תודה לשר הבריאות. חבר הכנסת טלב אלסאנע מתנגד להצעת החוק, בבקשה.

טלב אלסאנע (הרשימה הערבית המאוחדת):

אדוני היושב-ראש, רבותי חברי הכנסת, יש כאלה ששואלים מדוע אני מתנגד, כי זו הצעת חוק טובה. השאלה היא אם הדיונים בכנסת הם באמת דיונים ענייניים. לפני כמה דקות התקיימו כאן דיון והצבעה בעניין החממות הביוטכנולוגיות.

היו"ר ש' הלפרט:

חבר הכנסת אלסאנע, אתה יכול להתייחס רק לחוק, להתנגד לחוק.

טלב אלסאנע (הרשימה הערבית המאוחדת):

אני אתייחס לחוק. במהלך הזמן שלי אני אומר את הדברים שלי לגופו של החוק.

עליתי כאן והודעתי מעל הדוכן שאני מצטרף להודעת הסיכום של חבר הכנסת ויצמן שירי. וראו זה פלא, על הצעת הסיכום של חבר הכנסת ויצמן שירי כל חברי הכנסת, כל השרים המכובדים מצביעים בעד. בעד הודעת הסיכום שלי, שהיא לא הודעת סיכום, היא הודעת הצטרפות להודעה של ויצמן שירי, מצביעים נגד. למה? אני רוצה נימוק ענייני, חוץ מגישה פסולה, חוץ מגישה לא עניינית, חוץ מזה שמי שאמר את הדברים הוא חבר הכנסת אלסאנע, ולא כץ ולא פורז ולא מאיר שטרית. לכן הגיע הזמן שיתייחסו לגופו של עניין.

אחמד טיבי (התנועה הערבית להתחדשות):

– – –

היו"ר ש' הלפרט:

חבר הכנסת אחמד טיבי, תן לו לדבר. הוא רוצה להתנגד לחוק.

אחמד טיבי (התנועה הערבית להתחדשות):

הוא השתגע.

מיכאל קליינר (חרות – התנועה הלאומית):

חבר הכנסת טלב אלסאנע, אני הצבעתי נגד שתיהן.

טלב אלסאנע (הרשימה הערבית המאוחדת):

אתה היית עקבי, חבר הכנסת קליינר. אני מעריך את זה.

אחמד טיבי (התנועה הערבית להתחדשות):

הוא השתגע.

היו"ר ש' הלפרט:

חבר הכנסת אחמד טיבי, אני מאוד מבקש שלא תפריע. אני מגן על חבר הכנסת טלב אלסאנע.

טלב אלסאנע (הרשימה הערבית המאוחדת):

בעניין הצעת החוק הנוכחית, יש איזו בעיה, חבר הכנסת זבולון אורלב. יש כאן שני אינטרסים. יש אינטרס של המדע, הניסיונות והחשיבות של המדע כדי להציל חיי אדם. לא אחת הניסיונות, המסקנות והתוצאות תורמים למדע להגיע לתרופות, להתמודד עם מחלות ולהציל חיי אדם. מצד שני, יש לשמור על חיות הבר, וצער בעלי-חיים הוא עיקרון ואינטרס חשוב מאוד. אבל צריך לעשות את האיזון. מתוך דאגה לחיות הבר, אנחנו נפגע בבני-אדם. במקום דאגה לעופרים – נפגע באנשים חיים. לכן צריך ליצור את האיזון הנכון. לדעתי, בהצעת החוק שלך אין האיזון הנכון הזה. תודה רבה.

היו"ר ש' הלפרט:

תודה לחבר הכנסת טלב אלסאנע. חבר הכנסת יוסי שריד ישיב לחבר הכנסת טלב אלסאנע.

יוסי שריד (מרצ):

חבר הכנסת טלב אלסאנע, אומנם שמי שריד ולא טלב, אבל אולי כדאי שתקשיב לי.

קודם כול, אני מזדהה לחלוטין עם החלק הראשון של דבריך. הצביעו כפי שהצביעו רק משום ששמך טלב, ולא משום ששמך שאול. אין שום ספק. הרי זו בדיוק אותה הצעה. זה חלק מן ההוויה שבה אנחנו חיים, שכולה ספוגה בדעות קדומות. משום שאתה טלב אלסאנע הצביעו נגד ההצעה. זה לא כל כך מפתיע וגם אין בזה חידוש גדול.

אני לא יודע למה הצעת החוק שלנו צריכה ללקות. הרשה לי לומר לך, ואל תכעס עלי, שאני חושד בך שלא קראת אותה.

טלב אלסאנע (הרשימה הערבית המאוחדת):

– – –

יוסי שריד (מרצ):

זה שהיא לידך, זה בסדר, אבל לא קראת אותה. אבל עכשיו יהיה לך זמן לקרוא אותה ואז תגיע למסקנה שמדובר בחוק מאוד מאוד מאוזן, שמביא בחשבון גם את הצרכים של ניסויים בבעלי-חיים לצורך הצלת חיים. אין מדינה בעולם, אף שהרבה מדינות בוודאי היו רוצות לעשות זאת, שאסרה כליל ניסויים בבעלי-חיים. אלא מה? בין המצב הנוכחי לבין המצב של איסור כללי, יש הרבה מצבי ביניים. הצעת החוק שלנו מתייחסת למצבי ביניים, שמחייבים יותר שקיפות.

יש הרגשה שהרבה מאוד ניסויים בבעלי-חיים נעשים במחתרת, בחושך, והם צריכים להיעשות באור ולא בחושך, וצריך שתהיה יותר שקיפות. גם הפיקוח על הניסויים בבעלי-חיים צריך להיות פיקוח בלתי תלוי; לא המנסים בעצמם מפקחים, אלא יש עיניים נוספות שמפקחות.

לכן, בוא נצביע.

היו"ר ש' הלפרט:

תודה לחבר הכנסת יוסי שריד.

חברי הכנסת, אנחנו עוברים להצבעה על הצעת חוק צער בעלי-חיים (ניסויים בבעלי-חיים) (תיקון – הגבלות על ביצוע ניסויים ושקיפות מידע). מי בעד, מי נגד – אפשר להצביע.

### הצבעה מס' 18

### בעד ההצעה להעביר את הצעת החוק לדיון מוקדם בוועדה – 40

### בעד ההצעה להסיר מסדר-היום את הצעת החוק – 3

### נמנעים – 2

### ההצעה להעביר את הצעת חוק צער בעלי-חיים (ניסויים בבעלי-חיים) (תיקון –

### הגבלות על ביצוע ניסויים ושקיפות מידע), התשס"ב–2002,

### לדיון מוקדם בוועדת החינוך והתרבות נתקבלה.

היו"ר ש' הלפרט:

חברי הכנסת, רוב של 40 בעד, שלושה נגד, ושני נמנעים, ואני קובע שהצעת חוק צער בעלי-חיים (ניסויים בבעלי-חיים) – – –

מיכאל איתן (הליכוד):

כיוון שבאתי בריצה ויושבים על המושב שלי, הצבעתי במקום חבר הכנסת פרוש.

היו"ר ש' הלפרט:

אתה בעד או נגד?

מיכאל איתן (הליכוד):

בעד.

היו"ר ש' הלפרט:

אני מבקש מהמזכירות לתקן את ההצבעה – חבר הכנסת מיכאל איתן הצביע במקומו של חבר הכנסת פרוש בעד.

אני קובע שהצעת החוק עוברת לוועדת החינוך והתרבות להכנה לקריאה ראשונה.

רחמים מלול (ש"ס):

אני מבקש להוסיף את ההצבעה שלי.

היו"ר ש' הלפרט:

אני מבקש להוסיף גם את הצבעתו של חבר הכנסת מלול, שהצבעתו לא נקלטה.

אנחנו עוברים לנושא הבא בסדר-היום: הצעת חוק התכנון והבנייה (תיקון – עיון בתוכניות), התשס"ב–2002, של חבר הכנסת איתן כבל, בבקשה. חבר הכנסת איתן כבל, אתה מסיר את הצעת החוק שלך?

איתן כבל (העבודה-מימד):

מסיר.

היו"ר ש' הלפרט:

חבר הכנסת איתן כבל משך את הצעת החוק.

# הצעת חוק הרשויות המקומיות (בחירת ראש הרשות וסגניו וכהונתם) (תיקון – הרוב הדרוש להעברת סגן ראש עיר מתפקידו), התשס"ב–2002

# (הצעת קבוצת חברי הכנסת)

היו"ר ש' הלפרט:

חברי הכנסת, אנחנו עוברים לנושא הבא בסדר-היום: הצעת חוק הרשויות המקומיות (בחירת ראש הרשות וסגניו וכהונתם) (תיקון – הרוב הדרוש להעברת סגן ראש עיר מתפקידו), של חברי הכנסת ישראל כץ וזבולון אורלב, מס' פ/3737. ינמק את ההצעה מהמקום חבר הכנסת ישראל כץ, בבקשה.

ישראל כץ (הליכוד):

אדוני היושב-ראש, חברי הכנסת, הצעת החוק באה לעגן ולחזק את מעמדם של סגני ראשי הרשויות, סגני ראשי ערים, סגני ראשי מועצות מקומיות, סגני ראשי מועצות אזוריות.

סגני ראשי הרשויות נושאים בחלק נכבד מהנטל של הקשר עם אזרחי הרשויות המקומיות. הם צומחים מהשטח בכל המפלגות, לאו דווקא במפלגה אחת, ועל מנת שהם יוכלו לבצע את תפקידם בדרך נאותה ולהיות אנשי קשר יעילים לראשי הערים ולמערכת העירונית עם כלל האזרחים, צריך להבטיח, שכאשר נבחר סגן ראש עיר, סגן ראש רשות, על-ידי המליאה, הוא ידע שמעמדו מעוגן גם להמשך תקופת הכהונה, שלגבי נושא של נטילת זכויות, לא ניתן יהיה לעשות את זה בדרך שרירותית.

אני שמח שלאחר תיאום עם הממשלה, עם ועדת השרים לענייני חקיקה, נמצא נוסח שמקובל גם על הממשלה, ואי לכך היא הודיעה על תמיכתה בהצעת החוק.

אני מבקש את תמיכת הכנסת בחוק. תודה.

היו"ר ש' הלפרט:

ישיב סגן שר הפנים, חבר הכנסת אזולאי, בבקשה.

סגן שר הפנים ד' אזולאי:

אדוני היושב-ראש, הצעתם של חבר הכנסת ישראל כץ ושל חבר הכנסת זבולון אורלב היא אכן הצעה ראויה, והגיע הזמן שראש רשות לא יוכל לעשות כבתוך שלו וכל מה שיעלה על דעתו בכל הנוגע לסגני ראשי ערים. לא אחת אנחנו עדים לכך שראש רשות – ברצותו מדיח, ברצותו משאיר, ברצותו נותן סמכויות, ברצותו לא נותן סמכויות. לכן ההצעה הזאת היא ראויה, תמכנו בה, ואני מציע לחברי לתמוך בה.

היו"ר ש' הלפרט:

תודה לסגן שר הפנים.

חברי הכנסת, אנחנו עוברים להצבעה. מי בעד? מי נגד?

### הצבעה מס' 19

### בעד ההצעה להעביר את הצעת החוק לדיון מוקדם בוועדה – 31

### נגד – אין

### נמנעים – אין

### ההצעה להעביר את הצעת חוק הרשויות המקומיות (בחירת ראש הרשות וסגניו וכהונתם) (תיקון – הרוב הדרוש להעברת סגן ראש עיר מתפקידו), התשס"ב–2002, לדיון

### מוקדם בוועדת הפנים ואיכות הסביבה נתקבלה.

היו"ר ש' הלפרט:

רוב של 31 בעד, ללא מתנגדים וללא נמנעים. אני קובע שהצעת החוק אושרה, והיא תעבור – –

סגן שר הפנים ד' אזולאי:

לוועדת הפנים.

היו"ר ש' הלפרט:

– – לוועדת הפנים להמשך הכנתה.

# הצעת חוק לתיקון פקודת התעבורה (ערכת עזרה ראשונה), התשס"ב–2002

# (הצעת חבר הכנסת ע' חוגי)

היו"ר ש' הלפרט:

אנחנו עוברים לנושא הבא בסדר-היום, הצעת חוק לתיקון פקודת התעבורה (ערכת עזרה ראשונה), מס' פ/3674, של חבר הכנסת עופר חוגי. בבקשה.

עופר חוגי (ש"ס):

אדוני היושב-ראש, חברי חברי הכנסת, הצעת החוק באה להציל חיים של אזרחים שנפצעים בתאונות דרכים או בפיגועים או באירועים שיש בהם פצועים או נפגעים, ואין זמינות של ערכות עזרה ראשונה.

מטרת החוק היא, שבכל רכב תהיה ערכת עזרה ראשונה, כדי שאם, חס ושלום, יהיה פיגוע או אירוע, תהיה זמינות של ערכת עזרה ראשונה ויוכלו לטפל באזרחים הנפגעים. היות שהאירועים תוקפים אותנו כמעט מדי יום, יש מאות הרוגים בתאונות דרכים ואלפי פצועים מדי חודש, הנושא הזה של ערכת עזרה ראשונה הוא צורך מיידי בכל אירוע שקורה. על-פי רוב באותו מקום נמצאים הרבה אנשים שעברו קורס עזרה ראשונה, אם חובשים שהיו בצבא או מתנדבים של מד"א או של זק"א, כמעט כל אדם בישראל נגיש לנושא ועבר קורס של עזרה ראשונה. לכן הנושא של זמינות ערכות עזרה ראשונה, שיהיו בשטח ובאופן מיידי, הוא חשוב מאוד.

היו טענות בוועדת שרים, בשאלה איך אנחנו יכולים לחייב את האזרחים שבכלי רכבם תהיה ערכה של עזרה ראשונה. בחלק מכלי הרכב היום, במוניות, באוטובוסים ובמשאיות, יש חובת החזקת ערכת עזרה ראשונה ברכב. ביררתי בשוק, ועלות הערכה היא בין 20 ל-50 שקלים, שזה סכום זניח מאוד, שיכול להציל חיים. בנוסף, אם אדם קונה אוטו חדש במחיר של 80,000 שקלים, להוסיף עוד 30-20 שקלים זה זניח מאוד והחברות יוכלו לספוג את זה בעצמן. והחשיבות של הערכה היא רבה.

עוד טענה שעלתה בישיבת ועדת השרים היתה, שחלק מהאזרחים לכאורה לא עברו קורס של עזרה ראשונה, וממילא הם לא ידעו איך לטפל בנפגעים. אני חושב שזאת לא בעיה, כי היום כמעט אצל רוב האוכלוסייה – מי ששירת בצבא, מי שהיא גננת או מורה – יש דרישה שאנשים יוכשרו ויעברו קורס של עזרה ראשונה. ממילא אפשר גם לחייב שבמסגרת שיעורי הנהיגה יהיו שניים או שלושה שיעורים בעזרה ראשונה.

לא רק זה, הנושא של עזרה ראשונה טוב גם למקרה שאדם יוצא לטיול – ואני אומר את הדברים מהניסיון האישי שלי – או יוצא עם משפחתו, ולפעמים ילד נפצע או צריך חבישה או טיפול מסוים, ולכן חשוב שתהיה ערכה כזאת באוטו.

שר התקשורת ר' ריבלין:

אתה יכול להסביר לי איך לא חשבו על זה עד היום?

עופר חוגי (ש"ס):

גם עכשיו מתנגדים לזה. אני לא מדבר על מה שחשבו, אני מדבר על כך שהיום מתנגדים לזה.

היות שוועדת שרים התנגדה לחוק הזה – אם הממשלה לא תתנגד אני אשמח אם נחוקק את זה, אבל אם הממשלה מתנגדת אני מוכן להפוך את ההצעה הזאת להצעה לסדר-היום ונקיים דיון בוועדת העבודה והרווחה כדי לראות איך לקדם את הדברים בתקנות.

היו"ר ש' הלפרט:

תודה לחבר הכנסת עופר חוגי. שר המשפטים ישיב במקום שר התחבורה, אני מבין.

שר המשפטים מ' שטרית:

אדוני, אני מסכים להפוך את זה להצעה לסדר-היום. אני לא מסכים שזאת תהיה הצעת חוק.

היו"ר ש' הלפרט:

אם כך, אנחנו עוברים להצבעה על ההצעה לסדר-היום – לא הצעת חוק. מי בעד? מי נגד?

### הצבעה מס' 20

### בעד ההצעה להעביר את הנושא לוועדה – 17

### נגד – אין

### נמנעים – אין

### ההצעה להעביר את הנושא לוועדה שתקבע ועדת הכנסת נתקבלה.

היו"ר ש' הלפרט:

רוב של 17 בעד, ללא מתנגדים וללא נמנעים. אני קובע שההצעה לסדר-היום של חבר הכנסת עופר חוגי אושרה, והיא עוברת להכנה – – –

שר המשפטים מ' שטרית:

לוועדת הכלכלה.

יאיר פרץ (ש"ס):

לוועדת העבודה והרווחה.

היו"ר ש' הלפרט:

ועדת הכנסת תחליט לאיזו ועדה להעביר את ההצעה לסדר-היום.

# הצעת חוק הביטוח הלאומי (תיקון – דמי אבטלה לעצמאי), התשס"א–2001

# (הצעת חבר הכנסת אמ' כהן)

היו"ר ש' הלפרט:

אנחנו עוברים לנושא הבא בסדר-היום: הצעת חוק הביטוח הלאומי (תיקון – דמי אבטלה לעצמאי), מס' פ/2617, של חבר הכנסת אמנון כהן. בבקשה. חבר הכנסת אמנון כהן איננו נוכח, ולכן נעבור לנושא הבא בסדר-היום.

שר המשפטים מ' שטרית:

אני מבקש להודיע שהנושא יורד מסדר-היום לפי התקנון.

רחמים מלול (ש"ס):

לי יש הצעת חוק דומה, ושנינו יכולנו להסתפק בהנמקה אחת. השאלה היא אם מבחינת התקנון אפשר להצביע על ההצעה של חבר הכנסת אמנון כהן כשהוא איננו נוכח פה.

היו"ר ש' הלפרט:

חבר הכנסת אמנון כהן, אני מאפשר לך לדבר לפנים משורת הדין, כי לא היית במליאה והחלטנו לא לקיים דיון.

אמנון כהן (ש"ס):

תודה רבה לך.

אדוני היושב-ראש, רבותי חברי הכנסת, אני מתכבד להביא בפניכם את הצעת חוק הביטוח הלאומי (תיקון – דמי אבטלה לעצמאי). הצעת חוק זו באה לעולם לאחר פניות רבות של בעלי עסקים עצמאים אשר נקלעו למשבר כלכלי חמור ונאלצו לסגור את עסקיהם ולצאת אל מעגל האבטלה.

כידוע, על-פי המצב החוקי השורר היום, קובע חוק הביטוח הלאומי, שזכאות לדמי אבטלה היא אך ורק לעובד שכיר, ואינו קובע הסדר ראוי לאוכלוסיית העצמאים הנזקקים גם הם לדמי אבטלה בצוק העתים.

חברי הכנסת, התיקון המוצע הוא תיקון מתבקש וראוי, באשר תכליתו מתן ביטחון סוציאלי מינימלי לשכבה גדולה של עצמאים אשר מטה לחמם נשבר ומצוקתם היא מצוקת אמת. כל זאת תוך שימת לב לעובדה המצערת, כי עד ליום זה טרם נקבע פורום ענייני ותכליתי לדיון במצב העגום שבו נמצאים רבבות בעלי עסקים, הם ומשפחותיהם, אשר נאלצו לסגור את עסקיהם והם כיום חסרי מגן, ובייחוד בתקופת מיתון נוראית כאשר דווקא הם, העצמאים, בעלי העסקים הקטנים, ראשונים להיפגע.

עלי לציין, כי מלבד חשיבותו הסוציאלית של החוק והתכליות החברתיות העומדות ביסודו, תמוהה היתה בעיני העובדה כי ייגרע חלקה של אוכלוסיית העצמאים ובעלי העסקים, הנושאים שווה בשווה בעול המיסוי ובתשלומי הביטוח הלאומי. ואני שואל, אדוני היושב-ראש וחברי חברי הכנסת, מדוע לא נוכל אנו, המחוקקים, להבטיח את פת לחמם על-ידי הסדר חקיקתי ראוי? מדוע לא נוכל ליצור איזון מתבקש בקבלת דמי אבטלה?

אז נכון, אני ער לביקורת של פלוני באוצר ושל אלמוני בביטוח הלאומי על קשיים כאלה ואחרים שהצעת החוק מציבה, אולם בטוחני כי אלה עכבות טכניות ופרוצדורליות, ואין אלה קשיים מהותיים או קשיים של ממש ביישומה של הצעת החוק. כך, לדוגמה, קשיים בנוסח "הגדרת המועד המדויק של חיסולו של בית-העסק", או "שירות התעסוקה אינו ערוך להציע לעצמאי תחליף לעיסוקו הקודם כעצמאי", ועוד כהנה וכהנה, אינם מקובלים עלי והנני חולק נחרצות על דעת האומרים כן.

אדוני היושב-ראש, אליבא דידי בטוחני כי אם נפעל בשילוב זרועות עם המוסד לביטוח הלאומי ומשרד האוצר, נוכל להגיע לעמק השווה, ובדעתי לעשות כן בכל שלבי החקיקה. אני משוכנע, כי הקשיים אשר נדמו בתחילה לכמה גורמים כהרים גבוהים, יהפכו בסופו של דבר לחוט השערה, אם בכלל.

ברצוני להדגיש, כי תחולת החוק לא תהיה באופן רטרואקטיבי, אלא שישה חודשים מיום פרסומו, על מנת לאפשר צבירת כספים בקרן מיוחדת לתשלום דמי אבטלה לעצמאים, כשכל עצמאי יחויב בתשלום זה מיום קבלתו של החוק.

רן כהן (מרצ):

חבר הכנסת אמנון כהן, השתכנענו.

אמנון כהן (ש"ס):

השתכנעת? אני כבר מסיים.

חברי חברי הכנסת, קודם שאבקש את תמיכתכם בהצעת החוק אציין כי עמדת הקואליציה מאז אתמול היתה כן לתמוך בהצעת החוק, אבל היום היא אומרת – חופש הצבעה, ואני מקווה כי היום תצא מהבית הזה בשורה לציבור העצמאים הנושאים את עיניהם לקידומה של ההצעה הזאת. שוב אני מבקש מן הבית לתמוך בהצעת החוק. תודה.

היו"ר ש' הלפרט:

תודה לחבר הכנסת אמנון כהן.

# הצעת חוק הביטוח הלאומי (תיקון – ביטוח אבטלה לעובד עצמאי), התש"ס–2000

# (הצעת חבר הכנסת ר' מלול)

היו"ר ש' הלפרט:

חבר הכנסת רחמים מלול, הצעה מס' פ/2078. בבקשה.

רחמים מלול (ש"ס):

אדוני היושב-ראש, כבוד ראש הממשלה, רבותי השרים, כיוון שהצמידו את הצעתי לזו של חבר הכנסת אמנון כהן, ששכח להזכיר שהצעה דומה של חבר הכנסת דוד טל עברה פה במליאת הכנסת בשבוע שעבר, גם אני מצטרף לדברי ההנמקה שלו.

אין עיתוי יותר מתאים להעברת הצעת החוק הזאת מהעיתוי הכלכלי הגרוע שבו אנחנו נמצאים, שסובלים ממנו בעלי עסקים קטנים רבים, אשר סוגרים את העסקים שלהם, נקלעים למצוקה כלכלית קשה, מטה לחמם נשבר, ועל כן מן ההיגיון – המוסרי, האנושי והכלכלי – לאפשר להם לקבל את דמי האבטלה שמקבלים גם השכירים במדינת ישראל. תודה רבה.

# הצעת חוק הביטוח הלאומי (תיקון – ביטוח אבטלה לעובד עצמאי), התשס"ב–2002

# (הצעת קבוצת חברות הכנסת)

היו"ר ש' הלפרט:

חברת הכנסת סופה לנדבר, הצעה באותו נושא, מס' פ/3786. בבקשה.

סופה לנדבר (העבודה-מימד):

אדוני היושב-ראש, כנסת נכבדה, העניין של עצמאים במדינת ישראל קרוב ללבי, כמו ללב חברי כנסת רבים, ולכן הגשתי את הצעת החוק הזאת.

אני חושבת שצריך לזכור, שבגלל המצב הקשה במדינת ישראל המון עסקים קטנים נסגרים. אני חושבת שהחקיקה הזאת באה להגן על עצמאים שמשלמים במשך שנים של עבודה את הביטוח הלאומי, וכאשר קורה אסון לא הם מקבלים ביטוח ולא משפחותיהם. כדי להצדיק את העניין של עסקים קטנים אנחנו חייבים לעשות את זה.

אתמול נפתח עסק בינוני-גדול, מפעל פלדה באשדוד. אני חושבת שכולנו יודעים שבימים כל כך קשים קשה מאוד לפתוח ביזנס, קשה מאוד להיות אמיצים. אנחנו צריכים לזכור שלאנשים מגיע ביטוח בחיים, ולכן החובה שלנו היא להעביר היום את החקיקה הזאת. מגיע לעצמאים גם לקבל ביטוח לאומי אם חלילה וחס עסקיהם נסגרים. תודה.

היו"ר ש' הלפרט:

תודה לחברת הכנסת סופה לנדבר. ישיב על שלוש ההצעות שר העבודה והרווחה, בבקשה.

יצחק גאגולה (ש"ס):

אני מבקש להציע הצעה.

היו"ר ש' הלפרט:

חבר הכנסת גאגולה, אתה לא רשום כמציע.

יצחק גאגולה (ש"ס):

אני רשום בהצעה הבאה.

היו"ר ש' הלפרט:

זה לא אותו דבר. מזכיר הכנסת אומר שזה לא אותו דבר. בבקשה, אדוני שר העבודה והרווחה.

שר העבודה והרווחה ש' בניזרי:

אדוני היושב-ראש, רבותי חברי הכנסת, אדוני ראש הממשלה, על-פי חוק הביטוח הלאומי, מבוטחים בביטוח אבטלה עובדים שכירים בלבד. שכיר שנקלע, שלא מרצונו, למצב שנכפה עליו כתוצאה מפיטורים – – –

היו"ר ש' הלפרט:

חברי הכנסת נסים זאב ואמנון כהן, אתם לא רוצים להקשיב לדברי התשובה של השר?

שר המשפטים מ' שטרית:

אדוני היושב-ראש, האם מותר לי להעיר הערה? הצעת החוק של חבר הכנסת גאגולה נוסחה על בסיס אחר.

צבי הנדל (האיחוד הלאומי – ישראל ביתנו):

היא עוד לא עלתה.

היו"ר ש' הלפרט:

אדוני שר המשפטים, אנחנו כבר החלטנו שהוא יעלה את ההצעה בנפרד.

שר המשפטים מ' שטרית:

אני יודע, ואני מבקש להסביר ולחסוך לכם זמן. הצעת החוק כוללת שלושה סעיפים. לשני הסעיפים הראשונים ועדת שרים לענייני חקיקה מתנגדת, בהסכמה אתו, כי הוא הסכים למחוק אותם מההצעה. נשאר רק סעיף אחד בהצעה, שהוא זהה לחלוטין למה שהם מציעים. אני מציע לתת לו להציג את הצעתו, ורק את הסעיף הזה, במקום שיעלה פעמיים.

היו"ר ש' הלפרט:

אבל שר העבודה והרווחה כבר נמצא על הדוכן. אני מציע לחבר הכנסת גאגולה פשוט להסתפק – – –

שר העבודה והרווחה ש' בניזרי:

אני מציע שאנחנו נצרף אותו.

# הצעת חוק סיוע לעסקים קטנים ולעצמאים (תיקוני חקיקה), התשס"ב–2001

# (הצעת קבוצת חברי הכנסת)

היו"ר ש' הלפרט:

בהצבעה אנחנו נצרף גם את ההצעה שלך. חבר הכנסת גאגולה, אתה יכול לגשת ולנמק את ההצעה שלך – פ/3143 – מהמקום.

נסים זאב (ש"ס):

אפשר לצרף את זה לפרוטוקול.

היו"ר ש' הלפרט:

לא, אי-אפשר. חבר הכנסת גאגולה, תנמק את ההצעה שלך בדקה אחת ליד המיקרופון, ואז נוכל להצביע גם על ההצעה שלך. אדוני השר, אני מבקש שתתאזר בסבלנות דקה אחת.

יצחק גאגולה (ש"ס):

אדוני היושב-ראש, אני קצת מצטער על הבלגן שנגרם, אבל אני פשוט הסכמתי עם שר המשפטים לגבי הצעת החוק. היו שלושה סעיפים בהצעת החוק המקורית שלי. אני הסכמתי להוריד את שני הסעיפים הראשונים, והשארתי הצעת חוק דומה מאוד להצעות החוק של חברי.

לכן אני אומר, אם תרשו לי להגיש את זה בנפרד – מה טוב, ואם לא – אני מצטרף להצעות החוק. אני מדבר על סיוע לעסקים קטנים, או דמי אבטלה לעצמאים. על זה אני נלחמתי, זה הנושא שרציתי להעלות ואני מעלה כאן מעל במת הכנסת. אם יורשה לי לעשות את זה בנפרד – מה טוב, אני אומר, ואם לא – אני מצטרף לחברי.

אני רוצה להודות לשר המשפטים במקרה הזה, על כך שהוא אכן נענה לדרישתי. תודה.

היו"ר ש' הלפרט:

תודה לחבר הכנסת גאגולה, שמצרף את הצעתו לשלוש ההצעות הקודמות. אנחנו נבקש עכשיו משר העבודה והרווחה להשיב על ארבע ההצעות יחד.

שר העבודה והרווחה ש' בניזרי:

אדוני היושב-ראש, רבותי חברי הכנסת, אדוני ראש הממשלה, על-פי חוק הביטוח הלאומי מבוטחים בביטוח אבטלה עובדים שכירים בלבד. שכיר שנקלע, שלא מרצונו, למצב שנכפה עליו כתוצאה מפיטורים, ולא נמצא לו מקום עבודה ההולם את כישוריו על-ידי שירות התעסוקה, זכאי לדמי אבטלה לתקופה קצובה. דמי האבטלה מהווים תחליף לשכר העובד, במטרה לאפשר לו להשתלב מחדש במעגל העבודה.

בהצעות החוק מוצע "להשוות" בין שכיר לעצמאי ולהקנות זכות לדמי אבטלה גם לעובד העצמאי. ביטוח אבטלה במרבית המדינות חל אך ורק על עובדים שכירים; זאת מאחר שעקרונותיו אינם מתיישבים עם מאפייני העיסוק העצמאי.

אברהם פורז (שינוי):

אדוני השר, האם זה אותו סעיף שקראת – – –

שר העבודה והרווחה ש' בניזרי:

לא, שיניתי כמה מלים. שנית, אני שמח שזיכרונם של חברי הכנסת לפעמים מטעה אותם. שלישית, בפעם הקודמת הם לא הקשיבו לדברים, ואולי עכשיו הם יקשיבו.

אברהם פורז (שינוי):

אבל אם כבר עברו שתי הצעות, ואלה חברי סיעתך, אולי תעשה אתנו חסד.

היו"ר ש' הלפרט:

חבר הכנסת פורז, תאפשר לשר להשיב.

שר העבודה והרווחה ש' בניזרי:

אבל אני צריך לנמק למה אני נותן חופש הצבעה, עם כל הכבוד.

תנאי לתשלום דמי אבטלה הוא ניתוק יחסי עובד-מעביד. כאשר מדובר בעובד שכיר, ניתן להגדיר מה הוא המועד שבו נותקו יחסי עובד-מעביד. אולם לגבי סגירת עסק עצמאי, מדובר בדרך כלל בתהליך שמעצם טיבו אינו מוגדר.

זאת ועוד, דמי האבטלה מחושבים על בסיס שכר העבודה בתקופה שקדמה לפיטורים. הכנסת העובד העצמאי בתקופה שקדמה לסגירת העסק אינה מאפיינת את הכנסותיו השוטפות. בחלק מהמקרים מדובר בתקופת דעיכה, שבה ההכנסות פוחתות בהדרגה, ובמקרים אחרים ייתכן שדווקא ערב סגירת העסק גובה העצמאי חובות המגיעים לו מלקוחות מתקופות שונות בעבר.

כמו כן, תנאי לתשלום דמי אבטלה הוא כי העובד יהיה מוכן להשתלב בעבודה אחרת התואמת את כישוריו, ולפיכך נדרש כתנאי לתשלום דמי אבטלה, כי שירות התעסוקה לא הפנה אותו לעבודה המתאימה לו. שירות התעסוקה אינו ערוך, ואף אינו מתאים, להציע לעצמאי תחליף לעיסוקו הקודם כעצמאי.

רבותי חברי הכנסת, אין חולק כי בעת הזאת אנחנו נדרשים למצוא פתרון גם לבעייתם של העצמאים, בעלי העסקים הקטנים במיוחד, שנפגעו מהמיתון ונאלצו לחסל את עסקיהם, כפי שהיטיבו להציג זאת חברי הכנסת המציעים.

הסדרת "דמי אבטלה" לעצמאים אלה היא נושא מורכב מאוד, המצריך תכנון רציני, שיכלול, בין היתר, יצירת מאגר תקציבי מדמי ביטוח שייגבו מעצמאים במשך שנים אחדות.

עד לגיבוש עמדה ותוכנית לנושא מורכב זה, המוסד לביטוח לאומי בודק בימים אלה הצעה למתן סיוע לעצמאי שנאלץ לסגור את העסק. הואיל ואין בהחלת ביטוח אבטלה על העובדים העצמאים משום פתרון לבעיה, שוקד המוסד לביטוח לאומי בימים אלה על הצעה למתן סיוע לעצמאי שנאלץ לסגור את העסק.

אנחנו, יחד עם משרד האוצר, התנגדנו באופן עקרוני להצעת החוק גם מכיוון שלא רצינו שייווצר מצב שבו אין אפשרות לממן זאת וגם בגלל שאר הבעיות שיכולות להיווצר. אבל מכיוון שנדמה לי שלפני כשבועיים הצליחו חבר הכנסת דוד טל וחברי כנסת אחרים להעביר פה את הצעת החוק בניגוד לעמדת הממשלה, ובכל מקרה כבר ידונו בזה בוועדת העבודה והרווחה, היום אנחנו נותנים חופש הצבעה, מה שלא אומר שעמדת הממשלה היא בעד החוק, אלא שאין לנו בעיה שארבע ההצעות של המציעים יגיעו גם כן לוועדת העבודה והרווחה. תודה.

היו"ר ש' הלפרט:

תודה לשר העבודה והרווחה.

חברי הכנסת, בהתאם לתקנון, אנחנו צריכים להצביע על כל הצעה בנפרד, ולכן אנחנו נתחיל עכשיו בהצבעות. ראשית אנחנו נצביע על הצעת חוק הביטוח הלאומי (תיקון – דמי אבטלה לעצמאי), של חבר הכנסת אמנון כהן. מי בעד? מי נגד? אפשר להצביע.

### הצבעה מס' 21

### בעד ההצעה להעביר את הצעת החוק לדיון מוקדם בוועדה – 27

### נגד – אין

### נמנעים – 2

### ההצעה להעביר את הצעת חוק הביטוח הלאומי (תיקון – דמי אבטלה לעצמאי), התשס"א–2001, לדיון מוקדם בוועדת העבודה, הרווחה והבריאות נתקבלה.

היו"ר ש' הלפרט:

רוב של 27 בעד, ללא מתנגדים ושני נמנעים. אני קובע שהצעת החוק של חבר הכנסת אמנון כהן אושרה, והיא תעבור להכנה לקריאה ראשונה בוועדת העבודה והרווחה.

אנחנו עוברים להצבעה על הצעה שנייה באותו נושא, של חבר הכנסת רחמים מלול. אפשר להצביע. מי בעד? מי נגד?

### הצבעה מס' 22

### בעד ההצעה להעביר את הצעת החוק לדיון מוקדם בוועדה – 29

### נגד – אין

### נמנעים – 2

### ההצעה להעביר את הצעת חוק הביטוח הלאומי (תיקון – ביטוח אבטלה לעובד עצמאי), התש"ס–2000, לדיון מוקדם בוועדת העבודה, הרווחה והבריאות נתקבלה.

היו"ר ש' הלפרט:

חברי הכנסת, רוב של 29 בעד, ללא מתנגדים ושני נמנעים, ואני קובע שגם ההצעה הזאת אושרה, והיא תעבור להכנה לקריאה ראשונה בוועדת העבודה והרווחה.

אנחנו עוברים עכשיו להצעה שלישית, של חברת הכנסת סופה לנדבר, באותו נושא. אפשר להצביע. מי בעד? מי נגד?

### הצבעה מס' 23

### בעד ההצעה להעביר את הצעת החוק לדיון מוקדם בוועדה – 30

### נגד – אין

### נמנעים – 3

### ההצעה להעביר את הצעת חוק הביטוח הלאומי (תיקון – ביטוח אבטלה לעובד עצמאי), התשס"ב–2002, לדיון מוקדם בוועדת העבודה, הרווחה והבריאות נתקבלה.

היו"ר ש' הלפרט:

רוב של 30 בעד, ללא מתנגדים ושלושה נמנעים. אני קובע שגם הצעתה של חברת הכנסת סופה לנדבר אושרה, והיא תעבור לוועדת העבודה והרווחה להכנה לקריאה ראשונה.

אנחנו עוברים עכשיו להצבעה רביעית באותו נושא, על הצעתו של חבר הכנסת יצחק גאגולה. אפשר להצביע.

### הצבעה מס' 24

### בעד ההצעה להעביר את הצעת החוק לדיון מוקדם בוועדה – 33

### נגד – אין

### נמנעים – 2

### ההצעה להעביר את הצעת חוק סיוע לעסקים קטנים ולעצמאים (תיקוני חקיקה), התשס"ב–2001, לדיון מוקדם בוועדת העבודה, הרווחה והבריאות נתקבלה.

היו"ר ש' הלפרט:

רוב של 33 בעד, ללא מתנגדים ושני נמנעים. אני קובע שגם הצעתו של חבר הכנסת יצחק גאגולה באותו נושא אושרה, והיא תעבור לוועדת העבודה והרווחה להכנה לקריאה ראשונה.

# הצעת חוק-יסוד: משק המדינה (תיקון – שוויון בשיעור קצבאות ילדים)

# (הצעת קבוצת חברי הכנסת)

היו"ר ש' הלפרט:

אנחנו עוברים לנושא הבא בסדר-היום: הצעת חוק-יסוד: משק המדינה (תיקון – שוויון בשיעור קצבאות ילדים), של חבר הכנסת אברהם פורז, שמספרה פ/3521.

אברהם פורז (שינוי):

גברתי היושבת-ראש, רבותי חברי הכנסת, זו לא הפעם הראשונה שאני מביא בפני הכנסת הצעה זו. הפעם היא מובאת בפניכם אף שטרם חלפו שישה חודשים מאז הפעם האחרונה שהיא נפלה בכנסת, משום שעל-פי הצעת היועצת המשפטית של הכנסת, שאותה אימץ יושב-ראש הכנסת, חל שינוי בנסיבות. אני מקווה שגם יחול שינוי בתוצאות ההצבעה לעומת הפעמים הקודמות.

שר המשפטים מ' שטרית:

גברתי היושבת-ראש, אני מבקש סליחה, יש לי הערה לסדר, לתקנון. לפני פחות משישה חודשים נפלה הצעה זהה להצעה של חבר הכנסת פורז בכנסת.

אברהם פורז (שינוי):

לא זהה, היא היתה הצעה שלי.

שר המשפטים מ' שטרית:

על אחת כמה וכמה. אי-אפשר להביא הצעה זהה.

אברהם פורז (שינוי):

לא שמת לב לקטע הראשון בדברי.

היו"ר י' נאות:

הוא קיבל פטור.

אברהם פורז (שינוי):

קיבלתי מיושב-ראש הכנסת, לפי סמכותו, עקב שינוי נסיבות, אפשרות להביא את זה לפני שעברו שישה חודשים. זה מה שאמרתי בתחילת דברי.

נסים זאב (ש"ס):

בואו נצביע על שיקולו של היושב-ראש.

אברהם פורז (שינוי):

אני יודע שיש לכם הצעות חוק להעברת יושב-ראש הכנסת מתפקידו, אבל זה בגלל הביקור ברמאללה, לא בגלל הצעת החוק הזאת.

היו"ר י' נאות:

השר שטרית, הוא מכיר את התקנון.

אברהם פורז (שינוי):

אמרתי בתחילת דברי שההצעה הזאת נפלה. כמה פעמים יכול צדיק ליפול ויקום? אני הצדיק, ואני גם אקום בפעם הבאה.

זבולון אורלב (מפד"ל):

שבע.

אברהם פורז (שינוי):

רק שבע. בינתיים עברו שלוש. אני לא מוכן ליפול שבע פעמים. אני רוצה שהפעם זה יקבל רוב.

היו"ר י' נאות:

הממשלה יכולה להביא חוק בפעם הרביעית.

אברהם פורז (שינוי):

רבותי, רק אתמול, כשעיינתי פה בהצעות החוק שהוגשו השבוע, גיליתי הצעת חוק של חבר הכנסת שאול יהלום. הוא עצמו מבין עד כמה העניין הזה של האפליה בין יוצאי צבא לשאינם יוצאי צבא, היא אפליה פסולה, והוא מציע, למשל, שאם מדובר במישהו שהוא בלתי כשיר לשירות, קרי, נכה, הוא ייחשב כאילו שירת בצבא.

זאת ועוד, אני רוצה לשבח את סיעת המפד"ל. בתחילת המושב הנוכחי, לאחר שהצעת החוק שלי נפלה, הצעה זהה בתכלית הוגשה על-ידי סיעת המפד"ל לכנסת, ואני בתחילת השבוע אפילו פניתי לחברי במפד"ל ואמרתי להם, שלאור העובדה שיושב-ראש הכנסת קבע שיש שינוי בנסיבות לגבי הצעתי, ודאי שיש שינוי בנסיבות לגבי הצעת המפד"ל, כי הרי אני נגד זה, חלילה, שהמפד"ל תופלה לרעה, וקיוויתי שהמפד"ל תביא את הצעתה להצבעה היום, אך הדבר הזה לא קרה.

יש לנו, כמובן, עתירות לבג"ץ שמדברות על האפליה הפסולה הזאת, יש בפנינו הצעת חוק נוספת, שגם היא אך אתמול הונחה, של חברי הכנסת ברכה, גוז'נסקי ומח'ול, שגם היא מטפלת בסוגיה הזאת של יוצאי צבא.

בפתח דברי אומר, שאני חושב ששימוש במנגנון של יוצאי צבא לצורך קצבאות ילדים איננו מנגנון נכון. אני חושב שאכן צריך לתת לציבור שמשרת בצה"ל ולחיילים פיצוי, אבל בדרך אחרת. יש לי הצעה אחרת, שברגע זה אני נמנע מלהעלות אותה להצבעה בשל המצוקה התקציבית, שאומרת שצריך להכפיל את שכר החיילים בשירות חובה. אני חושב שהמצב היום שבו חייל ביחידה קרבית מקבל סכום של 600 שקלים בחודש וחייל ביחידה עורפית – כ-300, הוא מצב מביש, הוא מביא את מרבית החיילים להיות סמוכים גם בתקופת השירות הצבאי על שולחן הוריהם, ואם הם רוצים לצאת לאיזה בילוי, הם צריכים לבקש טובה מההורים, וגם יש חיילים, למרבה הבושה, שבחופשה שלהם בסוף השבוע עוסקים בעבודות מלצרות, גננות, ניקיון בתים, כדי להשלים לעצמם הכנסה. המצב הזה הוא מביש.

בכל מקרה, קצבאות הילדים אינן מנגנון ראוי לטיפול בשאלת ההעדפה שאנחנו צריכים לתת ליוצאי צבא ולאלה המשרתים בצבא. המנגנון שיש אצלנו לגבי קצבאות הילדים היה מעוות מלכתחילה, גם לפני חוק הלפרט. גם לפני חוק הלפרט קצבת ילד ראשון היתה 171 שקלים, קצבת ילד שני 171 שקלים, קצבת ילד שלישי 334 שקלים, ורק מהילד הרביעי ואילך הקצבה עלתה לסכום של כ-500 שקלים, ואחר כך 600 שקלים. חוק הלפרט החמיר את המצב עוד יותר. הוא השאיר את קצבת הילד הראשון על 171 שקלים וגם את קצבת הילד השני על 171 שקלים, אבל הוא העלה את הקצבה מהילד החמישי ואילך לסכום של 855 שקלים.

למען חוק הלפרט הצביעו גם ראש הממשלה וגם סילבן שלום וגם שרים נכבדים אחרים מהליכוד. באותם ימים כנראה, שכדי – – –

יעקב ליצמן (יהדות התורה):

טוב שאתה אומר "הלפרט". תזכיר אותו עוד כמה פעמים.

היו"ר י' נאות:

אז לא נדרשה אחריות ציבורית.

אברהם פורז (שינוי):

קודם כול, ברור שהיה פה רוב בכנסת. עם כל הכבוד שאני רוחש להלפרט, הוא לא היה לבד, ואלמלא הסיוע המסיבי שהוא קיבל באותם ימים מאנשי סיעת הליכוד, החוק הזה לא היה עובר, ובין המסייעים להלפרט, כפי שאמרתי, גם ראש הממשלה וגם שר האוצר וגם שרים אחרים שהיום באים אלינו ואומרים לנו: אוי ואבוי, מה עוללנו; אוי ואבוי, מה עשינו. הסתבכנו. עכשיו אנחנו צריכים לקצץ בקצבאות.

ולפיכך, רבותי, יש רק פתרון אחד, ואין פתרון אחר. אני אומר את זה אף שאני חושב שבאופן כלכלי הילד הראשון הוא הילד היקר ביותר מבחינת העלויות למשפחה, כי עבורו צריך חדר ועבורו צריך מיטה ועבורו צריך ציוד, בעוד שכשבא ילד שני, שלישי ורביעי, לפעמים אפשר להעביר מהאח הבכור לאח היותר קטן, וגם כל מיני אביזרים שנקנו, יכולים לשמש את הילד הבא: עריסה, נדנדה ועגלת ילדים, ולפעמים גם אופניים יכולים לעבור.

רבותי, אין פתרון אחר, זה רק ייקח זמן. אני מקווה שהיום נתחיל בתהליך עד שנאמץ את הדבר הזה. המדינה צריכה להחליט כמה היא רוצה לתת לקצבאות ילדים, ואני לא נכנס כרגע לשאלה כמה היא תיתן, ומה שהיא נותנת יחולק באופן שוויוני בין כלל ההורים, לפי מספר הילדים. כמובן, משפחה יותר גדולה תקבל יותר, כי מספר הילדים יותר גדול. הסכום יהיה קצוב, והוא לא יהיה נתון לא לשאלה אם שירתו בצבא או לא שירתו בצבא, נכה, לא נכה, משפחה קטנה, משפחה גדולה, ויש בזה גם צדק חברתי.

חבר הכנסת הלפרט יודע את האמת. והאמת היא שלמעלה ממחצית הילדים מתחת לקו העוני אינם במשפחות שחוק הלפרט נוגע אליהן וחל עליהן, משום שיש הרבה מאוד ילדים עניים במשפחות של שני ילדים, של שלושה ילדים, ולפעמים גם כשיש ילד אחד, כשמדובר באם חד-הורית או באב חד-הורי. על 50% חוק הלפרט, שכביכול עומד לעשות צדק עם ילדים, לא חל. לכן אין מנוס, רבותי, והגיע הזמן שנתחיל בתהליך הזה.

שמואל הלפרט (יהדות התורה):

חבר הכנסת פורז, על 50% אתה מודה שזה חל?

אברהם פורז (שינוי):

חבר הכנסת הלפרט, חוק שעושה צדק עם 50% – זה לא צדק. אם היית אומר שעם 80% מהילדים חוק הלפרט עושה צדק ועם 20% לא – – –

שמואל הלפרט (יהדות התורה):

על 50% אתה מודה שזה חל?

אברהם פורז (שינוי):

אני מודה שזה חל, אבל זה עיוות, כי אתה מקפח את ה-50% האחרים. אם אתה נותן ל-50% תוספת ול-50% אתה לא נותן, אתה מקפח את אלה שלא קיבלו, ומחצית מהילדים אתה מקפח.

שמואל הלפרט (יהדות התורה):

יש 500,000 ילדים שחיים מתחת לקו העוני, אז אתה מודה של-250,000 יש.

אברהם פורז (שינוי):

חבר הכנסת הלפרט, אין לך ויכוח אתי. אתה בעד זה שאלה שמתחת לקו העוני, ה-50% שלא מקבלים, אתה בעד זה שימשיכו לא לקבל או שאתה בעד זה שיקבלו? אלה שמתחת לקו העוני, שהחוק שלך לא חל עליהם, אתה רוצה שיקבלו או לא? תגיד. אם אתה לא רוצה שהם יקבלו, תגיד את האמת, שאתה רוצה שיופלו.

שמואל הלפרט (יהדות התורה):

אני רוצה שכולם יקבלו.

אברהם פורז (שינוי):

זה מה שהצעת החוק שלי אומרת. אתה צריך לתמוך בה. הצעת החוק אומרת: כולם יקבלו באופן שוויוני. הקצבאות יחולקו באופן שוויוני בין כולם. הגיע הזמן שנתחיל במהלך החשוב הזה, והגיע הזמן לעשות את הדבר הזה. אין פתרון זולת הפתרון הזה.

היו"ר י' נאות:

תודה רבה. ישיב שר העבודה והרווחה.

שר העבודה והרווחה ש' בניזרי:

גברתי היושבת-ראש, רבותי חברי הכנסת, חבר הכנסת פורז, יכולתי לפתוח את נאומי ולהגיד: עיין בפרוטוקול בדברים שאמרתי אז, אבל מכיוון שאמרת את הדברים שלך בהתלהבות – – –

אברהם בייגה שוחט (העבודה-מימד):

זה הדבר הכי טוב. אנחנו נעיין בזה.

שר העבודה והרווחה ש' בניזרי:

אני אגיד רק כמה משפטים. מה שמציע חבר הכנסת פורז זה לקבוע בחוק-יסוד כי קצבאות הילדים ישולמו בשיעור זהה לכל אחד מהילדים במשפחה. לפי החוק הקיים, בעד הילד הראשון והשני ניתנת קצבה בשיעור זהה. מהילד השלישי ואילך חלה עלייה בשיעור הקצבה. הגדלת השיעורים כאמור עולה בקנה אחד עם העובדה שיש מתאם ברור בין אוכלוסיית המשפחות ברוכות הילדים ובין המשפחות הנמצאות מתחת לקו העוני.

יש לציין כי אך בימים אלה, במסגרת תוכנית החירום הכלכלית, אושר קיצוץ בשיעור קצבאות הילדים, דבר אשר יפגע בעיקר במשפחות ברוכות ילדים. אם תתקבל הצעת החוק, תחול הפחת דרסטית בסכומי הקצבאות כיום למשפחות ברוכות ילדים.

חבר הכנסת פורז, כמה מספרים: משפחה שיש לה שישה ילדים תרד מקצבה המגיעה לסכום של 2,721 בחודש לסכום של 1,320 שקלים. כלומר, כמעט 50%. משפחה שלה שבעה ילדים, חבר הכנסת פורז, זכאית כיום ל-3,475 בחודש, ולפי התיקון החדש היא תקבל קצבה של 1,540. זאת גם אם אין מביאים בחשבון את השינויים שנתקבלו בתוכנית החירום הכלכלית.

חבר הכנסת פורז, דרך אגב, לפני חוק הלפרט היה המדרג הזה, שלילד הראשון והשני נותנים סכום זהה ואחר כך מהילד השלישי זה הולך וגדל. כלומר, זה לא חידוש שהלפרט הביא. הלפרט רק הגדיל את הסכום מהילד החמישי ואילך. אתה מבקש להשוות את כל הקצבאות בבת-אחת. לכן, זה לא קשור להלפרט, אלא זה דבר היסטורי.

נניח שלמשפחה עם ילד אחד מגיעים 170 ש"ח. האב משתכר 3,000 שקלים. לפיכך יש שלוש נפשות במשפחה עם 3,000. אם יש ארבעה ילדים, ה-3,000 מתחלקים לארבעה. כך על חמישה, שישה וכו'. כלומר, סכום הכסף של אבי המשפחה לא גדל, אבל ההוצאות של המשפחה ממילא גדלו, כי מספר הילדים גדל. מכאן ההיגיון שאומר שצריך להגדיל את הקצבאות לא מהילד הראשון והשני, אלא מהילד השלישי ואילך, מכיוון שהוצאות המשפחה גדלו.

יוסף פריצקי (שינוי):

תרשה לי קריאת ביניים. בטל את הקצבאות ואני מוכן למה שאתה אומר, אבל שזה יהיה לפי מבחן הכנסה.

שר העבודה והרווחה ש' בניזרי:

אם אתה לא יודע, אני יכול לומר לך שהוקמה ועדה כזאת. הוקמה ועדה כזאת על-ידי הממשלה, ובראשה עומדים סגן נציב מס הכנסה וגם מנכ"ל הביטוח הלאומי. השבוע כבר היה דיון ראשון והתחלנו לעבוד בנושא של הבטחת הכנסה.

גברתי היושבת-ראש, אני רוצה להביע פליאה על החלטתו של יושב-ראש הכנסת, שהחליט להעלות את ההצעה עוד לפני תום חצי שנה ממועד העלאת ההצעה הקודמת, כפי שהצהיר על כך השר שטרית. לא הבנתי אילו נסיבות השתנו. אם מישהו רק יצליח להסביר לי – – –

יוסף פריצקי (שינוי):

תוכנית החירום הכלכלית.

שר העבודה והרווחה ש' בניזרי:

באמת, מה זה קשור? התוכנית הכלכלית רק הרעה את המצב של מקבלי הקצבאות.

החלטת יושב-ראש הכנסת לא מקובלת עלי. הסמכות של היושב-ראש היא אם נשתנו הנסיבות. אילו נסיבות נשתנו? הורע מצבם הכלכלי של מקבלי הקצבאות – – –

היו"ר י' נאות:

אז תגיש ערעור לוועדת הכנסת על החלטת היושב-ראש.

שר העבודה והרווחה ש' בניזרי:

אם הורע מצבם, אז אתה הולך להציע הרעה נוספת במצבם? איזה היגיון יש פה? זה בכלל לא מקובל.

לכן, ודאי שאנחנו מבקשים מהכנסת לדחות את הצעת החוק. תודה.

היו"ר י' נאות:

תודה רבה לשר.

רבותי, אנחנו ניגשים להצבעה על הצעת חוק-יסוד: משק המדינה (תיקון – שוויון בשיעור קצבאות ילדים). נא להצביע.

### הצבעה מס' 25

### בעד ההצעה להעביר את הצעת החוק לדיון מוקדם בוועדה – 20

### בעד ההצעה להסיר מסדר-היום את הצעת החוק – 29

### נמנעים – 5

### ההצעה להסיר מסדר-היום את הצעת חוק-יסוד: משק המדינה (תיקון – שוויון בשיעור קצבאות ילדים) נתקבלה.

היו"ר י' נאות:

בעד ההצעה הצביעו 20, נגדה – 29, חמישה חברים נמנעו. הצעת החוק לא נתקבלה.

אברהם פורז (שינוי):

התוצאה יותר טובה מבפעם הקודמת.

היו"ר י' נאות:

נכון.

# הצעת חוק חג המצות (איסורי חמץ) (תיקון – ביטול החוק), התשס"ב–2002

# (הצעת קבוצת חברי הכנסת)

היו"ר י' נאות:

אנחנו ניגשים להצעת חוק חג המצות (איסורי חמץ) (תיקון – ביטול החוק), של חבר הכנסת יוסף פריצקי וקבוצת חברי הכנסת; הצעה מס' פ/3535. אחרי ההצעה הזאת יש הצעת חוק זהה של חבר הכנסת פינס, ולכן התשובה של השר תהיה לשני המציעים ונצביע בנפרד.

משה גפני (יהדות התורה):

גברתי היושבת-ראש, חבר הכנסת פינס משך את החוק שלו.

היו"ר י' נאות:

אני לא קיבלתי הודעה מהמזכירות שהוא משך.

שר המשפטים מ' שטרית:

הוא משך.

היו"ר י' נאות:

אני אומרת משהו והוא מהנהן בראש, אז מה קורה? תודיעו דרך המזכירות, בבקשה. אדוני שר המשפטים, לפחות אחד לא מסיר, אז אתה תענה לו.

שר המשפטים מ' שטרית:

– – –

משה גפני (יהדות התורה):

– – – שותפים שלך, מאיר.

היו"ר י' נאות:

בבקשה, חבר הכנסת פריצקי.

יוסף פריצקי (שינוי):

גברתי היושבת-ראש, רבותי השרים וחברי הכנסת, אני יודע שהצעת החוק שאני מציע לא תעבור. לא משום שהיא הצעת חוק לא טובה, היא הצעת חוק נכונה וטובה. זו הצעת חוק שבכל מדינה דמוקרטית היו מקבלים אותה, אבל ישראל משחקת בכאילו דמוקרטיה. הטענה המופלאה שישראל היא מדינה יהודית וזהו עלה התאנה לכפייה אורתודוקסית, כבר מאוסה עלינו מימים ימימה.

מאיר פרוש (יהדות התורה):

יש להכניס שם "בתיאבון".

יוסף פריצקי (שינוי):

אני וחברי היהודים לא פחות טובים ממך, חבר הכנסת יהלום. לא פחות טובים ממך, ואנחנו סבורים שהפרהסיה צריכה להיראות אחרת. מי שמכם לקבוע מיהו יהודי ומי לא? אף לא אחד.

שאול יהלום (מפד"ל):

אתה טועה.

יוסף פריצקי (שינוי):

אבל אין לי טענה, גברתי היושבת-ראש – – –

קריאות:

– – –

נסים זאב (ש"ס):

– – –

יוסף פריצקי (שינוי):

גברתי היושבת-ראש, אין לי טענה – –

היו"ר י' נאות:

רבותי, לא שומעים אתכם.

קריאות:

– – –

יוסף פריצקי (שינוי):

– – לחברי הכנסת האורתודוקסים היושבים כאן באולם.

היו"ר י' נאות:

למה אתם לא צועקים יותר חזק.

יוסף פריצקי (שינוי):

אין לי שום טענה. הם באו להפוך את ישראל למדינת הלכה. לזה הם פה. הם רוצים, תחת שמות קוד שונים ומשונים – "להחזיר עטרה ליושנה", "פרהסיה יהודית", להפוך את ישראל חזרה להיות "מלאח" או "שטעטל". יש לי טענה כבדה כלפי, למשל, השר ראובן ריבלין, שטוען שהוא בית"רי, וזאב ז'בוטינסקי, שהיה חילוני ואתאיסט גמור – –

קריאות:

– – –

יוסף פריצקי (שינוי):

– – לו קם מקברו וראה את חבר הכנסת ריבלין, היה מעדיף לחזור ולמות. היה מעדיף לחזור ולמות יחד עם כל אבות התנועה הרוויזיוניסטית.

שר התקשורת ר' ריבלין:

– – – עלינו לארץ.

יוסף פריצקי (שינוי):

ויש לי טענה כבדה כלפי המפלגה – איך קוראים, גברתי, למפלגה שיושבת פה?

היו"ר י' נאות:

העבודה.

יוסף פריצקי (שינוי):

"האבודה". מפלגת "האבודה", שכל מה שהם יודעים לעשות זה להתרפס בפני המפלגות החרדיות באיזו תקוות שווא שאולי הם יתמכו בהם בתהליך כזה או בתהליך אחר.

שר התקשורת ר' ריבלין:

מה זאת המנורה הזאת, סמל ישראל? מה המנורה הזאת?

יוסף פריצקי (שינוי):

המנורה הזאת היא סמל חילוני.

שר התקשורת ר' ריבלין:

– – –

יוסף פריצקי (שינוי):

אדוני, השר ריבלין – – –

משולם נהרי (ש"ס):

– – –

יוסף פריצקי (שינוי):

אני רוצה לומר איזה חוק משונה יש לנו במדינת ישראל, כדי שהצופים יבינו.

משולם נהרי (ש"ס):

– – –

יוסף פריצקי (שינוי):

חוק חג המצות (איסורי חמץ) הוגדר על-ידי ה"ניו-יורק טיימס", עיתון לא חשוב, בכלל לא מעניין, באמירה שבישראל יש משטרת לחם – bread police – נהיינו כמתוקנות שבמדינות החשוכות. יש לנו משטרת לחם בחול המועד. זה פרצופה של המדינה שאתם רוצים שכך תמשיך ותישאר. בושה וחרפה וכלימה.

מאיר פרוש (יהדות התורה):

לך מפה. מי צריך אותך פה.

קריאות:

– – –

יוסף פריצקי (שינוי):

הרי אין איש במדינת ישראל שמכריח יהודי שומר תורה ומצוות, חלילה וחס, לאכול חמץ בפסח. אין איש כזה. אבל חבורה אנטי-דמוקרטית, חבורה, שאני חוזר ואומר, רוצה להפוך את ישראל למדינת הלכה, רוצה לקעקע את היסודות הדמוקרטיים והציוניים שלה, החליטה שכאן לא תהיה מדינה דמוקרטית בעזרתם של שני החלקים האלה של הבית.

קריאות:

– – –

יוסף פריצקי (שינוי):

הליכוד הלאומי, הציוני, הגדול, הנפלא והנהדר, והעבודה, שבכל הצבעה בורחת כמו עכברים מספינה טובעת, באיזו תקווה.

קריאות:

– – –

יוסף פריצקי (שינוי):

גברתי, היום הצעת החוק הזאת לא תעבור, אין לי שום ספק. אבל אני מבטיח כאן, מעל הדוכן, וב"דברי הכנסת" יירשם: יבוא יום והחוק המביש הזה יבוטל, והוא יהיה מאוד בקרוב. תודה רבה.

היו"ר י' נאות:

תודה רבה.

יצחק גאגולה (ש"ס):

אתה מפלצת.

נסים זאב (ש"ס):

– – –

היו"ר י' נאות:

אפשר להירגע, בבקשה? חבר הכנסת פינס, הגיע הרגע ההכרעה.

מאיר פרוש (יהדות התורה):

מתי פריצקי עוזב את המדינה?

היו"ר י' נאות:

פריצקי איננו עוזב את המדינה. הוא צריך לשרת במילואים וילדיו בצבא.

קריאות:

– – –

היו"ר י' נאות:

סגן השרה נהרי.

# הצעת חוק חג המצות (איסורי חמץ – ביטול), התשס"א–2001

# (הצעת חבר הכנסת א' פינס-פז)

היו"ר י' נאות:

חבר הכנסת אופיר פינס-פז, בבקשה, הצעת חוק חג המצות (איסורי חמץ – ביטול), שמספרה פ/2682.

אופיר פינס-פז (העבודה-מימד):

גברתי היושבת-ראש – – –

היו"ר י' נאות:

אתה לא תשמע את עצמך אפילו. רבותי, זה בלתי נסבל.

מאיר פרוש (יהדות התורה):

– – –

אופיר פינס-פז (העבודה-מימד):

חבר הכנסת פרוש, למה אדוני מאיים עלי? קודם כול הטחת בי האשמה נוראה שאני חבר של פריצקי. מודה באשמה. יש דברים יותר גרועים מזה. מה קרה? אחר כך אתה אומר לי שאני לא אהיה ראש עיריית ירושלים. תשמע, כמו שאתה תומך באהוד אולמרט, ירושלים כבר לא ירושלים, הכול מתפרק. אתם הרי הורסים את בירת ישראל, הרי זה דבר נורא.

זאב בוים (הליכוד):

אתה מתמודד לעיריית ירושלים?

אופיר פינס-פז (העבודה-מימד):

לא, אומר לי מאיר פרוש, כי עכשיו, בגלל החוק של החמץ, אני לא אוכל להיבחר לעיריית ירושלים. תשמע טוב, חבר הכנסת פרוש. אם אני אצטרך להיבחר בקול שלך לראש עיריית ירושלים, אני לא רוצה להיות בתפקיד, לא רוצה להיות. אם אני צריך לעשות אתך הסכם כדי להיות ראש עיריית ירושלים, לא רוצה להיות ראש עיריית ירושלים. חס וחלילה. מה, אני מוכר את נשמתי? חס ושלום. מה, אני השתגעתי? הרסתם את ירושלים.

מאיר פרוש (יהדות התורה):

חיים – – –

יעקב ליצמן (יהדות התורה):

אתה רוצה להצהיר שאתה לעולם לא תהיה שר?

משה גפני (יהדות התורה):

אתה פחדן. את החוק הזה לא תביא להצבעה.

מאיר פרוש (יהדות התורה):

חיים רמון יהיה יושב-ראש המפלגה.

אופיר פינס-פז (העבודה-מימד):

חברי חברי הכנסת, תירגעו.

משה גפני (יהדות התורה):

לראשות עיריית ירושלים לא תיבחר, גם לא בקולות החילונים.

אופיר פינס-פז (העבודה-מימד):

אולי אני אבחר לראשות עיריית בני-ברק.

משה גפני (יהדות התורה):

אולי – – –

היו"ר י' נאות:

רבותי, זהו? כולם הוציאו את כל מה שדרוש?

אופיר פינס-פז (העבודה-מימד):

חבר'ה, מה אתם כל כך כועסים? הרי עם כל הכבוד, אני לא מצליח לעצור את הגנבות הגדולות שאתם עושים. אז למה אתם צועקים? אם הייתי מצליח, מילא – – –

יצחק גאגולה (ש"ס):

– – –

אופיר פינס-פז (העבודה-מימד):

או, חבר הכנסת גאגולה.

היו"ר י' נאות:

חבר הכנסת גאגולה, אנחנו לא עוסקים עכשיו בראשות עיריית ירושלים. תירגע. אתה גם לא מצביע.

אופיר פינס-פז (העבודה-מימד):

לפני שאני אתמודד אני אתייעץ אתך.

משה גפני (יהדות התורה):

אנחנו במתח לגבי הנושא של שר.

אופיר פינס-פז (העבודה-מימד):

מי שואל אותך בכלל?

היו"ר י' נאות:

חבר הכנסת גפני, די.

אופיר פינס-פז (העבודה-מימד):

מי שואל אותך? אני שואל אותך אם להיות שר או לא להיות שר? אני תלוי בך אם להיות שר או לא להיות שר?

היו"ר י' נאות:

חבר הכנסת גפני, אתה רוצה שאני אוציא אותך? אני לא רוצה. תקשיבו, רבותי, הוא ינמק את החוק. אם יישאר זמן פנוי אני אתן לכם זמן לצעקות. טוב?

מאיר פרוש (יהדות התורה):

הצעה לסדר.

אופיר פינס-פז (העבודה-מימד):

אם תרגיז אותי, זו הצעת חוק. מה אני תלוי בך? אפשר לחשוב.

היו"ר י' נאות:

חבר הכנסת פינס, זמנך מתקדם.

משה גפני (יהדות התורה):

אתה יכול להביא את זה כהצעת חוק מבחינתי.

מאיר פרוש (יהדות התורה):

הצעה לסדר.

היו"ר י' נאות:

אני לא מתכוונת לצעוק. זה מספיק, די. חבר הכנסת לפיד.

אופיר פינס-פז (העבודה-מימד):

חבר'ה, עוד שבע דקות "מונדיאל", אומר חבר הכנסת לפיד, הוא החזיר אותי לריכוז.

היו"ר י' נאות:

זהו, איזה יופי. עוד שבע דקות "מונדיאל".

מאיר פרוש (יהדות התורה):

– – – כדור בראש.

אופיר פינס-פז (העבודה-מימד):

גברתי היושבת-ראש, חברי חברי הכנסת, אני רוצה לומר לכם שחוק החמץ הוא חוק שערורייתי.

שאול יהלום (מפד"ל):

לא נכון, אתה לא מכיר את החוק.

אופיר פינס-פז (העבודה-מימד):

הוא כפייה דתית מובהקת.

היו"ר י' נאות:

נכון.

אופיר פינס-פז (העבודה-מימד):

הוא ניסיון נואל לפגוע ולהיכנס לצלחת של כל אדם בישראל.

אני אומר לכם, אני בפסח אוכל רק מצות. לא אוכל לחם, משתדל לא לאכול חמץ, אלא אם כן מטעים אותי.

יצחק גאגולה (ש"ס):

– – –

היו"ר י' נאות:

חבר הכנסת גאגולה, אל תתקרב הנה.

אופיר פינס-פז (העבודה-מימד):

אבל אני אומר לכם, אני עושה את זה מתוך רצון ומתוך כבוד למסורת ישראל ומורשת ישראל. אתם רוצים לכפות על הציבור בישראל, וזאת שערורייה גדולה. החוק הזה הוא חוק מיותר, הוא חוק מקומם, הוא חוק שמפריד בתוך עם ישראל בין חילונים לדתיים, ואתם אשמים בקרע הגדול בעם ישראל.

אני מציע לכנסת לתמוך בהצעת החוק של פריצקי ולבטל את החוק הזה. בגלל אילוצי הקואליציה, אני הופך את הצעת החוק שלי להצעה לסדר-היום, אבל אני אתמוך בהצעת החוק של פריצקי, ואני מקווה שהיא תעבור. תודה רבה.

היו"ר י' נאות:

תודה רבה. רבותי, ישיב על שתי הצעות החוק שר המשפטים.

קריאות:

– – –

היו"ר י' נאות:

רבותי, עכשיו עונה שר המשפטים, תירגעו. אתם לא תגיעו לפתיחת ה"מונדיאל", אני מודיעה לכם.

נסים זאב (ש"ס):

ה"מונדיאל" יעבור לכנסת.

היו"ר י' נאות:

עד שלא יהיה שקט הוא לא ידבר. חבר הכנסת לנגנטל, אני ממש מבקשת. חבר הכנסת לנגנטל, אתה שומע אותי?

נחום לנגנטל (מפד"ל):

– – –

היו"ר י' נאות:

אני שמחה שאתה לא מדבר כרגע בנייד.

נחום לנגנטל (מפד"ל):

אני?

היו"ר י' נאות:

אף פעם לא.

שר התקשורת ר' ריבלין:

עד היום לא הבנתי למה הכוונה ב"מה העבודה הזאת לכם".

היו"ר י' נאות:

השר ריבלין, אולי תאפשר לשר המשפטים? תודה רבה. בבקשה, אדוני.

שר המשפטים מ' שטרית:

גברתי היושבת-ראש, רבותי חברי הכנסת, אני חושב שאין מקום לסערה הזאת בכלל. אני מבקש להסביר בניחותא, שבאמת לא היה שום מקום לסערה הזאת מלכתחילה. אני אומר מלכתחילה, בתחילת דברי, אני אדם ששומר בביתי כשרות ואת רוב מצוות הדת, ואינני אוכל חמץ בפסח, לא רק מצות, אלא בכלל לא. עם זאת, אני רוצה לומר, שעל-פי הצעות החוק של חבר הכנסת פריצקי ואופיר פינס, שמציעים בעצם לבטל את חוק המצות, מי ששומע אתכם חושב שהחוק מחייב את כל האנשים לאכול רק מצות.

שאול יהלום (מפד"ל):

הלוואי.

שר המשפטים מ' שטרית:

ולא כך הוא. החוק הקיים היום, מה שנקרא, אוסר להציג בפומבי חמץ בפסח. עכשיו תגידו לי אתם, יש כאלה שאומרים שחבר הכנסת פריצקי רואה בזה כפייה דתית. יש אנשים בבית הזה שרואים כפייה דתית בזה שמותר לאכול חמץ. הרי החוק לא אוסר אכילת חמץ בפסח.

יצחק גאגולה (ש"ס):

– – –

שר המשפטים מ' שטרית:

אל תעזור לי, גאגולה.

היו"ר י' נאות:

חבר הכנסת גאגולה, השר מבין לבד, הוא לא צריך הסברים.

שר המשפטים מ' שטרית:

החוק אפילו לא אוסר מכירת חמץ בפסח אם הוא לא מוצג בפומבי. ולצערנו הרב, הרבה יהודים גם אוכלים חמץ בפסח.

יוסף פריצקי (שינוי):

למה "לצערנו"?

משה גפני (יהדות התורה):

– – –

קריאות:

– – –

יוסף פריצקי (שינוי):

שר המשפטים, מה אכפת לך מה אדם אוכל?

שר המשפטים מ' שטרית:

חבר הכנסת פריצקי, אני מתפלא על ההערה שלך. מדוע? הרי אתה טוען שצריך שיהיה בארץ חופש דתי, אז אני אומר את דעתי, כי אני גדלתי בבית דתי, אני בן משפחה מסורתית, וגם היום אני איש מסורתי. לכן אמרתי "לצערי הרב", כך אני מרגיש.

יוסף פריצקי (שינוי):

אמרת "לצערנו", לא אמרת "לצערי".

מאיר פרוש (יהדות התורה):

לצערנו, כי הרוב נגד.

שר המשפטים מ' שטרית:

לצערנו. הרי אף אחד לא אוסר על אף אחד אם הוא רוצה לאכול – – –

היו"ר י' נאות:

אתה מרשה לחבר הכנסת לנגנטל, תן לו להגיד את המשנה שלו.

שר המשפטים מ' שטרית:

רק אסיים את דברי. הרי אף אחד לא אוסר על אדם אחר, אם הוא רוצה בכך, לאכול חמץ. גם החוק לא אוסר את זה, מה שאתה מציע לבטל. החוק רוצה להתחשב ברגשות של הציבור הדתי, לא להציג את זה בפומבי. יש אנשים שרואים את הדבר הזה כמאוד מקומם ומרגיז אותם, כי עוברים על ערך, בעיניהם נורא חשוב, על-פי התורה.

שר התקשורת ר' ריבלין:

האם מקובל עליו, אדוני, שברמאדן ייכנס לכפר ערבי ויאכל בפרהסיה?

יוסף פריצקי (שינוי):

מה זה קשור בכלל? זה בדיוק ההבדל בין כפייה לבין – – –

שר המשפטים מ' שטרית:

אני חושב, חבר הכנסת פריצקי, שאנחנו מוכרחים במדינה, שממילא לצערי, עם כל הצרות שיש – להיות קצת יותר סובלנים זה לזה וסבלנים זה לזה. גם אם אנחנו לא מסכימים עם הצד השני, אנחנו מוכרחים להיות סובלנים וסבלנים זה לזה. אנחנו כולנו בסופו של דבר באותה סירה. ותאמין לי, חבר הכנסת פריצקי, אם הדבר תלוי באויבינו, הם לא מבדילים בין מרצ לבין ש"ס לבין שינוי לבין אף אחד.

חבר הכנסת פריצקי, הרי אף אחד לא מכריח אותך לקיים מצוות. אתה מקיים את המצוות שאתה רוצה.

יוסף פריצקי (שינוי):

מאה אחוז.

שר המשפטים מ' שטרית:

אין שום חוק שמכריח אותך לקיים מצווה כלשהי.

יותר מזה, חבר הכנסת פריצקי, הרי הצעת החוק שלכם בעצם משנה סטטוס-קוו, ואנחנו לא רוצים לשנות סטטוס-קוו. אל תתלהב מהעובדה שאתה חושב שצריך לשנות סטטוס-קוו, כי הוא יכול להשתנות גם לרעתך. כשלא משנים סטטוס-קוו שני הצדדים שומרים על סטטוס-קוו. כמו שאנחנו לא רוצים לשנות סטטוס-קוו בצד הזה, אנחנו לא נותנים לשנות סטטוס-קוו בצד השני. לכן יש לזה גם כן יתרון, מתוך אותו רצון לחיות ביחד.

אני רוצה לסיים בסיפור, חבר הכנסת פריצקי. מישהו באמת חושב שחוק כזה או אחר יביא אנשים לאכול מצות או לא לאכול מצות? יש סיפור יפה שאני מבקש לספר לכנסת. אומרים על רבי יצחק מברדיצ'ב, שהיה ידוע כסניגורם של ישראל, שבפסח הוא הולך ברחוב ופוגש איזה גוי, במדינה שבה אסור היה לייבא משי ואסור היה שיימצא משי, כי זה היה יבוא מארץ רחוקה. הוא שןאל איזה גוי בדרך: תגיד לי, אולי יש לך קצת משי למכור? אומר: בטח, בוא אתי. אבל אתה מוכן לשלם? אומר: כן. הולך אתו לחנות, רואה משי, קונה. הולך ברחוב ושואל עוד גוי: יש לך קצת משי למכור? אומר: בטח. אם אתה מוכן לשלם, יש. הלך לחנות, וכך מאחד לשני קנה בכל מקום קצת משי. אחר כך הולך בפסח, רואה יהודי ברחוב ושואל: תגיד, אולי יש לך קצת חמץ לתת לי? אומר: אתה משוגע? השתגעת? חמץ? הוא הולך מיהודי ליהודי: אולי קצת חמץ תמכור לי, אני אשלם. הוא לא מוצא חמץ. הוא אומר: ריבונו של עולם, תראה, השלטון, משטרה, מפקחים, חוקים, וכולם מביאים משי. לך אין שוטרים, אין מפקחים, אין משטרה, ובכל זאת אתה לא רואה בבית יהודי בשום מקום חמץ.

יוסף פריצקי (שינוי):

זה בדיוק – – –

יוסף לפיד (שינוי):

– – –

שר המשפטים מ' שטרית:

לא צריך. אם אתה שואל אותי, חבר הכנסת לפיד, לא צריך.

משה גפני (יהדות התורה):

הסיפור נכון.

שר המשפטים מ' שטרית:

חבר הכנסת לפיד, אני מסכים אתך, לא צריך חוקים. מאחר שיש חוק גם לא צריך חוקים שיבטלו את החוקים. הכול מיותר.

לכן, גברתי היושבת-ראש, אנחנו מתנגדים להצעות ומבקשים להסיר אותן מסדר-היום.

היו"ר י' נאות:

חבר הכנסת לנגנטל רוצה לשאול אותך למה אתם מתנגדים לחוק.

שר המשפטים מ' שטרית:

בבקשה.

נחום לנגנטל (מפד"ל):

– – –

היו"ר י' נאות:

הדוגמה שהוא נתן ממחישה זאת.

שר המשפטים מ' שטרית:

חבר הכנסת לנגנטל, מה אתה מציע שנעשה קודם, שנתפוס את הגנבים, העבריינים והרוצחים, או שנתפוס את אלה שאוכלים חמץ? לאלה לפחות יש דין של מעלה.

היו"ר י' נאות:

רבותי, אנחנו הבינונו.

בתחילה נצביע על הצעת חוק המצות של חבר הכנסת פריצקי בשם כמה חברי כנסת, ואחר כך נצביע על ההצעה לסדר-היום. בבקשה להצביע על הצעת החוק של חבר הכנסת פריצקי וקבוצת חברי הכנסת.

### הצבעה מס' 26

### בעד ההצעה להעביר את הצעת החוק לדיון מוקדם בוועדה – 17

### בעד ההצעה להסיר מסדר-היום את הצעת החוק – 34

### נמנעים – 1

### ההצעה להסיר מסדר-היום את הצעת חוק חג המצות (איסור חמץ) (תיקון – ביטול החוק),

### התשס"ב–2002, נתקבלה.

היו"ר י' נאות:

בעד ההצעה הצביעו 17, נגדה – 34, אחד נמנע. הצעת החוק לא עברה.

אנחנו ניגשים להצבעה על ההצעה לסדר-היום בנושא חוק המצות, של חבר הכנסת אופיר פינס-פז. נא להצביע.

### הצבעה מס' 27

### בעד ההצעה להעביר את הנושא לוועדה – 19

### בעד ההצעה שלא לכלול את הנושא בסדר-היום – 33

### נמנעים – 1

### ההצעה שלא לכלול את הנושא בסדר-היום של הכנסת נתקבלה.

היו"ר י' נאות:

בעד ההצעה הצביעו 19, 33 התנגדו, נמנע אחד. ההצעה לסדר-היום לא נתקבלה. רבותי, אני מודה לכם.

# הצעת חוק לתיקון דיני המשפחה (מזונות) (תיקון – קביעה והצמדה של מזונות), התשנ"ט–1999

# (הצעת קבוצת חברי הכנסת)

היו"ר י' נאות:

אנחנו עוברים להצעת חוק לתיקון דיני משפחה (מזונות) (תיקון – קביעה והצמדה של מזונות), מס' פ/73, של חברת הכנסת תמר גוז'נסקי. הנמקה מהמקום.

תמר גוז'נסקי (חד"ש):

גברתי היושבת-ראש, כנסת נכבדה, אני מתכבדת להציג את הצעת חוק לתיקון דיני משפחה (מזונות) (תיקון – קביעה והצמדה של מזונות), שהוצעה על-ידי חברי חברי הכנסת מוחמד ברכה ועסאם מח'ול ואנוכי.

חברי הכנסת, דמי המזונות נשחקים במהלך השנים, ואין היום מנגנון של הצמדה שיבטיח את הערך הריאלי שלהם או לפחות את כוח הקנייה שלהם. הצעת החוק אומרת בסעיף 2, שסכום מזונות שפסק בית-המשפט יהיה צמוד לתוספת היוקר, אבל רשאי בית-המשפט גם לתת הוראה אחרת שתבטיח את הערך הריאלי.

אני חושבת שנושא המזונות חשוב מאוד, ואני חושבת שהתיקון הזה יסייע לשמור על הערך הריאלי של סכום המזונות.

לפי עצת משרד המשפטים ויתרתי על סעיף 1, ולכן אני מבקשת שיאושר רק סעיף 2 בהצעת החוק, ואנחנו נמשיך לקדם ביחד עם משרד המשפטים את הצעת החוק הזאת. תודה רבה.

היו"ר י' נאות:

תודה רבה. ישיב שר המשפטים. בבקשה.

שר המשפטים מ' שטרית:

גברתי היושבת-ראש, רבותי חברי הכנסת, אכן הצעת החוק של חברת הכנסת גוז'נסקי מורכבת משני סעיפים. כאמור, בהסכמה בינינו היא ויתרה על סעיף 1 בהצעת החוק, ובתנאי הזה אישרנו את הצעת החוק – סעיף 2.

הסעיף הזה בהצעת החוק של חברת הכנסת גוז'נסקי בא לדאוג לכך שדמי המזונות אכן יהיו צמודים למדד יוקר המחיה, כדי להבטיח את ערכם הכספי. סיכמנו עם חברת הכנסת גוז'נסקי שהיא מוותרת על סעיף 1, ואת המשך החוק נקדם בהסכמה. לכן אנחנו תומכים בהעברת החוק לוועדת החוקה, חוק ומשפט להכנה לקריאה ראשונה.

היו"ר י' נאות:

תודה רבה. שמענו את עמדת הממשלה.

אפשר להצביע, רבותי.

### הצבעה מס' 28

אברהם רביץ (יהדות התורה):

– – –

היו"ר י' נאות:

סליחה, אני מתנצלת. ההצבעה הזאת בטלה. חבר הכנסת רביץ, בבקשה.

אברהם רביץ (יהדות התורה):

אני חושב שהצעת החוק של חברת הכנסת תמר גוז'נסקי, כמו רוב הצעותיה, היא הוגנת ונכונה, היא באה לפתור בעיה מסוימת. אבל אני חושב שיש בעיה בהכנסת העניין הזה לתוך מסגרת של חוק. הרי המזונות הם לא דבר קבוע. כמה נותנים מזונות? בודקים מה מרוויח הבעל, כמה הוא יכול לשלם. בודקים את יכולתו. לא כולם מקבלים שכר שהוא צמוד למדד יוקר המחיה. אם זה יהיה על-פי חוק, ואין כאן כל אפשרות להתמודד עם העניין הזה, אנחנו יכולים לגרום עוול באופן שאנחנו לא מעוניינים.

תמר גוז'נסקי (חד"ש):

חבר הכנסת רביץ, נדבר בוועדה על ההערה החשובה שלך.

אברהם רביץ (יהדות התורה):

אבל את מסכימה לפתור את הבעיה הזאת?

תמר גוז'נסקי (חד"ש):

נדבר על זה בוועדה.

היו"ר י' נאות:

אני בטוחה שבמיוחד בעניין הזה ההערה שלך נפלה על אוזנה הכרויה של חברת הכנסת גוז'נסקי.

בכל מקרה, רבותי, ההצעה היא על דעת משרד המשפטים ובהסכמת המציעה, והיא עומדת להצבעה. אפשר להצביע.

### הצבעה מס' 29

### בעד ההצעה להעביר את הצעת החוק לדיון מוקדם בוועדה – 18

### נגד – אין

### נמנעים – 1

### ההצעה להעביר את הצעת חוק לתיקון דיני המשפחה (מזונות) (תיקון – קביעה והצמדה של מזונות), התשנ"ט–1999, לדיון מוקדם בוועדת החוקה, חוק ומשפט נתקבלה.

היו"ר י' נאות:

בעד ההצעה הצביעו 18, אין מתנגדים, יש נמנע אחד. ההצעה מועברת על-פי התקנון לוועדת החוקה, חוק ומשפט.

# הצעת חוק לתיקון דין ההתיישנות בגין עבירות מין (תיקוני חקיקה), התשס"א–2000

# (הצעת חברת הכנסת ע' מאור)

היו"ר י' נאות:

אנחנו יכולים לעבור, ברשותכם, להצעת החוק הבאה, הצעת חוק לתיקון דין ההתיישנות בגין עבירות מין (תיקוני חקיקה), של חברת הכנסת ענת מאור, הצעה מס' פ/2335. בעניין הזה יש לנו תשובה והצבעה. ישיב שר המשפטים, בבקשה.

שר המשפטים מ' שטרית:

גברתי היושבת-ראש, רבותי חברי הכנסת, הצעת החוק של חברת הכנסת ענת מאור מציעה בעצם להאריך את תקופת ההתיישנות לגבי עבירות מין במשפחה. על-פי המצב הקיים היום, על עבירות מין במשפחה יש תקופת התיישנות של עשר שנים ועד לגיל 28. זאת אומרת שאדם שהותקף מינית בתוך משפחתו יכול עד גיל 28 להגיש תלונה במשטרה, גם אם הוא נזכר לעשות את זה הרבה שנים מאז שנעברה העבירה, שאולי הוא מודע לה, או שהתפכח, או מכל סיבה אחרת. חברת הכנסת ענת מאור הציעה בהצעת החוק שלה להאריך את תקופת ההתיישנות. ההצעה, כפי שהוגשה, לא היתה מקובלת על הממשלה, ולכן, בדין ודברים עם המציעה הגענו להסכמה לגבי נוסח החוק. הסכמנו להאריך – – –

היו"ר י' נאות:

להאריך ולא לבטל.

שר המשפטים מ' שטרית:

כן, להאריך את תקופת ההתיישנות בעשר שנים נוספות, עד גיל 28, אבל הוספנו תנאי, שאפשר יהיה להרשיע אדם במצב הזה לא רק על סמך עדות יחידה של הנפגע, אלא אם יש בחומר הראיות דבר מסוים לחיזוקה של הראיה. זאת אומרת, לא על בסיס שמישהו נזכר לאחר 20 שנה שתקפו אותו, ואין שום ראיה תומכת בעניין. על סמך זה אי-אפשר להרשיע אדם. אני חושב שצריך לדון בעניין אם מישהו באמת הותקף ויש איזו ראיה לעניין. צריך לתת אפשרות גם עד גיל 28 להגיש תביעה, אבל יש צורך בחיזוק לראיה הזאת.

חברת הכנסת ענת מאור הסכימה לנוסח שהצענו, ולנוכח הסכמתה זו אנחנו תומכים בהצעת החוק ובהעברתה לוועדת החוקה, חוק ומשפט להכנה לקריאה ראשונה.

היו"ר י' נאות:

אתה רוצה להתנגד? בבקשה. אני מציעה שחבר הכנסת אורלב ינמק את ההתנגדות, ואחרי זה – חברת הכנסת ענת מאור.

זבולון אורלב (מפד"ל):

גברתי היושבת-ראש, חברי חברי הכנסת, אדוני השר, מהדיונים שלנו בוועדת החוקה סביב חוקי היידוע והרישום – וזו גם הצעת חוק שענת מאור היא אחת המציעות שלה – עולה, שבכל העונשים האלה, התיישנות או לא התיישנות, לא זו הבעיה העיקרית. הבעיה העיקרית היא הטיפול הרפואי – – –

תמר גוז'נסקי (חד"ש):

והשיקומי.

זבולון אורלב (מפד"ל):

והשיקומי. להכניס את כל העבריינים בסל אחד ולהגיד שעל כולם מאריכים תקופת התיישנות, לדעתי זו טעות. לו היו אומרים – מי שעובר טיפול, טיפול שיקומי, יש לו תקופת התיישנות קצובה מסוימת, ומי שלא עובר טיפול שיקומי – יש לו תקופת התיישנות אחרת, הרבה יותר ארוכה. זה היה מועיל. אנחנו צריכים לעשות דיפרנציאציה בחוקים שלנו, ובאמצעות החוק לכוון את העבריין כי יש פה הרבה מאוד עבירות חוזרות. ולכן, הנה – יש חוק שבאמצעותו אפשר לכוון את העבריין לנתיב הטיפול והשיקום. זה שאנחנו נאריך, לא יעזור שום דבר. אני מציע שחברת הכנסת מאור תתייחס להצעה שלי ועל-פי זה אשקול את הצבעתי.

היו"ר י' נאות:

תודה רבה. חברת הכנסת מאור.

ענת מאור (מרצ):

גברתי היושבת-ראש, אדוני שר המשפטים, חברי הכנסת, אני רוצה, תחילה, להודות למשרד המשפטים על ההליכה המאוד חשובה קדימה, בהארכת תקופת ההתיישנות בעשר שנים נוספות. יש בכך בשורה מאוד גדולה למאות, וייתכן שבסוף זה יגיע לאלפי נערות או נערים שנפגעו בביתם פנימה, בעבירות מין בתוך המשפחה.

משה גפני (יהדות התורה):

אבל את הרי לא דואגת לנשים, היית נגד חצי נקודת זיכוי לאם עובדת.

ענת מאור (מרצ):

נהפוך הוא, אבל, חבר הכנסת גפני, עוד מעט תגיע אתי לראשות עיריית ירושלים.

לכן אני רוצה מאוד להודות על התשובה, אם כי דעתי האישית לא השתנתה. אני בהחלט מסכימה עם השר, התחייבתי וכך ננהג. חבר הכנסת אורלב – את הנושא שלך ייתכן שנבדוק בוועדה, ואין ספק שעבריינות המין החוזרת היא בעיה קריטית, וזה חוק אחר שאני יחד עם חברת הכנסת גוז'נסקי מובילות, אבל להערכתי הוא אינו נוגע לכאן. הנושא הנדון הוא הבעייתיות בכך שנערות, ילדות, ילדים, נפגעים כשהם קטינים, וחלק גדול מהם אוזרים עוז להתלונן כשהם כבר מבוגרים.

לכן אני חושבת שצריך להשאיר את הצעת החוק כפי שהיא. נבחן גם את הערתך וכל ייעוץ משפטי נוסף, אבל אני אשב במסגרת ההסכמות שהגעתי אליהן עם משרד המשפטים, כי גם בהן יש פריצת דרך מאוד חשובה.

היו"ר י' נאות:

רבותי – – –

קריאה:

השר – – –

היו"ר י' נאות:

השר אמר בעד, כפוף להסכמות שהמציעה קיבלה על עצמה.

### הצבעה מס' 30

### בעד ההצעה להעביר את הצעת החוק לדיון מוקדם בוועדה – 19

### בעד ההצעה להסיר מסדר-היום את הצעת החוק – 5

### נמנעים – אין

### ההצעה להעביר את הצעת חוק לתיקון דין ההתיישנות בגין עבירות מין (תיקוני חקיקה), התשס"א–2000, לדיון מוקדם בוועדת החוקה, חוק ומשפט נתקבלה.

היו"ר י' נאות:

בעד ההצעה הצביעו 19, חמישה התנגדו. הצעת החוק עוברת להכנתה לקריאה ראשונה בוועדת החוקה, חוק ומשפט.

# הצעת חוק תגמולים לחיילים ולבני משפחותיהם (חבלה שלא בעת מילוי תפקיד) (תיקון – חיילים בשירות מילואים פעיל), התשס"ב–2002

# (הצעת קבוצת חברי הכנסת)

היו"ר י' נאות:

רבותי, אנחנו עוברים להצעה החוק האחרונה על סדר-היום – הצעת חוק תגמולים לחיילים ולבני משפחותיהם (חבלה שלא בעת מילוי תפקיד) (תיקון – חיילים בשירות מילואים פעיל), של חבר הכנסת דוד מגן וקבוצת חברי הכנסת. בבקשה, אדוני.

דוד מגן (מפלגת המרכז):

גברתי היושבת-ראש, נכבדי השרים, חברי הכנסת, ההצעה עברה כמה גלגולים. הרעיון שאנו מבקשים להציג בפני חברי הכנסת, חבר הכנסת אורי אריאל, כל חברי סיעת שינוי, חברי הכנסת נעמי חזן ורן כהן, עלה באחד הדיונים של ועדת החוץ והביטחון עם אגף השיקום. כאשר נשאלה השאלה ביחס לזכויות של חייל בשירות מילואים פעיל אשר נפגע בתקופת היותו חייל בשירות מילואים פעיל, לעומת חייל בשירות סדיר, קיבלנו תשובה שהדין החל זהה לגבי שניהם, לגבי שני המקרים. באותו ערב, לאחר הדיון, קיבלתי טלפון בהול מאחת היועצות המשפטיות של אגף השיקום והיא הודתה והתוודתה, שבמהלך הדיון נפלה שגגה מלפניהם והם הטעו את הוועדה, דבר שיכול לקרות. אני משבח אותה על כך שהיא עלתה על הטעות במועד, והיה צריך לתקן את הדברים שהם אמרו במהלך הדיון.

המשמעות היא, שהסוגיה לא ברורה גם למי שעוסק בעניין יום-יום. הסוגיה היא הבדל ברור בהתייחסות לחייל בשירות סדיר לבין התייחסות לחייל בשירות מילואים פעיל. על כן אנחנו מציעים לתקן את חוק התגמולים לחיילים ובני משפחותיהם, התשמ"ח–1988, ולקבוע קביעה בסעיף 1, בסעיף ההגדרה. ההגדרה היום אומרת: "חייל בשירות סדיר". אנחנו מבקשים להוסיף ולומר שחייל הוא חייל בשירות סדיר, או חייל בשירות מילואים פעיל. אני מדגיש את המלה "פעיל" – זאת אומרת שהוא ממלא תפקיד לאורך כל שעות היממה, כחייל. גם אם הוא בביתו ומוזעק למשימה כזאת או אחרת, גם אם הוא בדרך לביתו, גם מהבית לבסיס, למחנה, למוצב ולכל מקום אחר. מובן שאם ההגדרה הזאת תתוקן, צריך יהיה לתקן בהמשך עניינים של ניסוח, עניינים לשוניים: במקום המלה "כמשמעותו" בסעיף 1, יבוא "כמשמעותם", ובסעיף 2(א)(2) ייאמר במקום "בעת שהחייל" – "בעת שהיה חייל בשירות סדיר", כי כאן יש הבדלה.

במלים אחרות, חברי הכנסת, אני בחרתי בדברי ההסבר, כפי שראה שר המשפטים, לספר סיפור שבהחלט יכול לקרות: אדם אשר מילא את חובתו במשך שלוש שנים בצה"ל בשירות סדיר, השתחרר כלוחם ונקרא לאורך עשר שנים לשירות מילואים בכל שנה. נאמר שהתחשבו בו, אז הוא מילא רק חודש בשנה, ובשנה העשירית, כשהוא בא לשירות מילואים פעיל, יחד עם חייל בשירות חובה, הם מילאו אותה משימה, והם יוצאים יחד לחופשה. ובדרך – נניח לצורך הדוגמה, מגבול הצפון עד לבאר-שבע – מתחשק להם ומגיע להם גם לנוח ולהיכנס לאיזה מקום ולבלות, רחמנא ליצלן, אדוני השר, ולבזבז שעה מהדרך הביתה לעניין שכזה, וקורית תאונה ושניהם נפגעים אותה פגיעה. מדוע חייל שהחל את שירותו לפני ימים מספר יוכר כנפגע והחייל אשר מילא את תפקידו וחובתו במשך שלוש שנים או עשר שנים בשירות מילואים, והעניין קרה לו בעת שהוא יצא קצת לשוח ולנוח בהפוגה בדרך הביתה – במלים אחרות, לא עקב השירות, מה שמשרד הביטחון אומר – מדוע שהוא לא יוכר?

גברתי היושבת-ראש, ועדת שרים לחקיקה ואכיפת החוק בתחילה התנגדה. אם מותר לי לספר כאן סודות – אני מקווה שזה לא ישנה את דעתה של זהבה – ערערתי בהנהלת הקואליציה, היו שני דיונים בהנהלת הקואליציה – – –

זהבה גלאון (מרצ):

– – –

דוד מגן (מפלגת המרכז):

– – – אדוני השר, התחייבתי. פז, העוזר המסור והנמרץ והמוכשר שלך – אמרתי שם שאני מוכן שנבדוק את העניין לפני ולפנים על כל דקדוקיו במסגרת הדיון בוועדה, ואני מתחייב שלא להמשיך ולקדם את העניין אלא בעצה אחת עם הממשלה, כי אין טעם לאכוף כאן הר כגיגית על מערכת שלא יודעת איך לעכל את זה.

אבל אני רוצה להפנות את תשומת לבך לרישא – בדיון שהיה בוועדת החוץ והביטחון, כשנשאלה שאלה כזאת, התשובה האוטומטית של אגף השיקום היתה – מגיע לו, זה מוכר. כשהיועצים המשפטיים הגיעו הביתה – סיפרתי כרגע ליושבת-ראש שהקשיבה לזה – התקשרו ואמרו: אדוני יושב-ראש הוועדה, טעינו, זה לא כך, בדקנו. אנחנו הסקנו שהמשמעות היא שצריך להבהיר את החוק בסוגיה זו, ואני מקווה שבעצה אחת אפשר יהיה לעשות את זה במסגרת הוועדה שלי.

היו"ר י' נאות:

תודה רבה. ישיב שר המשפטים.

זהבה גלאון (מרצ):

עד שאתה עולה, אדוני השר – זה חוק צודק, חוק הוגן, הוא לא יקדם את זה אלא – – –

היו"ר י' נאות:

אבל הוא עולה כסף. איך הוא עולה בקנה אחד?

זהבה גלאון (מרצ):

אבל אנשים נהרגים, מה לעשות – – –

זבולון אורלב (מפד"ל):

בקריאה הטרומית הוא לא עולה כסף.

היו"ר י' נאות:

בקריאה הטרומית גם לא צריך 50.

שר המשפטים מ' שטרית:

גברתי היושבת-ראש, רבותי חברי הכנסת, אני בהחלט מבין את דאגתו של חבר הכנסת דוד מגן, ידידי, יושב-ראש ועדת החוץ והביטחון, לחיילי מילואים.

ופה אני יכול לומר לך, כפי שאתה עצמך אמרת, ועדת שרים לחקיקה התנגדה, כי משרד הביטחון מתנגד לחלוטין להצעת החוק הזאת.

אני יכול לתת לך עצה לגבי הסיכוי, האפשרות לקדם את החוק הזה בעתיד בהסכמה עם הממשלה – אם באמת הסיפור שאתה מספר הוא ה"קייז", זאת אומרת אם החייל נמצא בדרך הביתה, מהשירות הצבאי הביתה, או הפוך מהבית למילואים, ככל שאני יודע גם פגיעה בדרך, תאונה כמו שאתה תיארת – – –

דוד מגן (מפלגת המרכז):

בכוונה אמרתי בדרך הביתה, והם נכנסו לנוח במסגרת – – –

שר המשפטים מ' שטרית:

מאה אחוז. הכול באותו זמן, במסגרת נסיעה הביתה – לא שהוא הלך לשבועיים באמצע ואחר כך הוא נפגע, מה שהצעת החוק שלך אומרת. מה שהחוק שלך אומר, שגם אם הוא בחופשה בכלל, בלי קשר לצבא, ונפגע – צה"ל יכיר בו – –

היו"ר י' נאות:

לא, אז זה לא צודק.

שר המשפטים מ' שטרית:

– – זה בלתי אפשרי. אם אתה אומר – אני הולך על מצב שהחייל נמצא בדרך מהבסיס הביתה, גם אם הוא עצר בעפולה לאכול חומוס, או נכנס למקום אחר בדרך – – –

שאול יהלום (מפד"ל):

איפה יש חומוס טוב בעפולה?

שר המשפטים מ' שטרית:

יש. יש במסעדה על הכיכר.

היו"ר י' נאות:

אל תמשוך את השר בלשונו. הוא מכיר את כל המסעדות.

שר המשפטים מ' שטרית:

אם אתה מדבר על הדרך הביתה מהצבא וחזרה, אני חושב שהרבה יותר קל יהיה לקבל את זה, ואולי גם אנשי אגף השיקום בגלל זה אמרו – ואין הבדל בין האחד לשני, בין חייל סדיר למילואימניק. כשאתה מדבר על חייל שכבר הלך הביתה, גמר את המילואים, שם בבית את חפציו, גמרנו, חזר הביתה, ולמחרת היום הולך לעבודה ונפגע – הצבא לא יכול להכיר בו, בצדק.

דוד מגן (מפלגת המרכז):

לא. חייל בשירות מילואים פעיל.

שר המשפטים מ' שטרית:

בסדר. חבר הכנסת מגן, אני הולך לשירות מילואים לשבוע, שבועיים חופש, וחוזר לעוד שבוע. בשבועיים שאני בחופש, אם אני נפגע, הצבא צריך להכיר בי כנכה?

זבולון אורלב (מפד"ל):

– – – הוא בשירות מילואים חודש ימים, קיבל 48 שעות חופשה והוא בבית.

שר המשפטים מ' שטרית:

זה גבולי.

זבולון אורלב (מפד"ל):

למה גבולי?

היו"ר י' נאות:

זה גבולי.

שר המשפטים מ' שטרית:

צריך לבדוק את זה. זה גבולי. לכן, אני אומנם עונה פה בשם שר הביטחון, אבל מאחר שחבר הכנסת מגן הסכים שהצעת החוק תקודם רק בתיאום עם הממשלה, אני מסכים להעברתה בקריאה טרומית. חבר הכנסת מגן לא חוטף שום חוק. נעביר את זה בקריאה טרומית, לקראת הכנה לקריאה ראשונה, והעניין הזה ייבדק בהמשך עם משרדי הממשלה, ואם יגיעו להסכמה, החוק יחזור למליאה לקריאה ראשונה.

דוד מגן (מפלגת המרכז):

– – –

שר המשפטים מ' שטרית:

ועדת החוץ והביטחון, אני מניח, לא? או ועדת העבודה והרווחה, אני לא בטוח.

דוד מגן (מפלגת המרכז):

ועדת החוץ והביטחון.

היו"ר י' נאות:

לא, ועדת העבודה והרווחה.

שר המשפטים מ' שטרית:

כי זה תגמולים.

דוד מגן (מפלגת המרכז):

לא. זו תהיה ועדה משותפת – – –

היו"ר י' נאות:

חבר הכנסת מגן, זה עובר לוועדת הכנסת שתקבע, יש כללים. אני רוצה להדגיש שיש פנים לכאן ולכאן, ולכן בהסכמת השר תעבור הצעת החוק בקריאה טרומית, בהסכמה עם המציע שאין מקדמים מעבר להסכמות ממשלה.

נא להצביע.

### הצבעה מס' 32

### בעד ההצעה להעביר את הצעת החוק לדיון מוקדם בוועדה – 17

### נגד – אין

### נמנעים – אין

### ההצעה להעביר את הצעת חוק תגמולים לחיילים ולבני משפחותיהם (חבלה שלא בעת מילוי תפקיד) (תיקון – חיילים בשירות מילואים פעיל), התשס"ב–2002, לדיון מוקדם

### בוועדה שתקבע ועדת הכנסת נתקבלה.

היו"ר י' נאות:

בעד הצעת החוק הצביעו 17, אין מתנגדים, אין נמנעים. אני קובעת שהצעת החוק תעבור לוועדת הכנסת שתקבע היכן היא תעבור הכנה לקריאה ראשונה. תודה רבה לכם.

# הצעות לסדר-היום כוונת הממשלה לגרש משפחות מתאבדים ומנהיגים פלסטינים

היו"ר י' נאות:

רבותי, אנחנו נעבור להצעות לסדר-היום. הצעות מס' 6724, 6725, 6747, 6748, 6750, 6760 ו-6772: כוונת הממשלה לגרש משפחות מתאבדים ומנהיגים פלסטינים. המציע הראשון – חבר הכנסת טלב אלסאנע – איננו. המציע השני, חבר הכנסת אפי אושעיה, בבקשה.

אפי אושעיה (העבודה-מימד):

גברתי היושבת-ראש, חברי הכנסת, השבוע, בעקבות הצהרתו של הנשיא בוש, ניצלנו פעם נוספת מהשלום הנוראי שיכול להתרגש עלינו, והנה תהליך השלום יידחה, ובכל זאת אנחנו נדרשים היום לנושא שהועלה בממשלה, והכוונה לגירוש משפחות של מחבלים מתאבדים.

ואני אומר שבחתירה לשלום מותר לעשות הכול, אבל ודאי וודאי שבחתירה לביטחון מותר לעשות הכול והכול. ואם גירוש של משפחות מתאבדים, או כל פעולה אחרת, יכולים למנוע מהמתאבדים הנוראים הללו, הבאים ומתפוצצים במקומות היישוב שלנו, פוגעים באנשים, נשים וטף בלי לעשות שום חשבון, לעשות זאת, בוודאי ובוודאי לנו אסור לעשות חשבון.

ויש לעשות את הכול ואת המירב האפשרי להפסיק את המלחמה החדשה הזאת – כלי נשק משחית ביותר, שלא עושה הבחנה בין ערבי ליהודי, בין ילד לאשה, בין אשה לזקן או זקנה. ולפיכך, אני אומר לממשלה – אם יש בגירוש משפחות המחבלים כדי לצמצם את התופעה – עשו זאת, אבל עשו זאת בשכל. עשו זאת בשכל, שלא יהיה מצב שהבג"ץ יפעל כנגדנו ויטרפד החלטת ממשלה שתתקבל והנזק יהיה גדול יותר. עשו זאת בשכל, שהקהילה הבין-לאומית לא תפעל נגדנו כך שגם נאכל את הצפרדעים וגם נגורש. גם את זאת צריך לבדוק.

ולפיכך, אני אומר כאן בהזדמנות הזאת – אני מעריך שמכירים ויודעים שאני מוכן לעשות ויתורים למען השלום, אבל אני מוכן גם לעשות ויתורים על עקרונותי בנושאים מהסוג הזה, שיכולים לצמצם את הרצח המפלצתי שנעשה על-ידי המתאבדים הללו, אבל רק בכפוף לשלטון החוק, להסכמים הבין-לאומיים; לא לעשות שום מעשה פזיז שעליו נשלם אחר כך מחיר גבוה יותר.

אני חושב שנושא מהסוג הזה צריך להיבדק על-ידי משפטנים, על-ידי בעלי מקצוע, ואין לתת רק ליצרים לפעול בעניין הזה, משום שיצריות יתר יכולה רק לעודד.

אני לא מקבל את הטענות של אלה שאומרים, שמי שקיבל נפשית את ההחלטה לבצע פיגוע של התאבדות, באותו רגע שום דבר לא יכול לעצור אותו. אני בהחלט מעריך, שאם נוכל לקבל גושפנקה משפטית לעניין – פעולה מהסוג הזה, יש בה יותר מאשר להרתיע, ואפילו לצמצם במידה ניכרת את הפיגועים הרצחניים. תודה.

היו"ר י' נאות:

תודה רבה. איזו דייקנות בשעון. במקום חבר הכנסת אורי אריאל, חבר הכנסת צבי הנדל, בבקשה. אני רוצה להודיע, שהדובר הבא הוא מרדכי משעני, ואחריו – חבר הכנסת איוב קרא. אחריו – חבר הכנסת יחיאל לסרי, אחריו – חבר הכנסת אברהם רביץ, ואחרונת הדוברים – חברת הכנסת זהבה גלאון. בבקשה, חבר הכנסת צבי הנדל.

צבי הנדל (האיחוד הלאומי – ישראל ביתנו):

גברתי היושבת בראש, חברי חברי הכנסת, ב-16 באפריל 1993 אמר הסופר א"ב יהושע בתשובה על שאלת העיתונאי אבי רז מהעיתון "זמן תל-אביב", בעקבות הסכמי אוסלו – מה נעשה אם ימשיכו את הטרור.

אני מצטט מתשובתו: "אני אומר בפירוש, אם אין להם יכולת, לאחר שניתנה להם עצמאות, לחיות בשכנות טובה, אז שילכו מפה. אם יתברר אחרי כל מה שעשית בשבילם שהם לא מסוגלים להשתלט על עצמם, על הכוחות ההרסניים בתוכם, נעביר אותם אל מעבר לירדן ושיהיו שם". אמר את זה א"ב יהושע, ולא צבי הנדל, לא אורי אריאל ואפילו לא שאול יהלום. אפילו לא אריאל שרון.

זאת אומרת, שבשכל הבריא הטבעי, האנושי, כולנו מבינים מה צריך לעשות עם אויב מר שרוצח בנו. מה קרה? לא העלה על דעתו א"ב יהושע שזה יהיה המצב. בחלומותיו השחורים ביותר הוא לא האמין.

לכן אני אומר לממשלה, צריך לגרש. כשם שבעם היהודי הנקודה החלשה ביותר היא חיי אדם, ועל זה אנחנו לא מוכנים לוותר, הצמידות לקרקע אצל הערבים היא הדבר הרגיש ביותר. חיי אדם אצלם זה הפקרות. לכן, הצמידות לקרקע, זה יהיה עונשם. לגרש אותם מתוך המדינה, לא מיו"ש לעזה או מרמאללה לשכם, או מין משחקים פנימיים – – –

עזמי בשארה (בל"ד):

אצל הערבים? אצלם?

צבי הנדל (האיחוד הלאומי – ישראל ביתנו):

הערבים הנאלחים, הרוצחים האלה, שמוכנים להתאבד – –

עזמי בשארה (בל"ד):

אה, אלה.

צבי הנדל (האיחוד הלאומי – ישראל ביתנו):

– – ובלבד שירצחו. העונש יהיה, שידעו שמשפחתם תגורש מאדמתה ולא יהיו בארץ הזאת. ודאי וודאי שלא יקבלו פרס וכסף. תודה.

היו"ר י' נאות:

תודה רבה. חבר הכנסת מרדכי משעני. ניתן לחבר הכנסת טלב אלאסנע, שהיה בבדיקה.

טלב אלסאנע (הרשימה הערבית המאוחדת):

גברתי היושבת-ראש, רבותי חברי הכנסת, כבוד השר, זו סוגיה שנמצאת על סדר-יומה של הממשלה. לכן חשוב מאוד שהכנסת תאמר את דברה בעניין.

לדעתי, חבל שהוויכוח מתמקד אך ורק בהשלכות המשפטיות. משמעות הדבר, כאילו אם יש פתרון משפטי, אז הכול מותר. לא מתייחסים להשלכות המוסריות והמדיניות. דווקא העם היהודי, חבר הכנסת צבי הנדל – – –

צבי הנדל (האיחוד הלאומי – ישראל ביתנו):

לרצוח זה מוסרי.

טלב אלסאנע (הרשימה הערבית המאוחדת):

דווקא העם היהודי, שסבל יותר מכל עם אחר בעניין הגירוש, הוא אשר סבל מגירושים של הבבלים ושל הרומאים ושל הספרדים, הוא אשר מרשה לעצמו לחשוב במושגים האלה. זה דבר פסול, הוא לא אנושי והוא לא פותר שום בעיה.

צבי הנדל (האיחוד הלאומי – ישראל ביתנו):

לרצוח זה מוסרי.

טלב אלסאנע (הרשימה הערבית המאוחדת):

הוויכוח כאן הוא סכסוך מדיני והפתרון הוא פתרון מדיני. לרצוח עוד אחד או לגרש עוד אחד, זה רק יגדיש את הסאה ולא יביא ביטחון לאיש ולא יפתור שום בעיה. הפתרון, רבותי, והגיע הזמן להתייחס אליו ברצינות, הוא לצאת מהיישובים, מהכפרים, מהערים, ממחנות הפליטים. לצאת מהגדה ומהרצועה, אין מה לעשות שם. האנשים האלה לא רוצים את הנוכחות הצבאית הישראלית שם. אין מה לעשות בשטחים האלה. גבולותיה של מדינת ישראל הם מה שהוחלט בהחלטת האו"ם. מדינת ישראל – גבולותיה ב"קו הירוק". כאן היא צריכה להיות וכאן היא צריכה להגן על עצמה.

גירשו אנשים. האם גירוש האנשים מאז 1967 ועד שנת 1987 פתר את הבעיה? הביאו ביטחון? הביאו שלום? לא הביאו שום דבר. האם הגירושים שיהיו יפתרו את הבעיה? רק יסבכו את הבעיה יותר מבחינת המשפט הבין-לאומי. כל מי שיהיה מעורב, יהיה פושע על-פי החוק הבין-לאומי, כי זה בניגוד לאמנת ז'נבה הרביעית. זה בניגוד לסעיף 49 לאמנת ז'נבה. לכן, מדוע ללכת ולהסתבך עם החוק הבין-לאומי? מדוע צריך ללכת ולהסתבך עם כל העולם בדבר שלא יביא שום פתרון?

הגיע הזמן לחשוב עם השכל ולא בשרירים; לחשוב עם המוח ולא בכוח; לחשוב על זכות הקיום ההדדית ולא על זכות של קיום חד-צדדי על חשבון הצד השני.

גברתי היושבת-ראש, המגמה הזאת, עצם המחשבה, היא דבר מבחיל, היא דבר נפשע. גירוש הוא דבר איום ונורא. דווקא העם היהודי שסבל הכי הרבה, הוא צריך להיות הראשון שיתנגד לגירוש. הוא, אסור לו לתת לגיטימציה למושג הזה. אם מעבירים אותם מהגדה לרצועה, מה זאת אומרת? הרי גם ברצועה יש בעיות וגם בגדה יש בעיות. אז היו אלה סוריה ולבנון שהגיעו כדי להיאבק.

הפתרון הוא לא גירוש אלא שלום, הפתרון הוא לא גירוש אלא נסיגת הכוחות הישראליים מכל הגדה ומכל הרצועה והכרזה על סיום הכיבוש. זה הפתרון. כשישראל תכריז על סיום הכיבוש, מי שיפעל נגד מדינת ישראל, בוודאי כל העולם יהיה נגדו. זכותה הבסיסית של מדינת ישראל להגן על עצמה מתוך גבולות מוכרים, אבל, אין לה זכות להגן על הכיבוש שלה.

לכן, גברתי היושבת-ראש, יש כמה משפחות שכביכול הולכים לגרש אותן? הרי המאבק הוא נגד עם שלם.

היו"ר י' נאות:

חבר הכנסת טלב אלסנע.

טלב אלסאנע (הרשימה הערבית המאוחדת):

הפתרון הוא להכיר בעובדה, שהעם הפלסטיני, נמאס לו מהכיבוש הישראלי. צריך לסיים את הכיבוש כמה שיותר מהר. האויב הראשון במעלה למדינת ישראל הוא הכיבוש הישראלי. תודה רבה.

צבי הנדל (האיחוד הלאומי – ישראל ביתנו):

מה אתה אומר?

היו"ר י' נאות:

חבר הכנסת איוב קרא, בבקשה. אחריו – חבר הכנסת יחיאל לסרי, ואחריו – חבר הכנסת אברהם רביץ, ואחרונת הדוברים – חברת הכנסת גלאון. אני מבקשת להקפיד על שלוש הדקות.

איוב קרא (הליכוד):

גברתי היושבת-ראש, כנסת נכבדה, אני הייתי מוכן לאמץ את התורה שלה הטיף חבר הכנסת אלסאנע, בתנאי שאני אדע שבצד השני יחשבו אותה חשיבה שהוא חושב עליה פה, על הדוכן הזה, שרוצים אבסולוטית בצד השני להביא למצב שלא תהיה לחימה ולא יהיו הרוגים באזור הזה.

הייתי קצין, שירתתי באיו"ש ובכלל וראיתי איזה מוסר יש לצה"ל. הייתי קצין, ואי-אפשר לחשוד בי שאני מדבר פה לטובת צד כלשהו. איזה מוסר יש לחיילי צה"ל וקציני צה"ל לעומת צבאות אחרים. אני יכול להרים את ראשי ולומר: עשיתי דבר נפלא וחשוב מאוד.

אבל, לא כך חושבים מי שרוצים לנגח את המדינה הזאת ולמצוא חן בעיני הציבור של שולחיהם לבית הזה. אנחנו יודעים שכל המטרה מאחורי ההצהרות מעל הדוכן הזה היא אלקטורלית ותו לא. אני עוד לא ראיתי בעולם הזה אפילו חיה שמוכנה לוותר על בנה, על מי שילדה אותו, כדי לשרת אינטרסים שלה, ולא חשוב מה האינטרס. אפילו חיה לא תעשה את זה. תלך לחתולה, תעז לגעת בגור שלה. כיצד אפשר להשלים עם מצב שאנשים נהרגים עבור דבר או אפילו אמונה? בעולם הזה אין דבר כזה למות בעד משהו. אלוהים יצר את האדם בצלם אנוש, והוא קובע מתי הוא ייעלם מהעולם הזה. שום פיתוי לא צריך להיות סיבה כדי לפגוע בעתידנו ובאווירה שישנה פה.

אני רוצה להגיע מפה לעמדה שממנה קם הדיון הזה, והיא שאלת המגורשים. אחרי כל מה שראינו, אחרי שראינו איך אנשים מתפוצצים, איך פצצות שמהלכות על שתי רגליים מגיעות לכל מיני מקומות ופוגעות בילדים, אני הייתי מוכן שמישהו מהבית הזה יקום ויגיד: יש לי הסכם שאתם לא רוצים להסכים לגביו, או שהבית לא רוצה להסכים לגביו, אבל יש לי תעודה שיכולה להבטיח שבצד הזה יחיו בשלום. כשמישהו יקום ויאמר: אני יכול להבטיח שאם תסכימו – ולא חשוב במה מאמינים בבית הזה – – –

היו"ר י' נאות:

נא לסיים, בבקשה.

איוב קרא (הליכוד):

גברתי היושבת-ראש, חשוב מאוד להבהיר דברים. אם היה מנהיג קם ואומר: אנחנו רוצים לסיים את הכיבוש הזה, בתנאי שבצד הזה יחיו בשלום, לא יהיו פיגועים ולא יהיו הרוגים ואנחנו יכולים לחתום בשמם של אנשים שרוצים את הדבר הזה, יכול להיות שאפשר היה להביא לרוב כאן, ובטח לאלה שיתנגדו לא תהיה סיבה לפגוע במישהו באיזה מקום.

אבל אנחנו יודעים שגם בצד השני הרוב המוחלט היה קורא ליפו ולחיפה "כיבוש", ולכן כיצד אפשר להגיע למצב כזה ששני עמים יחיו זה לצד זה בצורה תרבותית ובצורה אנושית, כדי שהתינוק שנולד לא יתפתה לפוצץ פצצות וליהרג, אלא ילמד לאהוב את רעהו?

עם כל הכבוד, אני בטוח שבצד הזה אף אחד לא רוצה להרוג מישהו מהצד השני, זה בטוח. השאלה היא עד כמה רוצים להרוג מהצד השני, ובכל סיטואציה. זאת השאלה שצריכה להישאל.

היו"ר י' נאות:

תודה רבה. חבר הכנסת יחיאל לסרי, ואחריו – חבר הכנסת אברהם רביץ. רבותי, אני לא יכולה לתת לאחד יותר משלוש דקות ולהקפיד על זמנם של האחרים.

צבי הנדל (האיחוד הלאומי – ישראל ביתנו):

אנחנו – – –

היו"ר י' נאות:

כן, אבל את זה אתה אומר אחרי שדיברת שלוש דקות.

יחיאל לסרי (מפלגת המרכז):

גברתי היושבת-ראש, חברי חברי הכנסת, הדיון בעונש הגירוש נעשה באופן הברור ביותר בהקשר של תופעת המתאבדים; שלא נשכח את זה לרגע, כי זה הדבר החשוב ביותר בכל הדיון הזה. כולנו מסכימים שמדובר בתופעה איומה ונוראה, ולכן הדיון בה גם לא יכול להתבסס על מוסכמות או על הנחות שגרתיות.

כתופעה היא מהווה סכנה חמורה לא רק למדינת ישראל, אלא לכל העולם. כל מדינה בעולם אמורה להיות מודאגת מאפשרות של תופעת מתאבדים. וכל זה חמור שבעתיים לגבי הבעיה שלנו עם המתאבדים הפלסטינים, וזה מכל הסיבות שאנחנו מכירים.

התופעה נתמכת על-ידי השלטון, הרשות הפלסטינית. מדובר בתפיסה תרבותית של חברה שלמה, לא של איזו קבוצה של משוגעים. מערכת החינוך הפלסטינית מגדלת דור שמתחנך לבצע פשעים. התמונות של המתאבדים מתנוססות כאנשים קדושים על קירות של בתי-ספר. האוכלוסייה תומכת ומעודדת. הרשות עצמה מספקת מימון למעשי ההתאבדות – ויש הוכחות על כך – ואחר כך גם תומכת במשפחות.

בהתחלה אמרו לנו שהמשפחות מתנגדות, שזה לא נעשה על דעתן. לאחרונה אנחנו רואים תמונות של אמהות שנותנות את ברכת הדרך לילדים שלהן שהולכים להתאבד. כל הדברים האלה מעידים על כך שמדובר בחברה שלמרבה הצער מובלת על-ידי המנהיגים שלה להתאבדות קולקטיבית, חברה מוטרפת.

אנחנו כולנו יודעים שהפתרון היסודי הוא מדיני, משא-ומתן, הסכם שלום. זה ברור לכולנו, אבל האם היום יש עם מי לדבר? אפילו יושב-ראש האופוזיציה אומר שאי-אפשר לדבר עם ערפאת, אז מי אנחנו שנתווכח אתו? עוד יותר מזה, אי-אפשר לדון ולהתווכח תחת איום של מתאבדים, תחת איום של תופעה כל כך חמורה.

צריך גם להודות שלצה"ל אין פתרון לתופעת המתאבדים. הדבר היחיד שעזר עד היום היה כיבוש שטחי הרשות. הרי רק בתקופת "חומת מגן" היתה רגיעה מהמתאבדים, אבל זה לא פתרון שאנחנו יכולים להחזיק בו לאורך זמן. אנחנו גם לא רוצים אותו, וצריך לתת קרדיט לראש הממשלה שהוא לא רוצה כזה דבר – לחזור ולהמשיך לשלוט בשטחי הרשות.

לכן, אין ברירה, צריך לנסות כל פתרון, אף שהפתרון הזה נראה באמת דחוק, ואני לא בטוח שהוא בכלל יעזור מול חברה שכולה קולקטיב סביב העניין הזה. אם תגרש כמה משפחות, האם אנשים יפסיקו להתאבד? לא בטוח.

אבל להעלות נימוקים של זכויות אדם נגד דבר כזה, זה לא לעניין. אתה לא מדבר עם אויב שכללים נורמליים של חברה נורמלית הם שעומדים לנגד עיניו. זה אויב שהכללים שלו חרגו מכל נורמה שמקובלת על כל בן אנוש – להתאבד ולא משנה בשביל מה.

ולכן, הרעיון הזה – צריך לראות בו ברירת מחדל שהחברה הפלסטינית מובילה אותנו אליו. היא צריכה להבין, לפחות החלק השפוי בה, שאפשר להיאבק, אפשר לעשות הכול כדי להשתחרר ממה שנקרא הכיבוש וכן הלאה, אבל לא לעבור את הקו האדום הזה של איבוד החיים שלך תוך כדי איבוד החיים של אנשים אחרים חפים מפשע שהולכים ברחוב. לדבר כזה שום חברה נורמלית לא יכולה להסכים.

היו"ר י' נאות:

תודה רבה. חבר הכנסת אברהם רביץ, בבקשה.

אברהם רביץ (יהדות התורה):

גברתי היושבת-ראש, חברי הכנסת, נאמר אצלנו במקורות: אבות אכלו בוסר ושיני בנים תקהינה? מדוע ייענש הבן על חטאיו של האב? וזה נכון, מכיוון שבעצם הבן מתחנך על-ידי האב, ולא האב על-ידי הבן. ואם כן, איך אנחנו מגיעים לסוגיה הפוכה, שבנים אכלו בוסר, ואבות – שיניהם תקהינה? ברעיון המקורי, אני לא בעד הענשת האב על חשבון הבן, או הענשת הבן על חשבונו של האב אפילו, אלא אם באמת אנחנו מזהים שיש כאן גורם משפיע. האב שלא חינך את בנו, הוא אשם. הבן לא צריך לחנך את האב.

אבל יש לנו סוגיה מאוד קשה, חברי הכנסת. אף שזה באמת לא ראוי, לא יפה, לא הגון, לא מקובל בשום מדינה שבעולם שייענשו אנשים על חטאם של אחרים, אפילו הם קרובי משפחה, אבל אנחנו כאן מדווחים על קונספירציה מסוימת, על שיטה; שיטה שאכן האבות שותפים לה באופן הציני ביותר והאכזרי ביותר. אינני יודע אם זה נכון, אבל זה מה שאנחנו שומעים.

אנחנו שומעים שיש ארגונים ומדינות אשר מממנים למשפחות ה"תורמות" את ילדיהן, את בניהן, את בנותיהן, ליהרג ולהרוג עשרות אנשים, נשים, ילדים, טף וזקנים, בלי כל חשבון. וזאת מדוע ולמה? כדי לשפר את מצב המצוקה הכלכלית. זה דבר שפשוט לא עולה על דעת אנוש. לא עולה על דעת אנוש.

אני יכול להבין אפילו, שאבות שולחים את ילדיהם אלי קרב, כדי לממש את הרעיון הגדול שנמצא באותו זמן בסביבה, אבל כדי לשפר את מצב המצוקה הכלכלית של המשפחה? והם מקבלים סכומים שהם עבורם סכומי עתק. את הדבר הזה צריכים להפסיק, פשוט להפסיק.

אני לא מומחה לפרופורציות של עונשים, האם זה קצת יותר מדי, זה כואב יותר מדי, זה לא הוגן. אני מסכים שהדרך האמיתית היא לא זאת, הדרך האמיתית היא שלום והסכם שלום, ואז יבוא השלום. אבל עד לאותו שלום, כשאין הסכמה היום בין הצדדים, אני לא רואה את השלום נמצא על פתח ביתנו כי אין הסכמה – – –

היו"ר י' נאות:

תודה.

אברהם רביץ (יהדות התורה):

אני מסיים.

ולכן אני סבור, שאם מדובר באקט הקשה ביותר, אבל שיכול להציל חיי אדם, עשרות אנשים, לרבות חייו של המחבל, אז לפי המושגים שלי – יכול להיות שיש מושגים אחרים לעמים אחרים – לפי המושגים שלי הפרופורציה בין הענישה הזאת לבין הצלת חיים היא "וחי בהם". אצלי בראש מערכת הערכים עומדת השמירה על חיי אדם. כאשר אדם חי הוא עוד יכול לשנות, לעשות, להיות אחרת, להשפיע, להיות אדם. אבל כאשר נהרגים עשרות אנשים, זה בכלל לא עומד באותה פרופורציה.

אינני יודע אם הגירוש יעזור לכל המקרים, אבל באותם מקרים שבהם מדובר בעסקה כספית, אין לי ספק מצפוני מוסרי שזה מה שצריך לעשות. אינני יודע את תוכניות הממשלה, אבל אני מקווה מאוד שכאשר דבר כזה יתבצע, הממשלה תבדוק בדוק היטב כל משפחה ומשפחה, ורק לאחר בדיקה היא תבצע את הצלת הנפשות הזאת על-ידי גירוש, אולי אפילו זמני.

אבל, אין כל ספק, שחיי אדם הם ערך הרבה יותר גבוה מאשר אדמה, כי לולא זאת לא היה כל סיכוי להגיע לשלום ולוויתורים עם מדינת ישראל. אם היינו חושבים שאדמה היא יותר חשובה מאשר חיי אדם – גם לנו יש קשר לאדמה הזאת.

היו"ר י' נאות:

תודה רבה. חברת הכנסת זהבה גלאון.

צבי הנדל (האיחוד הלאומי – ישראל ביתנו):

רציתי לצאת, אבל עכשיו אני לא אצא.

זהבה גלאון (מרצ):

גברתי היושבת-ראש, אדוני השר, אנחנו עדים כאן לטרור משתולל, לפיגועים קשים מאוד. תחושת חוסר האונים היא קשה מאוד. אבל גם כשהמצב כל כך קשה אני לא חושבת שאפשר לתת לרעיונות עוועים – אני לא מכירה דרך אחרת להגדיר את זה – להוביל מדיניות שהיא בעיקר מדיניות של נקם.

שמעתי בקשב רב את דברי חבר הכנסת רביץ, שנתלה באילנות גדולים, נתלה במקורות – איש עוונו יישא, אדם בחטאו יומת. הנביא יחזקאל דיבר על כך שאין דבר כזה ענישה קולקטיבית. מתוך קהות חושים, מתוך שגרת מחשבה, הרי מחפשים לעשות משהו, וה"עליהום" הזה הוא הדבר הכי קל. מי שמציע עכשיו, כחלק מהמאבק בטרור הנורא – והטרור הוא נורא – לגרש משפחות של מחבלים שהתאבדו, או להרוס בתים, מה בעצם הוא מציע? ראשית, זו ענישה קולקטיבית. היא מנוגדת לחוק הבין-לאומי, היא סותרת עקרונות של מוסר.

צבי הנדל (האיחוד הלאומי – ישראל ביתנו):

מה אומר החוק הבין-לאומי על מתאבדים?

זהבה גלאון (מרצ):

אני אגיד על זה משהו. הרי לא עולה בדעתך שאני תומכת בדבר הזה.

צבי הנדל (האיחוד הלאומי – ישראל ביתנו):

אני לא מבין אחרת.

זהבה גלאון (מרצ):

אתה מבין מצוין, ואל תתערב, חבר הכנסת הנדל, וגם אל תפריע לי.

הרי מדינה דמוקרטית צריכה לחשוב איך היא פועלת, מה אפקטיבי. אני רוצה לתת שני נימוקים, האחד מתחום המוסר והאחר מתחום התועלת. אם היינו אומרים שזה רק לא מוסרי, יש כאלה שיגידו: אל תבואי רק בשם המוסר. אבל אני גם רוצה להגיד משהו מתחום התועלת.

בתקופת האינתיפאדה הראשונה הרסו מאות בתים, האם זה הוריד את רמת האלימות? מחקרו של תת-אלוף אריה שליו קובע, שאין מתאם בין הריסות הבתים לירידה באלימות. באותו כפר שהרסו בו בתים – האם זה הפחיד את האנשים והפחיתו פעילות אלימה?

אותם מחבלים, שאני לא מבינה איך הם יכולים לחשוב שהם נוטלים חיים של אנשים אחרים, אותם מחבלים שהולכים להתאבד ומוכנים לשלם על כך בחייהם, האם תרתיע אותם המחשבה שהם ידעו שיגרשו עכשיו את בני משפחותיהם? זה נראה לכם הגיוני? הם החליטו שהם מתאבדים, אכפת להם עכשיו מהמשפחה שלהם? אלה אנשים שמוכנים לשלם את כל המחיר.

אז מה אנחנו הולכים לעשות? אנחנו צריכים להיאבק בטרור הנורא הזה, הוא נורא. אנחנו צריכים להיאבק בו בדרכים חוקיות, לגיטימיות, כמו שמדינה דמוקרטית נאבקת. ואני יודעת שזה קשה, אבל חייבים לצאת משגרת המחשבה הזאת, מקהות החושים הזאת, ולא להציע הצעות שהן פופוליסטיות, שהן משרתות מדיניות של נקם ולא נותנות מענה לבעיה האמיתית של הטרור. תודה רבה, גברתי.

היו"ר י' נאות:

תודה רבה. ישיב השר דני נוה, בבקשה.

השר ד' נוה:

גברתי היושבת-ראש, חברי חברי הכנסת, אני חושב שלפני שניגש להצעה הספציפית, שמתייחסת לעניין של גירוש משפחות, אנחנו צריכים לבחון מה הרקע לתופעה הנוראית הזאת של מחבלים שמתאבדים ומשפחותיהם, או לפחות חלק ממשפחותיהם, ואפילו אמותיהן מעודדות אותם לעשות את הדבר הנורא הזה.

אני חושב שהדבר הנכון הוא, כשאנחנו מסתכלים עכשיו בסיומה של שנת הלימודים כאן בארץ, בסיומה של שנת הלימודים ברשות הפלסטינית, לראות את ההבדל הגדול בינינו לבינם. כי בעוד שבמערכת בתי-הספר שלנו אנחנו מחנכים את הילדים שלנו לאהבה, אצלם אתה רואה חינוך לשנאה; בעוד שאצלנו מחנכים את הילדים לרצות בשלום, אתה רואה איך שוטפים את מוחם של ילדים לאחוז בנשק; בעוד שאנחנו מעלים על נס את ערך קדושת החיים, אתה רואה איך במערכת החינוך הפלסטינית שוטפים את מוחם של ילדים קטנים עד כדי כך שביום אחד, אין זה פלא, הם קמים והופכים למחבלים מתאבדים.

לכן, גברתי היושבת-ראש, קודם כול טיפול השורש האמיתי והנכון צריך להיות בעניין הזה. כי אם אנחנו חפצי שלום, אם לא בדורנו לפחות בדור הבא, צריך קודם כול לטפל בדרך שבה הם מטפלים בדור הבא שלהם.

אין ספק שכאשר מדובר בתופעת המחבלים המתאבדים, כל אחד מאזרחי המדינה שואל את עצמו מה עוד ניתן לעשות ומה צריך לעשות, וודאי שקברניטי המדינה וראש הממשלה, שר הביטחון והממשלה כולה שקועים בסוגיה הזאת מבוקר עד לילה, כי אין דבר חשוב יותר היום על סדר-יומנו הציבורי מאשר אבטחת חיי אדם ומניעת פיגועים.

אני בהחלט מסכים שאמצעי הגירוש הוא אמצעי קשה ביותר, אבל יש דבר אחד יותר קשה מאשר אמצעי הגירוש, והוא רצח של תינוקות, נשים וילדים פה בישראל על-ידי מחבלים מתאבדים. ואם יש הערכה שייתכן שאמצעי הגירוש ירתיע וימנע אולי פיגוע התאבדות במקום כזה או במקום אחר, אין לי ספק שיש לנו זכות מוסרית לנקוט את האמצעי הזה. אין מדובר בענישה קולקטיבית. אין מדובר בענישה בכלל. ואני חושב שאנחנו לא צריכים לחפש, לא ענישה וגם לא נקמה.

עסאם מח'ול (חד"ש):

פרס.

השר ד' נוה:

מה שאנחנו צריכים לחפש זה להרתיע. מלת המפתח פה היא הרתעה. ואם יש מצב שבו אנחנו רואים דבר מזעזע, שאתה אפילו לא מסוגל לקלוט כבן אנוש, שעומדת אמא ומשבחת ואף מעודדת את ילדיה לצאת ולהתאבד, לפוצץ את עצמם ולקחת עמם עוד ילדים ועוד אנשים חפים מפשע; ואם אתה חושב, ואם יש הערכה, שאולי אמצעי של גירוש או הגליה כלפי אותם אנשים מאותה סביבה תומכת, ירתיע מעשים כאלה, גם אם לא את כולם, את חלקם, אין ספק שיש לנו זכות מוסרית מלאה, גם פוליטית, לנקוט את האמצעי הזה.

הוזכר פה קודם שיש גם תופעה, שאותם מנוולים שרותמים אנשים ללכת ולהתאבד ולפוצץ את עצמם, מנצלים לפעמים חולשות, את חולשותיהם האנושיות של אנשים וגם חולשה של משפחה, ויש מערכת סיוע למשפחות כאלה, ואדם שיוצא לפוצץ את עצמו ולהרוג תינוקות יודע שמשפחתו תקבל סיוע כלכלי נדיב, שבא מעירק, שבא מערב-הסעודית. יש לנו מידע מסודר על זה, איך באופן שיטתי יש פה תחרות בין גורמים שונים בעולם הערבי על העברת סיוע כלכלי למשפחות האלה, והמשפחות האלה צריכות לדעת שאולי הן יישארו עם סיוע כלכלי, אבל לא בביתן.

לכן, גברתי היושבת-ראש, האמצעי של גירוש משפחות מסביבה תומכת של מנוולים שיוצאים לפוצץ את עצמם ולהרוג חפים מפשע הוא אמצעי ראוי מבחינה מוסרית ומבחינה פוליטית. בעת הזאת מתקיימים דיונים משפטיים במשרד המשפטים ואצל היועץ המשפטי לממשלה, בשיתוף, כמובן, עם גורמי מערכת הביטחון הרלוונטיים, כדי לבחון את ההיבטים המשפטיים של הסוגיה.

אני אישית מקווה, שאכן תימצא הדרך להשתמש באמצעי הזה, לא משום שאני משלה את עצמי שאם נעשה רק דבר אחד, יש פה תרופת פלא. אין תרופת פלא. זה יכול להיות חלק אולי ממכלול של אמצעים כמו הפעילות הנוכחית שצה"ל מקיים בשטחי יהודה ושומרון, כמו בניית מרחב החיץ בינינו לבינם במקומות הנכונים. יש שורה של אמצעים במלחמה קשה כזאת, נוראית כזאת, שאנחנו מנהלים נגד הטרור, והאמצעי הזה של גירוש או הגליה הוא אחד האמצעים המרתיעים, ואני מקווה שאכן נמצא את הדרך להשתמש בו.

אני מציע שהנושא יועבר לדיון במסגרת ועדת החוץ והביטחון של הכנסת.

היו"ר י' נאות:

תודה רבה. יש לנו כאן בעיה. חבר הכנסת אפי אושעיה איננו, ולכן, חבר הכנסת אורלב, אתה לא יכול להציע הצעה אחרת; חבר הכנסת צבי הנדל איננו, ולכן חבר הכנסת עזמי בשארה לא יכול להציע הצעה אחרת. חבר הכנסת לסרי נמצא, אז חבר הכנסת מוחמד כנעאן יכול להציע הצעה אחרת.

עזמי בשארה (בל"ד):

אני יכול במקום חבר כנסת אחר.

היו"ר י' נאות:

אתה יכול רק אם המציעים פה. חבר הכנסת מח'ול מציע הצעה אחרת להצעת חבר הכנסת רביץ. הצעה אחרת להצעה של חברת הכנסת גלאון ביקש חבר הכנסת זאב.

נסים זאב (ש"ס):

הרעיון הראשון היה שלי.

היו"ר י' נאות:

אולי זה לפי סדר ההרשמה.

נסים זאב (ש"ס):

לא, לא, לא. כל אחד ייקח את גורלו בידו.

היו"ר י' נאות:

אתה יודע שחברת הכנסת גלאון, רק בשביל העניין, יכולה לצאת. אני לא נותנת רמזים. הנה, חבר הכנסת הנדל חזר, אז עזמי בשארה יכול להציע הצעה אחרת.

זבולון אורלב (מפד"ל):

האמת היא שלא הקפידו בנושא הזה.

היו"ר י' נאות:

חבר הכנסת מוחמד כנעאן, הצעה אחרת להצעתו של חבר הכנסת לסרי.

מוחמד כנעאן (המפלגה הלאומית הערבית):

גברתי היושבת-ראש, שמעתי את דבריו של השר נוה, דברים חמורים מאוד, והוא אפילו לא הכחיש מעל הדוכן שהממשלה מתכוונת להשתמש באמצעי פסול שהשתמשו בו בעבר, שכל הקהילה הבין-לאומית גינתה והוא גם עומד בניגוד לחוק הבין-לאומי.

לדעתי, ישראל לא תמנע מעשי אלימות או המשך מעשי אלימות על-ידי גירוש, אלא להיפך. היא תגביר על-ידי כך את מעשי האלימות ואפילו תוסיף עליהם. אנחנו היום זקוקים להפסקת אש ולחזרה מיידית של שני הצדדים לשולחן המשא-ומתן.

היו"ר י' נאות:

תודה. חבר הכנסת עזמי בשארה, הצעה אחרת להצעתו של צבי הנדל.

עזמי בשארה (בל"ד):

גברתי היושבת-ראש, חברי הכנסת מדברים כאילו מדובר בוויכוח מוסרי סטרילי, כאילו בראשית היה הטרור, בראשית היתה פגיעה באזרחים, עכשיו אנחנו תמהים מה לעשות עם זה. לא היה לפני זה כלום, זה לא בא בשום הקשר, בשום קונטקסט, כאילו ממש מועצת חכמים דנה בדרכים הכי טובות לטיפול מבחינה מוסרית.

גברתי, בכל הפשעים של הכיבוש – אגב, גירוש משפחות זה לא הפשע הראשון ולא הכי חריף, כבר מתבצעים דברים יותר חריפים מזה – אם יישאר משהו חרות בחברה הפלסטינית לאחר מכן זה היווצרות תופעת המתאבדים כפשע הגדול ביותר של הכיבוש הישראלי. לא היה דבר כזה לפני 1967, לא הכרנו את התופעה הזאת.

היו"ר י' נאות:

תודה רבה. הצעה אחרת להצעתו של חבר הכנסת אברהם רביץ. חבר הכנסת עסאם מח'ול, בבקשה.

עסאם מח'ול (חד"ש):

גברתי היושבת-ראש, אני מתפלא שהשר נוה תמיד מפיץ ומטיף בצורה גזענית ויוצא מהאולם.

זהבה גלאון (מרצ):

לא, הוא פה.

היו"ר י' נאות:

הוא נמצא פה.

עסאם מח'ול (חד"ש):

אבל אנחנו זוכרים אותו שר עומד כאן על אותה במה פעם אחר פעם בחודשים האחרונים. פעם הוא אומר: רק תנו לנו להיכנס לשטחי A ותראו איך נגמור את העניין הזה. פעם הוא מבקש כתר, סגר, גדר. מה הוא לא מבקש? וכל פשע נוסף של הכיבוש מוסיף עוד מתאבדים ומוביל לשפך דם של חפים מפשע בשני הצדדים.

השר נוה וחבריו לממשלה הם בעלי הברית של המפגעים ושל הפיגועים, והגיע הזמן לדעת שכל פשעי המלחמה לא יפתרו את הבעיה. רק פתרון מדיני, שהוא לא לרוחו של השר נוה, הוא שיכול להציל נפשות, גם בישראל וגם בפלסטין.

היו"ר י' נאות:

תודה רבה. הצעה אחרת להצעתה של חברת הכנסת זהבה גלאון. חבר הכנסת נסים זאב, בבקשה. חבר הכנסת אורלב, אתה תהיה אחרון המציעים הצעה אחרת, כי זה ממש לא הגון.

נסים זאב (ש"ס):

גברתי היושבת-ראש, הגירוש הוא האמצעי המינימלי המתבקש על-ידי הממשלה. די לפטפטת, תגרשו אותם, תטפלו בהם כמו שצריך לטפל באויב מטורף. טובחים בנו יום-יום, ואנחנו דנים על הבתים שלהם, על הגירוש שלהם. באמת, די, די לאיוולת הזאת. הגיע שלב המעשה.

היו"ר י' נאות:

תודה רבה. חבר הכנסת זבולון אורלב – אחרון המציעים הצעה אחרת.

זבולון אורלב (מפד"ל):

גברתי היושבת-ראש, תודה לך.

חברי חברי הכנסת, לגיטימי מאוד מצד ממשלה לשקול כל צעד שיכול להביא לידי מילוי חובתה הבסיסית להגן על אזרחי מדינת ישראל. אם הוויכוח הוא, כדברי חבר הכנסת כנעאן, שהצעד הזה, לא רק שלא יועיל, אלא יזיק, זה ויכוח. לי אין ויכוח עם חבר הכנסת מח'ול, שאולי מערער על חובתה של ממשלת ישראל לעשות כל צעד אפשרי דרוש ונחוץ להגן על אזרחי מדינת ישראל, בכל מחיר. הדם של אזרחי מדינת ישראל לא אדום פחות, לא סמוק פחות מכל דם אחר, וחובתה של ממשלת ישראל, קודם כול להגן על אזרחי מדינת ישראל.

היו"ר י' נאות:

תודה רבה. רבותי, אני רוצה לשאול את המציעים אם הם מוכנים לקבל את הצעת השר להעביר את הדיון לוועדת החוץ והביטחון.

חבר הכנסת הנדל, האם אתה מסכים להצעת השר להעביר את הדיון לוועדת החוץ והביטחון?

צבי הנדל (האיחוד הלאומי – ישראל ביתנו):

מסכים אנוכי.

היו"ר י' נאות:

אני מודה לך מקרב לבי. חבר הכנסת איוב קרא – איננו. חבר הכנסת לסרי, אתה מסכים להצעת השר להעביר לוועדה?

יחיאל לסרי (מפלגת המרכז):

כן.

היו"ר י' נאות:

חבר הכנסת אברהם רביץ מסכים וחברת הכנסת זהבה גלאון מסכימה.

רבותי, יש לנו הצבעה אחת. אלה שבעד, זה בעד העברה לוועדת החוץ והביטחון; אלה שנגד, זה הסרה מסדר-היום. נא להצביע.

### הצבעה מס' 33

### בעד ההצעה להעביר את הנושא לוועדה – 13

### בעד ההצעה שלא לכלול את ההצעה בסדר-היום – 2

### נמנעים – אין

### ההצעה להעביר את הנושא לוועדת החוץ והביטחון נתקבלה.

היו"ר י' נאות:

תודה רבה. בעד העברת ההצעות לסדר-היום לוועדת החוץ והביטחון הצביעו 13 חברים, שניים התנגדו. הנושא יועבר לוועדת החוץ והביטחון. תודה רבה.

# הצעות לסדר-היום

# נאומו המדיני של נשיא ארצות-הברית

היו"ר י' נאות:

אנחנו ניגשים לנושא הבא: נאומו המדיני של נשיא ארצות-הברית – הצעות לסדר-היום מס' 6775, 6776, 6777, 6778, 6779, 6780, 6782, 6783, 6784, 6785, 6785 ו-6787. ראשון הדוברים הוא חבר הכנסת אברהם שוחט. הורידו כבר את ה"בייגה", ועכשיו הכול יותר פורמלי.

צבי הנדל (האיחוד הלאומי – ישראל ביתנו):

לא יורד בייגה.

אברהם בייגה שוחט (העבודה-מימד):

גברתי היושבת-ראש, רבותי חברי הכנסת, ביקשתי וטרחתי לקרוא את הנאום באופן יסודי, ולא רק להסתכל על מסך הטלוויזיה בזמן הנאום. כמו שצריך לעשות כשיש משהו כתוב, עשיתי ניתוח של הטקסט. אקרא מספר משפטים לא קטן, שהיה מאוד צריך לעודד את חבר הכנסת עזמי בשארה ואת חברי הכנסת הערבים והיה מאוד צריך להדאיג ולהחריד את חבר הכנסת הנדל ואת חבר הכנסת קליינר, שאיננו פה, אבל ראיתי שהוא רשום ברשימת הדוברים.

צבי הנדל (האיחוד הלאומי – ישראל ביתנו):

אעביר לו.

אברהם בייגה שוחט (העבודה-מימד):

אני מציע שתעביר לו.

אטרח ואקרא כמה משפטים: "זה בלתי אפשרי שהפלסטינים יחיו בעליבות ותחת כיבוש. והמצב הקיים אינו מציע אפשרות שהחיים האלה ישתפרו".

צבי הנדל (האיחוד הלאומי – ישראל ביתנו):

נעביר אותם לירדן.

אברהם בייגה שוחט (העבודה-מימד):

אל תפריע לי.

"חזוני הוא של שתי מדינות החיות זו לצד זו בשלום ובביטחון. אין דרך אחרת להשיג את השלום, עד שכל הצדדים יילחמו בטרור. ברגע קריטי זה, אם כל הצדדים ייפרדו מהעבר ויתוו דרך חדשה, אנו נוכל להתגבר על החושך באמצעות אור התקווה."

חבר הכנסת הנדל, תקשיב: "לישראל עניין רב בהצלחת מדינה פלסטינית דמוקרטית. הכיבוש הקבוע מאיים על הזהות הישראלית ועל הדמוקרטיה שלה" – חבר הכנסת רביץ – "ומדינה פלסטינית שלווה נחוצה ליצירת ביטחון לישראל, וישראל צריכה להיות כמהה לו. כך שאני קורא לישראל לנקוט צעדים משמעותיים לתמיכה במדינה פלסטינית. בשעה שאנו מתקדמים בנושא הביטחון, על כוחות צה"ל לסגת מהעמדות שנכבשו מאז 28 בספטמבר 2000" – חבר הכנסת הנדל – "ובהתאם להמלצות ועדת מיצ'ל" – יש דבר שאתה תאהב אותו מאוד – "להפסיק מייד את ההתנחלויות בשטחים הכבושים. יש לאפשר את פיתוחה של הכלכלה הפלסטינית. בזמן שהאלימות תשכך יש להשיב את חופש התנועה לפלסטינים – – – לאפשר להם לשוב לעבודה ולחיים נורמליים. יש להניח לנפשם של מחוקקים פלסטינים וגורמים רשמיים של ארגוני סיוע הומניטריים בין-לאומיים לעבוד לקראת עתיד טוב יותר. כמו כן, על ישראל לשחרר רווחים" – הוא כנראה התכוון למסים – "פלסטיניים שמוחזקים על ידה – – – בסופו של דבר, על ישראל והפלסטינים להתמודד עם נושאי המחלוקת העיקריים כדי להגיע לשלום אמיתי" – חבר הכנסת הנדל – "משמעות הדבר, שעל הכיבוש הישראלי שהחל ב-1967 לחדול באמצעות משא-ומתן בין הצדדים על שטחים, בהתבסס על החלטות האו"ם 242" – חבר הכנסת קליינר, זה בשבילך – "ו-338 ונסיגה ישראלית לגבולות בטוחים ומוכרים".

יש פה הערה שאני בכלל לא הבנתי אותה, כשהוא אומר שיש "לפתור את הבעיות הנוגעות לירושלים, שיבת הפליטים ושלום סופי בין לבנון, ישראל וסוריה, התומכת בשלום ונלחמת בטרור" – על סוריה, לא פחות ולא יותר.

אסיים במשפט האומר: "אני מבין את זעמו וייאושו של העם הפלסטיני, שבמשך שנים התייחסו אליהם ככלי משחק בעימות במזרח התיכון. האינטרסים שלהם הוחזקו כבני ערובה להסכם שלום מקיף, שנראה שלעולם אינו מגיע. איכות חייהם מידרדרת משנה לשנה. אתם ראויים לדמוקרטיה ולשלטון חוק. אתם ראויים לחברה פתוחה ולכלכלה משגשגת".

אברהם רביץ (יהדות התורה):

תסיים עם הפסוק שלו: "ובחרת בחיים".

אברהם בייגה שוחט (העבודה-מימד):

אם לוקחים את כל המשפטים האלה – – –

היו"ר י' נאות:

חבר הכנסת רביץ, תן לו. זמנו כמעט תם.

אברהם בייגה שוחט (העבודה-מימד):

תן לי. הרי אני מגיע גם לצד השני. אם לוקחים את אסופת המשפטים הזאת, לכאורה מי שצריך לשמוח על העניין זה חברי הכנסת הערבים, חברי הכנסת מהשמאל, ומי שצריך להיות מודאג זה חבר הכנסת קליינר וחבר הכנסת הנדל. חבר הכנסת רביץ בוודאי שט שם איפה שהוא באמצע, חבר הכנסת נודלמן. זה הנושא של קלינטון.

צבי הנדל (האיחוד הלאומי – ישראל ביתנו):

בוש ולא קלינטון.

היו"ר י' נאות:

אתה מדבר על בוש.

אברהם בייגה שוחט (העבודה-מימד):

אבל, הכול לכאורה, כי בוש אומר גם כמה דברים אחרים: "כדי להשיג שלום וכדי שמדינה פלסטינית תוקם, נדרשת הנהגה פלסטינית שונה. אני קורא לעם הפלסטיני לבחור מנהיגים חדשים, שאינם מתפשרים"; וכן: "מדינה פלסטינית לעולם לא תקום על בסיס טרור. היא תיבנה דרך שינוי. והשינוי חייב להיות יותר מאשר קוסמטי או ניסיון כושל לשימור סטטוס-קוו. שינוי אמיתי מחייב מוסדות פוליטיים וכלכליים חדשים לחלוטין, המבוססים על דמוקרטיה, כלכלת שוק והתנגדות לטרור". אני מתאר לעצמי את בוש מסתובב בשווקים של בלאטה, דהיישה וג'נין ומדבר על כלכלת שוק עם המערכות שישנן שם.

היו"ר י' נאות:

ב-infrastructure.

אברהם בייגה שוחט (העבודה-מימד):

הייתי חושב שהמשיח יגיע קצת קודם לפני שתהיה שם כלכלת שוק.

מה אני רוצה להגיד? אני רוצה להגיד, שבתוך הדברים יש הכול. הבעיה היא סדר הדברים. הבעיה היא ההנחה, שבסך הכול הנשיא בוש העמיד את הדברים בצורה כזאת, שלפי הערכתי בחיי היום-יום מה שקרה – ולכן הימין מאוד מבסוט, ולכן ראש הממשלה מאוד שבע רצון, הוא מקבל את התשלום מייד. התשלום מייד זה קרט-בלנש לעשות בשטחים מה שהוא רוצה, ואילו המחויבות ארוכת הזמן, קרי מדינה פלסטינית בגבולות 1967 וכל הדברים האלה מותנים בשורה של תנאים בלתי אפשריים, ומובן שהם לא יתקיימו.

היו"ר י' נאות:

אני מבקשת לסיים.

אברהם בייגה שוחט (העבודה-מימד):

אני כבר מסיים.

חברי הכנסת, אני גם מניח שהדברים יישחקו הרבה יותר מהר ממה שאנחנו חושבים. הרי הדברים האלה לא יתקיימו. כל אחד מבין שכלכלת שוק בין בלאטה לדהיישה לא תהיה כל כך מהר ופרלמנט דמוקרטי לא יהיה כל כך מהר. אני יכול לתאר לעצמי את בגין אומר לסאדאת ב-1977: אדוני היקר, בוא ונחתום הסכם, אבל אני מבקש שמצרים תהיה מדינה דמוקרטית לחלוטין. או שהיינו אומרים לקיסינג'ר שאסד יואיל לסדר את סוריה כמדינה דמוקרטית – בלי זה אנחנו לא חותמים על הסכם הפרדה.

היו"ר י' נאות:

תודה.

עזמי בשארה (בל"ד):

למה הוא לא ביקש מסוריה להיות דמוקרטיה?

היו"ר י' נאות:

חבר הכנסת עזמי בשארה, שמעת סוריה?

עזמי בשארה (בל"ד):

לא, אני תומך בו – – – אני רוצה שתהיה דמוקרטיה.

היו"ר י' נאות:

אתה בין הדוברים. אתה תוכל לנצל את זמנך ולתמוך בו.

אברהם בייגה שוחט (העבודה-מימד):

משפט מסכם: נאום בוש הוא נאום שיש בו כל הכוונות הטובות. אין בו פרקטיקה יומיומית. אין בו יכולת לפתור את הבעיה. יש בו שימור הסטטוס-קוו. אין בו תאריכים ואין בו דברים שכולנו רוצים, לצערי הרב.

צבי הנדל (האיחוד הלאומי – ישראל ביתנו):

אין שם כפייה על ישראל.

אברהם בייגה שוחט (העבודה-מימד):

זה נכון. תודה רבה.

היו"ר י' נאות:

תודה רבה. עתה, חבר הכנסת אבשלום וילן, ואחריו – חברי הכנסת יאיר פרץ, עזמי בשארה, עסאם מח'ול והרשימה עוד לא תמה. רבותי, לא לגלוש. זה לא "פייר".

צבי הנדל (האיחוד הלאומי – ישראל ביתנו):

– – –

היו"ר י' נאות:

לא, אני לא יכולה. אבל אני חושבת, שאם אני מעירה לא באגרסיביות, זה לא אומר שלא עבר הזמן.

אבשלום וילן (מרצ):

גברתי היושבת-ראש, רבותי חברי הכנסת, נאום הנשיא בוש הוא נאום בהחלט חשוב. יש פה כמה בעיות ותיכף אגע בהן, אבל הוא בהחלט נאום חשוב. צריך לזכור שלמרות הכול – – –

עזמי בשארה (בל"ד):

יותר חשוב ממשחק הכדורגל?

יוסף פריצקי (שינוי):

לא.

אבשלום וילן (מרצ):

לא שמעתי את הערתך. מה הוא אמר?

היו"ר י' נאות:

אולי תעדכנו אותנו. מה המצב?

עזמי בשארה (בל"ד):

לא צריך להגזים.

אבשלום וילן (מרצ):

מה התוצאה בכדורגל? 1:0 לברזיל.

עזמי בשארה (בל"ד):

לא צריך להגזים בחשיבות.

אבשלום וילן (מרצ):

נאום איננו תחליף למדיניות שעדיין לא באה. בכל אופן, אני רוצה לשאול את השר דני נוה: ראיתיך כשעה לאחר הנאום מגיב בערוץ השני, ונראית מאוד שבע רצון מהנאום. יתירה מזאת, גם קראתי אתמול ב"ידיעות אחרונות" שנחום ברנע הכתיר את הנשיא בוש כחבר נוסף במרכז הליכוד. קשה לי להבין. חבר הכנסת שוחט ציטט כרגע מה הם היעדים – – –

יוסף פריצקי (שינוי):

אני חושב, שאם הנשיא בוש היה חבר במרכז הליכוד, ה-IQ הממוצע בבית הלבן ובמרכז הליכוד היה עולה.

אבשלום וילן (מרצ):

תמחקי את ההערה הזאת מהפרוטוקול.

היו"ר י' נאות:

אני חושבת כך בדיוק.

עזמי בשארה (בל"ד):

הייתי אומר שיש פה נימה גזענית.

אבשלום וילן (מרצ):

אני חושב שהנשיא בוש תמך בהקמת מדינה פלסטינית לצד ישראל ותמך בסיום הכיבוש – כל אותם דברים שאתם, רוב חברי הכנסת של הליכוד, לא תמכתם בהם והשארתם את ראש הממשלה "נעבעך", מסכן, מדבר על מדינה פלסטינית חלקית. כלומר, אפילו הנשיא בוש, מבחינה זו, לא כל כך מסתדר עם עמדות הליכוד. אלה קצת כמה הערות שוליים.

לעצם העניין, יש פה בעיה קשה מאוד. היעדים של הפסקת הטרור, של הרפורמות המרחיקות לכת ברשות הפלסטינית, של החלפת ערפאת, של דמוקרטיזציה, של מדינה פלסטינית לצדה של ישראל ושל סיום הכיבוש וגמר ההתנחלויות, כולם יעדים ראויים ונכונים. השאלה היא כיצד מגיעים לכך.

לדעתי, גברתי היושבת-ראש, אם הנאום יישאר בגדר נאום ולא תהיה מדיניות אמריקנית שתוביל יחד עמה את הקהילה הבין-לאומית כולה, קרי האיחוד האירופי, האומות המאוחדות והעולם כולו, כדי לעזור לשני הצדדים כאן להפסיק את שפיכות הדמים – סופנו שבעצם לא רק שנישאר עם נאום בלבד, אלא ששפיכות הדמים תתגבר. אסביר מדוע. לצערי, הפלסטינים עלולים להמשיך בטרור, כאשר הם לא רואים כרגע שום מוצא אחר מבחינתם. אנחנו ניאלץ להגיב. אנחנו כבר עכשיו יושבים בתוך השטחים. אנחנו ניערך שם להיאחזות קבע ממושכת. זה יעלה 4 מיליארדי דולרים בשנה, אבל תעזבו לרגע את הכסף. זה יתחיל תהליך של סינדרום לבנון. יפגעו במטרות ישראליות, יפגעו בחיילים ישראלים, ונהיה בתוך כאוס. רמת החיים בשטחים תרד מתחת ל1,000 דולר לנפש, והאבטלה, שהיום היא 50%–60%, תגדל. בעצם, ישרור פה כמעט תוהו ובוהו.

היו"ר י' נאות:

נא לסיים.

אבשלום וילן (מרצ):

אני חושב, שארצות-הברית, המעצמה היחידה בעולם היום, חייבת לגייס את הקהילה הבין-לאומית ולהציע את עזרתה האמיתית בפתרון הסכסוך. אינני מדבר כרגע על מנדט בין-לאומי. השר נוה, הבוקר התייחסת לעצתי ברדיו כנראה בלי ששמעת אותה. אני מדבר במפורש על כך, שרק אם הקהילה הבין-לאומית תיישר קו, יש סיכוי להחזיר את ערפאת לשולחן המשא-ומתן. זהו אינטרס ישראלי ראשון במעלה. זה רק אם אנחנו נבין שללא פתיחת מוצא מדיני לא נצליח להשתחרר ממעגל הקסמים, חזקים ככל שנהיה. הטרור נמצא בראשם של אנשים, וגם אם נפגע כמעט בכל אמצעי הלחימה, הם תמיד ימציאו משהו אחר.

לכן, גברתי היושבת-ראש, אין מנוס מלקדם תהליך מדיני, מלהיעזר בכוח החיצוני שיכפה על הצד השני היום כניסה למשא-ומתן, כאשר בסופו של דבר כל משא-ומתן מדיני יוציא את ישראל גם מדילמת אין-ברירה. ככל שנמשיך לנצח, כן נמשיך לטבוע בבוץ הפלסטיני, משום שאין לנו מטרת מלחמה, לאן רוצים להגיע. תודה.

היו"ר י' נאות:

תודה רבה. הדובר הבא הוא חבר הכנסת יאיר פרץ.

צבי הנדל (האיחוד הלאומי – ישראל ביתנו):

במקום להביא אותו לשולחן, תביא אותו לארון.

היו"ר י' נאות:

רבותי, אני מבקשת קצת יותר להקפיד על לוח הזמנים. זה לא נעים.

יאיר פרץ (ש"ס):

גברתי היושבת בראש, כנסת נכבדה, ההמתנה הדרמטית לנאומו של נשיא ארצות-הברית ליוותה את אזורנו בתקופה האחרונה. כולנו ביקשנו לדעת לאן נושבת הרוח המגיעה מעבר לים – –

צבי הנדל (האיחוד הלאומי – ישראל ביתנו):

רק העיתונאים.

יאיר פרץ (ש"ס):

– – ואכן, שלשום בלילה היתה תפנית חיובית מאוד, שיש לתת עליה את הדעת. שינוי מעין זה הוא בבחינת מסר חשוב הקורא בראש ובראשונה להיפטר למעשה מיושב-ראש הרשות, ערפאת, האיש אשר נושא באחריות למצב הקשה שבו מצויים שני העמים. אותו ערפאת, כשיהיה רחוק מאתנו, לא יוכל עוד להמשיך להסית ולהפעיל את זרועות הטרור שלו כנגדנו כפי שהוא נוהג זה כשנתיים.

יוסף פריצקי (שינוי):

למה? אין טלפון בתוניס?

יאיר פרץ (ש"ס):

חבר הכנסת פריצקי, בבקשה תמתין בסבלנות.

החידוש הגדול וההיסטורי בנאום הוא בכך שנשיא המעצמה הגדולה ביותר בעולם הבין סוף-סוף את מה שמרן הרב עובדיה יוסף אמר והכריז כבר לפני יותר משנתיים, ועבורנו אין הדברים מהווים חידוש כלל. והנה, היום, כאשר הנשיא בוש אומר אותו רעיון, הכול מוחאים כפיים.

עזמי בשארה (בל"ד):

אין נושא שהרב – – – לא אמר – – –

יאיר פרץ (ש"ס):

חבר הכנסת בשארה.

יוסף פריצקי (שינוי):

– – –

היו"ר י' נאות:

חבר הכנסת עזמי בשארה, אני מנכה מזמנך. אני מבקשת.

יוסף פריצקי (שינוי):

הרב יוסף שלח לו מכתב. לקח כמה חודשים לתרגם, ואז הוא הבין.

עזמי בשארה (בל"ד):

הרב עובדיה – כל דבר – – –

היו"ר י' נאות:

תפסיקו לגזול מזמנו.

עזמי בשארה (בל"ד):

כל נושא.

היו"ר י' נאות:

חבר הכנסת בשארה.

יאיר פרץ (ש"ס):

עם זאת, אל לנו להשלות את עצמנו כי סילוקו של ערפאת יביא באופן מיידי לרגיעה ושקט לאזור, וקיימת סבירות כי השנאה וההסתה עוד יימשכו בקרב העם הפלסטיני ומנהיגיו החדשים.

יוסף פריצקי (שינוי):

מה אומר על זה הרב עובדיה יוסף?

יאיר פרץ (ש"ס):

חבר הכנסת פריצקי, ברשותך, אבקש לחזור לדברי הימים.

היו"ר י' נאות:

חבר הכנסת פריצקי, אנא רסן עצמך.

יאיר פרץ (ש"ס):

חשובה לנו התקווה, שמהלך סילוקו של ערפאת כפי שביטא אותו הנשיא בוש דווקא יגרום לעם הפלסטיני להבין כי אם ברצונם לקחת חלק בתהליך של שלום אמת עליהם לבחור הנהגה שתרצה לפתור את הסכסוך בדרך של משא-ומתן ולא בטרור. לכן המסר שהתקבל שלשום בדבר לכתו של ערפאת יכול להיות תחילתו של פתרון.

בנאומו של בוש לא נחסכו גם דרישות אמריקניות שהופנו אלינו. הציפייה לצעדים בוני אמון לפלסטינים ידועים לנו כבר מהעבר כצעדים אשר בונים גלי נתינה מצדנו ללא קבלת תמורה הולמת מהצד השני.

היו"ר י' נאות:

תודה.

יאיר פרץ (ש"ס):

שליחותו של פאואל לאזור כפי שהודיע הנשיא בוש עלולה לגרום לציפיות ולדרישות מצד העולם הערבי, שיבקש כהרגלו מהאמריקנים את תמיכתם בסכסוך הישראלי-הפלסטיני בתמורה לשקט שיקבל הנשיא בוש מצדם בתכנון המלחמה בעירק ולחיסול המשטר. האינטרס האמריקני בנושא זה עלול לכפות עלינו בהמשך קשיים ומחלוקות.

היו"ר י' נאות:

המשפט האחרון?

יאיר פרץ (ש"ס):

לא. היו פה הפרעות.

היו"ר י' נאות:

בסדר. כבר הוספתי על ההפרעות 50%.

יאיר פרץ (ש"ס):

עוד שני משפטים.

את הדילמה האמריקנית בין הצורך לסילוקו של ערפאת לבין הרצון לרצות את הערבים היטיבו לראות בדחייה המתמשכת של הנאום ובשוני בנוסח הסופי של הנאום.

אם כן, גברתי היושבת-ראש, אני מוצא בנאום בוש אשר בושש להגיע יכולת למציאת תחילתו של תהליך אשר יחל עם סילוקו של האיש ערפאת, ובתקווה כי תבוא הנהגה המעוניינת באמת לדבר אתנו.

לסיום, ארשה לעצמי לחזור על דברים שאמר הנשיא בסוף נאומו. בסוף דבריו הוא ציטט את הפסוק מדברי משה רבנו בסוף פרשת ניצבים: החיים והמוות נתתי לפניך, ובחרת בחיים. משמעותו הנכונה של "ובחרת בחיים" היא – – –

יוסף פריצקי (שינוי):

"ובחרת בחיים" – זה במרכז מפלגת העבודה.

עזמי בשארה (בל"ד):

– – – למי שלא בחר בחיים.

היו"ר י' נאות:

חבר הכנסת פריצקי.

יאיר פרץ (ש"ס):

חבר הכנסת פריצקי, זה נשיא ארצות-הברית ולא הרב עובדיה יוסף. הוא ציטט את הפסוק מהתורה: החיים והמוות נתתי לפניך, ובחרת בחיים.

יוסף פריצקי (שינוי):

זו התערבות של נשיא ארצות-הברית בענייני מפלגת העבודה.

יאיר פרץ (ש"ס):

המשמעות הנכונה של "ובחרת בחיים" היא לשמור ולקיים את מצוות ה' – – –

עזמי בשארה (בל"ד):

– – –

יאיר פרץ (ש"ס):

– – – אשר תבטיח את ברכת ה' לחיים של שגשוג ושלום בארצנו. תודה רבה.

היו"ר י' נאות:

תודה רבה. נפלאות הדרכים, איך הוא הגיע מנאום בוש.

עתה, חבר הכנסת עזמי בשארה.

יוסף פריצקי (שינוי):

ובחרת בחיים – זו התערבות בענייני מפלגת העבודה.

# מסמכים שהונחו על שולחן הכנסת

היו"ר י' נאות:

עד שחבר הכנסת עזמי בשארה יגיע לדוכן, יש הודעה לסגנית מזכיר הכנסת.

סגנית מזכיר הכנסת ר' קפלן:

ברשות יושבת-ראש הישיבה, הנני מתכבדת להודיע, כי הונחה על שולחן הכנסת, לקריאה ראשונה, הצעת חוק של חברי הכנסת מטעם הוועדה למאבק בנגע הסמים – הצעת חוק הרשויות המקומיות (מאבק בשימוש לרעה בסמים), התשס"ב–2002. תודה רבה.

היו"ר י' נאות:

תודה רבה.

# הצעות לסדר-היום

# נאומו המדיני של נשיא ארצות-הברית

היו"ר י' נאות:

חבר הכנסת עזמי בשארה.

עזמי בשארה (בל"ד):

אדוני היושב-ראש – – –

היו"ר י' נאות:

אדוני, לא.

עזמי בשארה (בל"ד):

גברתי, סליחה. אני ממש מתנצל.

היו"ר י' נאות:

פשוט לא מממנים בשירותי בריאות כללית ניתוחים לשינוי מין.

יוסף פריצקי (שינוי):

– – –

עזמי בשארה (בל"ד):

גם לא הכי חמורה, אני מסכים אתך.

גברתי היושבת-ראש, חברי הכנסת, כנראה שב-1981 נאם רונלד רייגן נאום ב-House of Commons בבריטניה ודיבר על אימפריית הרשע והצורך בכך שהיא תתמוטט. יש אפילו עיתונאים ישראלים שהתפתו לרעיון שבגלל הנאום הזה על אימפריית הרשע התמוטטה גם ברית-המועצות. אני אומר שאפילו עובדיה יוסף לא היה מצליח בהבל פיו למוטט אימפריה כמו אימפריית הרשע. ברית-המועצות התמוטטה בגלל – – –

יוסף פריצקי (שינוי):

עובדיה יוסף לא יכול לעשות הכול. כדורי.

היו"ר י' נאות:

חבר הכנסת פריצקי, תן לו לפתח את הדיון.

עזמי בשארה (בל"ד):

ברית-המועצות התמוטטה לא בגלל נאום של רייגן, אלא בגלל הסתירות הפנימיות שלה. המשטר שם בין מדינה לחברה, האי-יכולת של המדינה הזאת לעקוב אחר ההתפתחויות הטכנולוגיות, דיכוי החברה והאדם, המיעוטים הלאומיים וכו'. מיליון סתירות פנימיות.

אני בטוח שהעולם הערבי ילך לקראת דמוקרטיה, כי יש לו אלף סיבות ללכת לדמוקרטיה, חוץ מנאומו של בוש. גם הפלסטינים, הסיבה האחרונה שהם ילכו לדמוקרטיה היא נאומו של בוש.

דרך אגב, ג'ורג' בוש הבן, הנשיא, לא ביקש דמוקרטיה מארצות ערב, אפילו לא מסוריה, שאני מאוד רוצה שתהיה דמוקרטית. הוא לא שם את זה כתנאי לשלום בין סוריה לישראל. הוא רק ביקש שסוריה תילחם בטרור. הוא לא ביקש שסוריה תהיה דמוקרטית כדי שהיא תעשה שלום עם ישראל. גם מצרים וירדן לא התבקשו לכך. רק הפלסטינים צריכים להיות דמוקרטים וגם תחת הכיבוש. כלומר, הוא השתמש במלים כמו transparency – שקיפות. שקיפות בענייני כספים, כמו שיש בש"ס.

יוסף פריצקי (שינוי):

כן, בוודאי.

עזמי בשארה (בל"ד):

הוא ביקש עצמאות של הרשות השופטת, השיפוטית, בדיוק כמו בתי-המשפט הרבניים פה.

יוסף פריצקי (שינוי):

כן.

עזמי בשארה (בל"ד):

הוא ביקש כל מיני דברים מהפלסטינים, ועוד תחת הכיבוש. הוא ביקש את כל הדברים האלה מהפלסטינים תחת כיבוש, וזה ברישא של הנאום שלו, וזה גם תנאי להתקדמות. בעצם, הוא באמת שם איזה חזון בסוף הנאום – שתי מדינות וכו' – אבל החזון הזה לא חדש. שמענו את זה מהילרי קלינטון ומקלינטון, ושמענו את זה מפאואל, ושמענו את זה בעצם מארצות-הברית. 242 זה גם כן לא חזון, זו החלטה מחייבת של מועצת הביטחון, שהנשיאות בארצות-הברית בעצם היתה מחויבת לה עד עכשיו, ואין שם שום דבר חדש.

הדבר החדש לדעתי, ולכן גם שרון – שאני מבין שהוא הסתכל על הנאום הזה ביחד עם זמביש, זאב חבר, אבי הנקודות של ההתנחלות. הם הסתכלו ביחד על הנאום. לדעתי הם היו כל כך שמחים, מכיוון שנשיא ארצות-הברית אמר שבעצם המכשול לשלום זה לא ההתנחלויות וההיאחזויות – וכאן חוסר האחריות של נשיא ארצות-הברית – אלא מי שנמצא תחת כיבוש – –

צבי הנדל (האיחוד הלאומי – ישראל ביתנו):

הרוצחים.

עזמי בשארה (בל"ד):

– – מי שנאבק בכיבוש, אלה שרוצים להשתחרר מהכיבוש – –

צבי הנדל (האיחוד הלאומי – ישראל ביתנו):

הרוצחים.

עזמי בשארה (בל"ד):

– – הם צריכים לממש דמוקרטיה.

20% מהנאום הם חזון, אבל ב-80% של הנאום נשיא ארצות-הברית נותן לשרון את כל המפלטים האפשריים מה-20%. הוא יכול לדחות, לא לשלוש שנים, אלא לפי ה-80% האלה – עצמאות הרשות השיפוטית וכו' – הוא יכול לדחות את המשא-ומתן עוד ל-20 שנה, כלומר ממש פתרון זמני של הרבה מאוד שנים. וגם כשיתחיל הדיון על פתרון הקבע, יבואו הישראלים או יבוא ראש ממשלת ישראל – אולי נתניהו – ויגיד: לא, יש לנו תפיסה אחרת של פתרון הקבע.

לכן בנאום הזה באמת אין נחמה. מי שרוצה לבנות את אסטרטגיית השלום שלו על מדיניות ארצות-הברית, טועה. לתנועת השלום בישראל צריך להיות אינטרס משלה בשלום שלא תלוי באינטרסים האמריקניים המשתנים באזור. לעם הפלסטיני צריך להיות אינטרס בדמוקרטיה, בלי לשים לב לארצות-הברית. לארצות-הברית יש אינטרס בדמוקרטיה בסעודיה? יש לה אינטרס בדמוקרטיה במצרים? יש לה אינטרס בדמוקרטיה בסוריה? אין לה. מה פתאום פה? אנחנו נתלה את הדמוקרטיה בעולם הערבי באינטרסים המשתנים של ארצות-הברית, או שיש לכוחות הדמוקרטיים בעולם הערבי אינטרס בדמוקרטיה? יש לעם בישראל אינטרס להשתחרר מהכיבוש ותקום מדינה פלסטינית בלי לשים לב מה האינטרסים המשתנים של ארצות-הברית ומה המזג הציבורי בארצות-הברית המשתנה ב-11 בספטמבר או לא משתנה ב-11 בספטמבר. תודה רבה.

היו"ר מ' נודלמן:

תודה רבה. חבר הכנסת עסאם מח'ול, בבקשה. אחריו – חברי הכנסת האשם מחאמיד, מיכאל קליינר, יגאל ביבי, מוחמד כנעאן, מיכאל איתן, אחמד טיבי, מאיר פרוש ויוסי פריצקי.

עסאם מח'ול (חד"ש):

אדוני היושב-ראש, אדוני שר החוץ, חברי הכנסת, הדבר הבולט ביותר לדעתי בנאומו של בוש, אולי הוא החיוב שאנחנו צריכים להיתפס אליו, הוא שגם הנשיא בוש – ואני לא רוצה לתת לו תארים, לא על ה-IQ ולא על הגישה של קאובוי או לא קאובוי או מערב פרוע – אפילו הנשיא בוש, כדי להיות רלוונטי בנאום שלו היה מוכרח להתייחס, גם אם בצורה מבוישת, לשאלה של הכיבוש וסיום הכיבוש, לשאלה של מדינה פלסטינית, לשאלה של ההתנחלויות והפסקת ההתנחלויות. הוא עשה את זה בצורה גרועה, בצורה לא מבטיחה, בצורה שהופכת את ארצות-הברית ואת ההנהגה שלה לא לספונסר, לא לנותן החסות לפתרון המדיני, אלא לנותן החסות להמשך הדיכוי, להמשך הכיבוש, להמשך הכתר והסגר וההשפלה היומיומית של העם הפלסטיני.

זה מה שעשה אתמול הנשיא בוש בנאומו, כאשר כולם המתינו לו. אני מתוודה שאני לא הייתי חלק מתקופת ההמתנה הזאת, כי אני לא ממתין לחזון של הנשיא בוש.

מה שמתחייב היום ומה שהעם הפלסטיני מצפה לו ומה שהפתרון המדיני מייחל ונחוץ לו, זה שום חזון, אלא פתרון מעשי – סיום הכיבוש בשטחים שנכבשו ביולי 1967, העצמאות הפלסטינית, סיום ההתנחלויות, הריבונות הפלסטינית. הביטוי של כל זה הוא מדינה פלסטינית עצמאית לצדה של מדינת ישראל. אני מסכים שמדינת ישראל לא תשרוד אלא בזכות קיומה של מדינה פלסטינית לצדה.

אני חושב שאלה הדברים שצריך לראות אותם היום. מה ששמענו בנאום שלו יותר משהיה זה חזון של בוש, זה היה חזון של כיבוש.

אחת הנקודות המאיימות ביותר והמסוכנות ביותר בנאום של הנשיא בוש היא הניסיון להעביר את ההכרעה, את הגורל של העם הפלסטיני מהידיים של ההנהגה הפלסטינית לידיים ערביות אחרות של משטרים באזור. אני חושב שזו חזרה 50 שנים אחורנית, שתוביל לאסון לא רק על העם הפלסטיני, אלא גם על מדינת ישראל.

לכן השאלה מחייבת התייחסות מעמיקה. השאלה שעומדת על הפרק היא אם יש תקווה לעם הפלסטיני או אין תקווה לעם הפלסטיני. ביום שישי האחרון הופיע ראש מועצת יש"ע בטלוויזיה, אצל ירון לונדון, ואמר שהדבר המבהיל, המפחיד אותו ביותר, המאיים ביותר על מדינת ישראל ומחייב עוד פעולות צבאיות, זה שעדיין יש לפלסטינים תקווה. אני חושב, שאם לא תהיה תקווה לעם הפלסטיני, גם לא תהיה תקווה לעם בישראל. לכן, התקוות האלה כרוכות זו בזו.

התפקיד של הובלת המאמץ לפתרון מדיני עובר מהנשיא בוש לידיים האמיתיות של כוחות השלום בעם הפלסטיני ובעם בישראל. אני חושב שהתקופה הקרובה חייבת להיות – כתגובה על מתן סטירת לחי לכוחות השלום על-ידי הנשיא בוש – חיזוק מאמציהם של כוחות השלום וחיזוק פעולתם. אני מודיע כרגע שחד"ש קוראת להפגנה מול השגרירות האמריקנית במוצאי-שבת כתגובה על הנאום הזה, המאיים על השלום ועל הפתרון המדיני.

היו"ר מ' נודלמן:

תודה. חבר הכנסת האשם מחאמיד, בבקשה. אחריו – חבר הכנסת מיכאל קליינר.

האשם מחאמיד (הרשימה הערבית המאוחדת):

אדוני היושב-ראש, אדוני שר החוץ, חברי הכנסת, הסתכלתי עכשיו במשחק כדורגל, ויש שם שופטים – – –

היו"ר מ' נודלמן:

המשחק נגמר?

האשם מחאמיד (הרשימה הערבית המאוחדת):

המשחק עדיין לא נגמר. התוצאה היא בינתיים 0:1. אבל אם היו כל השופטים – – –

שר החוץ ש' פרס:

– – –

האשם מחאמיד (הרשימה הערבית המאוחדת):

ברזיל עם טורקיה, כאשר ברזיל 1 וטורקיה 0, ושתי הקבוצות משחקות יפה מאוד.

אם השופט היה בוש, בוודאי שתי הקבוצות לא היו מגיעות לשלב הגמר, כי הוא שופט גרוע מאוד.

אדוני היושב-ראש, הנאום של הנשיא בוש, לצערי, בא כדי להנציח את הסכסוך ואת המעגל השותת דם הזה.

שמתי לב והתפלאתי מדוע אנשים צהלו כאן, לרבות משרד ראש הממשלה, אדוני שר החוץ. אנשים אמרו באוזני שהנשיא בוש הוא חבר במרכז הליכוד. אפילו לא מרכז הליכוד, הוא חבר במחנה נתניהו. לא במחנה ראש הממשלה אריאל שרון, במחנה נתניהו.

יוסף פריצקי (שינוי):

יש לי ספק אם הוא יודע אנגלית כל כך טוב כמו נתניהו.

האשם מחאמיד (הרשימה הערבית המאוחדת):

גם זה נכון. יש לי ספק אם בוש הוא ימני במדיניות ובאזור כמו נתניהו.

אדוני, בהסתמך על הנחות ותת-הנחות סותרות, הנשיא בוש אינו קורא להפסקת המשך הכיבוש של הגדה המערבית ורצועת-עזה. להיפך, מה המסקנה? המסקנה, ושמעתי את שר הביטחון אומר, שפעולות צה"ל בשטחים – שר הביטחון אומר את זה, לא האשם מחאמיד – הפלסטיניים גורמות להגברת המוטיבציה לפעולות שאנחנו מגנים אותן כל הזמן. אותן פעולות. אז מה עושים שם בתוך השטחים? מה עושים בשכם? עד מתי אפשר לכבוש את הגדה המערבית עוד פעם ואת עזה?

הנשיא בוש דורש רפורמות, אדוני שר החוץ, ולדעתי יש צורך ברפורמות. העם הפלסטיני שווה את זה, וכל מי שיאמר פה שאין צורך, אני חושב שיש צורך. זה לטובת העם הפלסטיני, אבל לא על-פי תכתיבים. יש מקום לרפורמות למען העם הפלסטיני.

אך תראו עוד פרדוקס. איך מסתדרים או מתיישרים, אדוני שר החוץ, כיבוש ודמוקרטיה, או דמוקרטיזציה? כיבוש, קני טנקים ותותחים עם ליברליזציה; איך זה מסתדר? אני לא מבין את זה. איך זה מסתדר עם החייאתו של המינהל האזרחי? המינהל האזרחי פועל היום בשטחים, כולנו יודעים זאת. איך זה מסתדר עם עונשים קולקטיביים, אדוני שר החוץ? עם מחסומים בכתרים, בסגרים, עם עוצר ומעצרים מינהליים?

אדוני שר החוץ, שאלתי אתמול את ראש הממשלה איך עוצרים אנשים, אפילו את אלה שחתמו על אותה עצומה של סרי נוסייבה, שהם נגד הפעולות שהיו בתוך ישראל? גם הם עצורים, ויש לי שמות. ריבונו של עולם, מה רוצים מהעם הזה?

נאום הנשיא בוש אינו מבשר טובות, ואני משתומם כשאומרים לי שיש ישראלים ויש גם פלסטינים, אפילו פלסטינים, שצוהלים על הנאום הזה, שאין בו תרופה למכות ולשפיכות הדמים בין שני העמים. זה נאום שלא יביא לשום מקום אלא לדריכה במקום.

אדוני היושב-ראש, אדוני שר החוץ, ימים עוד יגידו, ואני בטוח שאדוני שר החוץ, מניסיונך, מחוכמתך, אתה יודע טוב מאוד, שבלי נסיגה לגבולות 1967 והקמת מדינה פלסטינית עצמאית בגבולות 1967, שנכבשו בשנת 1967, אני בטוח שלא ייכון שלום, וחבל על כל הרוג, חבל על כל טיפת דם, אם מעבר ל"קו הירוק" אם בתוך "הקו הירוק", או בכל מקום באזור הזה. תודה, אדוני.

היו"ר מ' נודלמן:

תודה רבה. חבר הכנסת מיכאל קליינר, בבקשה. אחריו – חבר הכנסת יגאל ביבי, ואחריו – חבר הכנסת מוחמד כנעאן.

מיכאל קליינר (חרות – התנועה הלאומית):

אדוני היושב-ראש, חברי הכנסת, אדוני שר החוץ, האופוריה בעקבות נאום בוש מזכירה לי את האופוריה אחרי אוסלו. אין ספק שבוש עשה היסטוריה. אם בעקבות הסכמי אוסלו היו מוכנים לקבל את ביל קלינטון למרכז מפלגת העבודה ולמרצ, את הנשיא בוש מוכנים לקבל למרכז הליכוד, לסיעת האיחוד הלאומי – ישראל ביתנו ולמפד"ל.

יום לאחר הנאום והנה מקצה השיפורים שלו כבר הגיע. למען הסר ספק וכדי למחוק את החיוך מפרצופם של אנשי המחנה הלאומי, הודיע אתמול בוש, כי ללא מדינה פלסטינית לצדה – ישראל לא תוכל להתקיים. חשבתי שייקח קצת יותר זמן להבהיר לעם ישראל ולחברי הכנסת והשרים מהימין שבוש מתכוון להקים מדינה פלסטינית. נקודה. אבל בוש לא היה צריך לחכות. אחרי החיבוק שקיבל מאביגדור ליברמן, צבי הנדל, הרב יצחק לוי ובנימין נתניהו, הוא יכול לחתור להקמת המדינה הפלסטינית כמעט ללא הפרעה.

אני רוצה להזכיר לציבור ולחברי הכנסת מהליכוד והאיחוד הלאומי – ישראל ביתנו את התנאים שהציבה ישראל לקיום הסכמי אוסלו. בהסכמי אוסלו, חברון, וואי, התחייבו הפלסטינים להפסיק את דרך הטרור והאלימות, להחרים נשק, לצמצם את המשטרה הפלסטינית לגודל שהוסכם באוסלו, להסגיר רוצחים לישראל, לשנות את האמנה הפלסטינית ולהפסיק את ההסתה.

מישהו זכר את התנאים האלה? הפלסטינים לא קיימו אף תנאי, והעולם לא תבע מהם לקיים את התנאים. חלקה של ישראל באוסלו היה עיקר והתנאים שהוצבו לפלסטינים, הטפל. גם האמריקנים לחצו עלינו שלב אחרי שלב לקיים את חלקנו בהסכם ולמסור עוד ועוד שטחים למרות ההפרות הפלסטיניות. על התנאים שהוצבו לפלסטינים אף אחד לא עמד.

מי שעולץ נוכח נאום הנשיא בוש אינו מבין את השורה התחתונה שלו. יום לאחר הנאום והעולם כולו יודע דבר אחד – אמריקה תומכת בהקמת מדינה פלסטינית, ואת התנאים להקמתה ישכחו, כפי ששכחו את התנאים לקיום אוסלו. לא יישאר מהם זכר.

האשם מחאמיד (הרשימה הערבית המאוחדת):

אולי להיפך?

מיכאל קליינר (חרות – התנועה הלאומית):

אני לא מצפה מבוש להיות יותר צדיק מראש הממשלה שלנו. מי שלא יהיה בלפור של המדינה הפלסטינית, שרון או בוש, יישא באחריות לחורבנה של המדינה היהודית. אין מקום לשתי מדינות ממערב לירדן. אם ההנהגה הפלסטינית תיבחר באופן דמוקרטי, זה לא ישנה את אופיו של העם הפלסטיני. רוב העם הפלסטיני, גם לפי סקרים שלהם, הוא עם חולה שנאה, עם של מתאבדים, עם מושחת שתומך בטרור, מגדל ומחנך לטרור ומפיק הנאה מהרג יהודים. קיום הליך דמוקרטי לא יתקן את זה.

עזמי בשארה (בל"ד):

מותר להגיד את זה, עם מושחת? זו גזענות.

מיכאל קליינר (חרות – התנועה הלאומית):

יש סקרים. 70% תומכים בטרור.

תמר גוז'נסקי (חד"ש):

אמרו עם רודף בצע.

מיכאל קליינר (חרות – התנועה הלאומית):

עם של רוצחים, כן, עם שמגבה את ההנהגה. ואם יסלקו את הרוצחים האלה, ייבחרו רוצחים אחרים.

עזמי בשארה (בל"ד):

מותר לו להגיד את זה? אני יכול להגיד על – – –

מיכאל קליינר (חרות – התנועה הלאומית):

מה, יהודים תומכים בהרג, ברצח חפים מפשע, במשלוח מתאבדים כדי להרוג נשים, ילדים וזקנים? תקרא את הסקר של שקאקי. הוא לא מהימן? תקרא את הסקרים.

עזמי בשארה (בל"ד):

– – –

מיכאל קליינר (חרות – התנועה הלאומית):

כן, עם שתומך ברוצחים, כמו שהעם הגרמני תמך ברוצחים במלחמת העולם השנייה ושילם מחיר על כך.

מוחמד כנעאן (המפלגה הלאומית הערבית):

אתה לא שונה מהגרמנים. אתה לא שונה מהם.

מיכאל קליינר (חרות – התנועה הלאומית):

תסתכל בכנסת ישראל. אם אתה מדבר ככה אז עלולים לקבל את הרושם שאתה תומך ברצח נשים וילדים. אני הרי יודע שאתה לא תומך, אבל 70% מהפלסטינים, לפי סקר של שקאקי, תומכים בהמשך פיגועי ההתאבדות. כמה שלא תצעקו, לא תשנו את זה.

האשם מחאמיד (הרשימה הערבית המאוחדת):

כמה אחוזים תומכים – – –

עזמי בשארה (בל"ד):

אסור לך לומר עם של מושחתים.

מיכאל קליינר (חרות – התנועה הלאומית):

אני חושב שהדבר הבא שאני אומר יקפיץ אותך גם כן.

יוסף פריצקי (שינוי):

אתה עושה פה התעמלות?

עזמי בשארה (בל"ד):

אתה גזען.

מיכאל קליינר (חרות – התנועה הלאומית):

אדוני, אני מוחה על הקריאה הזאת.

עזמי בשארה (בל"ד):

אני לפחות דיברתי עליך ספציפית, לא על העם היהודי. לפחות לא עשיתי הכללה.

היו"ר מ' נודלמן:

חבר הכנסת בשארה, תן לו לסיים.

עזמי בשארה (בל"ד):

אני חושב שהוא גזען.

מיכאל קליינר (חרות – התנועה הלאומית):

עם שרובו תומך בסקר ברצח נשים וילדים, אני יכול לומר שהוא עם של רוצחים. זה לא אומר שאין ביניהם אנשים טובים. אבל אין ספק שהרוב בהחלט מאפשר להתבטא על אופיו של עם.

תסתכלו על ישראל. אנחנו מדינה דמוקרטית. תסתכלו מי מייצג את הפלסטינים אזרחי ישראל – טיבי, בשארה, ברכה, דהאמשה וחבריהם. את אף אחד מהם לא חיסנה הדמוקרטיה מהשנאה אלינו. דמוקרטיה ברשות לא תפתור את הבעיה.

אנחנו מוכרחים לתקן את הנזק של נאום בוש ולהבהיר לעולם שמדינה פלסטינית היא סכנה קיומית למדינת ישראל.

היו"ר מ' נודלמן:

חבר הכנסת יגאל ביבי. אחריו – חבר הכנסת מוחמד כנעאן.

יגאל ביבי (מפד"ל):

כבוד היושב-ראש, כנסת נכבדה, מעניין, פרשת השבוע, פרשת בלק, היא על שם אדם שרצה לחסל את העם היהודי. אין פרשת השבוע על שם משה רבנו, אין פרשת שבוע על שם אהרן. איך התורה הקדושה שלנו נותנת בספר הקודש שלנו פרשת שבוע על שם בלק שרוצה לחסל את העם היהודי. חז"ל אומרים, כי הוא היה גוי אמיתי, גוי ישר. הוא אמר: אני רוצה לחסל את העם היהודי. יש הרבה גויים שרוצים לחסל, אבל עושים את זה בעקיפין.

אני רוצה לומר שמאוד נהניתי מחלק מהדברים של בוש, שאמר בצורה ישרה את דעתו. לכן מגיע לו שפרשת השבוע הזאת תשבח אותו. הוא אמר את האמת, שחלק מהחברים שלנו, מהאנשים שלנו, מהמנהיגים שלנו, פוחדים לומר אותה. הוא אמר דברים פשוטים, נכונים, שערפאת לא מתאים להנהיג את הפלסטינים, שהוא דורש מיגור הטרור. אפילו צחי הנגבי נתן לו אות כבוד של הליכוד.

מה שמדהים, מובארק מברך אותו, ירדן תומכת בו ושרים במדינת ישראל מסתייגים, ראש האופוזיציה מסתייג.

אני רוצה לומר לחברי שמעון פרס, לפני הרבה הרבה שנים נתתי לך אזרחות כבוד של טבריה. כיבדתי אותך, התושבים אהבו אותך, ראו מה שאתה עושה, עשית דברים טובים לעם ישראל. בזמן האחרון, שמעון, ואני מדבר אתך כידיד, אתה מרגיז המון אנשים. אתה מרגיז את האנשים, שמעון, חבל. יש לך הרבה זכויות בעם ישראל.

שר החוץ ש' פרס:

אני אשמח אם המפד"ל תהיה סיעה יותר מתונה ויותר מתקדמת.

יגאל ביבי (מפד"ל):

שמעון, תאמין לי שמדבר אתך ידיד. יש כאלה שקוראים לך סימון. שמעון, בוש מדבר נגד הטרור. אתה שר החוץ של מדינת ישראל. אתה מופיע בכל העולם כמאוכזב מבוש, מאוכזב מהנאום. כל העיתונות, כל הדברים. שומעים גם את הצלילים, שזה לא יביא, שזה לא יעשה. למה?

שר החוץ ש' פרס:

איפה?

יגאל ביבי (מפד"ל):

כל התקשורת. כך הבנו, כך הבינו כולם.

שר החוץ ש' פרס:

מי אמר שאמרתי את זה?

יגאל ביבי (מפד"ל):

שמעון, אתה שר החוץ של העם היהודי, אתה צריך להסביר את המדיניות של מדינת ישראל. בכל אופן, ראש הממשלה דיבר אחרת, אתה דיברת אחרת.

שמעון, אתם רוצים תקציב להסברה במשרד החוץ. מה יסבירו? טוב שאין לכם תקציב. להסביר את הדעות שלך לעולם? זה יעשה לנו נזק. טוב שאין לכם תקציב במשרד החוץ להסביר את הדברים שהם נגד ההסכמה הלאומית.

שמעון, אתה כחבר קבינט וכחבר המטבחון רואה שכל יום נחשפת מכונת הטרור, ואתה יודע מי הגורמים, מי המשפיעים ומי לא מונעים את הטרור הזה. למה אתה לא יוצא נגד? תאמין לי שאתה תעשה טוב לעם הפלסטיני גם כן, שמדכאים אותו ערפאת וחבר מרעיו. בוש אמר שהטרור רע והאנשים האלה רעים, והטובים צריכים להילחם נגדו. אני חושב שהיית צריך להסביר את זה.

אני רוצה לומר דבר אחרון, אדוני היושב-ראש. אני מאוד הזדעזעתי. אני בא לכנסת בבוקר למחרת הנאום ואני שומע את רפי רשף מראיין עיתונאי שמאלני. כתב של "גלי צה"ל", של מדינת ישראל, שממש מדברים נגד מדינת ישראל, כל ההסברה נגד מדינת ישראל. אני רוצה לומר לימין שהם לא יודעים להסביר את עצמם. אתה לא יודע מי שולט במדינה הזאת ומה כיוון המדינה.

אני מתפלא על השמאל, שרוצה בכוח הסכם כפוי. תזכרו שכשהיתה מלחמת אחים בעם ישראל והביאו את הרומאים לעשות סדר פה ולהשלים, הם החריבו את המקדש. כל הזמן, גם בזמן שמעון פרס ואחרים, היה משא-ומתן ישיר בלי התערבות חיצונית. פתאום כל אבירי השמאל רוצים את ההתערבות החיצונית, שתביא אסון לעם ישראל.

אני חושב שהשמאל הישראלי היום לא רלוונטי, ואני מקווה שהדרך הנכונה והאמיתית של מיגור הטרור ולאחר מכן משא-ומתן תהיה דרכנו. תודה.

היו"ר מ' נודלמן:

תודה. חבר הכנסת מוחמד כנעאן, בבקשה. אחריו – חבר הכנסת מיקי איתן. אחריו – חברי הכנסת אחמד טיבי, מאיר פרוש ויוסי פריצקי.

מוחמד כנעאן (המפלגה הלאומית הערבית):

אדוני היושב-ראש, אדוני שר החוץ, אני חושב, שמי שהקשיב לנאום של הנשיא בוש או מי שקרא אותו, בעיקר שוחרי השלום באזור ובעולם, התאכזב אכזבה קשה מאוד.

אכן מה שכתב נחום ברנע זו אמת: הצטרף אתמול חבר חדש למפלגת הליכוד בדמותו של ג'ורג' בוש. אני חושב ששרון כתב את הנאום ובוש קרא אותו.

יוסף פריצקי (שינוי):

שרון יודע אנגלית טוב.

מוחמד כנעאן (המפלגה הלאומית הערבית):

לדעתי, מעצמה או מנהיג שמתיימרים להשקיף על שיחות השלום באזור, כמו ג'ורג' בוש, לא ראויים. נראה שהוא חשב שהוא רוצה במזרח התיכון עוד משטר "בובה" כמו אפגניסטן.

אני לא יודע איזו צביעות זו של נשיא ארצות-הברית, שהוא מדבר על הדמוקרטיה ועל רפורמה כשהוא הביא משטר כמו באפגניסטן שהוא משטר לא דמוקרטי, והנשיא שם לא נבחר בצורה דמוקרטית. על איזו דמוקרטיה הוא מדבר?

אני חושב, שהעם הפלסטיני, עם הנהגתו, חושבים ויודעים וצריכים לבצע רפורמה אמיתית – על זה אין מחלוקת; רפורמה שתעקור את השחיתות מהשורש – על זה אין מחלוקת; שצריך להעיף את כל המושחתים מהנהגת הרשות הפלסטינית – על זה אין מחלוקת – –

יוסף פריצקי (שינוי):

איפה?

מוחמד כנעאן (המפלגה הלאומית הערבית):

– – אבל היושב-ראש ערפאת יעשה את זה, ולא התכתיבים של הנשיא בוש ולא התכתיבים של ראש ממשלת ישראל שרון, או הקבינט שלו, או שר הביטחון שלו.

מי שיכתיב זה העם הפלסטיני, אשר בחר בבחירות דמוקרטית, אמיתיות – אז אפילו הנהגת ישראל ובראשה שר החוץ אמרו שאכן הבחירות היו דמוקרטיות.

על מה מדברים, אילו שטויות. מה הם רוצים, שהיושב-ראש ערפאת יהיה "בובה" בידיהם של בוש ושרון? ואז הוא יהיה בסדר? אז הוא יהיה מנהיג העם הפלסטיני הנבחר, האמיתי? מחלקים בין תוניס לגדה ולרצועה?

הרי צריכים פשוט לדעת במדינת ישראל וגם בארצות-הברית – כנראה הנשיא ג'ורג' בוש עדיין לא משופשף, לא למד מספיק את בעיות המזרח התיכון, את בעיות העמים במזרח התיכון, לא יודע איך להתנהג אתם – ולא רק אני אמרתי, גם שר החוץ אמר שהוא עשה טעות פטאלית.

שר החוץ ש' פרס:

לא אמרתי את זה.

יגאל ביבי (מפד"ל):

הוא מכחיש את זה.

מוחמד כנעאן (המפלגה הלאומית הערבית):

אני לא יודע, שיגיד עכשיו. זה מה שכתבו ב"ידיעות אחרונות" בכל אופן. אז אני אומר, אדוני שר החוץ – –

שר החוץ ש' פרס:

זה בסדר.

מוחמד כנעאן (המפלגה הלאומית הערבית):

– – שהוא עשה טעות פטאלית, ואני חושב שהוא לא ראוי לעמוד עוד בראש המדינה שתשקיף על שיחות השלום בין ישראל לפלסטינים.

אין אמון בו, ואני יכול להגיד גם בוודאות – גם אם מנהיג זה או אחר בעולם הערבי מצהיר הצהרות כאלה ואחרות, העמים הערביים אין להם אמון בנשיא ארצות-הברית – אין אמון.

אדוני שר החוץ, אני חושב שכל העולם ציפה לנאום אחראי, נאום שיביא סוף-סוף להפסקת שפיכות הדמים, להחזרת שני הצדדים לשולחן המשא-ומתן, כי רק על-ידי משא-ומתן אמיתי בין שני הצדדים – למרות כל הכאב, למרות כל השכול וכל שפיכות הדמים, חייבים לחזור לשולחן המשא-ומתן.

אבל, אנשים כמו קליינר הם אשר יביאו חורבן על העם בישראל, כי אנשים אלה – אפילו יתחלף לא ערפאת, מיליון ערפאת, הם לא רוצים שלום. הם לא רוצים שלום. לא ינהלו משא-ומתן עם אף מנהיג פלסטיני – יהיה אשר יהיה.

ועל כן, אדוני היושב-ראש, אדוני שר החוץ, אני חושב שאין שום סמכות, אין שום זכות מוסרית לשום מנהיג בעולם ולשום עם בעולם שיכתיבו לעם הפלסטיני מי יהיו מנהיגיו, מי יעמוד בראשו, מי ינהל בשמו את המשא-ומתן. רק העם הפלסטיני אשר בחר ויבחר בעתיד הקרוב הנהגה או מנהיג או יושב-ראש או קבינט – הם אשר ינהיגו את העם הפלסטיני.

היו"ר מ' נודלמן:

תודה רבה. חבר הכנסת אחמד טיבי. אחריו – חבר הכנסת מאיר פרוש, וחבר הכנסת יוסף פריצקי אחרון.

אחמד טיבי (התנועה הערבית להתחדשות):

אדוני היושב-ראש, אדוני שר החוץ, חלק נכבד מנאומו של הנשיא בוש היה הרפורמות והערכים הדמוקרטיים של הרשות הפלסטינית, והמלצה, קריאה, הטפת מוסר שצריך לעשות הכול כדי שתהיה שקיפות, מנהיגות חדשה, דמוקרטיה, משטר דמוקרטי, accountability, נגד השחיתות.

תיאורטית, זה נכון, אבל איך אפשר ליישב את הסתירה, אדוני שר החוץ, כאשר באותו נאום ממש סותר הנשיא בוש את עצמו וקורא להדחת נשיא נבחר בבחירות דמוקרטיות. ממש באותו נאום. מילא, הוא היה אומר משהו, דובר הבית הלבן אחר כך, היו עושים משחקי תפקידים כלשהם – ממש באותו נאום, עד כדי כך נשיא ארצות-הברית יש לו דיסוננס קוגניטיבי, או שמא אנחנו יש לנו דיסוננס קוגניטיבי.

יוסף פריצקי (שינוי):

לא היתה באמצע הפסקה לפרסומות אולי?

אחמד טיבי (התנועה הערבית להתחדשות):

שום דבר. ואני חשבתי שערכים דמוקרטיים הם דבר אוניברסלי, הם אותו דבר לכולם, אבל מתברר שבחירות, קלפיות, תוצאות – תלויות בתוצאה.

כלומר, אתה יכול להיות דמוקרטי והבחירות יכולות להיות ליגליות אם הנבחר הוא פרו-אמריקני, או מעבר לכך – אם הנבחר הוא על-פי המתכון של ראש ממשלת ישראל, לפי הכנה מוקדמת בין לשכת ראש הממשלה לבין הבית הלבן. הוא צריך למצוא חן בעיני האשה בעלת הרגליים היפות – כך כינה אותה ראש הממשלה – קונדוליסה רייס, זה הדבר היחיד שיפה בה.

יגאל ביבי (מפד"ל):

אדם רוצח, אדם טרוריסט, על מה אתה מדבר? צדיק גדול – – –

עסאם מח'ול (חד"ש):

– – –

אחמד טיבי (התנועה הערבית להתחדשות):

זה דבר נורא. תראה, זה מה שמאפיין את הממשל בארצות-הברית. ערכים דמוקרטיים טובים רק כשהם בארצות-הברית או במדינות מערביות. כאשר העמים של מדינות ערב רוצים ערכים דמוקרטיים, לבחור, והתוצאה תהיה הפלת משטרים שהם פרו-אמריקניים – אז יש מחשבה חדשה, יש שיקול דעת מהם האינטרסים הביטחוניים-הלאומיים של ארצות-הברית באזור. זה גובר על ערכים דמוקרטיים.

גם מנהיג מעצמה זרה יכול לשגות, וכאן הוא עשה שגיאה גדולה – יש בה איזו עזות מצח מעצמתית. נכון, מותר למעצמה לנהוג בחוצפה, ביהירות, בעזות מצח, אבל עד כדי כך? הוא אפילו לא גילה אמפתיה, אגב הוא לא דאג לאזן אפילו. זה לא חשוב לו, לא מעניין אותו, הוא לא גילה אמפתיה – – –

יגאל ביבי (מפד"ל):

– – –

אחמד טיבי (התנועה הערבית להתחדשות):

חכה, יגאל ביבי. הוא לא גילה אמפתיה לסבל. אני מבין שהוא מגלה אמפתיה לסבל של ישראלים, של משפחות ישראלים, של ישראלים שנהרגים. זה טבעי, זה אנושי, אבל מה עם הסבל של הצד האחר, כי בכל זאת אתה, נשיא ארצות-הברית, לא כמו שצחי הנגבי מנסה לצייר אותך, כחבר כבוד או חבר בדרך למוסדות הליכוד. אתה מנהיג המעצמה הגדולה ביותר, אתה רוצה לייצב את האזור.

הנאום שלו התווה דרך,Time Table , תוכנית, חזון? הוא נשאר חזון – חזון שיגביר את האלימות או יפחית את האלימות? הנאום של ג'ורג' בוש יגביר את האלימות באזור.

אגב, גם כאלה שהיתה להם ביקורת על יאסר ערפאת בקרב הפלסטינים, אחרי נאום בוש, הם תומכים דווקא, נותנים חגורת ביטחון ליאסר ערפאת מפני התכתיב האמריקני.

אמרנו אמפתיה, אדוני שר החוץ, לסבל של הפלסטינים. תראה מה הציבור – – –

היו"ר מ' נודלמן:

נא לסיים.

אחמד טיבי (התנועה הערבית להתחדשות):

אני מסיים. זה צילום של "רויטרס", אדוני שר החוץ – חיילים מעמידים זקן פלסטיני שמרים ידיים. מאוד לא מכובד, מאוד לא נחוץ, אבל תראה מה לא רואים הישראלים. אותו זקן מופשט על-ידי החיילים, אדוני שר החוץ – את זה רואים בעיתון "אלקודס", את זה רואים ב"ידיעות אחרונות" – –

צבי הנדל (האיחוד הלאומי – ישראל ביתנו):

יש לי תמונות של – – – ילדים שנרצחו. אתה רוצה – – –?

אחמד טיבי (התנועה הערבית להתחדשות):

– – אז בשביל מה זה טוב, אדוני שר החוץ? בשביל מה להפשיט זקן פלסטיני באמצע הרחוב? ואם כבר מפשיטים אותו – אז ש"ידיעות אחרונות" יראה את התמונה המכוערת יותר, הקשה יותר.

האיש הזה, יכול להיות שיש לו בן. הבן הזה יכול להיות המתאבד הבא, אדוני שר החוץ.

את הדברים האלה צריך למנוע. את הדברים האלה – את הכאב ואת ההשפלה – צריך למנוע על מנת שלא יהיו מתאבדים. מהסבל הזה יוצאים אנשים שעושים פעולות ייאוש. די.

היו"ר מ' נודלמן:

חבר כנסת מאיר פרוש.

נסים זאב (ש"ס):

יש לנו מתאבדים גם בכנסת. צריכים למגר אותם – – –

עסאם מח'ול (חד"ש):

– – –

מאיר פרוש (יהדות התורה):

אדוני היושב-ראש, מכובדי שר החוץ, חברי הכנסת, אומרים שלנשיא בוש היה נאום טוב. נכון, נאום טוב. הוא היה יכול לדבר יותר גרוע, היה יכול להיות שהנשיא בוש יאמר לנו: תחכו, תתאפקו, תיאזרו בסבלנות. בסך הכול זה היה נאום טוב, מכיוון שהוא קיבל את העקרונות של רבים מאתנו, שלא האמינו לפני כמה חודשים כאשר התחילו לדבר על זה, כאשר אמרנו אנחנו: אסור לטרוריסטים לתת שום פרס עד שהם יהיו בני-אדם.

אני חושב שמלבד העובדה שטוב למדינה שהמעצמה הגדולה בעולם תהיה אתה, תחשוב כמוה, תגן עליה במקרה שרוצים לפגוע בה, חשוב גם לנו לדאוג, ותמיד, לא רק בתקופה כזאת, תמיד לדאוג שנהיה בדעה אחת עם האמריקנים. ובעצם, את רוב המאמצים צריכים להשקיע שם, אם כי אני אומר שצריכים גם להשקיע מאמצים מדיניים בכל רחבי העולם.

אבל מה אנחנו למדים ממה שקרה בזירה המדינית? מכובדי שר החוץ, זה לא סוד, ואני לא אגלה לך סוד. היו חילוקי דעות, עדיין יש חילוקי דעות במדינת ישראל, אבל היו חילוקי דעות – ימין, שמאל, שרון, פרס. כמה השמאל ניסה למכור את הסחורה שלו בארצות-הברית. אני לא יודע אם מפלגת העבודה עשתה זאת, אבל ביילין היה הרבה זמן בארצות-הברית וניסה לדבר על לבם של מנהיגי ארצות-הברית ולשכנע אותם שהדרך של השמאל היא הצודקת. אנחנו גם יודעים שבממשל בארצות-הברית היו חילוקי דעות.

אני זוכר כמה לגלגו על שרון עצמו אחרי מבצע "חומת מגן", כאשר הוא התחיל לדבר ולומר שיש צורך לבצע רפורמות ברשות הפלסטינית. אני זוכר גם את הלגלוג הציני של ראש האופוזיציה יוסי שריד, כאשר הוא לגלג על שרון ואמר: מה, אתה בא להציע לפלסטינים מה לעשות? אתה תגיד להם מי יהיה מנהיגם? אבל, בכל אופן קרה משהו בזירה המדינית, עד כדי כך שנשיא ארצות-הברית מאמץ את הגישה. בעולם מדברים היום על כך שצריך לבצע רפורמות.

אחמד טיבי מנסה להתחכם עם העובדה הזאת, מה זה לבצע רפורמה ברשות הפלסטינית? אבל אמרתי לך אתמול, אחמד, ואני אומר את זה בכאב לב: אפילו יש מנהיג שנבחר בצורה דמוקרטית, אבל אם הוא מגן על מתאבדים – כלפי חוץ הוא יעני מגנה את זה, אבל הרי תפסו מסמכים, הרי יודעים בדיוק שהוא מגן על כך. אסור למנהיג העולם לבוא ולומר שצריך לבצע שינויים? אבל אני לא רוצה להתווכח עכשיו אתך, אחמד, או עם חברים שלך.

מה שקרה פה כאשר נשיא ארצות-הברית מקבל את התפיסה אולי הימנית שהיתה בישראל, זה מלמד וזה מוכיח לנו שהשטח אינו הפקר, מכובדי, שר החוץ. ואני חושב שמגיע לכל מי שהיתה לו יד בכך, אני יודע שלראש הממשלה היו חילוקי דעות עם שר החוץ, אבל שרון השקיע מאמצים, ובסופו של דבר נשיא ארצות-הברית קיבל את העמדה הזאת ומוכיח שהשטח אינו הפקר וצריך לפעול.

ואם כך הם פני הדברים, אני פונה לממשלת ישראל, וטוב שאתה נמצא פה כי אני שוחחתי אתמול עם שגריר ישראל באו"ם, וגם ביום שישי אחר הצהריים. מזכ"ל האו"ם קופי אנאן, לא פחות ולא יותר, טוען בנאום במועצת הביטחון בשבוע שעבר, שהבעיות שיש לנו עם הפלסטינים הן מכיוון שאנחנו נמצאים בשטחים כבושים. אני יודע שהיתה מלחמה לפני 35 שנה, ואנחנו כבשנו את השטחים. אבל אנחנו צריכים לדעת, מכובדי, שר החוץ, אף שאנחנו רוצים לחיות בשלום עם הפלסטינים, ואולי כי זה שלנו, מותר לנו להגיע להסדר עם הפלסטינים, אבל אלה הם לא שטחים כבושים. הנוצרים שמאמינים בתורה יודעים שהשטחים הם שלנו. זה ניתן לנו על-ידי הקדוש-ברוך-הוא. אני לא אומר שלא צריך להגיע להסדרים עם הפלסטינים, אבל כאשר נדע שהשטחים הם שלנו והם לא כבושים, אנחנו נדבר אחרת. ידברו אלינו אחרת.

תמר גוז'נסקי (חד"ש):

אולי הם לא כבושים, אבל הם – – –

מאיר פרוש (יהדות התורה):

ואולי זה הזמן, אדוני שר החוץ, שמדינת ישראל תתחיל לדבר ולומר: השטחים הם שלנו, הם לא כבושים. רוצים להגיע אתנו להסדר, מדוע לא? אבל אני שוב חוזר ומבקש ממך, אדוני שר החוץ, אתה אחראי על מדיניות ההסברה כלפי חוץ, תדרוש את זה מהשגרירים שלנו בכל העולם, שהם ידברו ויאמרו שהשטחים הם שלנו, הם לא כבושים.

מיכאל קליינר (חרות – התנועה הלאומית):

ארץ-ישראל, למה שטחים?

מאיר פרוש (יהדות התורה):

אותה משמעות. אבל אני רוצה במשפט אחד כן לומר, עם כל ההערכה לראש ממשלת ישראל, עצם האמירה שהוא שחרר אותה לפני חצי שנה, שהוא מסכים להקמת מדינה פלסטינית – הרי עוד כמה שנים, שהקדוש-ברוך-הוא יאריך את ימיו, הוא לא יהיה ראש ממשלה, מה ידעו? – –

אחמד טיבי (התנועה הערבית להתחדשות):

מה עמדת הקדוש-ברוך-הוא בקשר למדינה?

מאיר פרוש (יהדות התורה):

– – שגם הליכוד הסכים למדינה. זה ששרון מסכים למדינה פלסטינית עם תנאים מסוימים? העולם ישכח מהדבר הזה. לכן, אני רוצה לומר גם על המושג הזה: חכמים, היזהרו בדבריכם.

היו"ר מ' נודלמן:

תודה. חבר הכנסת יוסף פריצקי.

אחמד טיבי (התנועה הערבית להתחדשות):

מה קרה לכם, אגודת ישראל?

מאיר פרוש (יהדות התורה):

אני אמרתי שאפשר להגיע להסדר, אבל השטחים הם שלנו.

אחמד טיבי (התנועה הערבית להתחדשות):

מי מדבר?

מאיר פרוש (יהדות התורה):

תורת ישראל.

עזמי בשארה (בל"ד):

– – –

היו"ר מ' נודלמן:

חבר הכנסת בשארה, אני מבקש.

יוסף פריצקי (שינוי):

אדוני היושב-ראש, אדוני שר החוץ, כנסת נכבדה, הרי אנחנו לא הסנאט ולא בית-הנבחרים של ארצות-הברית, ואנחנו צריכים לשאול את עצמנו, מה עושה ממשלת ישראל לאחר נאומו של הנשיא בוש. מכיוון שלא מצאתי תשובה, הלכתי אל המקורות. כל אחד ומקורותיו. אני הלכתי אל חנוך לוין, מחזאי מעולה, שכתב את "מלכת האמבטיה" בסוף שנות ה-60, ומצאתי שם קטע, רבותי חברי הכנסת, שכאילו נכתב היום.

אני מבקש סליחה, ייתכן שייאמרו כאן כמה מלים לא פרלמנטריות, אבל בשם הדיוק של הטקסט, מן הראוי לומר אותן.

ראש הממשלה: אני פותח את ישיבת הממשלה השבועית. הנני להזכירכם שאני ראש הממשלה. ותחילה אשא נאום אל שכנינו הערבים. (נואם) רבותי, ניסיתי וניסיתי ואני לא יכול למצוא בעצמי שום פגם. 71 שנה אני בודק את עצמי ואני מגלה בי צדק כזה שאלוהים ישמור. וכל יום זה מפתיע אותי מחדש. צודק, צודק ושוב צודק. אני אומר לעצמי, אל תצדק יום אחד, הרי בן-אדם זה רק בן-אדם, מותר לו לטעות פעם. זה טבעי, זה נורמלי. אבל לא! אני קם בבוקר והופס! – אני שוב צודק. הופס! – ושוב צודק. הולך לישון, קם בבוקר והופס! – אני שוב צודק. פעם נמנמתי קצת בצהריים, אמרתי לעצמי: אולי אעשה שטות מתוך נמנום? אז עשיתי שטות מתוך נמנום? מצאתם לכם את מי שיעשה שטות מתוך נמנום, לא נולדתי לעשות שטות. אגב, אני ראש הממשלה ואתם לא, ואני במקומכם הייתי סובל מזה. תודה.

שר החוץ יישא עתה נאום אל האומות המאוחדות – כך אומר חנוך לוין – שר החוץ קם: אומות מאוחדות נכבדות, נתבקשתי להביא בפניכם את קווי היסוד המדיניים של ממשלת ישראל. ממשלת ישראל החליטה כי החלטת מועצת הביטחון מנובמבר 1967 – – – (ראש הממשלה משרבב ידו ותופס לו ב – – –") – לא אומר את המלה.

שר החוץ נאלם דום, ראש הממשלה מרפה ושר החוץ ממשיך: ממשלת ישראל החליטה כי נושא השטחים הכבושים – (אותו אירוע חוזר). ממשלת ישראל החליטה כי גורל הפליטים הערבים הוא – (אותו אירוע חוזר). ממשלת ישראל החליטה – (אותו אירוע חוזר). לא נותר לי, אומר שר החוץ, אלא לסיים במבטא אוקספורד: לונג ליב דה קינג! (יושב).

ראש הממשלה פונה אל שר הביטחון ואומר לו: שר הביטחון, שא נאום לאומה. ושר הביטחון קפץ מן ההליקופטר ושר את השיר "הבטחה".

"אני מבטיח לכם דם ודמעות,/ ומלה שלי זו מלה,/ ואם אני מבטיח לכם דם ודמעות,/ אז כולם יודעים שזה דם ודמעות,/ שלא לדבר על זיעה.// עוד מעט יהיה לכם רע מאוד./ ומלה שלי זו מלה,/ ואם אני אומר שיהיה רע מאוד,/ אז תהיו בטוחים שיהיה רע מאוד,/ ואולי אף גרוע גרוע.// ללא שמץ תקווה תמשיכו לחיות,/ ומלה שלי זו מלה,/ ואם אני אומר שתמשיכו לחיות,/ אז כמה באמת ימשיכו לחיות,/ אך אל תשאלו בשביל מה.//"

חנוך לוין, "מלכת האמבטיה", סוף שנות ה-60. כמה שזה אקטואלי.

היו"ר מ' נודלמן:

תודה. שר החוץ, בבקשה.

שר החוץ ש' פרס:

אדוני היושב-ראש, כנסת נכבדה, אני חייב להודות שמאוד נהניתי מהדיון היום על נאומו של בוש. זכינו לכמה הצעות מאוד מעניינות. אני רוצה לציין לשבח את חבר הכנסת יגאל ביבי, את חבר הכנסת פרוש. יגאל ביבי אמר: בוש אמר את האמת. יגאל, אם הוא אמר את האמת, הוא אמר שצריך שתי מדינות – מדינה פלסטינית ומדינת ישראל. אתה לא יכול להפסיק את האמת באמצע. אני כל כך שמח שאיש דתי כמוך, שיודע את פרשת השבוע, מצא פרשה או פירוש לנאום של בוש, יוצא מן הכלל. חבר הכנסת מח'ול אמר שבוש יכול להירשם כחבר בימין. אני לא מסכים אתך. בוש יכול להירשם כחבר בימין אם הימין יאמץ לעצמו מדינה פלסטינית, אחרת לא יקבלו אותו שם. צריך למלא שאלון, ויש שם פריימריס – איך הוא יתקבל בימין?

חבר הכנסת פרוש הילל את העבודה היוצאת מן הכלל שעשו בוושינגטון. אני מצטרף לברכות שלו. סוף-סוף שכנעו את נשיא ארצות-הברית לצאת בעד מדינה פלסטינית ולהגיד שלישראל לא יהיה ביטחון אלא אם כן תקום מדינה פלסטינית. באמת הישג גדול. חבר הכנסת פרוש נאם, הלך, לא חשוב.

זה באמת מחזה יוצא מן הכלל, חבר הכנסת קליינר, אתה צדקת. עד שבוש יירשם בליכוד, הליכוד יירשם אצל בוש. אתה צודק. ואני לא מציע לזלזל בזה. אני רוצה להודות לנשיא ארצות-הברית, שעזר כאן לאחד את השורות במדינה. כמעט אין אף אחד כבר שהוא נגד מדינה פלסטינית, חוץ מקליינר. אני מאוד מכבד את זה. תמשיך, זה יהיה פה-אחד. גם אם כל העולם אומר את זה פה-אחד, אז מבחינה זו אני חושב שזה באמת הישג ממדרגה ראשונה לכל אלה שאומרים שבוש אמר את מה שהיה צריך להגיד, שהעבודה בוושינגטון היתה מצוינת. באמת יפה מאוד.

חברי הכנסת, לפני שאני אמשיך בדיון, אני רוצה להגיד עוד דבר אחד. דבר מוזר קרה לנאום של בוש. תראו מי מקבל אותו: יאסר ערפאת – זה לא דבר קטן. מלך ירדן – לא דבר קטן. נשיא מצרים – לא דבר קטן. תראו איך בוש איחד את כל השורות, לא רק אצלנו אלא גם בעולם הערבי. יוצא מן הכלל. אני אומר לכם שההישג של הנאום הזה הוא חסר תקדים. אני שמח על כך. למה לך לקרוא את חנוך לוין? זה לא מתאים. חכה עם האמבטיה להזדמנות אחרת. הפעם האמבטיה לא היתה מסכימה. היית צריך למצוא פרק אחר, כי, אגב, מה שקראת כבר התפרסם בעיתון הבוקר, וקראנו את זה, כך שזה לא היה חדש. יכולת למצוא פרק אחר מחנוך לוין. אני אומר את זה ברוח טובה, כמובן.

אני רוצה להגיד לעזמי בשארה, בלי התלהמות, ובשפה מאוד פשוטה. עזמי בשארה אומר: למה רק מהפלסטינים מבקשים דמוקרטיה? למה לא מאחרים? חבר הכנסת בשארה, אני יודע שאתה איש שדוגל בדברים הגיוניים ובעקרונות. תאמין לי: אילו ערפאת היה מגשים את אוסלו, מפסיק את הטרור, איש לא היה מבקש ממנו שינוי משטר. אני חושב שאני אומר אמת. איש לא היה מבקש ממנו רפורמות. בוא נדבר אמת. הרי בינינו, מסאדאת לא ביקשו רפורמות. סאדאת עשה מפעל יוצא מן הכלל במזרח התיכון, גם במצרים, אגב, לפי דעתי. הוא היחיד שגירש את הסובייטים. הוא הלך לכנסת, בישראל, היחיד. זה לא דבר פשוט. היות שיש גם שלום וגם דמוקרטיה, אני מרשה לעצמי להגיד: מי שיעשה שלום קודם, נחכה עם הדמוקרטיה. אבל מי שלא יכול לעשות שלום – אנחנו מחפשים למה הוא לא יכול לעשות שלום.

אחמד טיבי (התנועה הערבית להתחדשות):

– – –

שר החוץ ש' פרס:

סליחה. אני רוצה להסביר מדוע מוכרחים לעשות רפורמה. אגב, ברפורמה הזאת אני דוגל כבר מימים ימימה, וגם הצעתי את זה לראש הממשלה. מפני שמה הוא המצב? יש היום ארבעה-חמישה ארגונים חמושים אצל הפלסטינים. אי-אפשר לעשות שום דבר. מי שעשה את עצמו חסר ערך כמעט זה האוטונומיה הפלסטינית. אם הם היו שמים את כל ארבעת או חמשת הארגונים הללו תחת – מה שבוש כינה – one chain of command, תחת שרשרת פיקוד אחת, איש לא היה תובע את הרפורמות.

אבל עם כל הכבוד לוויכוח – נאמר שאני רוצה שלום, משלים עם זה, משלים עם זה. שמע, אף אדם, ישראלי או לא ישראלי, לא יכול לחיות בארץ כשפתאום באור היום נכנס מתאבד והורג אם וארבעת ילדיה. הוא לא יכול. כאן לא יעזור שום ויכוח. זה לא ויכוח תיאורטי. אף אחד לא יכול לחיות בארץ שבה מתאבד, בלב ירושלים, הורג, ללא אבחנה. מה אתם רוצים שנעשה?

עסאם מח'ול (חד"ש):

– – –

שר החוץ ש' פרס:

אני הייתי ליד בן-גוריון בשנת 1948, ואני יודע כמה היה לו קשה העניין הזה של אצ"ל ולח"י. אני יודע כמה היה קשה לבן-גוריון לתת פקודה בעניין "אלטלנה". הייתי ממש על-ידו כל הזמן. אני חושב שבעשייה הזאת הוא קבע את גורלה של ישראל. אתם הידידים של ערפאת, אל תתביישו. תגידו לו את זה. אין שום סיכוי שישראל או העולם הרחב ישלימו עם דברים כאלה. אז אילו הוא היה שם הכול תחת פיקוד אחד, והיתה קורית תקרית – אני מבין – – –

מיכאל קליינר (חרות – התנועה הלאומית):

עם כל הכבוד, אני מוחה על ההשוואה – –

שר החוץ ש' פרס:

אתה מוחה? בסדר.

מיכאל קליינר (חרות – התנועה הלאומית):

– – של פטריוטים שבאו להילחם – – –

תמר גוז'נסקי (חד"ש):

מה אתה אומר. הם הטמינו מכוניות נפץ.

שר החוץ ש' פרס:

אני לא רוצה להשוות, אני משווה את מה שבן-גוריון עשה.

אחמד טיבי (התנועה הערבית להתחדשות):

גם אני מוחה על ההשוואה.

שר החוץ ש' פרס:

עזוב אותי עכשיו, לא אמרתי מלה רעה על אצ"ל ולח"י. לא אמרתי. גם בגין עליו השלום היה בעד פירוק הפורשים, בסופו של דבר. אני מדבר על הפרישה. אני לא משווה עם אף אחד אחר. אני אומר: אם ערפאת לא יעשה את זה – חברי הכנסת הטובים נציגי המגזר הערבי, אתם מוכרחים להסביר לו. אתם חיים כאן בארץ. הרפורמה נולדה מפצצות. הרפורמה נולדה מרצח, והרפורמה נולדה גם – אני יודע, איך להשתמש במלה הזאת – מאי-הקפדה על השימוש בכספי התרומות. אני משתמש במלה מאוד מתונה.

יצחק כהן (ש"ס):

של הרשות?

שר החוץ ש' פרס:

אני מתכוון לרשות, כן. ברור. אז אני אומר – זה לא כך שבוקר בהיר אחד קם הנשיא בוש ואמר: אני אלמד את הפלסטינים לקח בדמוקרטיה. בוש, כאשר נהיה לנשיא, לא ידע שיהיה לו אירוע ה-11 בספטמבר, והבעיה הרצינית והקשה ביותר בפני ארצות-הברית תהיה בעיית הטרור. ואין כאן פשרה, כי אף אמריקני, אף צרפתי, אף יהודי, ובסופו של דבר גם אף ערבי, לא יכול להתקיים אם יש סכנה להיכנס למטוס, או סכנה להיכנס למסעדה, לאוטובוס, או סכנה לבנות בית או סכנה לנשום אוויר ולשתות מים. תאמינו לי, אם אתם ידידים של ערפאת, תסבירו לו את זה.

תמר גוז'נסקי (חד"ש):

אפשר גם להסביר לו את הכיבוש 35 שנה? מה דעתך? לא אמרת מלה על הכיבוש.

שר החוץ ש' פרס:

אני מאוד מודה לך על ההערה, מפני שכך הייתי שוכח.

תמר גוז'נסקי (חד"ש):

אני מחכה ומחכה.

שר החוץ ש' פרס:

יוצא מן הכלל. אני באמת מודה לך מקרב לב על שהזכרת דבר שלא היה עולה על דעתי. למה צריך להילחם בכיבוש? הצענו לחסל אותו. היתה ועידה בקמפ-דייוויד. אמרו לפלסטינים: אתם רוצים מדינה פלסטינית? – בבקשה. אתם רוצים את רוב השטח בחזרה? – בבקשה. אתם רוצים מעמד בירושלים? – בבקשה. למה טרור? אני נגד כיבוש. אני חושב שהטרור הוא הוא הממשיך והמנציח את הכיבוש, מפני שאילו בישראל העדיפות היתה רק מדינית, לא היתה בעיה.

מוחמד כנעאן (המפלגה הלאומית הערבית):

הכיבוש מנציח את הטרור.

שר החוץ ש' פרס:

כן. אני מוכרח להגיד לזכות הליכוד, שהוא מסר את כל סיני למצרים; הוריד התנחלויות, ואני לא רוצה להזכיר מי עשה את זה – – –

תמר גוז'נסקי (חד"ש):

היית ראש ממשלה, למה לא עשית את זה? אתה מכהן כשר החוץ בממשלה שמרחיבה יום-יום את ההתנחלויות.

שר החוץ ש' פרס:

למה לך להתרגש? אני אענה.

תמר גוז'נסקי (חד"ש):

כי זה מעצבן אותי.

שר החוץ ש' פרס:

אני אומר לך שאת מתעצבנת ללא צדק. באמת, ללא צדק.

טלב אלסאנע (הרשימה הערבית המאוחדת):

– – –

שר החוץ ש' פרס:

אני החלפתי את יצחק רבין עליו השלום, כראש ממשלה. הייתי צריך לבצע את אוסלו ב'. החזרנו 460 כפרים לפלסטינים ששבים. אפשרנו קיום בחירות הוגנות. אפשרנו לפלסטינים הגרים בירושלים להצביע. אולי את פעם תסבירי לי, בשם הצדק האבסולוטי והאובייקטיבי שלך, מדוע היה צריך לשים פצצות בירושלים ובתל-אביב ובאשקלון?

תמר גוז'נסקי (חד"ש):

אני אמרתי שצריך לשים פצצות?

שר החוץ ש' פרס:

את שאלת, אז אני אומר לך שהפצצות האלה הביאו – – –

תמר גוז'נסקי (חד"ש):

הפצצות הן כשלא מוצאים הסדר. אתה יודע את זה.

שר החוץ ש' פרס:

אל תהיי כל הזמן חכמה. תני גם לי רגע להסביר משהו. הפצצות האלה גרמו לשינוי שלטון בישראל ולהפסקת תהליך אוסלו.

עסאם מח'ול (חד"ש):

– – –

שר החוץ ש' פרס:

אנחנו לא דנים בחלוקת פרסים, אנחנו דנים בשאלה איך חיים שכנים. אני אומר לכם, כערבים וכיהודים, אם יימשך העניין הזה של מתאבדים, אני אפילו ארחיק לכת ואסביר מדוע הרפורמה נהייתה כל כך חיונית.

רבותי, הרבה זמן חשבנו, גם אני, שהעוני מביא לטרור. היום אני חושב שהטרור מביא לעוני. הוא משבש את כל החיים. אין ארץ שיש בה טרור ואין בה מקופחים ועניים. אין ארץ אחת שיש בה טרור, למשל, שהנשים לא מקופחות בה. אף-על-פי שאת חברת כנסת כל כך נכבדה, את לא רואה את זה. הטרור משבש לא רק את חיינו, הוא גם משבש את חיי הפלסטינים בישראל. אין לנו שום עניין לראות אותם בסבלם.

עסאם מח'ול (חד"ש):

הממשלה הזאת משתפת פעולה עם הדבר.

היו"ר מ' נודלמן:

תנו לשר החוץ לומר כמה מלים.

שר החוץ ש' פרס:

תסלח לי, אני לא הפרעתי לך.

אחמד טיבי (התנועה הערבית להתחדשות):

מה אתה אומר על התמונה הזאת?

שר החוץ ש' פרס:

יש הרבה תמונות שלא הייתי רוצה לראות. לא ראיתי את זאת ולא ראיתי אחרות. בכלל, אני לא במצב של הנאה פוטוגנית ממה שקורה אצלנו. זה לא כל כך מלהיב אותי. הלוואי שזה היה אחרת.

אני אומר, תשמעו, יש היום בעולם שני דברים גלובליים – כלכלה גלובלית ואסטרטגיה גלובלית. כלומר, נשק אשר חורג מהגבולות הגיאוגרפיים של אזור או של ארץ, כמו טילים. כשיש טילים, המרחק הבליסטי קובע יותר מהמרחק הגיאוגרפי.

מה שקרה אצל שכנינו זה שהם אימצו לעצמם נשק מודרני ונשארו במשק מפגר. אני אומר שזו קטסטרופה, מפני שהנשק החדיש הזה מונע מהם לעשות את הרפורמה לטובתם. אני אומר שהרפורמה הנתבעת מהפלסטינים איננה למען ישראל. הרפורמה הנתבעת מהפלסטינים היא לפי דעתי למען הפלסטינים עצמם, למען רווחתם, עתידם, דמותם. אנחנו כאן מעוניינים כצד, מפני שכל זמן שיש ארבע או חמש קבוצות חמושות המתרוצצות בשטח וכל מה שעולה על סדר-היום הן הורסות ומקלקלות, אין לנו ברירה. איזו ברירה יש?

טלב אלסאנע (הרשימה הערבית המאוחדת):

– – –

שר החוץ ש' פרס:

אתה כנראה באת באיחור. סלח לי, חבר הכנסת אלסאנע, הלוא הצענו לגמור את הכיבוש. אהוד ברק בהיותו ראש ממשלה, יחד עם הנשיא קלינטון, הלכו לקמפ-דייוויד והציעו לגמור את הכיבוש. נאמר, שנשאר הבדל של 3%. ברק אומר שהוא הציע 97% מהשטח. על 3% צריך לרטש את הבטן של ילדים או אמהות? מה פתאום. גם על ה-3% הציעו חילופי קרקע. תשמעו, גם אתם מוכרחים להיות הגיוניים, לא יעזור שום דבר. אחרת, אתם מזיקים לעניין שבשמו אתם מעוניינים להצליח.

הרפורמה אם כן דרושה, לא לשם רפורמה. היא דרושה כדי להפסיק את הטרור, מפני שמה התברר? שערפאת לא מסוגל כנראה להשתלט על ה"חמאס" ועל "הג'יהאד", או שהוא לא מסוגל או חושב שהמחיר הוא גבוה מדי, מפני שאני יודע שיש אנשים סביב ערפאת החושבים שהדבר ניתן. אנשים שהם לויאלים לערפאת.

לכן, מה שהנשיא האמריקני עשה כאן, כפי שאמר בצדק חבר הכנסת יגאל ביבי, ואני מודה לך על אזרחות הכבוד שנתת לי בטבריה, לא אשכח את זה ואשא את זה כל הזמן בלבי ואשתדל להצדיק את האזרחות הזאת. אני מקווה שגם אתה תעשה את זה, מפני שכאשר אתה נתת לי את אזרחות הכבוד היית בצד אחר לגמרי של המפה, רק להזכיר לך. לא היית בדיוק נושא כליו של אפי איתם, עד כמה שאני זוכר. לא היתה בך המשיחיות הנלהבת הזאת. נכון או לא?

יגאל ביבי (מפד"ל):

נכון.

שר החוץ ש' פרס:

אף שחיית בטבריה. אז איך אמר ראש הממשלה? מה שרואים מכאן לא רואים משם. מה שאתה רואה היום, לא ראית אז – – –

אחמד טיבי (התנועה הערבית להתחדשות):

– – –

עזמי בשארה (בל"ד):

– – –

היו"ר מ' נודלמן:

חבר הכנסת טיבי.

שר החוץ ש' פרס:

לכן, אני רק אומר לך – –

תמר גוז'נסקי (חד"ש):

אנחנו לא מכירים אותו.

היו"ר מ' נודלמן:

חברים, שר החוץ צריך לסיים.

שר החוץ ש' פרס:

כשאני נזכר במפד"ל של משה חיים שפירא, עליו השלום, או של הרב מימון, עליו השלום, ואני רואה מה שקרה לכם, לבי מתכווץ מכאב. ויותר משלך חבל עלי, לי חבל עליך. תאמין לי, אני אומר את זה בכל הכנות ובכל הידידות, ככה שהצער הוא הדדי.

אני רוצה להגיד בקשר לתגובתי אתמול: בדרך כלל אומרים על פוליטיקאים שהם אומרים, read my lips – קרא את השפה שלי. אצלי יש פטנט חדש – read my face. כל אחד מסתכל עלי ואומר, הפנים שלך עצובים. אני רץ לראי לראות אם זה נכון, אבל זה כבר מאוחר, מפני שבינתיים כבר יצא העיתון ואי-אפשר לתקן את זה. אני זהיר בדברי.

אני חושב שהנאום של הנשיא בוש הוא נאום חשוב. הבוקר, דרך אגב, הדובר של הנשיא והסטייט-דיפרטמנט מילאו את מה שהיה חסר. מפני שהשאלה היתה, אם אומרים לפלסטינים תעשו רפורמה ותלכו לבחירות ואומרים שהבחירות בתוך חצי שנה, מה יהיה במשך חצי השנה הזאת? ואז, הסטייט-דיפרטמנט אמר, אנחנו נדבר עם האוטונומיה הפלסטינית, מפני שאי-אפשר להשאיר מצב בלי להידבר.

אני חושב שהנשיא בוש עזר לנו ועזר לפלסטינים. עזר לנו להבין אמת שאין בלתה, שבמצב שנוצר אין אלא להקים שתי מדינות – מדינה פלסטינית ומדינת ישראל, מדינה יהודית. שתי המדינות חייבות לחיות בשלום. והוא כל כך עורר התלהבות בישראל, עד שהוא גם שכנע הרבה אנשים לתמוך בפתרון הזה, וזה לא דבר קטן. אני מאוד מעריך את זה. הוא שכנע את הפלסטינים, שעם טרור ועם ניהול עניינים שלא כהלכה, כמו שבן-גוריון היה אומר, ששרים נהיים שופטים ושופטים נהיים שרים ובסוף מישהו שופט את שניהם, אי-אפשר לנהל מדינה. זה מוכרח להיות דבר נאור ומסודר. מבחינה זו אני חושב שצריך להודות לנשיא בוש על תרומה חשובה מאוד, להשריש מה שיגאל ביבי קורא, את האמת של ארץ-ישראל בארץ-ישראל. תודה.

אני מציע לדון בכנסת. מה, יש כאן סוד? יש כאן דעות שונות, תן לחברים לדבר, אין לי שום בעיות עם זה.

היו"ר מ' נודלמן:

תודה רבה לשר החוץ.

צבי הנדל (האיחוד הלאומי – ישראל ביתנו):

אז אין הצעות אחרות.

זבולון אורלב (מפד"ל):

למה אין הצעות אחרות?

מוחמד ברכה (חד"ש):

יש תקנון, מה זה?

זבולון אורלב (מפד"ל):

יש שתיים: אחת – להסיר, ואחת – להעביר לוועדה.

היו"ר מ' נודלמן:

לפי התקנון יש הצעות אחרות. חבר הכנסת זבולון אורלב, בבקשה.

זבולון אורלב (מפד"ל):

אדוני היושב-ראש, חברי חברי הכנסת, אני שואל את עצמי, מה היה קורה, אדוני שר החוץ, אם הנשיא בוש היה מעמיד את הצעתו כאן בכנסת, מי היה מצביע בעד ומי היה מצביע נגד?

שר החוץ ש' פרס:

אני הייתי מצביע בעד.

זבולון אורלב (מפד"ל):

אני בטוח.

שר החוץ ש' פרס:

– – –

זבולון אורלב (מפד"ל):

אבל אני חושב, אגב, שחבר הכנסת יגאל ביבי היה מצביע נגד, כיוון שעדיין בימין יש התנגדות להסכים למדינה פלסטינית, גם מתוך חשש – – –

מוחמד ברכה (חד"ש):

– – –

זבולון אורלב (מפד"ל):

כן, אנחנו לא משיחיים. אנחנו מדברים על עתיד נראה לעין. בעתיד הנראה לעין, יש לנו התנגדות למדינה פלסטינית, ראשית כול מטעמים אידיאולוגיים עמוקים, מפאת זכותנו על הארץ, אבל גם מטעמים מדיניים, כשעל-פי כל הניסיון שנצבר מדובר במדינת טרור. מדובר במדינה שמחנכת את ילדיה החל מגן-הילדים לדם על הידיים. ראיתם את התמונה עם הדם על הידיים בגני-הילדים.

ולכן, לגבי כל הדיבור על המדינה הפלסטינית לעם שעדיין אין לו תרבות שבזכותה הוא יכול לנהל מדינה, אני חושב שגם לנאום הזה לא היה פה רוב בכנסת.

היו"ר מ' נודלמן:

תודה רבה. חבר הכנסת צבי הנדל.

צבי הנדל (האיחוד הלאומי – ישראל ביתנו):

אני מוותר.

היו"ר מ' נודלמן:

חברת הכנסת תמר גוז'נסקי.

יוסף פריצקי (שינוי):

חבר הכנסת זבולון אורלב, איזה מזל שלא אמרת את זה ב-1948 – – –

זבולון אורלב (מפד"ל):

למה? אנחנו שלחנו מתאבדים? אנחנו חינכנו את הילדים כמו שהם מחנכים? אתה אומר דבר איום ונורא. אנחנו שלחנו מתאבדים לשוק הערבי?

יוסף פריצקי (שינוי):

– – –

תמר גוז'נסקי (חד"ש):

אדוני שר החוץ, אני קראתי לך קריאת ביניים לא כדי לקנטר. אני בדרך כלל מקשיבה קשב רב לדבריך ומנסה להבין את עמדותיך, אבל לא כאשר אתה נושא נאום שלם נגד הטרור, כשאין לך פה ויכוח עם אף אחד על כך שהטרור הוא מזיק. כל אחד עם הסבריו לא מתווכח על זה. אין ויכוח על כך שהטרור מחבל בתהליך השלום, גם על זה אין ויכוח.

אבל, כשאתה לא מוצא לנכון במהלך כל התשובה לדבר על הכיבוש שנמשך 35 שנה ועל ההתנחלויות שהממשלה שלך, שאתה מכהן בה, מרחיבה ומרחיבה, על הרס כל התשתית האזרחית הפלסטינית, על הרס כל מוסדות השלטון הפלסטיניים, על המצוקה הבלתי-נסבלת של העם הפלסטיני שחוזרת אלינו בצורת טרור, אתה לא מוצא לנכון לומר על כל זה שום דבר – בכך, אדוני שר החוץ, לדעתי אתה פשוט משרת, לדאבוני הרב, את המדיניות ההרסנית של ראש הממשלה, ומן הראוי היה לכבודך ולכבוד עברך, שתקום ותעזוב את הממשלה הזאת.

היו"ר מ' נודלמן:

תודה רבה. חבר הכנסת טלב אלסאנע, ואחריו – חבר הכנסת נסים זאב אחרון.

טלב אלסאנע (הרשימה הערבית המאוחדת):

כבוד היושב-ראש, חברי הכנסת, כבוד שר החוץ, אילו נשיא ארצות-הברית, לאחר המלחמה עם וייטנם היה אומר שהוא לא ינהל משא-ומתן עם וייטנם עד שיתחלף השלטון ועד שייערכו בחירות דמוקרטיות ויהיה שגשוג כלכלי ושקיפות, האם הם היו מגיעים אז להסכם שלום ולהפסקת המלחמה?

מעולם לא היה דבר כזה. מדינה שנמצאת במלחמה עם עם שנאבק למען שחרורו, מעולם לא הציבה תנאים כאלה. זה לא תנאי, זה פשוט מאוד דרך מילוט ממשא-ומתן שיביא לסיום הכיבוש.

חבל שאתה נרתם למשימה הזאת של רפורמות. זו סוגיה פלסטינית. כל הפלסטינים בעד רפורמות, אבל לא משיקולים ישראליים, ולכן השיקול הישראלי צריך להיות סיום הכיבוש. זה הדבר האיום והנורא.

בינתיים מי שמרוויח מהפיגועים, שכולנו מגנים אותם, זו מפלגה אחת בכנסת שהגיעה לשלטון בזכות הפיגועים האלה.

היו"ר מ' נודלמן:

תודה רבה. חבר הכנסת נסים זאב.

נסים זאב (ש"ס):

אדוני היושב-ראש, כבוד השר, אני מניח שבוש, למעשה, רצה להכריז הכרזה לגמרי שונה, אבל השבוע האחרון הכריע את הכף, אחרי שהוא ראה באילו ברברים מדובר, אחרי שהוא ראה באילו פרחחים, פראי אדם וחיות טרף במדבר מדובר. אז הוא הגיע למסקנה, שאין מדובר פה במדינה פלסטינית, אלא בארגון טרוריסטי, בארגון טרור, אוכל אדם, חיות המדבר.

ולכן, כל כך חשוב לי שבוש הגיע למסקנה – – –

מוחמד כנעאן (המפלגה הלאומית הערבית):

– – –

נסים זאב (ש"ס):

אני פשוט לא מבין את חברי בכנסת.

מוחמד כנעאן (המפלגה הלאומית הערבית):

– – –

נסים זאב (ש"ס):

החירשים שמעו והעיוורים הביטו לראות, עד מתי אתם תישארו עיוורים וחירשים? תסתכלו, אפילו בוש השכיל להבין עם מי יש לנו עסק.

יוסף פריצקי (שינוי):

אפילו בוש.

מוחמד ברכה (חד"ש):

– – –

עסאם מח'ול (חד"ש):

זה טוב, אפילו בוש.

היו"ר מ' נודלמן:

תודה. חברי הכנסת, השר מציע דיון במליאה, האם כולם מסכימים לכך שהדיון יתקיים במליאה?

מוחמד כנעאן (המפלגה הלאומית הערבית):

כן.

היו"ר מ' נודלמן:

ההצבעה מתחילה.

### הצבעה מס' 34

### בעד ההצעה לכלול את הנושא בסדר-היום – 16

### נגד – אין

### נמנעים – אין

### ההצעה לכלול את הנושא בסדר-היום של הכנסת נתקבלה.

היו"ר מ' נודלמן:

16 חברי כנסת בעד, אין נמנעים ואין מתנגדים, ולכן הנושא יידון במליאה.

# הצעה לסדר-היום

# הסכם אוסלו "מת" – מהי האלטרנטיבה?

היו"ר מ' נודלמן:

חברי הכנסת, אנחנו עוברים לנושא הבא, הצעה רגילה: הסכם אוסלו "מת" – מהי האלטרנטיבה? הצעה לסדר-היום מס' 6713, מאת חבר הכנסת צבי הנדל.

צבי הנדל (האיחוד הלאומי – ישראל ביתנו):

אדוני היושב בראש, מכובדי שר החוץ, חברי חברי הכנסת, אדוני שר החוץ, ההצעה לסדר-היום שהגשתי היום היא בעצם מענה על שאלתך החוזרת ונשנית כמעט בכל הזדמנות, מה האלטרנטיבה? מה אתם מציעים? האם יש דרך אחרת?

הזכרת קודם לכן את בן-גוריון, זיכרונו לברכה, ואת בגין, זיכרונו לברכה. בעצם, אני מציע את דרכם. בן-גוריון ידע – עוד יישוב, עוד בניין, עוד עשייה. הוא היה פרגמטי. יש המון זכויות למפלגה הזאת שאתה חבר בה, שהוא היה ראש הממשלה מטעמה. הוא הוביל מהלך של הקמת מדינה ריבונית בארץ-ישראל.

מוחמד כנעאן (המפלגה הלאומית הערבית):

– – –

צבי הנדל (האיחוד הלאומי – ישראל ביתנו):

אם אתה אחר כך תרצה, תסיר את ההצעה, אבל תן לי לדבר.

מוחמד כנעאן (המפלגה הלאומית הערבית):

לא, אני רוצה להישאר כאן כדי לשמוע אותך.

צבי הנדל (האיחוד הלאומי – ישראל ביתנו):

אין כמוך. הוא עשה, ברוך השם, יחד עם כל ממשלות ישראל לדורותיהן, במהלך למעלה מ-50 שנה מפעל אדיר – אני לא מכיר הרבה מדינות שבקצב כזה הגיעו לעשייה כזאת. ברוב העשייה הזאת, או ברוב חלקי העשייה הזאת בתפקידים שונים, גם אתה היית שותף.

כשהגיע בגין, זיכרונו לברכה, לשלטון והחליט לעשות הסכם, שאני בוודאי לא תמכתי בו, סוד גלוי הוא, הוא אמר: אני הולך לעשות את המהלך הזה – שבעיני היה שגוי – כי סיני היא לא ארץ-ישראל, ואני עושה את זה על מנת לשמר את יהודה, שומרון וחבל-עזה, את מרחבי יש"ע.

והוא לא התבייש בדבר הבסיסי היסודי, שאנחנו חייבים להזכיר אותו, שארץ-ישראל שייכת לעם ישראל, לא לשום עם אחר. אין לעם ישראל שום ארץ אחרת, אין לה גם תביעות על ארץ אחרת. גם לעם הערבי וגם למוסלמים יש המון מדינות אחרות.

מוחמד כנעאן (המפלגה הלאומית הערבית):

לפלסטינים אין אף מדינה.

צבי הנדל (האיחוד הלאומי – ישראל ביתנו):

לפלסטינים מעולם לא היתה פה מדינה, והם מעולם לא דרשו מדינה.

מיכאל קליינר (חרות – התנועה הלאומית):

למה לא הקימו להם מדינה עד 1967? למה זה לא קרה כשמצרים וירדן שלטו עליהם?

צבי הנדל (האיחוד הלאומי – ישראל ביתנו):

הפלסטינים מעולם לא ביקשו, גם לא העריכו את עצמם כעם, עד שאנחנו הכרזנו שיש עם פלסטיני. הפלסטינים היו שבט בתוך האומה הערבית הגדולה, ובסופו של דבר, הגענו לאוסלו, ואני מדלג על כל העשייה הגדולה ומגיע לעצם העניין.

כשהגענו להסדר הזה, שגם לו התנגדתי יחד עם חברי – ורבים מהם – אמרתם: אנחנו עושים ניסיון, ניסיון אדיר, מהלך גדול. היו חילוקי דעות גם בשמאל לגבי המהלך הזה, אבל הלכתם על המהלך. ואמרתם – אני מעריך אותך; הלוואי שהערבים היו רואים כמו שאתה ראית, שאפשר להגיע למזרח תיכון חדש. אתה רק חשבת שגם לערפאת ולחבר מרעיו יש חשיבה אירופית – והיה ונצליח להקים פה כלכלה חזקה והם ייהנו ממנה, האוכלוסייה שלהם תיהנה מכך, אז בוודאי יהיה להם רצון גדול לשתף פעולה, וכך, אבן על אבן, נבנה מזרח תיכון חדש.

אנחנו הערכנו שאצלם האידיאולוגיה של השמדתנו – של מדינת ישראל בכלל ושל העם היהודי – היצר הרע הזה, הוא הרבה הרבה יותר חזק מהרצון הדמוקרטי שכאילו אנחנו חשבנו לשתול במוחותיהם, של לדאוג לאזרחיהם. אצלם אין דבר כזה. יתירה מזאת, אמרתי בנאומי פה לפני שעתיים בהקשר אחר, שלעם היהודי – וערפאת עלה על זה – יש קטע מאוד רגיש, ועליו הוא מנגן בברוטליות ובגסות – חיי אדם. הוא בהקפדה, לא מתוך טעות או "פספוס" היסטורי, אלא מתוך ראייה והכרת העם היהודי, שולח מחבלים לרצוח יהודים. הוא יודע שזה עקב אכילס שלנו.

ואז באים כל האנשים שהגו את אוסלו, סופקים כפיים בשקט, בחשכה, בחדרים סגורים, על הכישלון העצום במהלך הזה ואומרים: בואו נעשה פטנטים אחרים, אבל שהמטרה תהיה אותה מטרה. שבסופו של דבר נצא מחבלי המולדת האלה. אומר ערפאת לעצמו: ריבונו של עולם, אני מצליח. אמשיך עוד קמעה, עוד צעד, עוד צעד, לאט לאט, ארצח בהם – אצליח ואקבל מדינה.

טעות גדולה עשה ראש הממשלה שלנו ונתן להם בעצם הכרזת מדינה פלסטינית עם תנאים מופרכים: שלמדינה הזאת לא יהיה צבא ולא יהיה משרד חוץ ולא יהיה מטבע. איפה נשמע דבר כזה, שמקימים מדינה על-תנאי, ואומרים למדינה הזאת, יהיו לכם טנקים או לא יהיו לכם טנקים. מי ישאל אותך אם יהיו להם טנקים או לא יהיו להם טנקים? מהרגע שיש לו מדינה, הוא יחליט לעצמו מה הוא מחזיק, איך הוא מחזיק ומה הוא עושה.

והיום – כבר ניסינו והצלחנו לדעת, סוף-סוף. ואני אומר לכם מתוך ידיעה מוחלטת, שאילו יצחק רבין, זיכרונו לברכה, היה היום בחיים, הוא היה עוצר את התהליך הזה עם הרבה פחות ויכוחים בציבור. כי לו היה מותר לעצור את התהליך הזה. כי הוא, כשהוא אמר, שאם תיירה הירייה הראשונה ואם תהיה מלחמה אנחנו נחזור לשטחים – הוא באמת התכוון. אנחנו נעשה פעימות – הוא קרא לזה בשביל לייפות את העניין של הנסיגה – על מנת שיהיו שלבים של ביקורת, שיעבור זמן ונראה אם הצלחנו או לא, ואם לא – נחזור.

רק הבוקר קראתי פה את דברי א"ב יהושע, שבוודאי לא חשוד בהיותו חלק מ"גוש אמונים", ששאל אותו העיתונאי אבי רז מהעיתון "זמן תל-אביב" מה נעשה אם הפלסטינים ימשיכו את הטרור. ומה הוא ענה? – "אני אומר בפירוש, אם אין להם יכולת, לאחר שניתנה להם עצמאות, לחיות בשכנות טובה, אז שילכו מפה". אני לא אמשיך. הוא דיבר על לגרש אותם. זאת אומרת, היתה אמונה עמוקה בשמאל, שהנה אנחנו עושים צעד וזה יצליח.

היום כבר ברור, העניין הזה נכשל כישלון טוטלי. עכשיו, אני מציע שלושה שלבים, ואי-אפשר לדלג עליהם. ככל שנקדים לבצע את השלבים האלה כך ייטב לכולנו, ואני מסכים עם שר החוץ – כך ייטב גם לערביי יש"ע, שסובלים סבל עצום, ואני לא אומר את זה מן השפה ולחוץ. היום הם יודעים שהם סובלים סבל עצום – לא בגללי, לא בגלל קליינר ואפילו לא בגלל שמעון פרס, שר החוץ. הם סובלים בגלל המנהיגות שלהם, הם רעבים ללחם. יש עליהם קלגסים, הכול מושחת מאוד, לוקחים שוחד, גוזלים אדמות. אני לא רוצה להיכנס לכל הפרטים האלה, כי כשזה בא מפי זה לא נשמע אמין. תלכו, תבדקו, תשאלו אותם. קצה נפשם בעניין הזה.

יש שלושה שלבים שצריך לעשות. השלב הראשון וההכרחי – ואי-אפשר לדלג עליו, ומי שחושב שאפשר לדלג עליו זורה, פעם נוספת, אשליות וחול בעיניים. צריך להיכנס עם כל הכוח הצבאי האפשרי ולחסל את הטרור עד תא השטח האחרון בקצה גבול רפיח. להחזיר את השליטה הביטחונית המלאה בכל יש"ע לידי ישראל. לפרק את הרשות הפלסטינית, להעיף מפה את ערפאת. את זה כבר גם בוש אמר. גם כשהוא רואה חזון אחר משלי והוא חושב שבסוף תהיה מדינה פלסטינית – שבעזרת השם לא תהיה, כי זו סכנה קיומית למדינת ישראל – גם הוא מבין שבשלב הראשון חייבים לחסל את הטרור, לפרק את הרשות הזאת שבנינו אנחנו במו-ידינו, לסלק את ערפאת שמארגן את הטרור.

לא רק שהוא מארגן את הטרור ביש"ע, הוא מפעיל את כלי התקשורת שלו, את הרדיו והטלוויזיה, והוא משניא את עם ישראל ואת מדינת ישראל על ירדן, על הירדנים ועל המצרים, עד כדי כך שהאוכלוסייה שם כבר מתחילה לסכן את הממלכה כי היא לא מסכימה להמשיך להיות בשלום אתנו. זה גורם נזק מזרח-תיכוני שלם, זה שאנחנו נותנים לערפאת עם חבר מרעיו להמשיך ולשלוט. אז זה שלב ראשון, מחויב המציאות.

העולם כבר מכיר בזה. בוש נאם. הפחדתם אותנו: אוי, בוש יראה לנו, הוא ילחץ אותנו ויגיד לנו. הנה, גם הפחדתם אותנו שאי-אפשר להיכנס לשטחי A, זה אסון גדול. ראינו.

היו"ר מ' נודלמן:

– – –

צבי הנדל (האיחוד הלאומי – ישראל ביתנו):

יש לי עשר דקות.

היו"ר מ' נודלמן:

כן. זה עשר דקות.

צבי הנדל (האיחוד הלאומי – ישראל ביתנו):

לא, אני רוצה להגיד לך, כל אחד עם שלוש דקות דיבר יותר.

נסים זאב (ש"ס):

השעון שלו עומד.

צבי הנדל (האיחוד הלאומי – ישראל ביתנו):

יש לי פה שעון ואני רואה: יש לי פה שבע דקות. אני אקצר.

אז זה השלב הראשון ואי-אפשר לדלג עליו. בשלב השני – והוא ייקח זמן – נצטרך להתחיל לשקם את יחסי האמון בינינו לבין ערביי יש"ע. נתחיל להחזיר להם את התקווה, את הכלכלה, את מקומות העבודה. זה ייקח זמן; לא יום, לא יומיים. אתם, עם ערביי יש"ע – לא עם ייבוא של רוצחים מתוניס – אתם נשב ליד שולחן המשא-ומתן ולאט לאט נבנה אתם את השלב השני, לפני השלב הסופי. בשלב השני ניתן להם ניהול עצמי. נחלק את הניהול העצמי הזה לשלושה מחוזות – אבל אם מישהו יחשוב שטופוגרפית טוב יותר לארבעה מחוזות, לא אריב אתו – וכל מחוז ינהל את ענייניו. אין לי עניין לשלוט על עם אחר. אפשר לעשות את זה ולתת להם בכבוד שליטה עצמית על חייהם. לא רק בתחומים מוניציפליים, אלא מוניציפלי-מורחב. אבל עדיין הביטחון חייב להיות – בכל השטח – בידינו. אי-אפשר את הביטחון להעביר למישהו אחר. אתה יכול לתת גם למישהו אוטונומיה באזורים מסוימים, מינהל עצמי, כשאתה יודע – ולא מתבייש לומר – שהשטח הוא שלך, שהארץ היא שלך. בבית שלך אתה יכול להקנות זכויות למישהו אחר, אבל אם אתה צועק שזה כיבוש וזאת לא הארץ שלך, אז מה לך בכלל לחלק סמכויות בכל שלב שהוא?

השלב האחרון הוא הסדר הקבע. בהסדר הקבע צריך לפתור את הבעיה הגדולה והמרכזית היחידה, שהערבים במשך למעלה מ-50 שנה מנציחים אותה בדבקות ובאדיקות, על מנת שהבעיה תעמוד לפתחנו ויוכלו להסית את כל העולם נגדנו, וזו בעיית הפליטים.

בכל העולם הערבי מפוזרים ערבים שטוענים שגרו פעם בארץ-ישראל, והם טוענים לזכות השיבה. הם טוענים גם כשהם גרים בעזה, אדוני שר החוץ, בח'ן-יונס או במחנות הפליטים. הם לא טוענים שח'ן-יונס זה הבית שלהם. לא, הם לא טוענים שזה הבית שלהם. הם טוענים שהבית שלהם הוא ביפו וברמלה, והם רוצים לחזור לשם.

שר החוץ ש' פרס:

מה קורה כאן?

צבי הנדל (האיחוד הלאומי – ישראל ביתנו):

אני כבר מסיים, אדוני שר החוץ.

הם רוצים לחזור לשם, ולשם לא יחזרו, כי על זה יש קונסנסוס. ובכל זאת הם במחנות פליטים, אז צריך לפתור את הבעיה ואז נצטרך לשבת.

באותו יום שבו יבין העולם הערבי שסביבנו ששלום טוב גם להם, וזה לא רק אינטרס ישראלי, ולא צריך לקבל תמורה לשלום אלא השלום הוא התמורה לכל האזרחים, אז נשב עם כולם ליד השולחן ונראה איך לפתור את בעיית הפליטים. אלה שבירדן יקבלו אזרחות ירדנית, יהפכו אזרחי קבע, כי יהיה אינטרס לירדן שיהיה שלום בינינו. נעזור בפיתוח האזור, אולי נקים כמה יישובים גדולים בסיני, בידע ישראלי ובכסף עולמי, לשקם את אלה שצפופים בעזה במחנות פליטים, כי הם טוענים שזה לא ביתם. נבנה להם אחת ולתמיד בית. זה תהליך ארוך טווח.

אין עכשוויזם, אין שלום עכשיו, אין משיח עכשיו, יש תהליכים. ואל תנסו לקצר. אולי זה לא ייגמר בדור הזה, ייקח עוד דור, עוד שניים. מי שינסה לקצר את הדרך, סופו שימיט אסון על מדינת ישראל. תודו באמת, תלכו בדרך הנכונה, וזה הפתרון היחיד. לא תקום מדינה פלסטינית בין הים לירדן, אין סיכוי כזה, כי היא תהיה מדינה שתרצה לחסל אותנו.

אדוני שר החוץ, משום כבודך וחוסר הזמן שלך, אני מסיים. תודה.

היו"ר מ' נודלמן:

שר החוץ, בבקשה.

שר החוץ ש' פרס:

אני מודה לחבר הכנסת צבי הנדל על ההערצה הרטרואקטיבית שהוא גילה כלפי דוד בן-גוריון. קצת מאוחר, אבל יותר טוב כך.

צבי הנדל (האיחוד הלאומי – ישראל ביתנו):

כל חיי אהבתי אותו.

שר החוץ ש' פרס:

אם אהבת אותו, דוד בן-גוריון, ערב הקמת המדינה, ב-1947, היה בעד חלוקת הארץ. אל תטשטש את זה.

צבי הנדל (האיחוד הלאומי – ישראל ביתנו):

מאה אחוז.

שר החוץ ש' פרס:

והוא אמר שעדיף מדינה יהודית על חלק מארץ-ישראל מאשר כל ארץ-ישראל בלי מדינה יהודית. זו אותה דילמה היום.

צבי הנדל (האיחוד הלאומי – ישראל ביתנו):

ואחרי ששת הימים?

שר החוץ ש' פרס:

אני לא הפרעתי לך.

אותה דילמה. קח את כל ארץ-ישראל, היא לא תהיה יהודית, זה הכול.

בן-גוריון מעולם לא רצה להישאר יום אחד בעזה. כידוע, הוא גם ציווה לסגת מעזה. הוא חשב שזו שטות לכבוש את עזה.

מיכאל קליינר (חרות – התנועה הלאומית):

אגב, זה לא נכון. ב-1956, כשהוא הכריז על מלכות ישראל השלישית, הוא כלל את עזה. הוא אמר לשעה אחת, אבל זה היה לשבעה ימים.

שר החוץ ש' פרס:

השעה כבר חלפה.

בן-גוריון היה איש אמיתי ומציאותי. חבר הכנסת צבי הנדל, אם אתה מדבר ברצינות, כשנכנסנו לעזה ב-1967 מספר התושבים שם היה 300,000. היום מספרם מיליון ו-200,000. מה שלא השתנה זה השטח. בתוך 12 שנים יהיו שם 2 מיליונים ו-400,000.

צבי הנדל (האיחוד הלאומי – ישראל ביתנו):

ואם נברח זה ייפתר?

שר החוץ ש' פרס:

אם ההתנחלויות תברחנה, אז נשחרר הרבה יחידות של צה"ל. אל תפריע לי, אני אגיד לך בדיוק כל דבר.

צבי הנדל (האיחוד הלאומי – ישראל ביתנו):

אל תזרה חול בעיניים, תן תשובות אמיתיות.

שר החוץ ש' פרס:

גודלה של עזה הוא 360 קילומטרים רבועים. מזה אנחנו נטלנו 50-40 קילומטרים רבועים כדי להחזיק שם 5,000 מתנחלים. 310 קילומטרים רבועים השארנו עם מיליון ו-200,000 ערבים, צפופים, ללא יכולת קיום.

צבי הנדל (האיחוד הלאומי – ישראל ביתנו):

פחות צפוף מגוש-דן, הרבה פחות צפוף.

שר החוץ ש' פרס:

אז תעבור לגוש-דן, יש לך יותר מקום. מה אתה רוצה ממני?

צבי הנדל (האיחוד הלאומי – ישראל ביתנו):

לי טוב שם.

שר החוץ ש' פרס:

אסור לזוז דרומה, מפני שזה מתחבר עם מצרים. אסור לזוז צפונה, מפני שזה מסכן את ישראל. אסור לזוז מזרחה, מפני שאין דבר מחבר. ללא עבודה, ללא פרנסה, בצפיפות אימים, בעוני, בשנאה. תגיד לי, מה 5,000 המתנחלים – – –

צבי הנדל (האיחוד הלאומי – ישראל ביתנו):

לפני אוסלו זה לא היה כך. היתה להם פרנסה, הם חיו כמו בני-אדם.

שר החוץ ש' פרס:

אז היו 300,000, ולא היו כל כך הרבה התנחלויות.

צבי הנדל (האיחוד הלאומי – ישראל ביתנו):

800,000 בזמן אוסלו.

שר החוץ ש' פרס:

באוסלו לא היו 800,000, אבל לא חשוב עכשיו. כשנכנסנו היו 300,000, ובעזרת השם, בעוד 12 שנים – כל 12 שנים היישוב שם מכפיל את עצמו – יהיו 2 מיליונים ו-400,000. מה יהיה שם, מחנה ריכוז?

צבי הנדל (האיחוד הלאומי – ישראל ביתנו):

אבל מה יקרה אם נברח משם?

שר החוץ ש' פרס:

קודם כול, אני לא מציע לך לברוח, אני מציע לך לצאת משם. אני לא מציע שתברח.

צבי הנדל (האיחוד הלאומי – ישראל ביתנו):

ואז זה ייפתר?

שר החוץ ש' פרס:

כן. בעזה יהיה מצב יותר קל. על נצרים, שזה יישוב קטן, יש פלוגה, עוד מעט נצטרך גדוד, ואחר כך נצטרך חטיבה. בשביל מה? מה זה נותן לנו?

צבי הנדל (האיחוד הלאומי – ישראל ביתנו):

בשביל לשמור על תל-אביב. כל הקצינים אמרו, שלולא היתה נצרים לפני אוסלו, היה צריך להמציא אותה.

שר החוץ ש' פרס:

אתה לא מגן על תל-אביב. אתה יכול לתת לי לדבר בלי הפסקה? אם לא, אני מפסיק את דברי, אני לא מסכים. אתה לא יכול להפסיק אותי בכל משפט, עם כל הכבוד לך. אני לא הפסקתי אותך בשום משפט.

צבי הנדל (האיחוד הלאומי – ישראל ביתנו):

דבר ברצינות.

שר החוץ ש' פרס:

זה לא מועיל שום דבר. תל-אביב תהיה יותר בטוחה אם עזה תהיה יותר שקטה.

צבי הנדל (האיחוד הלאומי – ישראל ביתנו):

עוד איזה חלום.

שר החוץ ש' פרס:

אני רוצה לומר לך עוד דבר, וכאן אני מערער על שני דברים. אתם לא יכולים לתאר את כל העם הערבי כדבר שאי-אפשר לחיות אתו. אותם פלסטינים שחיים ביהודה ובשומרון חיים גם בירדן. עם ירדן יש לנו יחסים סבירים, ואני שואל את עצמי כל הזמן, מדוע בין אילת לבין עקבה אין חילופי אש. מדוע כל הערבה פתוחה, בלי התנחלויות? האם הערבים שונים? האם הפלסטינים שונים? אולי היחסים שונים? באוסלו ניסינו להקים יחסים שונים.

מיכאל קליינר (חרות – התנועה הלאומית):

סליחה, בירדן יש משטר שיודע להחזיק אותם, בניגוד לנו.

שר החוץ ש' פרס:

אז צריך להחליף את המשטר, בסדר. הרי זאת הרפורמה.

היתה ממשלת ליכוד, והם לא ביטלו את הסכמי אוסלו. מדוע הם לא ביטלו? מדוע? מי מפריע להם עכשיו? כל הזמן טוענים ובוכים. אוסלו הביא להורדת הטרור, אוסלו הביא פריחה כלכלית חסרת תקדים לישראל.

צבי הנדל (האיחוד הלאומי – ישראל ביתנו):

העולים החדשים עשו את זה. העולים החדשים הביאו את הפריחה הכלכלית.

שר החוץ ש' פרס:

אדוני היושב-ראש, יש נימוסים אלמנטריים. גם אם אתה כזה או אחר, שב בשקט ותקשיב, כמו שאני עשיתי לגביך. ואל תספר לי סיפורים על עולים. אוסלו הביא לפריחה אדירה, באוסלו התחיל לקום מזרח תיכון חדש. הוועידה הכלכלית בקזבלנקה היתה דבר חסר תקדים בתולדות המזרח התיכון. כ-3,000 מנהיגים, כלכליים ופוליטיים, יהודים וערבים מכל העולם, התאספו פעם ראשונה וניסו להידבר. הדבר הזה חזר ונשנה עוד שלוש פעמים – פעם אחת בקהיר, פעם אחת ברבת-עמון ופעם אחת בדוחא, עד שהפסיקו את תהליך אוסלו. לכן אני מאמין, שכמו שאנחנו חיים בשלום עם הירדנים – מותר לי, אני פושע גדול, כך אני חושב – אפשר גם לחיות עם הפלסטינים. מה שצריך זה להחליף את היחסים, מה שצריך זה להחליף את השלטון. אתה לא יכול להחליף אנשים.

ככל שהעוני והצפיפות ילכו ויגדלו, זה ילך ויחמיר. אנחנו לא יכולים לעשות מכל מדינת ישראל מדינת צבא. גם היום אנחנו כבר במתח לא קטן על כל התנחלות, על כל דבר. ודרך אגב, רוב הפועלים בהתנחלויות האלה הם לא יהודים, הם תאילנדים. צריך לתת סובסידיות, למה? בשביל מה? מה אתה מספר לנו סיפורים? מה אתה מעליל?

צבי הנדל (האיחוד הלאומי – ישראל ביתנו):

עד אוסלו לא היו תאילנדים.

שר החוץ ש' פרס:

מה שעשינו היתה אמת היסטורית של העם היהודי – –

צבי הנדל (האיחוד הלאומי – ישראל ביתנו):

שקר.

שר החוץ ש' פרס:

– – ואני גאה בזה כתלמיד של בן-גוריון, כאדם שחושב ברצינות ואומר אמת, לא מסתיר דבר. ובאה ממשלה אחרת והפסיקה את אוסלו והביאה לפי דעתי קטסטרופה.

כל הסיפורים שאוסלו הביא רובים – אוסלו לא הביא רובים. מה שקרה לאחרונה זה המתאבדים, לא הרובים. בעניין המתאבדים הבעיה היא לא של הדק, אלא של מוטיבציה. הצפיפות הזאת שיש בעזה והעוני הזה שיש בעזה דוחפים הרבה מאוד אנשים לשנאה.

צבי הנדל (האיחוד הלאומי – ישראל ביתנו):

אם נצא לא יהיה צפוף? זה לא יתפוצץ עלינו? תסביר לי את זה, למה אתה בורח מזה?

שר החוץ ש' פרס:

אם נצא לא נצטרך להגן על כל התנחלות שם. נצא, יהיה יישוב קומפקטי ערבי.

צבי הנדל (האיחוד הלאומי – ישראל ביתנו):

אם נצא יהיה קומפקטי.

שר החוץ ש' פרס:

אין צורך בהתנחלויות, אין צורך. הן לא מוסיפות שום דבר, הן גורעות הרבה מאוד. ואין לנו פתרון לעזה, לא כלכלי, לא ביטחוני ולא פוליטי. אתם שייכים למפלגה שהאידיאולוגיה שלה היום היא להגן על התנחלויות. בוא נגיד את האמת. מה זה המפד"ל? כל האידיאולוגיה היא להגן קצת על עזה ולהגן קצת על יהודה ושומרון. זהו זה. זה מה שנשאר.

צבי הנדל (האיחוד הלאומי – ישראל ביתנו):

אני מבין שלגבי יהודה ושומרון אתה מסכים.

שר החוץ ש' פרס:

אני מבקש שלא תפסיק אותי. מותר לי? יש דרך ארץ. למה כל משפט אתה מפסיק אותי? יש לך מונופול על האמת? יש לך מונופול על החוכמה? שמעתי את הדברים שלך.

צבי הנדל (האיחוד הלאומי – ישראל ביתנו):

אני רוצה להבין, אני רוצה לשמוע את האמת.

שר החוץ ש' פרס:

אם אתה רוצה לשמוע אמת, תקשיב ואל תפריע. אז תשמע אמת.

המושג אוטונומיה, שאתה מדבר עליו, לא מקובל עלי יותר. אני התאכזבתי מהאוטונומיה, מפני שחשבתי שאוטונומיה זה כמעט עצמאות. אני אומר לך שאוטונומיה זה פחות מאוטונומיה. זה עושה אותנו, אם אנחנו רוצים או לא רוצים, שליטים על עם אחר, שליטים בלי אחריות. לפחות כשהיה ממשל צבאי היינו אחראים לגורל התושבים. היום, כשיש אוטונומיה, אנחנו יכולים לסגור את השטחים, אנחנו יכולים להיכנס לכל מקום, מה שאנחנו לא חייבים זה לדאוג לתושבים. לא לזה התכוונו, ואל תציע עוד הפעם מינהל עצמי, זו מלה ריקה מתוכן. במצב שיש, אין בזה שום פתרון. צריך לעשות פתרון היסטורי, אמיץ ונכון.

מיכאל קליינר (חרות – התנועה הלאומית):

אני לא מבין. נכנסנו סתם כך? נכנסנו כשהם התחילו בטרור. קיימנו הסכמים, שילמנו כספים.

שר החוץ ש' פרס:

טרור היה גם קודם. טרור אף פעם לא פסק בעזה, והפילו מטוסים ועשו טבח – –

טלב אלסאנע (הרשימה הערבית המאוחדת):

– – –

שר החוץ ש' פרס:

אפשר לבקש שלא תפריע לי?

– – באוטובוסים, ירו בחלונות והרגו סטודנטים והרגו ארכיאולוגים והרגו ילדים במעלות. מה לא עשו? דברים נוראיים. אז אל תספר לי סיפורים, גם לי יש זיכרון טוב.

על כן, אדוני היושב-ראש, אני מאוד שמח לציין, שבפועל יש כאלה שמנסים להשתמש באוסלו כדי להשמיץ אותנו, אבל אף אחד לא מציע לבטל את אוסלו, ועל כך תבורכו.

היו"ר מ' נודלמן:

תודה. אדוני השר, אתה מציע דיון במליאה או להסתפק בדברים?

שר החוץ ש' פרס:

אם אני אגיד דיון, יבקשו שוב לדבר, ואני צריך ללכת.

היו"ר מ' נודלמן:

להסתפק. יש הצעות אחרות.

צבי הנדל (האיחוד הלאומי – ישראל ביתנו):

אני מבקש להעביר את ההצעה לוועדת החוץ והביטחון.

היו"ר מ' נודלמן:

אחר כך. יש הצעות אחרות לחברי כנסת.

שר התקשורת ר' ריבלין:

לא, שר החוץ ביקש להעביר את הנושא לוועדה.

היו"ר מ' נודלמן:

בבקשה, חבר הכנסת קליינר.

מיכאל קליינר (חרות – התנועה הלאומית):

חבל ששר החוץ יצא. הוא כנראה ידע שיעמתו אותו כאן, לא עם דברי בן-גוריון, אלא עם דבריו. כשהוא עצמו אמר שהוא בעד פשרה פונקציונלית, כי שליטה של עם זר ביהודה ושומרון תסכן את עצם הקיום של מדינת ישראל, הוא ידע אז, כשעוד לא היה אש"ף ולא היה טרור ולא היה כאן ערפאת, הוא ידע איזה אסון שלטון פלסטיני ביהודה ושומרון יכול להמיט עלינו.

כשהוא הלך לאוסלו, הוא ידע. וכשאוסלו המיט עלינו את האסון שהמיט עלינו, הוא צריך לתת דין-וחשבון, במקרה הקל, על טעות נוראה שהמיט עלינו האסון ומאות קורבנות, ובמקרה הגרוע, כשהוא בא ואמר לעם ישראל למה אוסלו יוביל, הוא אמר דברים שהוא לא האמין בהם, הוא וחבריו.

אדוני השר ריבלין, הכדורגל כבר נגמר, אתה יכול לשבת בשקט.

שר התקשורת ר' ריבלין:

יש פרוצדורה.

מיכאל קליינר (חרות – התנועה הלאומית):

היו דקות כאלה וכאלה, וכשאתה ניהלת ישיבות היית מאוד נדיב בדקות.

שר התקשורת ר' ריבלין:

אין ספק.

מיכאל קליינר (חרות – התנועה הלאומית):

אני אסיים. אני לא אאריך. אני בדעה שבמקרה הזה זה היה יותר מטעות, כי אדון פרס אמר לעם שאוסלו לא מוליך למדינה פלסטינית, כי הוא ידע שאם הוא היה אומר לעם שאוסלו מוביל למדינה פלסטינית, העם לא היה מעביר את אוסלו, ולכן, הוליכו שולל את העם. אם הוא היה אומר את האמת, לא היה אוסלו, וערפאת ו-40,000 הטרוריסטים שלו היו עדיין נמקים בתוניס.

היו"ר מ' נודלמן:

תודה. חבר הכנסת מוחמד כנעאן.

שר התקשורת ר' ריבלין:

אין לך יותר. השר הציע ועדה.

היו"ר מ' נודלמן:

השר מציע ועדה.

צבי הנדל (האיחוד הלאומי – ישראל ביתנו):

אני מסכים. ועדת החוץ והביטחון.

מוחמד כנעאן (המפלגה הלאומית הערבית):

ועדת הפנים.

מיכאל נודלמן (האיחוד הלאומי – ישראל ביתנו):

הצבעה. מי בעד? מי נגד?

מיכאל קליינר (חרות – התנועה הלאומית):

הוועדה לביקורת המדינה, שיקימו ועדת חקירה לחקור את אוסלו.

### הצבעה מס' 35

### בעד ההצעה להעביר את הנושא לוועדה – 9

### נגד – 1

### נמנעים – אין

### ההצעה להעביר את הנושא לוועדת החוץ והביטחון נתקבלה.

היו"ר מ' נודלמן:

תשעה חברי כנסת בעד, אחד נגד, אין נמנעים. הנושא יידון בוועדת החוץ והביטחון.

# הצעה לסדר-היום

# שילוב אקדמאים ערבים בשירות המדינה

היו"ר מ' נודלמן:

אנחנו עוברים להצעה הבאה: שילוב אקדמאים ערבים בשירות המדינה – של חבר הכנסת טלב אלסאנע; מס' 6765.

טלב אלסאנע (הרשימה הערבית המאוחדת):

אדוני היושב-ראש, חברי הכנסת, כבוד השר, במדינת ישראל חוזרים ומדגישים את היותה מדינה דמוקרטית. דמוקרטיה זו לא סתם מלה, דמוקרטיה היא מושג עם תוכן. אחד מהדברים החשובים, היסודיים והבסיסיים של דמוקרטיה זה שוויון, זה שותפות, זה מידת ההתייחסות לאחר, מידת ההתייחסות לזולת, מידת ההתייחסות למיעוט הלאומי שחי בתוך אותה מדינה.

כשאנו בוחנים את הדמוקרטיה הישראלית במבחן היישומי, במבחן הממשי, במידת ההתייחסות שלה לאזרחים הערבים שחיים בתוכה, אנו מתאכזבים. חובה היה לראות במבחן השוויון שילוב שוויוני של האקדמאים הערבים במשרדי הממשלה השונים, כחלק ממדיניות השוויון. אולם מאחר שהדבר לא נעשה, הכנסת הזאת חוקקה חוק אשר הבטיח ייצוג הולם לאוכלוסייה הערבית.

השאלה הנשאלת, באיזו מידה יושם החוק. לדעתי, לא היה צריך להיות חוק בכלל, כי הדבר הזה צריך להיות מובן מאליו. זה דבר בסיסי שהמדינה ומשרדי הממשלה ינקטו פעולה של שילוב, שותפות וקליטת האקדמאים הערבים. אבל מאחר שהדבר לא היה, הכנסת חוקקה חוק.

לצערנו הרב ולאכזבתנו, גם לאחר חקיקת החוק הזה שום דבר לא השתנה. האבטלה בקרב האקדמאים הערבים היא מעל לממוצע המקובל בקרב אנשים רגילים. היינו, ככל שאתה משכיל יותר, הסיכוי שתהיה מובטל גדול יותר.

דבר נוסף. בקרב 55,866 עובדי מדינה, אתם יודעים, רבותי, כמה הם מקרב האוכלוסייה הערבית? אם אנחנו מביאים בחשבון שהאוכלוסייה הערבית מהווה 18%, היינו מצפים לראות כ-10,000 ערבים. אבל הנתונים הם מאוד מדאיגים, מזעזעים מאוד. הם מצביעים על מגמה, על תפיסה, לא מתפשרת, עיקשת, עקבית, להמשיך באפליה, כשמתוך 55,866 יש כ-3,000 עובדים בלבד מקרב האוכלוסייה הערבית במשרדי הממשלה השונים.

יתירה מזו, אם בשנת 2001 נקלטו בשירות המדינה 4,780 עובדים, מתוך 4,780 400 בלבד היו מקרב האוכלוסייה הערבית. אם באותה שנה, לאחר חקיקת החוק, לא מגיעים ל-18%–20%, אז בוודאי הפער לא יקטן, אלא ילך ויגדל, כי גם בשנה הזאת קולטים מתוך 400 בערך 40, ומתוך 4,780 בערך 400, ולכן האחוז קטן יותר.

כבוד השר רענן כהן, בתור שר שאמור לענות, אני מצפה שגם תקשיב לדברים, כדי שלא תקרא רק מהכתב את הדברים שהזין אותך בהם שמואל הולנדר – – –

השר ר' כהן:

אני מקשיב, תאמין לי.

טלב אלסאנע (הרשימה הערבית המאוחדת):

– – – וגם מחבר הכנסת אופיר פינס, שהוא יושב-ראש ועדת החוקה, והדבר הזה חשוב לו, הייתי מבקש התייחסות לסוגיה על-ידי כך שמקשיבים לדברים הנאמרים.

יש נתונים שמצביעים על כישלון חרוץ של הדמוקרטיה הישראלית במבחן היחס שלה כלפי האוכלוסייה הערבית – כי לא אחת אנחנו שומעים טענות ותלונות כלפי האוכלוסייה הערבית. לכן, היום צריך להתמודד עם נתונים, מספרים, ולא סתם השערות וסתם דברים בעלמא, כאילו יש קיפוח. במציאות יש קיפוח שמתבטא בצורה מאוד קשה.

אני רוצה לתת לכם דוגמה, רבותי, ממשרד המשפטים, אחד המשרדים – – –

היו"ר מ' נודלמן:

חבר הכנסת זאב.

השר ר' כהן:

עזרתי לך.

טלב אלסאנע (הרשימה הערבית המאוחדת):

עוד עזרה כזאת ואבדנו.

אני אתן לכם דוגמה ממשרד המשפטים, המשרד שהיה שותף ליוזמת חקיקת החוק. אנחנו נבדוק עד כמה משרד המשפטים מתייחס ליישום החוק של ייצוג הולם, עד כמה הוא מתייחס לשילוב אקדמאים ערבים. מתוך 484 שופטים במדינה, יש 27 בלבד מקרב האוכלוסייה הערבית, היינו 5% בלבד מקרב השופטים. מתוך 73 רשמים – שמונה בלבד מקרב האוכלוסייה הערבית. בקרב העובדים המינהליים, שהם 3,182, יש 117 ערבים, היינו 3.6%, זאת כאשר מדברים על אוכלוסייה של 18%.

נסים זאב (ש"ס):

בדקתם בסטטיסטיקה הזאת כמה חרדים יש?

טלב אלסאנע (הרשימה הערבית המאוחדת):

אני חושב שהחרדים הם יהודים, לא? עד עכשיו חשבתי שהחרדים הם יהודים, ולכן כשמדברים על נתונים של יהודים הם נכללים, אלא אם יש מיעוט חדש.

אני רוצה לציין, שמתוך 1,235 עובדי משרד המשפטים רק 40 הם בני האוכלוסייה הערבית, כ-3%. בפרקליטות המדינה, שהיא אחת מזרועות אכיפת החוק, ויש בה 600 עובדים, אתם יודעים כמה פרקליטים יש מקרב האוכלוסייה הערבית? יש ארבעה פרקליטים בלבד, היינו – פחות מ-1%.

לכן אין פלא, כלומר הערבים מגיעים לבתי-משפט לא על תקן שופטים, לא על תקן פרקליטים, לא על תקן עובדים מינהליים, אלא מגיעים לשם אך ורק על תקן נאשמים או חשודים. לכן אין סיבה שהם ירגישו גם הזדהות. לכן גם אין פלא שבמחקר שנערך באוניברסיטת חיפה התברר שהיחס גם לא שוויוני, כי כשבאים לתת פסק-דין, חשוב מאוד מאיזו תרבות בא השופט, מאיזה רקע הוא בא. התרבות והרקע גם משפיעים על קבלת ההחלטות – אם בהרשעה או לאחר ההרשעה, בגזר-הדין. לכן, כשיש פחות שופטים ערבים, הרקע הערבי מתבטא פחות בפסקי-הדין ובהחלטות שלהם.

אני יכול לומר, שמשרד המשפטים, שהוא היוזם של החוק, נכשל כישלון חרוץ ביישום החוק שעליו הוא מופקד.

לא רק זה, במדינת ישראל יש 103 חברות ממשלתיות, ועל-פי החוק יש חובה שיהיה ייצוג במועצות ההנהלה של כל החברות הממשלתיות. ב-80 חברות ממשלתיות הייצוג של האוכלוסייה הערבית הוא אפס. ממש אפס ייצוג לאוכלוסייה הערבית ב-80 חברות ממשלתיות. החברות האלה רומסות את החוק, מתעלמות מהחוק.

לכן, אני רוצה לומר לכם שבישיבה אחרת אני אעלה על הדוכן ואקרא את רשימת השרים שלא דאגו לקלוט ערבים, את רשימת השרים שממשיכים להתעלם מהוראות החוק, רשימת השרים שדגל שחור מתנוסס מעל משרדיהם בקשר למדיניות קליטת אקדמאים ערבים. אני אקרא את רשימת כל החברות הממשלתיות שממשיכות להתעלם גם מחובת ייצוג של האוכלוסייה הערבית, על מנת לאלץ את החברות האלה לכבד את החוק.

אופיר פינס-פז (העבודה-מימד):

כמה זמן הוא מדבר?

היו"ר מ' נודלמן:

יש לו עשר דקות.

טלב אלסאנע (הרשימה הערבית המאוחדת):

גם אתם מדברים, אז מה זה מפריע לכם. תמשיכו לדבר שם ואני אדבר כאן. יש חלוקת תפקידים. לו הקשבתם הייתי מתחשב בכם. מאחר שכל הזמן הפרעתם לי, הספירה של עשר הדקות טרם התחילה. הפרעתם לי לאורך כל הדיון ולכן צריך להתחיל מעכשיו.

לכן, אדוני היושב-ראש, אני סבור שעורך-הדין שמואל הולנדר, נציב שירות המדינה, צריך ליטול, להפעיל ולאכוף את סמכותו על משרדי הממשלה השונים, על יחידות הסמך של משרדי הממשלה השונים, בקליטה ובמתן זכות קדימה ועדיפות למועמדים מקרב האוכלוסייה הערבית. השופט רביבי חייב לתת עדיפות למועמדים במועצת ההנהלה של חברות ממשלתיות. ואם יש משרד ממשלתי שלא מגיש רשימת מועמדים שכוללת נציגים מקרב האוכלוסייה הערבית, אין לאשר להם למנות מועמדים פוליטיים מקרבם. יש חובה ליישם את החוק, ומי שמופקד על יישומו זה שמואל הולנדר בקשר לשירות המדינה, והשופט רביבי שמופקד על יישום החוק בכל הקשור לחברות הממשלתיות.

אדוני היושב-ראש, אם אנחנו רוצים להגדיר את מידת ההתייחסות של משרדי הממשלה לחוקים שמחייבים שוויון, לדעתי הם נכשלו במבחן הזה. זה אי-כיבוד שלטון החוק, זה רמיסת שלטון החוק, זה מינהל לא תקין. מינהל תקין משמעו לכבד את החוק, משמעו לכבד את חובת השוויון בשילוב ובקליטת אקדמאים.

בישיבה הבאה אני אקרא את רשימת משרדי הממשלה שמתעלמים וכן גם את רשימת החברות הממשלתיות שלא ממלאות את חובתן על-פי החוק. תודה רבה.

היו"ר מ' נודלמן:

תודה רבה. השר רענן כהן, בבקשה.

השר ר' כהן:

אדוני היושב-ראש, כנסת נכבדה, חברי הכנסת הנמצאים, הנוכחים כאן, חבר הכנסת טלב אלסאנע, אני חייב לפתוח ולומר שצריך להקשיב לדברים שאמר כאן טלב. אולי אני אהיה יותר חריף ממך, אבל אני שמח לומר כאן ששני אנשים ימונו בימים הקרובים ברשות השידור – עאטף קאיוף ימונה לחבר הוועד המנהל של רשות השידור, וחמיס אבולעפיה יהיה חבר מליאת רשות השידור.

אף שקיבלתי מכתב מהולנדר מה בדיוק קורה, אני לא מקבל את התוכן. הוא טוען שמדינת ישראל מייעדת בכל שנה 37.5 משרות נוספות למשרדי הממשלה השונים לקליטת בני מיעוטים בשירות המדינה. עוד הוא אומר: מבדיקה שערכה נציבות שירות המדינה עולה, כי חל גידול של כ-10% בקליטת בני מיעוטים במשרות המתפנות מדי שנה בשירות המדינה.

אני רוצה לומר, שהסכסוך העתידי בין ערביי ישראל ובין הרוב היהודי צפוי להיות, הוא צפוי להיות במוקדם או במאוחר, משום שאנחנו מדברים על ציבור ערבי, שהוא מיעוט במדינת ישראל, שבעצם מזדהה עם הרוב במזרח התיכון והוא חלק מהמזרח התיכון, והמזרח התיכון נמצא במאבק מתמיד אתנו. אני לא מקנא במיעוט שחי במדינת ישראל, זה גם לא פשוט. אם הרוב היהודי – והאחריות מוטלת על הרוב היהודי, ואני אומר גם שאחריות מוטלת על המיעוט הערבי – לא יבין שהוא חייב להתחיל לטפל יחד עם ערביי ישראל בכל אותם נושאים שעד היום לא טיפלו בהם, מצב היחסים במדינת ישראל יהיה אולי גרוע ביותר בעתיד. אני אומר לחברי הכנסת ולממשלה כולה לא להקל ראש בדברים שאני אומר כאן.

בחודשים הקרובים אני עומד להוציא את ספרי "זרים בביתם" – פלסטינים, יהודים, מדינה, הכול בכול בכל מה שקשור לערביי ישראל מאז הקמת המדינה ועד היום הזה. והמציאות היא מאוד קשה. אני רוצה לקבוע שמדינת ישראל מאז הקמתה קיבלה מעל 600 החלטות בנושא ערביי ישראל. 90% מההחלטות, הייתי אומר, לא בוצעו, או שהפקידות החליטה שנכון שהמדינה קיבלה החלטה אבל היא לא מתכוונת לבצע את ההחלטה, ולכן הפקידות לא ביצעה את ההחלטות.

טלב אלסאנע (הרשימה הערבית המאוחדת):

אז צריך נוסף על ההחלטה להחליט לבצע אותה; החלטה וגם החלטה לבצע את ההחלטה.

השר ר' כהן:

אמרתי לך שאני אייצג אותך היום נאמנה, אפילו שאני לא מסכים לשום מלה מדעותיך. בשאלה הזאת של היום אני הולך להיות יותר קיצוני ממך, ותרשה לי.

אנחנו חייבים להחליט, האם אנחנו רואים את ערביי ישראל אזרחי מדינת ישראל, ואם הם אזרחי מדינת ישראל, אנחנו חייבים לשתף אותם בעוגה הכללית של החברה במדינת ישראל, בכלל זה שוויון. וככל שאנחנו מאחרים בהחלטות האלה, החברה תשלם את המחיר כפול ומכופל. זה לא נושא שהולך להסתיים מחר או מחרתיים או בעוד שנה או בעוד שנתיים, זה נושא שילווה את החברה במדינת ישראל עוד הרבה הרבה שנים.

ואני אומר גם לערביי ישראל: אתם חייבים לעשות פסק זמן, להתחיל לחשוב. אם אתם רוצים להיות אזרחים, אתם חייבים להיות אזרחים באמת נאמנים, מתוך דרישה מוחלטת – להזדהות עם מי שאתם רוצים, חובתכם, אי-אפשר לבקש, אין זכות אפילו לבקש שאתם תלכו בדיזנגוף עם דגל מדינת ישראל. אף אחד לא מבקש את זה, אף אחד לא אומר את זה. אבל שפויי הדעת, גם בחברה היהודית וגם בחברה הערבית, חייבים למצוא את הדרך לחיים משותפים. כי אין חלופה אחרת ואין פתרון, לא פתרון מחר ולא פתרון מחרתיים, וכל פגיעה ביהודים או בערבים היא פגיעה בסופו של דבר בתדמית וביכולת שלנו להתקיים ביחד.

ואני לא מצליח להבין, על אף ההחלטות הרבות שקיבלנו בכל הממשלות על שילוב פקידות בכירה במשרדי הממשלה או במוסדות הממשלה או בחברות ממשלתיות, אני קובע שכל ההחלטות האלה הן החלטות שלא מומשו במלואן, והחוק מאשר לומר שהן מומשו במלואן. ואז מכיוון שאין רצון רציני של אותה מערכת שלנו – אני מדבר על הרוב היהודי – ליישם או לבצע את מה שצריך, את ההחלטות האלה, שהן בדין – – –

טלב אלסאנע (הרשימה הערבית המאוחדת):

– – –

השר ר' כהן:

טלב, בחיאת, מה קורה עכשיו?

אתם יודעים מה קורה לאותם סטודנטים ערבים שמסיימים תואר ראשון ותואר שני וכל מה שנותר להם זה רק להיות מורים בבית-ספר? הם כבר בונים תפיסת עולם של התנגדות, של ניכור, של מציאות קשה מאוד, עד שהם לא מוצאים את עצמם בתוך החברה. הם הופכים עוינים לחברה מבחינת תפיסת עולמם ומבחינת הרגשתם, מכיוון שהחברה החליטה שהם לא מתאימים לשום דבר, אף שהם גמרו תואר שני.

ואם אנחנו לא מבינים את התסכול שקיים בתוך המערכת הזאת, יש לנו בעיה אמיתית בחברה הישראלית. אם ערביי ישראל לא היו במדינת ישראל, אני הייתי מרוצה. אבל מה לעשות, הם היו כאן, ואין לי דרך להתמודד עם השאלה הזאת, ואין פתרון לשום תהליך, ואין פתרון עתידי.

זה לא מצב שאני אומר: אני עושה כך, אז אני פותר את הבעיה. אין שום מערכת פתרונות בינינו ובין ערביי ישראל. הם יהיו שם ואנחנו נהיה כאן, נצטרך לחיות ביחד. הם לא ילכו לעשות ציונות, הם לא ילכו לבנות שום מערכת יהודית. אבל אנחנו צריכים לתת להם תחושה של שותפות בתוך המערכת, שותפות אמיתית, לא איזה חוק שמעבירים אותו ולא מיישמים אותו, לא איזו אמירה שמוציאים הוראות, או אמירה מסוימת שלא מיישמים אותה.

ולכן, אני קורא לממשלת ישראל, ואני אומר כאן והיום, השאלה המרכזית שתלווה אותנו בשנים הקרובות היא שאלת ערביי ישראל ומערכת היחסים בינינו לבינם. זה יותר מהעניין הפלסטיני, זה יותר משאלת השלום, ובשנים הקרובות גם בגלל הריבוי הטבעי הגבוה ביותר כמעט בעולם, תלוי באיזו עדה, אנחנו הולכים ומשנים גם את המצב הדמוגרפי, וצריך לזכור שהם נמצאים במצב של תסכול, של ניכור, של בריחה מהמציאות. מה שהיה לפני כמה שנים אין היום. היום ערביי ישראל הקימו קרוב ל-3,000 עמותות שמנסות לבצע את מה שהמדינה לא מבצעת. אנחנו נמצא את עצמנו מול אוטונומיה אזרחית שתחילתה המסוכנת, כמו במדינות אחרות, כמו בקוויבק או במקומות אחרים – והשאלה היא מה אנחנו רוצים כחברה במדינת ישראל, כחברת רוב.

העניין הוא לא פשוט, הוא עומד בשורש קיומה של החברה במדינת ישראל. ואני אומר שאנחנו חייבים להקשיב, חייבים לעשות הכול כדי לצמצם את נקודות החיכוך בינינו לבינם. ואם לא נדע לצמצם את נקודות החיכוך, מדינת ישראל נמצאת בבעיה אמיתית של חוסר עשייה, חוסר פתרון ויצירת אנשים, אזרחי מדינת ישראל, שיהיו נגד מדינת ישראל.

ואני מזהיר את הרוב היהודי, כי אני חושב שאנחנו הולכים לסכסוך ארוך טווח בינינו ובין ערביי ישראל, וזה הנושא המרכזי בחיי החברה. זה הנושא המרכזי לממשלה, זה הנושא המרכזי שצריך לדון בו, ואם לא נעשה כך אנחנו נשלם מחיר הנוגע לעצם קיומנו בחברה הישראלית שיקבע כיצד אנחנו נחיה ביחד בעתיד הקרוב ובעתיד הרחוק.

ואני אומר, צריך לעשות הכול כדי למצוא את שפויי הדעת במגזר הערבי. והמגזר הערבי לא נוהג נכון. אני רוצה רק לציין לגבי המגזר הערבי, לומר כמה מלים. אני אומר לך, טלב, ידידי וחברי הטוב, אם לא תקום מערכת במגזר הערבי, בעיקר מראשי הרשויות המקומיות ומחברי הכנסת, שראשיה יאמרו שאנחנו חיים במדינת ישראל, ואדם שחי במדינת ישראל חייב להיות נאמן למדינת ישראל, למדינה שהוא חי בה. הוא לא חייב להזדהות אתה, אבל להיות נאמן למדינת ישראל, כי זו הדרך לקבל את כל הדברים; ואם לא יהיו כאלה – יש ניצנים של דברים קשים מאוד שקורים בחברה הערבית.

טלב אלסאנע (הרשימה הערבית המאוחדת):

אני רוצה לשאול, לאור הקיפוח שאתה יודע אותו, ולאור החלטות שלא מומשו שאתה הזכרת, אתה לא חושב שהציבור הערבי מתנהג למופת למרות הסיטואציה שהוא נמצא בה?

השר ר' כהן:

אני חושב, שהציבור הערבי ברובו, הרוב הדומם, לא הרועש, אני מדגיש, הרוב הדומם, מתנהג בצורה מכובדת מאוד, אבל את הרוב הדומם לא שומעים. שומעים דווקא את המיעוט, והמיעוט הזה פוגע גם ברוב הדומם, אם זאת השאלה, ואני עונה לך הגון ואמיתי: אתם פוגעים במרקם היחסים היהודי-הערבי.

טלב אלסאנע (הרשימה הערבית המאוחדת):

איך זה מונע מהממשלה לפעול למען השוויון?

השר ר' כהן:

להיפך, אני אמרתי דברים ברורים וחד-משמעיים. העדר שוויון יוצר את ההתרחקות, יוצר ניכור, יוצר תסכול ויוצר מרירות. מהמרירות והתסכול וכל מה שאמרתי יכולים להגיע עד כדי סכסוך אמיתי בין הרוב למיעוט, ואוי ואבוי למדינה אם תהליך כזה יקרה. אם תהליך כזה יקרה, מצבה של החברה במדינת ישראל בעתיד יהיה חמור בהרבה ממה שאנחנו רואים היום.

אני לא רק מקבל שאנחנו צריכים לבצע וצריכים להעניק שוויון. אני חושב שהאמירה הזאת של מתן משרות במערכת הפקידות הבכירה לסטודנטים, לאותם פקידים בכירים, לאותם אנשים משכילים במגזר הערבי, חובתה של החברה במדינת ישראל – לעשות, והיא חייבת לעשות. תודה רבה.

היו"ר מ' נודלמן:

מה אתה מציע?

השר ר' כהן:

אני מציע להעביר את הנושא לוועדה.

טלב אלסאנע (הרשימה הערבית המאוחדת):

לדיון במליאה.

השר ר' כהן:

אין לי התנגדות. אין לי התנגדות שהנושא הזה יידון במליאה. אני חושב שזה נושא חשוב, שצריך להישמע גם במליאה, למען הנושא החשוב של החברה במדינת ישראל.

היו"ר מ' נודלמן:

תודה. הצעה אחרת לחבר הכנסת נסים זאב, בבקשה.

נסים זאב (ש"ס):

אדוני היושב-ראש, כבוד השר, אתה עצמך אמרת שערביי ארץ-ישראל הולכים שולל אחרי אותן מדינות קיצוניות, הולכים בעצם אחרי הרחוב שמוביל את הלגיטימציה של הטרור. זו המשמעות, זה הפירוש. איך אתה רוצה, שמצד אחד הם ייקלטו בענפים השונים במשק המדינה, בפרט באקדמיה, ואז יש לתת בהם אמון מלא; מצד שני, העוינות והשנאה הן ניכרות, הן אינן מסתירות פנים. זה עומד בסתירה, אדוני.

אם מישהו חושב שהשוויון שאנחנו נעניק והממשלה תעניק ותרצה להעניק לערביי ארץ-ישראל, זה יפחית אולי מהניכור שלהם כלפי המדינה, הוא פשוט חולם חלומות באספמיה, כי האידיאולוגיה שלהם היא למחוק אותנו מעל פני האדמה.

היו"ר מ' נודלמן:

תודה. הצעה אחרת לחבר הכנסת יחיאל לסרי. בבקשה.

יחיאל לסרי (מפלגת המרכז):

אדוני היושב-ראש, חברי הכנסת, כבוד השר, אני רוצה להציע איזה הסבר אחר, קצת שונה, שהחברה הישראלית לא כל כך מוכנה להודות בו, לגבי העניין של שילוב אקדמאים ערבים בחברה הישראלית, הסבר תרבותי פשוט, בלי הסברים נוספים. למה אני נותן את ההסבר הזה? כי זה בערך המצב עם האקדמאים המזרחיים במדינת ישראל.

אדוני השר וגם חברי הכנסת יודעים, שהיום כדי לקבל קביעות של מרצה באוניברסיטה, כדי להגדיל את הסיכויים שלך כדאי שתהיה לא מזרחי, כי אז אתה נופל ב-5% מקסימום עד 10% מבין המרצים. לפרופסור בן-עמי היתה הזכות להשתייך לאותם 5%–10% מכלל המרצים המזרחיים. הטיעון הוא טיעון של מצוינות וכל הטיעונים שאנחנו מכירים.

אני חושב שיש פה בעיה תרבותית עמוקה, כי על מצוינות אפשר לדבר ביחס ל-10, 20 השנים הראשונות של המדינה, 30 שנים, לא אחרי 54 שנים. לא ייתכן שהיום מרצים מצטיינים מתחרים עם אנשים אחרים, ואפילו לא מזמינים אותם לריאיון. מקבלים מועמדויות של מרצים מחוץ-לארץ, שיש להם קשיי שפה.

המצב חמור. הבעיה היא תרבותית, לדעתי, גם עם הערבים שמהווים באוניברסיטאות 0.5%, לא 5%–10% כמו המזרחיים. כל זמן שלא נעשה את השינוי התודעתי הזה, לא נצליח לשנות את המצב.

השר ר' כהן:

זה מאוד נכון.

היו"ר מ' נודלמן:

תודה רבה. חברי הכנסת, יש הצעה אחת, דיון במליאה.

נסים זאב (ש"ס):

או להוריד מסדר-היום.

היו"ר מ' נודלמן:

מי בעד דיון במליאה? מי נגד?

### הצבעה מס' 36

### בעד ההצעה לכלול את הנושא בסדר-היום – 8

### בעד ההצעה שלא לכלול את הנושא בסדר-היום – 1

### נמנעים – אין

### ההצעה לכלול את הנושא בסדר-היום של הכנסת נתקבלה.

היו"ר מ' נודלמן:

בעד – 8, אחד נגד, אין נמנעים. חברי הכנסת, הנושא יידון במליאה.

# הצעה לסדר-היום עיכוב העברת הקצבה בסך 74 מיליון ש"ח לארגוני התרבות החרדית

היו"ר מ' נודלמן:

אנחנו עוברים לנושא הבא בסדר-היום: עיכוב העברת הקצבה בסך 74 מיליון ש"ח לארגוני התרבות החרדית; הצעה מס' 6555, מאת חבר הכנסת מאיר פרוש. בבקשה.

מאיר פרוש (יהדות התורה):

אדוני היושב-ראש, חברי הכנסת, מכובדי סגן שרת החינוך והתרבות, הרב משולם נהרי, ההצעה לסדר-היום שלי, אדוני היושב-ראש, היא אומנם תחת הכותרת: עיכוב העברת תקציב בסך 74 מיליון ש"ח לארגוני התרבות החרדית. אבל לאמיתו של דבר, לא זה עצמו הנושא. אני אומר, לא זה עצמו הנושא, מכיוון שאני רוצה להקדים ולומר, שאני באופן אישי, חברי, ובעצם כל מי שחשובות ויקרות לו פעילויות ארגוני התרבות החרדית יודעים שסגן השר הרב משולם נהרי עושה כל שביכולתו, לא רק כל שביכולתו, אלא למעלה מיכולתו, כדי להתמודד ולגרום לכך שאותם ארגוני תרבות חרדית יפעלו ויוכלו לפעול; לא רק יוכלו לפעול, אלא יעשו זאת בדרך של כבוד, גם כדי להפיץ את מה שהם הציבו לעצמם כמטרה, תורה ויהדות ברחבי הארץ.

אני חושב שלא רק בתקופה שהוא סגן שרת החינוך, אלא גם בשעתו, לפני שהוא היה חבר כנסת, כשהוא היה מנהל מחלקה במשרד החינוך באותו נושא ספציפי, גם אז היה חשוב בעיניו הנושא של ארגוני התרבות החרדית.

אני אומר זאת אף שהוא איש מפלגה. הרי זה לא סוד שהרב נהרי הוא איש ש"ס. למרות מחויבותו למפלגה, הוא ידע לקדם את כל פעולות התרבות של כל הארגונים, ויש בלי עין הרע מספר רב של ארגונים. אם אני מדבר על ארגונים, אלה ארגונים גדולים של הרבה חוגים מכל העדות. ואני אומר לו כאן מעל הבמה יישר כוח.

אתה יודע, אדוני סגן השר, שלא אתך הבעיה. אני רוצה להסביר לחברים שנמצאים פה ולאלה ששומעים או ישמעו את מה שאני אומר. קודם כול מדובר בפעולות של אלפי שעות לימוד מדי חודש של כל הארגונים, כמו שאמרתי, לעם שבשדה, מכיוון שיש צימאון גדול לדעת את תורת ה', לשמוע את דבר ה', לדעת הלכה מהי. ארגוני התרבות החרדית פועלים בקרב אלה שרוצים לשמוע, אלה שאולי מרוחקים מתורה ויהדות, אלה שאנחנו יודעים שאפשר לקרבם. ואני אומר, ארגונים כאלה כמו "תורה ויהדות לעם" "אל המעיין" ו"תודעה", ארגוני הנוער כמו "דגל ירושלים" או "בני חיל", ויסלחו לי אלה שאני לא מזכיר את שמם, כי אני לא יודע את כולם ולא מכיר את כולם, "צעירי אגודת חב"ד", "ערכים" וכדומה, עושים עבודת קודש.

אבל לפני שאני ממשיך ומדבר על תרבות חרדית אני רוצה לומר לכם, חברי הכנסת, שהישיבות לא קיבלו החודש את הכסף, חוץ מהבעיות והוויכוחים עם האוצר על הסכום שמגיע לישיבות. תאר לך, מכובדי הפרופסור שלמה בן-עמי, ישיבה עם 4,500 תלמיד כמו ישיבת "מיר", מצאו שיש בה ארבעה שיש להם הכשרה מקצועית, שהם הלכו לקבל הכשרה מקצועית. ומהי הכשרה מקצועית? יכול גם מי שלמד נהיגה להיחשב במחשב כאחד שרוכש הכשרה מקצועית. יש ארבעה תלמידים כאלה בישיבת "מיר". עצרו את התקציב ל-4,500 תלמיד. דבר כזה לא קורה לשום סקטור במדינת ישראל, דבר כזה לא קורה לשום סקטור בשום מקום בעולם, זה יכול לקרות במדינת ישראל.

מעבר לבעיות שיש לישיבות עם התקציב, שהאוצר לטעמנו לא עומד בהבטחות שלו, אני מביא דוגמה שאחד שלומד נהיגה יכול לעכב לישיבה של 100, או ארבעה שיש להם ניסיון בהכשרה מקצועית או מבקשים ניסיון בהכשרה מקצועית, יעכבו מוסד, ישיבה גדולה, שבעולם, לדעתי, אבל בארץ-ישראל היא בוודאי הגדולה, עם 4,500 תלמידים, שלא תקבל את התקציב החודשי. מזה אני מבקש להקיש למה שקורה בתרבות החרדית. אמרתי שלי ולנו אין בעיה עם הרב משולם נהרי כסגן שרת החינוך.

כל שנה – וזה כבר כמה שנים – מעכבים לארגוני התרבות החרדית את הכספים, וכל שנה בתירוץ אחר. בדצמבר 1996 היתה הוראה של היועץ המשפטי לממשלה שיש צורך לאחד תקנות, דהיינו אם יש תקנה שדרכה עובר הכסף, תקנה אחת, ויש עוד תקנה לגבי עוד סכומי כסף, צריכים לאחד תקנות, ומייד. ולא – מייד מתחילים האיומים. בפועל לא איחדו תקנות – מעכבים תקציבים.

אני חייב לומר – גם לכל מי שלא ירגיש נוח עם הדבר הזה – בתקציבי 1997, 1998 ו-1999 לא היה חלק מהבעיות שהיו לנו ב-2000 וב-2001. דהיינו, ב-1997, 1998 ו-1999 רוב הכסף שארגוני התרבות החרדית היו צריכים לקבל היה בבסיס התקציב.

אז נכון שאז לא היתה הבעיה איך ועדת תמיכות תשב כאשר אין לפניה כל מלוא הסכום, אבל בתקציב 2000 ובתקציב 2001, כאשר לראשונה מינה ברק את בייגה בקדנציה הנוכחית, בכנסת החמש-עשרה, הורידו מסכום של כ-76 מיליון שקל לארגוני התרבות החרדית – נדמה לי – ל-36 מיליון שקל, ובליל אישור התקציב שר האוצר בייגה שוחט הבטיח שלאותה תקנה של תרבות חרדית יוסיפו את הסכום הנוסף.

מה זה עשה? קודם כול, זה עצר את ההעברה במשך חמישה חודשים. עד שהביאו לוועדת הכספים את ההעברה הספציפית הזאת יחד עם עוד העברות – שנקראו כך בגין הסכמים קואליציוניים – ועדת תמיכות במשרד החינוך לא יכולה לשבת, כי מה יש לה לשבת? הרי אין לה לפניה כל הסכומים.

מלבד הדרישה הזאת שיש צורך לאחד תקנות – ואני זוכר גם שהיתה אמירה שגם כאשר יאחדו תקנות, פעולות שהיו לארגוני התרבות החרדית לא ייפגעו, ואם יצטרכו להעביר ממשרד הדתות למשרד החינוך, דהיינו לאחד במשרד אחד – ויש פעולות שלא היו במשרד זה והן נמצאות במשרד אחר – הפעולות הללו לא ייפגעו. כולנו יודעים שגם ההבטחה הזאת – שניתנה על-ידי הבכירים במשרד המשפטים – לא קוימה.

ארגוני תרבות שפועלים עם תקציבים של מיליוני שקלים צריכים להפעיל את הארגון וצריכים להוציא שליחים לבתי-כנסת, לכל מיני ריכוזים, שבהם יכולים למסור שיעורי תורה, מקבלים הודעה שאלה המוסרים את השיעורים נחשבים לעובדים, וכעובדים לא ניכו מהם מס. ולא הועילו כל התחנונים וכל התביעות וכל הדרישות, וביקשו להתחשב ולומר – איך אפשר לבוא היום ולדרוש מארגון תרבות שבנה תקציב לכך וכך פעולות, שיקצה עכשיו ממשאביו לחובות של ארבע שנים רטרואקטיבית? זה לא עזר.

כאשר ב-2001 לכאורה כל מגידי השיעורים הפכו להיות עובדים מצאו טיעון חדש, שצריך למצוא שוויון לכל שעות השיעורים, לכל המגזרים. ואני אומר זאת כאן, אף שכל מגזר הפנה מהמשאבים שלו ליעדי תרבות אחרים, שהציבור החרדי מנוע מלעסוק בהם – אם יש אוכלוסייה שבעיניה יש פעילות תרבותית מסוג הדברים שהמגזר החרדי לא יכול ליהנות או לא רוצה ליהנות ממנו, והציבור החרדי מפנה את כל משאביו לשיעורי תורה וכדומה – לא, דורשים מאתנו, כל שעה צריך שיהיה לה שוויון.

ואדוני סגן השר, אתה יודע שלא אתה הוא הממציא של הדרישה הזאת. זה בא מבית-מדרש שגם לך יש ויכוחים קשים אתו, שיושב במזרח-ירושלים.

משה גפני (יהדות התורה):

ושם המשפחה שלו מתחיל בדל"ת?

מאיר פרוש (יהדות התורה):

גם ד', מתחת לד' ומעל ד', מה זה משנה? הם יושבים במזרח-ירושלים, לצורך העניין הזה.

אני אומר כאן, מעל במה זו: עד מתי אפשר להתעלל באלפי מגידי שיעור מדי שנה? לאיזה מגזר במשק היו עוצרים משכורות מינואר?

נכון – ואני אומר כאן – המשכורת הזאת, אם אפשר לקרוא לה משכורת, זו משכורת רעב, זו הרי השלמה לאותו אחד שמוכן אחר-הצהריים או בשעות הערב למסור שיעור לכמה יהודים, מקבץ של יהודים, שמבקשים לשמוע שיעור בתורה.

היו"ר ד' טל:

אני מבקש לסיים.

מאיר פרוש (יהדות התורה):

עדיין אין לי עשר דקות.

היו"ר ד' טל:

סליחה, הרב פרוש.

מאיר פרוש (יהדות התורה):

עדיין אין לי עשר דקות.

היו"ר ד' טל:

אני הגעתי עכשיו, וזה מאופס עכשיו.

מאיר פרוש (יהדות התורה):

תן לי דקה, שתי דקות.

היו"ר ד' טל:

יש שני דברים. יש עדיין עשר דקות, ואני אעמוד על זכותך לדבר עשר דקות, ויש מצב שאדוני סיים וצריך לסיים.

מאיר פרוש (יהדות התורה):

כשעליתי לדוכן היתה השעה לפי השעון ממול 18:16, 18:17.

היו"ר ד' טל:

הרב פרוש, אני מציע שלא נתווכח כאן ולא נתנצח. היינו יכולים כבר לסיים.

מאיר פרוש (יהדות התורה):

אז בשביל מה הוויכוח?

סגן שרת החינוך מ' נהרי:

אני תורם דקה אחת, כי ממילא אני מחכה כבר שעות.

היו"ר ד' טל:

דקה אחת על חשבונו של אדוני, ואני אגביל את אדוני.

מאיר פרוש (יהדות התורה):

מכובדי סגן השרה, הטיעון הזה של לחכות כמה שעות – חברי כנסת, זה התפקיד שלהם. ואתה יודע כמה עבודה קדושה אתה עושה בתפקיד שלך, וחבר כנסת התפקיד שלו לעלות לכאן – ובפרט שאין לי ויכוח אתך, ואתה יודע שלך אין ויכוח אתי.

אני רק אומר, לאיזה מגזר במשק היו עושים דבר כזה? כל שנה דרישה חדשה, שינויים בתקנות, שינויים בקריטריונים. אני יודע, גם שבמשרד התרבות, למרות ההתחייבות משנה שעברה שהשנה יהיו קריטריונים חדשים, לא עצרו את התקציבים לנושאי הספורט שהם חשובים, בפרט בימים כאלה. אם אני אגיד מלה אחת על הספורט, אוי ואבוי יהיה לי, יזרקו אותי לא מהבניין הזה, מהמדינה, אם אני אפגע בספורט. ואני לא רוצה לפגוע בספורט, אבל למה רק בכל מה שקשור בתרבות החרדית הם פוגעים בנו? לא נותנים את הכסף, מונעים מאתנו כל דרך לקדם ולתת אותן אפשרויות לאלה שרוצים לשמוע שיעורי תורה.

יש תירוץ אחד, אדוני היושב-ראש, הם יודעים שאנחנו לא נסגור את הגמרא, הם יודעים שאם אותו מגיד שיעור, אותו מדריך נוער, המקבל את ההטבה, גם כאשר הוא לא יקבל באותו חודש או באותם חודשים, הוא ימשיך לעשות את הפעולה הטובה הזאת, הוא ימשיך ללמד גמרא. אנחנו לא סוגרים גמרא גם כאשר בשפת המדינה "חונקים אותנו".

אנחנו יודעים היטב מה עושים מגזרים אחרים כאשר סוגרים להם את הצינורות ולא מעבירים להם תקציבים. הם גורמים לכך שאי-אפשר להיכנס למשרדי ממשלה, הם גורמים לכך שאי-אפשר לעבור ברחוב, הם סוגרים כבישים. כך עושים כאשר סוגרים את הצינורות. לנו, אף שהם סוגרים את הצינורות, אנחנו לא סוגרים את הגמרא – –

היו"ר ד' טל:

תודה רבה.

מאיר פרוש (יהדות התורה):

– – אבל הפנייה שלי – לאלה במזרח-ירושלים, במשרד המשפטים – אנא מכם, תפסיקו עם הנוהג הזה, תפסיקו להתל בנו, תפסיקו להתעלל בנו.

הגיע הזמן לעשות סוף להתנהגות המחפירה כנגדנו. תודה.

היו"ר ד' טל:

תודה רבה, אדוני. סגן שרת החינוך, היו לך שתי דקות, תרמת דקה, נשארה לך דקה. יש לו כושר ויכולת להציג את הדברים בצורה מתומצתת ובהירה. בבקשה, אדוני, שתי דקות.

סגן שרת החינוך מ' נהרי:

אדוני היושב-ראש, חברי חברי הכנסת, חבר הכנסת הרב מאיר פרוש, ראשית אני מודה לך על דברי השבח וההלל.

לאמיתו של דבר, אני לא יודע למה דווקא אתה נזעק עכשיו. הרי כל הנושא הזה כבר נמשך הרבה זמן, ואני לא בטוח שזה כיוון שמחר י"ז בתמוז – וזה עוד איזה נושא.

אני רוצה לענות לגופו של עניין. הנושא הזה, אומנם נכון, בשנים הקודמות פעל יפה, קיבלו מדי חודש בחודשו, הכספים זרמו, אבל כבר הזכרת בדבריך, שבשנת 2000, אפשר לומר, היתה פגיעה, פגיעה כואבת, ולא משיקולים ענייניים, שהשפיעה גם על היום.

אנחנו עשינו את כל המאמצים, למרות הקשיים שהציבו בדרכנו, כדי ליצור מצב של קריטריונים ענייניים ושוויוניים. כידוע לך, הקריטריונים האלה בוטלו בשנה הקודמת, על-פי החלטתו של היועץ המשפטי לממשלה, ללא התחשבות בדעתנו, אלא באופן חד-צדדי. אילצו אותנו לבטל אותם, ואנחנו עומדים היום לפני קריטריונים חדשים. כל הנושא של בג"ץ גם הוא אילץ אותנו להכין קריטריונים חדשים ולאחד תקנות ששונות זו מזו באופן בולט, ולהכניס את כל התקנות תחת קורת-גג אחת. המלאכה הזאת לא היתה קלה. המלאכה הזאת היתה קשה ביותר, ואני השקעתי בנושא הזה – אומנם אני נציג פוליטי, אך אני חייב לומר שנזקקו לצד המקצועי, מאחר שהייתי אחראי לצד הזה בעבר, גם לאחד את הקריטריונים.

אני רוצה לומר, שהכנת הקריטריונים, מבחינתנו הסתיימה. מדובר בקריטריונים שמאחדים את כל התקנות, ובעצם אין שום מניעה לפעול על-פי הקריטריונים האלה שמוסכמים גם על משרד המשפטים.

היו"ר ד' טל:

אז למה נמנעת הזרמת הכספים?

סגן שרת החינוך מ' נהרי:

אני מדבר על קריטריונים. אדוני יודע שהקריטריונים זקוקים לאישור הפורמלי ולפרסום, לכל תהליך הפרסום והאישור. זה צריך להיעשות בימים הקרובים. אני רק מקווה שלא יהיו לנו תקלות ועיכובים מצד גורמים אחרים.

היו"ר ד' טל:

כמו מי? אני רוצה להבין עכשיו, כמו מי? זה מאוד מעניין.

סגן שרת החינוך מ' נהרי:

מאחר שאנחנו מדברים על שלוש תקנות שונות הרחוקות כרחוק מזרח ממערב זו מזו, כשלכל אחד יש האינטרסים שלו וכל אחד רוצה להתאים את הקריטריונים לאנשים שלו – לא כך עשינו, אלא בנינו קריטריונים ענייניים ושוויוניים.

היו"ר ד' טל:

מה זה אנשים שלו, אנשים שלנו?

סגן שרת החינוך מ' נהרי:

אנשים שדואגים להגביר תורה בעם ישראל, באים לדאוג שיהיו שיעורים לקהל הרחב, לכלל אזרחי ישראל שרוצים ופונים, ובכל הארץ – אלה יהיו הקריטריונים, וכל מי שיכול להשתלב בקריטריונים הללו – בשמחה, נשמח לעזור ולסייע. אבל אם יהיו כאלה שיחשבו שאולי זה לא טוב לגוף שהם מייצגים, זה לא התפקיד שלנו, ואנחנו מקווים שזו לא תהיה הסיבה. מבחינת משרד המשפטים הקריטריונים האלה ראויים לאישור, ראויים לפרסום וראויים לתקצוב. אני מקווה שהיום הוועדה מסיימת את עבודתה והמלצותיה, ובימים הקרובים יצא הפרסום, ואני מקווה שלא תהיינה תקלות.

היו"ר ד' טל:

תודה רבה, אדוני. חבר הכנסת גפני, אתה רוצה?

משה גפני (יהדות התורה):

אדוני היושב-ראש, אני מודה לסגן השרה, הרב משולם נהרי, על דבריו. אני מכיר את העניין, אבל אני רוצה, ברשותך, אדוני היושב-ראש, להמשיך את מה שאמר חברי, הרב פרוש. אני רוצה להגיד לך, מבחינת החיים של הציבור החרדי בנושאי התקצוב, מגני-הילדים ועד הסמינרים, וכל מערכות החיים שלנו והתרבות החרדית, הממשלה הנוכחית זו הממשלה הכי רעה מקום המדינה, הכי רעה.

זאב בוים (הליכוד):

אל תגזים.

משה גפני (יהדות התורה):

זו הממשלה הכי רעה מקום המדינה. זו ממשלה שמרעיבה את הציבור החרדי. אנחנו עומדים בסוף יוני. הסעיף של התרבות החרדית, לא באשמתו של הרב נהרי, בסוף יוני – אנשים לא קיבלו משכורת. תאר לעצמך, אדוני היושב-ראש, שב"הבימה" לא היו מקבלים משכורת. תתאר לעצמך דבר כזה. וזה סעיף אחד מתוך הרבה מאוד סעיפים שנוגעים למערכות החינוך. אנחנו בסוף החודש, והישיבות לא קיבלו את התקציב השוטף. זו הממשלה הכי רעה.

היו"ר ד' טל:

תודה רבה, אדוני. אנחנו עוברים לנושא הבא.

מאיר פרוש (יהדות התורה):

מה עם הצבעה?

היו"ר ד' טל:

חשבתי שהסתפקת בדבריו של חבר הכנסת נהרי. חבר הכנסת נהרי, אתה מציע להעביר את הנושא לוועדה, נכון? ואתה מסכים, נכון?

נעבור להצבעה. מי בעד ומי נגד ההצעה להעביר לוועדה, ועדת העבודה והרווחה, שיהיה סדר פעם אחת.

### הצבעה מס' 37

### בעד ההצעה להעביר את הנושא לוועדה – 5

### נגד – אין

### נמנעים – אין

### ההצעה להעביר את הנושא לדיון בוועדה שתקבע ועדת הכנסת נתקבלה.

היו"ר ד' טל:

אם כן, חמישה חברי כנסת בעד, אין מתנגדים, אין נמנעים. אשר על כן נעביר את זה, לאיזו ועדה?

קריאות:

חינוך.

מאיר פרוש (יהדות התורה):

כספים, עבודה.

היו"ר ד' טל:

ועדת הכנסת תחליט. כן, אני אצרף את חבר הכנסת בן-עמי. ועדת הכנסת תחליט אם הנושא יעבור לוועדת הכספים, לוועדת העבודה, לוועדת החינוך או לוועדת הפנים.

# הצעה לסדר-היום

# גביית כספים על-ידי התאחדות המלאכה והתעשייה

היו"ר ד' טל:

אנחנו עוברים הלאה בסדר-היום. הגענו להצעה בנושא: גביית כספים על-ידי התאחדות המלאכה והתעשייה; הצעה מס' 6771. ידידי, חבר הכנסת ד"ר יחיאל לסרי, בבקשה.

יחיאל לסרי (מפלגת המרכז):

אדוני היושב-ראש, חברי חברי הכנסת, סגן השר, ההצעה הזאת לסדר-היום מועלית בעקבות פנייה של תושב אשדוד בעל עסק, שפנה אלי, אבל המקרה הוא לא מקרה פרטי בלבד. אנחנו יודעים שהוא מהווה בעיה עקרונית שצריך לטפל בה, ולכן אני מביא זאת כאן לדיון במליאה.

מדובר בבעל עסק מסוים באשדוד, שלפני שנה וחצי קיבל מכתב מהתאחדות המלאכה והתעשייה – כך הם נקראים – ובו הם מציעים לו להצטרף אליהם להתאחדות כחבר מן המניין ולקבל את השירותים שלהם, ייצוג וכל מה שקשור בארגוני עובדים. תמורת החברות הזאת הוא אמור לשלם 150 שקל בחודש, נאמר – 1,800 שקל לשנה, ועד כאן הכול בסדר. הפנייה לגיטימית. אלא מה? באותו מכתב הם מוסיפים איזה איום ואומרים לו שכדאי לו להצטרף, אבל אם הוא יבחר שלא להצטרף הם ידרשו ממנו תשלום רטרוקאטיבי למשך שבע שנים, לרבות הפרשי הצמדה וריבית, בגלל העובדה שהוא לא מצטרף אליהם. הם מסתמכים על איזה הסכם קיבוצי משנת 1977. מאוד מוזר.

היו"ר ד' טל:

מה אומר ההסכם? לא ירדתי לסוף דעתך.

יחיאל לסרי (מפלגת המרכז):

התאחדות המלאכה והתעשייה רוצים שהוא יצטרף אליהם כחבר בהתאחדות, ואם לא – ידרשו ממנו תשלום עבור שבע שנים לאחור, שבהן הוא לא היה חבר בהתאחדות. מוזר, מאוד מוזר. הוא, כמובן, ראה בזה משהו – – –

היו"ר ד' טל:

מאיים אפילו.

יחיאל לסרי (מפלגת המרכז):

כן, לא צודק, והוא התעלם מהמכתב. אחרי תקופה מסוימת הוא מקבל מכתב נוסף: לא הצטרפת, לא נשמעת לאיום, אז אנחנו בינתיים מבקשים ממך לא תשלום עבור שלוש השנים האחרונות, רק שנתיים – 2001-2000, תשלום של 3,600 שקל. הוא שוב מתעלם, ואז עולים לארבע שנים, והוא מקבל מכתב מעורך-דין. זה כבר רציני: "אני מייצג את ההתאחדות".

היו"ר ד' טל:

זה כבר שכר טרחה, ככה – טוב, טוב, טוב.

יחיאל לסרי (מפלגת המרכז):

אז מ-3,600 שקל זה עלה ל-5,400 שקל, ועכשיו זה כבר הולך להוצאה לפועל; התראה לפני הוצאה לפועל. לכן הוא פנה אלי. זה נראה על פניו מעשה חלמאי, לולא היינו יודעים שמדובר בארגון רציני, עם עורך-דין רציני. אין לי מושג מה המצב החוקי של הדרישה הזאת, אבל ברור שהיא נוגדת כל היגיון. קשה להאמין שמדובר בחוק שאפשר להסתמך עליו, או בתקנה. גם אם יש איזו תקנה – היא לא מתקבלת על הדעת וצריך לבטל אותה. בכל מקרה, לי נראה שיש כאן ניסיון דווקא לא כל כך תמים של ההתאחדות. כמו שאומרים אצלנו – "הבל תרב'ח". תנסה. הם קיוו שאולי בעלי העסקים יקנו את האיום ויצטרפו להתאחדות. הבחור מתעקש, ואני בטוח שהוא צודק. מאוד סקרן לשמוע את תשובתך, אדוני השר. תודה רבה.

היו"ר ד' טל:

תודה רבה, אדוני. סגן השר יציג את עמדת שר העבודה והרווחה.

שאול יהלום (מפד"ל):

אדוני היושב-ראש, לפי התיקון לתקנון מהשבוע שעבר, סגן שרת החינוך לא יכול לענות על הנושא.

היו"ר ד' טל:

אני אבדוק. אם התקבל – אני אהיה צמוד לתקנון. גברתי מוכנה לבדוק אם אכן חבר הכנסת יהלום צודק?

שאול יהלום (מפד"ל):

סגן שרת החינוך לא יכול לענות במקום שר העבודה והרווחה.

היו"ר ד' טל:

ככה זה התקבל? אפשר לסמוך על זה?

שאול יהלום (מפד"ל):

סלח לי, אדוני היושב-ראש, לפני שבוע התקבלה החלטה, שהדבר בלתי אפשרי. בהצעות לסדר-היום, לא יכול סגן שר לענות.

היו"ר ד' טל:

אם זה התקבל, אני אהיה צמוד לתקנון. גברתי מוכנה לבדוק אם חבר הכנסת יהלום צודק?

שאול יהלום (מפד"ל):

שר העבודה והרווחה, מלוא כל הארץ כבודו.

היו"ר ד' טל:

ככה זה התקבל? אפשר לסמוך על זה? אנחנו נמתין רגע. אני מניח שאם אדוני היה שומר על תקנון היום לא היה עובר חוק ההסדרים של חבר הכנסת פינס, שאת הדיון שהיה צריך להיות אתמול או שלשום הוא העביר להיום.

סגנית מזכיר הכנסת ר' קפלן:

הוא לא יכול לענות.

היו"ר ד' טל:

אדוני סגן שרת החינוך, אני מתנצל. פשוט לא הייתי ער לתיקון התקנון הזה. אני מתנצל.

אנחנו עובדים לנושא הבא בסדר-היום: המצב הכלכלי והשלכותיו הכלכליות.

מאיר פרוש (יהדות התורה):

אבל צריך להצביע, ולי יש הצעה אחרת. חבר הכנסת ביקש דיון במליאה ואני מציע הצעה אחרת.

היו"ר ד' טל:

אבל אין תשובה. על מה יצביעו?

זאב בוים (הליכוד):

אני מציע ועדה.

היו"ר ד' טל:

חבר הכנסת לסרי, אתה רוצה שנצביע או שאתה רוצה לקבל תשובה מהשר?

יחיאל לסרי (מפלגת המרכז):

אני רוצה תשובה.

היו"ר ד' טל:

חברי הכנסת, אני חושב שהוא זכאי לקבל תשובה מהשר.

מאיר פרוש (יהדות התורה):

זה לא עובד ככה. צריך להצביע.

משולם נהרי (ש"ס):

לי יש הצעה אחרת.

היו"ר ד' טל:

אז יש הצעה אחרת.

מאיר פרוש (יהדות התורה):

אדוני היושב-ראש, חברי הכנסת, אני מודה לחבר הכנסת יחיאל לסרי על כך שהוא העלה את הנושא. הנושא הוא חמור ביותר. ההתעללות בסוחרים, כפי שהוא הציג אותה, היא כאין וכאפס לעומת מה שקורה. אני מבקש שהדבר הזה יטופל בהקדם האפשרי ולא כמו שזה נראה עכשיו, שמתוך 27 שרים אף אחד לא מגיע להגיב על נושא חמור כזה, ולכן אני מבקש שידונו על כך בוועדה.

שלמה בן-עמי (העבודה-מימד):

גפני כבר אמר מה דעתו על הממשלה.

משה גפני (יהדות התורה):

אני חושב שאפשר לקבל היום החלטה לפטר כמה שרים.

היו"ר ד' טל:

הרב פרוש, אתה מציע להעביר את זה לוועדת העבודה והרווחה?

מאיר פרוש (יהדות התורה):

כן. לוועדת העבודה והרווחה.

היו"ר ד' טל:

אני מאפשר לסגן השרה נהרי לדבר מהמיקרופון, לפנים משורת הדין.

משולם נהרי (ש"ס):

אדוני היושב-ראש, המציע, עם כל הכבוד, נתפס לכלל טעות בהנמקת הצעתו לסדר-היום, כאילו דמי הטיפול הארגוני, המקצועי, הם דמי חברות בארגון המעסיקים – ולא היא.

היו"ר ד' טל:

זו הצעה אחרת?

משולם נהרי (ש"ס):

על-פי חוק ההסכמים הקיבוציים והתקנות, מעביד שחל עליו צו הרחבה להסכם קיבוצי בענף העבודה שאליו הוא מתחייב, מחויב בתשלום דמי טיפול ארגוני מקצועי לארגון המעבידים שהוצב להסכם הקיבוצי שהורחב, וזאת בשיעורים שנקבעו בתקנות. שיעורים אלה של דמי הטיפול אינם מופחתים מדמי החברות של מעביד שהוא חבר בארגון המעסיקים.

החוק בישראל מעדיף יחסי עבודה קיבוציים על פני יחסי עבודה אינדיבידואליים, ולכן הוא מעודד הסכמים קיבוציים ואפילו הרחבת הנורמות שבהם על כלל המעסיקים והעובדים בענף העבודה, ובמקרים מסוימים על כלל המשק.

נורמות עבודה רבות נקבעו מתוך הסכמים קיבוציים, וצווי הרחבה נקלטו בחקיקת העבודה ועד היום. תנאי עבודה רבים מעבר למה שהחוק מקנה מצויים בהסכמים קיבוציים ובצווי הרחבה. כדוגמה לנורמות כלליות נזכיר דמי הבראה, דמי נסיעה, קיצור שבוע העבודה ועוד כהנה וכהנה תנאי עבודה שנקבעו גם בהסכמים קיבוציים ענפיים שהורחבו.

היו"ר ד' טל:

לכן אתה מציע להעביר את זה לוועדת העבודה והרווחה?

משולם נהרי (ש"ס):

אני רוצה לומר עוד דבר חשוב: עם זאת, לאור מצבם הקשה של עסקים ומפעלים בארץ בעת הזאת, פנה שר העבודה בקריאה לנשיא לשכת התיאום של הארגונים הכלכליים, מר עודד טירה, כדי שידאג לצמצם ולמתן את הדרישות הכספיות ממעבידים בשל דמי טיפול, אף שהן נכונות ומוצדקות בהתאם לחוק.

אשר למקרה הספציפי הנוגע להתאחדות המלאכה והתעשייה, פנה לבקשת השר הממונה הראשי על יחסי עבודה במשרד העבודה והרווחה, וביקש מנציגי ההתאחדות למתן את דרישתם לדמי טיפול ארגוני מקצועי, והם נענו לבקשתו, וביתר שאת אף התייחסו לדרישה מאותו מעביד ספציפי, שבעקבות פנייתו הוגשה הצעה לסדר-היום.

לכן, הצעתי להוריד את הנושא מסדר-היום.

היו"ר ד' טל:

תודה רבה.

חבר הכנסת פרוש רוצה להעביר את הנושא לוועדת העבודה והרווחה, ואנחנו נצביע. מי בעד, מי נגד – לוועדת העבודה והרווחה?

### הצבעה מס' 38

### בעד ההצעה להעביר את הנושא לוועדה – 6

### בעד ההצעה שלא לכלול את הנושא בסדר-היום – 3

### נמנעים – אין

### ההצעה להעביר את הנושא לוועדת העבודה הרווחה, והבריאות נתקבלה.

היו"ר ד' טל:

אם כן, שישה בעד העברת הנושא לוועדת העבודה והרווחה, שלושה מתנגדים, אין נמנעים. אשר על כן, הנושא יועבר לוועדת העבודה, הרווחה והבריאות.

# הצעות לסדר-היום המצב הכלכלי והשלכותיו החברתיות בעקבות העלאת מחירי הנסיעה בתחבורה

# הציבורית והעלאת הריבית במשק

היו"ר ד' טל:

תודה רבה. אנחנו עוברים לנושא הבא. חבר הכנסת שלמה בן-עמי יעלה את הצעתו לסדר-היום בנושא: המצב הכלכלי והשלכותיו החברתיות בעקבות העלאת מחירי הנסיעה בתחבורה הציבורית והעלאת הריבית במשק. לפנינו הצעות לסדר-היום מס' 6741, 6743, 6756 ו-6768.

רבותי חברי הכנסת, אנחנו נהיה עכשיו צמודים לשעון. אדוני שר החוץ לשעבר, במסגרת הזמן הקבוע, הכושר והיכולת האדירה של אדוני כאלה טובים, שאני מניח שתיתן "נוק-אאוט" לכל חברי הכנסת כאן.

שלמה בן-עמי (העבודה-מימד):

אני מודה ליושב-ראש. האמת היא, שאני חושב שאפשר לרשום הישג נוסף, מפוקפק כמובן, ליאסר ערפאת במשבר הנוכחי. הוא הצליח לגרום לכך, שאחד המשברים הכלכליים היותר-חמורים, היותר-קשים, היותר-עמוקים בתולדות מדינת ישראל, איננו משפיע השפעה של ממש על ממשלה בישראל.

אנחנו נמצאים היום במצב שאין לו כמעט תקדים, ייקור של 100% במחיר הכסף בתוך חודש, בתוך ארבעה שבועות. אנחנו מגיעים לריבית אוברדרפט של 15% – בהעלאת ריבית על המשכנתה. המצב הגיע היום בישראל לכך, שאם לא תיבלם המגמה הזאת, גם אחד ההישגים של המודרניזציה של המשק הישראלי במשק הפיננסי הישראלי, הליברליזציה של מטבע חוץ, גם זה ייעלם.

כל זה הוא תוצאה של אובדן אמון בכלכלה ובעצם הצבעת אי-אמון יומית, לא של הכנסת, לצערי, אבל של הציבור, בממשלה. למלחמה הזאת, שאנחנו נמצאים בה, יש מחיר כלכלי ממשי. כמובן, היתה גם שגיאה לבנות תקציב על הערכות מופרכות לחלוטין בדבר צמיחה והכנסות.

בהעדר האמון ברח הציבור מן החיסכון הבטוח ביותר שהיה לו עד עכשיו – וזאת הצבעת אי-אמון פוליטית – איגרות החוב של ממשלת ישראל ובנק ישראל. הבריחה היתה כמובן לדולרים ולהשקעות חוץ. העלאת הריבית הדרקונית בישראל היא העלאה של מכבש המיתון על הכלכלה הישראלית המדדה ממילא.

אנחנו נמצאים במצב של גיאות אינפלציונית, שחיקת שכר, סחיטת קצבאות, העלאת מסים, ייקור הכסף וקיצוץ אכזרי של תקציבים. האוצר ובנק ישראל, פועלים אולי באין ברירה בגלל מצב שהממשלה כלאה את המשק, פועלים להפוך את האזרחים בישראל לעניים יותר.

לאחרונה גם שמענו – – –

זאב בוים (הליכוד):

זו מלחמה.

שלמה בן-עמי (העבודה-מימד):

כן, אני אמרתי. אמרתי שאני מחבר את זה למלחמה, וזה אחד ההישגים הגדולים של ערפאת, שאפילו הדבר הזה כנראה לא מפיל ממשלה בישראל, דבר שבכל חברה מודרנית היה מזמן שולח – – –

היו"ר ד' טל:

עם מפלגת העבודה שלנו, אי-אפשר להפיל את הממשלה. אם מפלגת העבודה חברה בממשלה, אי-אפשר להפיל ממשלה כזאת.

שלמה בן-עמי (העבודה-מימד):

בזה לא יהיה לך אתי ויכוח.

לכן, אני חושב, שעם כל הדיבור שלנו, אני מודע לזה שמרחב התמרון המדיני הוא מצומצם. אני מודע לכך, שכל הדיבורים על המצע הזה והמצע האחר, יכולת היישום שלהם מוגבלת. אבל, הנה כאן, כאן המבחן האמיתי של ממשלת אחדות לאומית, ובדבר הזה היא כושלת כמעט בלא נסיבות מקילות.

מצד אחר, אם אנחנו מסתכלים אחורה אל השנים הטובות של המשק הישראלי, לא נוכל להתעלם מעניין מאוד פשוט וברור: כל עוד אנחנו לא מצליחים למצוא איזה נתיב ליציבות ביטחונית, אין שום סיכוי שבעולם שהכלכלה הישראלית תתייצב והאמון של המשקיעים במשק הישראלי יחזור. אין דרך כזאת בכלל.

לכן, אנחנו בכלים שלובים. דבר בדבר תלוי. ההצלה האמיתית למשק הישראלי, לכיסם, לעבודתם של האזרחים, לכך שלא נגיע במהרה בימינו ל-300,000 מובטלים, המוצא היחיד הוא מוצא בתחום המדיני. הוא לא היחיד, אבל הוא בוודאי מאוד מאוד מרכזי.

היו"ר ד' טל:

אני מודה לאדוני. חבר הכנסת שאול יהלום. אחריו, אם יהיה, הרב ליצמן, ואם לא – סגן השר, שהוא בטח יאמר: אין לי מה להוסיף על כל מה ששמעתי.

סגן שר האוצר י' כהן:

– – –

היו"ר ד' טל:

אה. יש מה להוסיף? בבקשה, אדוני, שלוש דקות.

שאול יהלום (מפד"ל):

אדוני היושב-ראש, חברי הכנסת, אדוני סגן השר, גם בשעת קיצוצים וגם בשעה שעורכים תוכנית כלכלית צריך לדעת שיש לנו גם מטרות חברתיות. המטרה החברתית העיקרית, לפני שאנחנו חושבים אולי על עצם הצמיחה, זוהי העזרה לחלשים. למותר לציין שהתוכנית הכלכלית האחרונה הרסה כל ערך של עזרה לחלשים. הקיצוצים הקשים ביותר היו לגמלאים, לקצבאות ילדים, בכל הנושא של הביטוח הלאומי. הביטוח הלאומי בכלל לא צריך לעמוד לקיצוץ, הוא מעין ביטוח, אבל הממשלה משתמשת בו כמקור לקיצוצים.

כרגע צפוי האסון היותר-גדול לשכבות החלשות. העלאת מחיר הנסיעה בתחבורה הציבורית ב-5%. רבותי, עם כל הכבוד לעובדה שהמדד עולה, באיזה מקום צריך להבין שצריך למצוא את הדרך שלא להעלות את מחיר הנסיעות בתחבורה הציבורית. אפשר אפילו להעלות עוד את מחיר הבנזין – ולא רק באגורה, הלילה – ולסבסד את התחבורה הציבורית. כי מי נוסע בתחבורה הציבורית? נוסעים בתחבורה הציבורית עניים, בדרך כלל אנשים שאינם משתמשים ברכבם הפרטי, כי אין להם; כי אין להם כסף – אלא רק במקרים מיוחדים – לנסוע בו. על אחת כמה וכמה היום, כשהתחבורה הציבורית נמצאת בסכנה של פעולות איבה ואנשים יראים בכלל להיכנס לתחבורה הציבורית, שתוכנית האבטחה בה עדיין לא מתקיימת.

דווקא בשעה כזאת הממשלה מוצאת את הרגע להעלות את מחירי הנסיעה בתחבורה הציבורית ב-5%? ו-5% למשפחות שמשתמשות בתחבורה הציבורית יום-יום, כמה אנשים במשפחה, לרבות ילדים – זה סכום גדול מאוד. אין אפשרות להשתמש בתחבורה הציבורת במחירים גבוהים כאלה.

הממשלה היתה יכולה בהחלט לספוג את ההעלאה הזאת, או את רובה, או את חציה, לסבסד אותה על-ידי העלאה של דברים אחרים, כפי שאני אמרתי; דברים אולי מתחומים שעשירים נזקקים להם, כמו בנזין. אין ספק שברכב פרטי משתמשות שכבות הרבה יותר עשירות מהשכבות שמשתמשות ברכב ציבורי, ואפשר היה לאזן בין השניים. אבל, הממשלה אדישה. הגיע הזמן שלפי המדד נעלה, לא נסבסד במחיר פגיעה בשכבות החלשות ובמחיר פגיעה בתחבורה הציבורית, שנמצאת היום, כפי שאמרתי, בסכנה.

אני מוחה על כך. אני טוען שהממשלה היתה צריכה לערוך תוכנית אחרת ובראשה לדאוג לשכבות החלשות.

היו"ר ד' טל:

אני מודה. תודה רבה, אדוני. חן חן.

שאול יהלום (מפד"ל):

אדוני, רק עוד שנייה אחת.

היו"ר ד' טל:

אז אדוני בוודאי מצטרף לדבריו של חבר הכנסת גפני, שאומר שזו הממשלה הכי רעה שהיתה לנו.

שאול יהלום (מפד"ל):

אני לא רוצה לומר שזו הממשלה הכי רעה שהיתה לנו, אני אומר שהממשלה עושה טעות.

נחום לנגנטל (מפד"ל):

– – –

היו"ר ד' טל:

אז מה אם יש לכם שרים? ככה שופטים ממשלה? אם יש שרים או אין שרים? אם זה פוגע בשכבות החלשות אז כך שופטים?

נחום לנגנטל (מפד"ל):

– – –

היו"ר ד' טל:

אה, הוא לא יכול לדבר נגד אפי איתם. סליחה.

משה גפני (יהדות התורה):

החלטנו קודם לפטר כמה שרים.

שאול יהלום (מפד"ל):

אדוני, אני רק רוצה להבהיר: מאחר שהתיקון בתקנון שקודם הערתי עליו היה ביוזמתי אני רוצה להבהיר, מאחר שסגן השר עלה – ואני מודה לאדוני שבסופו של דבר נתן לו להשיב – אבל כל הרעיון היה – – –

היו"ר ד' טל:

זה לא היה עניין אישי.

שאול יהלום (מפד"ל):

בסדר. כל הרעיון היה שצריך להתייחס להצעות לסדר-היום של חברי הכנסת במלוא הרצינות. ונכון שאם יש שר שבקיא בעניין ואין לו זמן, כי הוא צריך לעשות משהו אחר, הוא נותן נייר לאותו שר או סגן שר – – –

נסים זאב (ש"ס):

מאיפה אתה יודע מי בקיא יותר ומי בקיא פחות?

היו"ר ד' טל:

תודה, אדוני.

שאול יהלום (מפד"ל):

– – – ואותו נייר, זה לא רציני.

היו"ר ד' טל:

תודה.

שאול יהלום (מפד"ל):

קודם השר צריך להקשיב, אולי לשנות איזו תשובה בעקבות חברי הכנסת. לכן אני מתנצל בפני סגן השר – –

היו"ר ד' טל:

הוא הבין שזה לא היה אישי.

שאול יהלום (מפד"ל):

– – ופונה מכאן ואילך לממשלה למלא אחר התקנון.

משולם נהרי (ש"ס):

גם לשר מכינים תשובה.

שאול יהלום (מפד"ל):

אבל הוא שומע אותך.

היו"ר ד' טל:

אדוני מציע לי לסגור את הישיבה היות שאין שום שר מהממשלה?

משה גפני (יהדות התורה):

כן, כן, אדוני היושב-ראש.

היו"ר ד' טל:

אני צריך לשמוע את חבר הכנסת יהלום.

שאול יהלום (מפד"ל):

לא. סגן השר ישיב.

היו"ר ד' טל:

לא. טוב. תודה רבה. אני מבקש מסגן השר שיעלה ויבוא ויציג את עמדת הממשלה.

חבר הכנסת נסים זאב, עד שסגן השר יעלה אתה רוצה לומר משהו?

נסים זאב (ש"ס):

אני חושב שזה – סליחה, משפט אחד, אדוני – – –

היו"ר ד' טל:

לא.

נסים זאב (ש"ס):

ביקשת שאני אומר משהו.

היו"ר ד' טל:

אבל הזמן דחוק.

נסים זאב (ש"ס):

אז אני אומר אחר כך. אז אני מבקש לומר לאחר מכן.

היו"ר ד' טל:

אחר כך. אחר כך. אדוני סגן השר, בבקשה.

נחום לנגנטל (מפד"ל):

– – –

היו"ר ד' טל:

חבר הכנסת נחום לנגנטל, זו זילות ישיבת המליאה. לא היית עושה את זה בבית-המשפט כעורך-דין. זו ממש זילות. כן, אדוני.

שאול יהלום (מפד"ל):

אני ממש מצטער שאתה צריך להגיד את זה לחבר כנסת מהמפד"ל ועוד – – – בית-המשפט.

היו"ר ד' טל:

כן, אדוני סגן השר.

סגן שר האוצר י' כהן:

היה פה המציע הקודם, חברי פרופסור שלמה בן-עמי. הוא הסביר על השנים הטובות של הכלכלה הישראלית. הוא רמז כנראה על התקופה של שלטונו של אהוד ברק, שבה שלמה בן-עמי היה גם שר החוץ וגם שר לביטחון פנים ובייגה שוחט היה שר האוצר. אולי הזיכרון האנושי קצר, אבל הדברים רשומים בדפי ההיסטוריה. המצב הכלכלי, ההידרדרות הכלכלית, התחילו באוקטובר 2000, כששר האוצר היה עדיין בייגה שוחט. אז התחילה ההידרדרות הכלכלית. מאז המשק הישראלי נמצא במיתון כבד. הירידה המצטברת בתוצר לנפש וברמת החיים, בשנים 2002-2001, היא למעלה מ-6%. במלים אחרות, התפוקה הממוצעת לנפש, במקום שתעלה ב-4% במשך השנתיים הללו, בהתאם לתוואי שהתרגלנו אליו בעבר, בשנים שדיבר עליהן שלמה בן-עמי, ירדה ב-6%, לכן רמת החיים בשנת 2002 עומדת על 10% פחות מזו שהיתה יכולה להיות אילולא התרחש המיתון.

בסדרי גודל כאלה, ידידי שאול יהלום, בסדרי גודל כאלה של ירידה בתוצר, גם הכנסות המדינה ממסים נפגעו קשות – הירידה בפעילות – ואין מנוס מקיצוץ גדול ומכאיב בתקציב המדינה, שאם לא כן עלול להיווצר גירעון תקציבי בסדר גודל שיוביל, בוודאי חלילה וחס, למשבר פיננסי, וזה דבר שאף אחד לא רוצה אותו. זה ללא ספק היה פוגע יותר ברמת החיים וברווחת האזרחים, אם חלילה היינו מידרדרים – מה שלא יהיה, כן?

המחויבות של הממשלה לשמור על יציבות במשק מכתיבה קיצוץ הפוגע, לצערי, גם בשירותים הניתנים לאזרחים וגם בתשלומי ההעברה שהממשלה מממנת. הרכב הקיצוצים והצעדים הכלכליים האחרים שנקטה הממשלה בחודשים האחרונים תוכננו כך שמחד גיסא הפגיעה בשכבות החלשות תהיה מינימלית עד כמה שאפשר ומאידך גיסא הם לא יפגעו בסיכויי המשק לחזור במהרה לצמיחה ולהגברת התעסוקה, בעזרת השם. בוא נקווה לימים טובים יותר.

היו"ר ד' טל:

אמן כן יהי רצון. אני מודה לסגן השר גם על התפילה שהוא נשא כאן, מעל דוכן הכנסת.

חבר הכנסת גפני, יש לך הצעה אחרת?

משה גפני (יהדות התורה):

אדוני היושב-ראש, אדוני סגן השר, ראשית, אני רוצה לבקש ממך, אדוני יושב-ראש הישיבה, שאתה ידוע במיומנות שלך, אם אין שר, באמת לנעול את הישיבה. על מה אנחנו נדבר? יש לי הצעה לסדר-היום. למי אני אדבר?

זאב בוים (הליכוד):

אלי.

משה גפני (יהדות התורה):

אבל אתה לא שר. הייתי רוצה שתהיה שר. יש לי כמה שרים לפטר, במקומם תהיה אתה שר.

היו"ר ד' טל:

אני חושב שההצעה היא מאוד מאוד – – –

משה גפני (יהדות התורה):

לשיקול דעתך.

סגן שר האוצר י' כהן:

– – –

משה גפני (יהדות התורה):

רגע. תשמע רגע, אני מדבר אליך, אדוני סגן השר.

היו"ר ד' טל:

חבר הכנסת גפני, אם אתה תסיים עכשיו לדבר, אני יכול לסיים ולסגור את הישיבה. אם אדוני ימשיך, השר ריבלין בדרך, ואז אני לא אוכל לסגור את הישיבה. תחליט מה שאתה רוצה.

משה גפני (יהדות התורה):

אם השר ריבלין בדרך, אז השר ריבלין בדרך. אני פה.

עכשיו, אני רוצה להגיד לך, אדוני היושב-ראש, אדוני סגן השר.

זאב בוים (הליכוד):

אתה חשבת שהוא יסיים?

משה גפני (יהדות התורה):

לא, אני בעד שהשרים יבואו ויתחילו לעבוד.

היו"ר ד' טל:

הוא מעוניין שמישהו ישמע אותו, הוא לא מעוניין לסגור את הישיבה סתם כך.

משה גפני (יהדות התורה):

אדוני היושב-ראש, המציאות כיום היא שמלבד סגן שר האוצר אין הנהגה כלכלית למדינת ישראל. מה החדשות הכי גדולות שאנחנו יכולים לבשר? ששר האוצר נפגש עם נגיד הבנק והם התחילו לדבר ביניהם. אלה החדשות שעומדות בראש טורי הכלכלה.

מה המשמעות של העניין? המשמעות של העניין היא שאני כאזרח לא יודע מה המדיניות הכלכלית – צריך לקצץ, איפה צריך לקצץ, האם צריך להעלות את הריבית או לא להעלות את הריבית.

אני רוצה להגיד משפט לגבי מה שאמר סגן השר. הוא אמר: אין מנוס מקיצוץ. אדוני סגן השר, אני רוצה לחדש לך משהו, כדי שתדע. מהי המדיניות הכלכלית של הקיצוצים? התברר לנו השבוע בוועדת הכספים, שעל-פי הסכם בין אני לא יודע מי, משרד האוצר עם מפלגת העבודה, הוסיפו למשרד התרבות 12 מיליון שקל. האם אתה יודע על זה? איך אתה עומד כאן ואומר שיש מדיניות של קיצוצים בתחבורה הציבורית, שפוגעת בחלשים – – –

סגן שר האוצר י' כהן:

– – –

משה גפני (יהדות התורה):

אני לא יודע, אני לא חבר ועדת הכספים, מפלגת העבודה הדיחה אותי.

זו מדיניות של קיצוצים כדי לפגוע בחלשים, מדיניות של קיצוצים כדי לפגוע במשכנתאות. לעשות הסכם פוליטי עם מפלגת העבודה כשיש מצב כלכלי כה קשה ולהוסיף 12 מיליון שקל לתרבות? ואתה סגן שר האוצר, חברי הטוב, אומר פה שיש מדיניות של קיצוצים? הסכמים פוליטיים עם מפלגת העבודה מותרים, האם זאת הנהגה כלכלית? זאת הנהגה פוליטית, ואני לא רוצה להגיד מלה יותר חמורה במליאת הכנסת.

היו"ר ד' טל:

ואדוני מציע להעביר את זה לוועדת העבודה, הרווחה והבריאות?

משה גפני (יהדות התורה):

אני מציע להעביר את הממשלה מהעולם.

היו"ר ד' טל:

אבל, בכל אופן, אתה מציע להעביר את זה לוועדה, או שאתה מסתפק בדברי השר?

משה גפני (יהדות התורה):

לא, אני רוצה להעביר את זה לוועדה.

היו"ר ד' טל:

רבותי חברי הכנסת, אנחנו עוברים להצבעה.

שר התקשורת ר' ריבלין:

– – –

נסים זאב (ש"ס):

– – –

היו"ר ד' טל:

נסים זאב, אתה לא רשום.

נסים זאב (ש"ס):

אני רוצה לומר משפט אחד. אני קודם כול מתפלא שהיושב-ראש מוכן לוותר על כך שאומר את דברי.

היו"ר ד' טל:

בקצרה.

נסים זאב (ש"ס):

אני אדבר רק על התחבורה. קודם כול, אני חושב שפגעו בסגן שר האוצר.

היו"ר ד' טל:

לא, זה לא פרסונלי, זה לא אישי.

נסים זאב (ש"ס):

לא אתה, הציגו את הדברים כאילו הוא לא מבין בנושא תחבורה, כאילו הוא צריך להיות שר התחבורה כדי לדבר על התחבורה. הרב יצחק כהן מבין בכל התחומים במשק, עם כל הכבוד.

אני רוצה לומר רק דבר אחד על נושא האוטובוסים.

היו"ר ד' טל:

הצעה אחרת.

נסים זאב (ש"ס):

אדוני היושב-ראש, בעידן שבו מתפוצצים אוטובוסים על-ידי מתאבדים, אני הייתי מצפה מהממשלה הזאת להוריד את המחיר.

היו"ר ד' טל:

תודה רבה.

רבותי, אנחנו עוברים להצבעה. מי בעד ומי נגד העברת הנושא לדיון בוועדת העבודה, הרווחה והבריאות?

אופיר פינס-פז (העבודה-מימד):

ועדת הכלכלה.

היו"ר ד' טל:

לא צריך, אלה נושאים חברתיים.

### הצבעה מס' 39

### בעד ההצעה להעביר את הנושא לוועדה – 10

### נגד – אין

### נמנעים – אין

### ההצעה להעביר את הנושא לוועדת העבודה, הרווחה והבריאות נתקבלה.

היו"ר ד' טל:

בעד – עשרה חברים, אין מתנגדים ואין נמנעים. אשר על כן, נעביר את הנושא לדיון בוועדת העבודה, הרווחה והבריאות. תודה רבה, רבותי.

# הצעות לסדר-היום התנגדות חבר הנאמנים של הסוכנות להמשך כהונת בעלי תפקידים בסוכנות היהודית

היו"ר ד' טל:

אנחנו עוברים לנושא הבא בסדר-היום, והנה כי כן, עיניכם רואות ששר התקשורת המוכשר הגיע אלינו, ולכן אנחנו לא נסגור את ישיבת הכנסת, מכיוון שהוא הגיע. אנחנו עוברים לדון בהתנגדות חבר הנאמנים של הסוכנות להמשך כהונת בעלי תפקידים בסוכנות היהודית – הצעות לסדר-היום מס' 6744, 6757, 6763, 6764 ו-6774. ראשון הדוברים – חבר הכנסת זאב בוים, יושב-ראש הקואליציה.

שאול יהלום (מפד"ל):

הוא מדבר – – –

היו"ר ד' טל:

הדובר השני הוא חבר הכנסת אביגדור ליברמן, והוא לא נמצא. חבר הכנסת אופיר פינס, בבקשה. חבר הכנסת ידידי הטוב אופיר פינס, אם תואיל בטובך להתייחס גם לנימה הגזענית של גזבר הסוכנות, מר חיים צ'סלר, שאמר שהוא מעדיף רבע יהודי מרוסיה ולא יהודי דתי מברוקלין, אני אודה לך מאוד.

שאול יהלום (מפד"ל):

בגלל זה הוא הודח.

היו"ר ד' טל:

לא, לא בגלל זה הוא הודח. אלה שני דברים נפרדים. מכיוון שהוא איש מפלגת העבודה, אולי הוא יודע למה נאמרו הדברים האלה.

שאול יהלום (מפד"ל):

אופיר פינס-פז הולך להיות המזכ"ל של מפלגת העבודה.

היו"ר ד' טל:

אז בוודאי הוא יצטרך לחשוב את מי למנות. חבר הכנסת פינס, אני אוסיף לך אפילו עוד דקה, כדי שתוכל לדבר יותר ולהסביר לנו את הדברים.

אופיר פינס-פז (העבודה-מימד):

תודה, אדוני היושב-ראש. ראשית, אני רוצה לומר שקרה דבר חמור מאוד בשבוע האחרון. הקונגרס הציוני, קרי התנועות הציוניות, המפלגות הציוניות, בחרו את נציגיהן להנהלה המשותפת של הסוכנות היהודית, המשותפת לנו ולאמריקנים הלא-ציונים, אלה התורמים. יש פרוצדורה, שהציבור לא מודע לה, שלפיה יש מנגנון שבו מותר לאמריקנים לפסול – – –

היו"ר ד' טל:

למה אמרת שהאמריקנים לא ציונים, האם לא יכול להיות אמריקני ציוני?

אופיר פינס-פז (העבודה-מימד):

הוא יכול להיות. יש אמריקנים ציונים, אבל יש כאלה שהם מה שנקרא מגייסי התרומות.

היו"ר ד' טל:

והם לא ציונים?

אופיר פינס-פז (העבודה-מימד):

אני לא יודע איך הם מגדירים את עצמם. אנחנו לא מגדירים אותם כציונים, משום שהם מעולם לא רצו לעלות לישראל. אין להם עניין להשתקע בישראל, ובעינינו בסופו של דבר ציונות זה רצון לעלות לארץ. אסור להתבלבל, יש הרבה אוהבי ציון, לא כולם ציונים.

מכל מקום, במערכת הזאת של האישור וההסכמה – כך היא נקראת – החליטו לפסול את כל המועמדים הישראלים לכל התפקידים, למעט סלי מרידור, לתפקיד יושב-ראש הסוכנות; ביניהם חיים צ'סלר, שכבר כיהן כגזבר בקדנציה הקודמת, ולא אישרו לו קדנציה נוספת.

היו"ר ד' טל:

האם זה קשור להצהרה שהוא השמיע?

אופיר פינס-פז (העבודה-מימד):

לא, לדעתי אין לזה שום קשר. אני אגיד על זה גם משהו, ברשותך.

משה גפני (יהדות התורה):

למה התקבלה ההחלטה הזאת?

אופיר פינס-פז (העבודה-מימד):

חבר הכנסת גפני, הבעיה היא שההחלטה לא נומקה, זאת אומרת: אם היו באים ואומרים שהאיש לא תפקד כהלכה, האיש לא ראוי, האיש לא הצליח בתפקידו, או האיש נכשל מהסיבות האלה והאלה, מאה אחוז, אבל לא – לא ניתנו נימוקים, לא ניתנו הסברים, לא אוהבים אותו.

אולי הוא יותר מדי ציוני, אדוני היושב-ראש, אולי יש לו מנטליות ישראלית צברית, שלא מקובלת עליהם מספיק. אינני יודע מה הסיבה, והאמת היא שאף אחד לא יודע מה הסיבה.

היו"ר ד' טל:

למה, אני יודע מה הסיבה. כלל נקוט בידנו, בעל המאה הוא בעל הדעה. הוא מביא את הכסף, והוא גם יקבע.

שר התקשורת ר' ריבלין:

מדינת ישראל היא בעל המאה.

היו"ר ד' טל:

לא, הוא טען שהאמריקנים מביאים את הכסף.

אופיר פינס-פז (העבודה-מימד):

אני אומר שהפרוצדורה הזאת היא פרוצדורה בלתי נסבלת.

שר התקשורת ר' ריבלין:

– – –

אופיר פינס-פז (העבודה-מימד):

ואני לא מדבר עכשיו בכלל במושגים של כבוד, שנפגענו, שהליכוד נפגע או איזו מפלגה אחרת נפגעה, כי לא זה העניין. העניין הוא מעוות לחלוטין, אדוני היושב-ראש. במסגרת של שותפות, לא יכול להיות שצד אחד יטיל על הצד השני זכות וטו, יטיל וטו על מינויים.

אני רוצה להזכיר לך, אדוני היושב-ראש, שבעבר האנשים האלה פסלו את אריק שרון, את רובי ריבלין, את מאיר שטרית בתקופה מסוימת, את מוטה גור, זיכרונו לברכה, את נסים זוילי.

היו"ר ד' טל:

גם את נסים זוילי, השגריר החדש שלנו בפריס?

אופיר פינס-פז (העבודה-מימד):

שיהיה לו בהצלחה. הם פוסלים.

היו"ר ד' טל:

זו אולי ההזדמנות לברך את נסים זוילי.

אופיר פינס-פז (העבודה-מימד):

אדוני היושב-ראש, אני אומר שגם כך מעמדה של הסוכנות היהודית בחברה הישראלית – איך אומרים החבר'ה? – הוא על הפנים.

היו"ר ד' טל:

אולי היא לא רלוונטית יותר?

אופיר פינס-פז (העבודה-מימד):

גם ככה אומרים שלא מבינים מה הגוף הזה, מה נחיצותו, עד כמה הוא נדרש ומה הוא עושה.

אני רוצה להגיד לך עוד דבר, גם הקהילה היהודית בחוץ-לארץ מאוד לא שבעת רצון, לא מהסוכנות היהודית ולא מהנציגים שלה בסוכנות היהודית, כשלצערי גם שם הדור הולך ופוחת. אנחנו הכרנו את מקס פישר הגדול. הכרנו את דולצ'ין, שאחר כך גם עלה לארץ. הכרנו אנשים שהיו משכמם ומעלה, אי-אפשר להשוות.

אני אומר קודם כול כלקח – ואני מציע את זה לכל המפלגות הציוניות – שקודם כול המנגנון הזה הוא דו-סטרי, אלא שאנחנו אף פעם לא מנצלים אותו, כי בעל המאה הוא בעל הדעה.

אני קורא כאן כמזכ"ל עתידי של מפלגת העבודה – ואני מציב לך, השר ריבלין, אתגר – ואומר שאני מוכן לפסול את כל המועמדים האמריקנים. לא מעניין אותי מה שמותיהם, לא מעניין אותי מה תפקידיהם, לא מעניין אותי שום דבר. אני מוכן היום בהחלטה משותפת להורות לנציגי במוסד המכובד הזה להטיל וטו על כל המועמדים האמריקנים שצריכים לבוא לאישור בחודש הבא, אם הליכוד יהיה מוכן לשתף פעולה בעניין הזה.

היו"ר ד' טל:

ולפרוש מהסוכנות, או להישאר בסוכנות?

אופיר פינס-פז (העבודה-מימד):

לא, אני לא מציע לפרוש מהסוכנות. אני מציע קודם כול שיבינו שהמנגנון הוא דו-סטרי.

דבר שני, אני חושב שהסוכנות זקוקה לטלטלה עמוקה, לטלטלה מאוד רצינית, ואני חושב שצריך לעשות אותה, כי בסופו של דבר יש לה תפקידים: תפקידים בעלייה ובקליטה ובחינוך יהודי, אבל באופן שהיא מתנהלת, לדעתי היא מתקשה מאוד לעמוד ביעדים שלה.

אני מציע כאן לחברי הכנסת, קודם כול להעביר את ההצעות האלה לסדר-היום של כל חברי הכנסת לדיון במליאה. אני מציע לקיים דיון רציני על הסוכנות היהודית, על כל השותפות.

אתם יודעים שממשלת ישראל היום נותנת כסף לסוכנות היהודית? עשרות שנים הסוכנות היהודית עזרה לממשלת ישראל, למדינה, לבנות. היום משלם המסים הישראלי מממן את הסוכנות היהודית. מישהו מהציבור יודע את זה?

היו"ר ד' טל:

אז איזה זכות קיום יש לה?

אופיר פינס-פז (העבודה-מימד):

איזו הצדקה יש למערכת הזאת? איזו הצדקה יש למערכת הזאת? אם זה העניין, אז בוא נקים עוד משרד; אפשר להפוך את משרד הקליטה למשרד העלייה והקליטה ולגמור את העניין.

היו"ר ד' טל:

נכון.

אופיר פינס-פז (העבודה-מימד):

לגבי ההערה שהערת, אדוני היושב-ראש, בעניין חיים צ'סלר, גזבר הסוכנות. אני לא שמעתי את ההערה הזאת, אבל אני אגיד לך מה כן שמעתי ממנו, ואני מסכים עם זה במאת האחוזים.

קודם כול, לגבי יהודים, מה אני לא מסכים? כל יהודי שעולה לארץ ממוסקבה, מאתיופיה, מאמריקה, מברוקלין, ממנהטן, יהודי דתי, יהודי חילוני – כולם בעיני יהודים שווים, שצריך לעשות הכול כדי להעלות אותם ואין ביניהם העדפות. אני מסתייג מהאמירה הזאת, אם הוא אמר אותה. לא שמעתי.

מה אני כן מסכים, ואת זה כן שמעתי שהוא אומר? אני חושב שלא נכון היום לקחת עולים חדשים, כמו שהסוכנות עושה, ולשים אותם בשטחים, בהתנחלויות שהמתנחלים עזבו אותן. האנשים האלה באים מסוף העולם, הם לא יודעים למה הם באים. אז הם מקבלים באמת בית בחינם בהתנחלות במקום בשכר-דירה בעיר, וזה חיסכון כספי. אבל אלוהים אדירים, שומו שמים, לאן שולחים את האנשים האלה? באמת, קצת אחריות. לכן לעניין הזה אנחנו כמפלגת העבודה מתנגדים. צ'סלר ביטא את העניין הזה גם בקונגרס הציוני וגם בסוכנות היהודית. יכול להיות שאת האמירה הזאת שלו לא אהבו.

היו"ר ד' טל:

תודה רבה, אדוני. חבר הכנסת זאב בוים, בבקשה.

זאב בוים (הליכוד):

אדוני היושב-ראש, תודה לך שאתה מאפשר לי לדבר.

היו"ר ד' טל:

יושב-ראש הקואליציה המוכשר והנאמן.

זאב בוים (הליכוד):

השותפות הזאת – – –

היו"ר ד' טל:

"אדוני היושב-ראש, כנסת נכבדה" – יש פרוטוקול כאן בכנסת הזאת.

זאב בוים (הליכוד):

אדוני היושב-ראש לא שמע שפתחתי בו עצמו והודיתי לו על כך שאפשר לי?

היו"ר ד' טל:

תודה לך, אבל יש כנסת. לא על כבודי אני חס, אני חס על כבודו של השר ושל חבר הכנסת גפני ושל חבר הכנסת זאב ושל חבר הכנסת גנדי ריגר ושל חבר הכנסת לנגנטל.

זאב בוים (הליכוד):

כולם, בתוארם ובמעמדם ובכבודם, חברי הכנסת, ואדוני היושב-ראש בוודאי.

אני חושב שקיבלנו תמונה מחבר הכנסת אופיר פינס לגבי הפרובלמטיקה של המבנה הזה בהסתדרות הציונית.

לרגע אני הולך לסוף. יכול להיות שהדרך שמציע אופיר פינס נכונה, צריך לשקול את זה, ולו רק כדי לפתוח מחדש דיאלוג כלשהו ולבחון מחדש את טיב היחסים ואת מערכת היחסים בין חבר הנאמנים של הסוכנות היהודית, או כפי שזה נקרא "בעלי המאה" בארצות-הברית, לבין הנציגים הציונים.

אני רוצה לומר מראש: מקדמת דנא, שלפי מיטב זיכרוני זה מהסכם הסוכנות היהודית שבו חברו הציונים והלא-ציונים להסתדרות אחת ולסוכנות אחת ב-1929, בהנהגתו של המנהיג הציוני הגדול לואיס ברנדייס – הוא בעצם היה המנהיג היהודי הגדול, אני לא בטוח שהוא היה ציוני. ובדיוק זה העניין, שאז ראו את הצורך לאגום את כל הכוחות בעם היהודי לטובת היישוב היהודי בארץ-ישראל – ומאז היתה הסכמה, והיא קיימת, שיש מעמד של מעין וטו של בחינה של נציגים שעוברים בפני בעלי המאה בארצות-הברית והם נבחנים לפי כישוריהם.

היו"ר ד' טל:

הם לא עושים כל עשירי קודש.

זאב בוים (הליכוד):

הבעיה הראשונה, כפי שהיא מתגלית פה, היא לא בעצם העובדה שיש להם הזכות להטיל מעין וטו הזה, ומותר להם, וזה ההסכם, להביע את דעתם ואפילו לפסול מועמדים. הבעיה היא, קודם כול, שנדמה לי שזאת הפעם הראשונה, אדוני היושב-ראש, שהפסילה באה לאחר בחירה של האנשים. היה צריך לעשות תהליך הפוך: לפני שמביאים את המועמדים לאישור של הוועד הפועל הציוני, של נציגי ההסתדרות הציונית, היה צריך לעשות את התהליך הזה.

היו"ר ד' טל:

מי נושא באשמה?

זאב בוים (הליכוד):

אני לא רוצה לענות על זה, כי אני לא יודע. אבל היו בוחנים מראש והיו פוסלים מראש, אז יכול להיות שהיינו מקבלים את זה. גם זה לא בטוח, כי עדיין לא שמענו את הנימוקים לפסילה, לא של צ'סלר ולא של דני דנון ולא של עוד מועמד אחד, שעכשיו שמו נשמט מזיכרוני. על כל פנים, אני חושב שקודם כול ההליך עצמו לא היה טוב.

היו"ר ד' טל:

אני אוסיף לאדוני עוד חצי דקה אם יואיל אדוני רק לענות לי אם אדוני סבור שהסוכנות רלוונטית היום, כפי שאמר גם חבר הכנסת פינס. היא מתקשה לתפקד, ואולי היא סיימה את תפקידה – מה אדוני חושב על זה? אולי באמת צריך לכלול את זה באגף של עלייה וקליטה?

זאב בוים (הליכוד):

אני בהחלט סבור שכדאי שננהל על העניין הזה דיון רציני בכנסת, עם נציגי הסוכנות.

היו"ר ד' טל:

אולי בוועדה?

שר התקשורת ר' ריבלין:

הוא חייב לבקש דיון.

היו"ר ד' טל:

אדוני יודע שדיון במליאה יהיה בעוד עשר שנים, אם בכלל.

שר התקשורת ר' ריבלין:

יש דיון. היו שני חברי כנסת, ביילין ולבני, והם ביקשו את הדיון בשאלה הזאת כבר ב-1999, וזה בסדר-היום עד היום.

זאב בוים (הליכוד):

והדיון עוד לא התקיים.

היו"ר ד' טל:

אולי נחתום את זה היום ונקבל פה החלטה של הכנסת.

זאב בוים (הליכוד):

הרעיון לקיים דיון כזה במסגרת ועדה, כדי שזה יהיה בעיתוי כפי שהיושב-ראש מציע, הוא רעיון טוב בעיני. אני חושב שזה מה שצריך לעשות כדי לבחון מחדש את כל מערכת היחסים, ואין בהחלטה מהסוג הזה משום הטלת ספק כלשהו, עקרוני – ואני לא מציע שנטיל ספק עקרוני – במסגרת הזאת שבסיסה הוא שיתוף פעולה יהודי ציוני, ולא ציוני, למען מדינת ישראל והקהילות היהודיות בעולם.

היו"ר ד' טל:

אני מודה לך מאוד, ואני מודה גם לשר ריבלין שניאות להעלות את הנושא הזה ולהעביר אותו לדיון בוועדה, כדי להחליט אם הסוכנות רלוונטית. אולי באמת היא סיימה את תפקידה, לא צריך לראות את זה בצורה שלילית. יש הרבה גופים שהיו אז וסיימו את תפקידם. ההסתדרות הרגילה, למשל, סיימה את תפקידה והקימו הסתדרות חדשה.

משה גפני (יהדות התורה):

אני מציע לאפשר לאמריקנים בסוכנות, שהם יוכלו להחליט באיזו ועדה זה יתקיים.

זאב בוים (הליכוד):

הוא התכוון לקונגרס בגבעת הקפיטול.

היו"ר ד' טל:

אני לא רוצה להטריח אותם. בבקשה, חבר הכנסת גנדי ריגר.

גנדי ריגר (ישראל בעלייה):

כבוד היושב-ראש, כבוד השר, חברי כנסת נכבדים – התחלתי לפי הפרוטוקול, נכון?

היו"ר ד' טל:

מצוין.

גנדי ריגר (ישראל בעלייה):

קודם כול, אני רוצה להצטרף לחברי הכנסת פינס ובוים ולהוסיף עוד כמה מלים על חיים צ'סלר. כמו שאני יודע, חיים פועל יותר מ-30 שנה למען יהודים בכל העולם.

היו"ר ד' טל:

הוא דיבר אתך היום?

גנדי ריגר (ישראל בעלייה):

לא. אני יכול להוסיף, שאני גם לא חבר אישי שלו. אני מכיר אותו מעבודתו, ואני מכיר אותו מהדברים שהוא עשה. אני מכיר אותו מהזמן שהייתי הנשיא של התאחדות המהנדסים העולים, וראיתי איך הוא עובד עם העולים החדשים גם פה, בארץ.

אני גם יודע שמאז הוא עובד כגזבר הוא הצליח לחסוך כ-200 מיליון דולר לסוכנות. גם זה חשוב.

היו"ר ד' טל:

אז למה הוא נזקק לכספים מהממשלה, כפי שאמר חבר הכנסת פינס?

גנדי ריגר (ישראל בעלייה):

זה לא כל כך פשוט להגיד מלים.

היו"ר ד' טל:

אמר את זה חבר הכנסת פינס, לא אני. אני לא ידעתי את הפרט הזה.

שר התקשורת ר' ריבלין:

אפילו בתי-המשפט לא מתערבים בדיון מהסוג הזה.

גנדי ריגר (ישראל בעלייה):

אני לא יכול לדבר נגד מה שאמר אופיר פינס. אם אני לא יודע, אני אומר שאני לא יודע. אני חושב שאנחנו לא יכולים כך, לא לדבר, לא לעשות דיון, דיון בתוך ועדה, בתוך ועדת העלייה והקליטה, ולהזמין גם אנשים מהסוכנות. וזה חשוב, גם למדינה, גם לסוכנות, לדעת איך הוא עובד. אני גם לא מסכים עם כמה דברים, כמו, לדוגמה, שאנחנו אומרים היום שעולים לארץ הרבה אנשים שהם לא יהודים. זה קורה, והסוכנות היא חלק מהעניין. אבל היום, לדבר על חיים צ'סלר, שלפני הוועידה לא ידענו, ובזמן האחרון קבעו שהוא לא יכול להיות גזבר – אי-אפשר לקבל את זה.

היו"ר ד' טל:

אתה אומר שזה לא הוגן.

גנדי ריגר (ישראל בעלייה):

אני חושב שאלה עניינים פוליטיים פנימיים. תודה.

היו"ר ד' טל:

תודה. אני מאוד מודה לך, אדוני. אדוני השר. מכובדי שר התקשורת ישיב על ההצעות לסדר-היום, ונשמע את הצעת הממשלה. אפשר חוץ מוועדת העלייה והקליטה, אם אתם רוצים שהדיון יהיה מהיר וזריז ויעיל, אולי להעביר לוועדות אחרות.

שר התקשורת ר' ריבלין:

אדוני היושב-ראש, חברי חברי הכנסת, החברים המציעים, צריך אני לומר בראש ובראשונה שאין הנושא עניין לממשלת ישראל לענות את נפשה בו, אלא שהממשלה ביקשה ממני לענות על ההצעות לסדר-היום, ואני בשמחה עונה על ההצעות האלה, משום שאני חושב שיש לי, כאיש ציבור, כחבר כנסת וכחבר בממשלה, מה לומר בה. אני אומר זאת על אחריותי, אם כי רבים מחברי בממשלה חושבים כמוני.

אני גם מוכרח לומר, שנושא זה, של מעמד חבר הנאמנים של הסוכנות, בכל המצב שקיים בשיתוף פעולה בין יהדות הגולה לבין מדינת ישראל והמשרתים מטעם המפלגות בישראל בסוכנות היהודית – יש קשר ישיר בין המפלגות עצמן לבין אותם בעלי עניין, אם כי אני מוכרח לומר שברוב המקרים וברוב הזמנים, כל עוד היה אדם משכמו ומעלה, מנהיג יהדות הגולה, ובעיקר יהדות ארצות-הברית – מקס פישר, הכבוד שניתן לעמדתו של ראש ממשלה בישראל היה כבוד שכמעט שלא היו מתנגדים לו, ובעיקר בתפקידים המכריעים, אבל נפל דבר.

מעניין שהסוכנות היהודית יצאה ערב כינוס הקונגרס בקמפיין, והקמפיין שהיא בחרה לצאת בו בראש חוצות הוא בדבר האמירה "הציונות תנצח" – הציונות תנצח רק בשיתוף פעולה בין הגולה לבין מדינת ישראל, בין המנהיגות הנמצאת שם למנהיגות הנמצאת כאן, והצורך הוא במנהיגות נחרצת ובאמונה אמיתית בין יהדות הגולה ליהדות בישראל. אבל משהו רע מתרחש כאן. רמז על כך חברי, חבר הכנסת פינס, מבכירי מפלגת העבודה ויושב-ראש ועדת החוקה, חוק ומשפט – – –

היו"ר ד' טל:

והמזכ"ל הבא.

שר התקשורת ר' ריבלין:

יכול להיות שגם המזכ"ל הבא, אני לא מתערב בענייניה של מפלגה חיצונית למפלגת הליכוד. הכול יכול – – –

אופיר פינס-פז (העבודה-מימד):

אני יכול לנסות.

שר התקשורת ר' ריבלין:

אתה בהחלט יכול לנסות. מי שלא מנסה, לא מצליח.

– – – הוא אדם שנמצא היום במערכת הגדולה, שהיא מערכת שיש לה זכות וטו, והיא נוהגת מנהג בעלים, ומערכת זאת מנוהלת היום על-ידי אדם בשם מנדל קפלן, יהודי יוצא דרום-אפריקה, שנדמה שאפילו "עשה עלייה", במובן זה או אחר, אבל נוהג עדיין מנהג גלות, בבחינת היותו מנהיג יהדות הגולה, ומאז שעזב מקס פישר הוא נוהג לבעוט ברגל גסה בכל אדם שהוא מועמד מטעם ישראל.

יש בכל זאת צורך בכבוד הדדי, כי בישראל אנחנו נולדנו לחוויה הדמוקרטית. בישראל לא יכול להיות דבר שבו איזו קבוצת אנשים תבוא ותבחר – שמלה לך, קצין תהיה. אצלנו נבחרים. אצלנו מביאים קבלות.

נחום לנגנטל (מפד"ל):

אצלנו זה קצת שונה: קצין תהיה לנו.

שר התקשורת ר' ריבלין:

אצלכם זה קצת שונה, ובכל זאת אתה נבחר, חבר הכנסת לנגנטל.

היו"ר ד' טל:

קצין תרתי משמע.

שר התקשורת ר' ריבלין:

אצל רוב רובם של מנהיגי ישראל וחברי הכנסת היושבים כאן, העובדה שהם היו צריכים להיבחר במושבותיהם ובמפלגתם אומרת דבר. אנחנו רואים היום דבר רע, שלפיו אנחנו מוצאים איזה הליך שבו מוצאים חברים ישראלים כלא-מתאימים. מי יקבע מי הם לא מתאימים אם לא המוסדות הדמוקרטיים של המפלגות שלנו? יכולה להיות זכות וטו, כזאת או אחרת, כאשר הדבר מנוגד לאינטרס של יהדות הגולה באופן מובהק, כאשר באים ואומרים ומסבירים ומתרצים.

היו"ר ד' טל:

לפני ולא אחרי.

שר התקשורת ר' ריבלין:

לא יכול להיות מצב שבו אנחנו, אזרחי ישראל החופשיים בארצנו, אשר בחרנו את נציגינו, שנצטרך לעמוד כעניים בפתח בפני ועדה כזאת או אחרת ונבקש חסדם של אנשים שמעולם לא נבחרו על-ידי איש. תבוא לבית-כנסת בארצות-הברית ותאמר: פגשתי את הנשיא של קהילתך בירושלים, יאמרו לי: מי זה נשיא קהילתנו? מעולם לא בחרנו בו. שם, מי שהוא בעל מאה, יכול להיות שהוא גם בעל דעה. פה, בארץ, לבעלי המאה יש חשיבות רבה, ואני לא מזלזל באיש מהם, אבל לבוא ולומר שזה הקריטריון היחיד?

המערכת הזאת הופכת מיום ליום לפוגעת באנשים לשם פגיעה, או אומרת אמירה – אתם לא מתאימים. ליד שולחן הממשלה יושב רוני מילוא שנפסל על-ידי מנדל קפלן. יושב מאיר שטרית, שעלה לו בדמים לבוא ולקבל את תפקיד גזבר הסוכנות. אני, עבדכם הנאמן, קבע מנדל קפלן שאינני יכול לשמש כגזבר הסוכנות, שמא אני ארצה להיות פעם ראש העיר ירושלים, אז הוא פוסל אותי היום ממועמדות לגזבר הסוכנות, שכן לא יכול אדם לעשות גשר או איזה קרש קפיצה בסוכנות על מנת להגיע למעמד כזה או אחר. מי שמו? מי התיר לו? הזלזול הזה בגדעון פת, שלימים הפך להיות נציגנו במשך כמעט חמש או שש שנים ב"בונדס". מי הם אותם אנשים שבאים ופוסלים אנשים, כך, כלאחר יד?

אולי לא הבנת את זה, מר מנדל קפלן, אבל אני אסביר לך. אתה חושב שאתה תמנה, אתה חושב שאתה תדיח, אתה חושב שאתה תקבע, אתה חושב שאתה תקבע כיצד תיראה הציונות, אתה תחליט ואתה תראה כיצד החינוך היהודי יתנהל. אני יודע ומכיר את הבחור מיכאל לנדסברג, ואני שואל מדוע לנדסברג לא מתאים לכהן כיושב-ראש ועדת העלייה. למה? כי מנדל קפלן החליט שהוא לא מתאים? הוא החליט לשכנע את חבריו האמריקנים, שהם באמת שומעים לו, כי הוא יותר מעורה בחיים בישראל, והולכים אחריו.

דני דנון, שנבחר על-ידינו לשמש כיושב-ראש ועדת החינוך היהודי בתפוצות, מדוע שהוא יתאים? הרי הוא בסך הכול היה יושב-ראש ההנהגה העולמית של בית"ר, כל חייו עסק בחינוך, בהגשמה, בעידוד לעלייה. הוא אינו מתאים? למה הוא אינו מתאים? מי יזם זאת שהוא לא יתאים? כמובן, מנדל.

מה תפקידו של מנדל בכוח? אולי אתה לא יודע, חבר הכנסת פינס, אבל כדאי שתדע, כי אתה אולי יושב-ראש ועדת החוקה ועדיין לא עוסק בחינוך בכנסת. אני רוצה להזכיר לך, שמנדל קפלן משמש co-chairman, שזה בלעז יושב-ראש עמית של ועדת החינוך היהודי בסוכנות היהודית, והוא מתאים. למה? הוא עסק פעם בחינוך? הוא עסק בכספים. הוא איש כספים, כנראה מוכשר מאוד, ואני מאוד מעריך ומאוד מכבד את העובדה שהוא הצליח לעשות במשך שנות חלדו כסף; אני מכבד את זה, אבל מה לו ולחינוך, לכל הרוחות? הוא יקבע שהבחור הזה, דנון, לא מתאים לחינוך. והוא מתאים? הוא co-chairman. מאיפה אנחנו לומדים דברים כאלה? כך זה פועל, וכל מי שכל ימיו עסק בעסקים, כנראה מתאים לחינוך היהודי הציוני, וכל מי שעוסק כל ימיו בחינוך, כנראה אינו מתאים.

אבל אני מוכרח לומר שהופתעתי גם מפסילתו, ובעיקר מפסילתו, של חיים צ'סלר שהוא מכהן בתפקיד. יש לנו ויכוחים בין הליכוד לבין העבודה, יש לנו מאבקים, יש לנו שאלות, גם כאן בבית, שאלות שבוודאי התחלק בהן חיים צ'סלר כאשר הוא ביכר יהדות שהיא ציונית כולה ורוצה לבוא לארץ על פני אותם יהודים שהיהדות כולה קודמת אצלם אפילו לציונות. זאת שאלה שהיא שאלה לגיטימית בחברה הישראלית הקיימת. אני מוכרח לומר שצ'סלר לא נמנה עם חברי ובוודאי לא עם חברי תנועתי, אבל הוא פעל כל ימיו, הוא הקדיש 30 שנה מחייו לנושא הציוני, עסק בעלייתם ובקליטתם של מאות אלפי יהודים. בלי להגזים במלה אחת – מאות אלפי יהודים. הנה בא יהודי שעלה מרוסיה לתפארת מדינת ישראל, חבר הכנסת – –

היו"ר ד' טל:

גנדי ריגר.

שר התקשורת ר' ריבלין:

– – גנדי ריגר. אלפי יהודים מברית-המועצות. הוא עבד ופעל ללא ליאות לחידוש ההתיישבות ובשנים האחרונות פעל בנושאים הכספיים של הסוכנות היהודית וההסתדרות הציונית. אבל עכשיו, כנראה צ'סלר מצטרף לחבורת ה"סירובניקים".

הייתי מציע בהחלט לבוא ולשאול פעם נוספת. עשיתי זאת כחבר הכנסת והיום כחבר הממשלה אני צריך להיזהר הרבה יותר – –

היו"ר ד' טל:

למה?

שר התקשורת ר' ריבלין:

להיזהר בכבודה של הסוכנות ובתפקידה.

היו"ר ד' טל:

אבל לומר את דעתך אתה יכול.

שר התקשורת ר' ריבלין:

– – ולראות עין בעין עם הממשלה שבה אני מכהן. כל ממשלות ישראל עד היום רואות חשיבות רבה בשיתוף הפעולה בין יהדות התפוצות ליהדות בישראל ולמדינת ישראל. שיתוף פעולה, מנדל, הוא כבוד הדדי. שיתוף פעולה הוא קודם כול, כבד את רעך ואהוב אותו כמוך, כי כל התורה על רגל אחת – ואהבת לרעך כמוך – אומרת, אל תבזה. אל תבייש, אל תיתן לאדם להיות כל כך הרבה זמן בתפקיד ופתאום תבוא ותפסול אותו. על מה?

לכן, אני מציע, חברי חברי הכנסת, ולידידי הטוב יושב-ראש הקואליציה והיום יושב-ראש סיעת הליכוד, לברר את זה קודם כול בתוך המפלגות עצמן. אני מציע, אדוני היושב-ראש, שנעביר את הנושא לוועדת העלייה והקליטה, על מנת לדון בו. ואם רוצים החברים גם להעלות את הנושא במליאה, יפצלו – אחד יבקש להשאיר את הדיון במליאה, שניים יבקשו להעביר אותו לוועדת העבודה – – –

היו"ר ד' טל:

ועדת העבודה והרווחה.

שר התקשורת ר' ריבלין:

כי אני מבין ששם יהיה דיון יעיל.

היו"ר ד' טל:

יעיל מאוד, זה ענייני עבודה. מדובר כרגע בענייני עבודה.

שר התקשורת ר' ריבלין:

– – – לוועדת העלייה והקליטה, ובא לציון גואל. תודה רבה.

היו"ר ד' טל:

חבר הכנסת נחום לנגנטל, בבקשה.

נחום לנגנטל (מפד"ל):

אדוני היושב-ראש, אדוני השר, עמיתי חברי הכנסת, אני אומר את זה רק במשפטים ספורים. אני חושב ששיתוף הפעולה היום בין הגבירים לבין הסוכנות הוא דבר שמטיל ספק במתכונת הזאת, האם היא יכולה להימשך. אני חושב שצריך שיהיה שיתוף פעולה, אבל בסיכומו של דבר הסוכנות צריכה להבין שהמתכונת וכל המבנה שהיה עד היום צריך להיפסק, ויפה שעה אחת קודם.

אני מצטרף לדבריו של השר. מה שראינו בשנים האחרונות, את ההתנהגות של הגבירים בפעולות הסירוב, זה בעצם מפני שהם רוצים שיהיו פה שפיונים של קבוצות הגבירים בסוכנות, ומה שהם יאמרו, זה מה שייעשה כאן, וכולנו נרגיש עבדים של אותם אנשים שיושבים שם ומסבירים כמה הם ציונים כלפי ארץ-ישראל.

אני מאוד מאוד מעריך את חיים צ'סלר; אני חושב שהוא עושה עבודה טובה וראויה לכל שבח. אני חושב שדבריו היו מעידות. זה חלק מהאישיות שלו, חלק מהסגנון שלו.

היו"ר ד' טל:

מה היו דבריו?

נחום לנגנטל (מפד"ל):

הדברים שאתה ציטטת, אדוני היושב-ראש, היו מעידה שלו. אני קורא לו לחזור בו מדבריו.

היו"ר ד' טל:

מעידה? לא שמעתי שהוא הגיב או שהוא חזר בו מדבריו.

נחום לנגנטל (מפד"ל):

זה חלק מסגנון חייו ומסגנון דיבורו. הוא כזה, וזה אולי חלק מהמינוסים שלו. אבל הפלוסים שלו, גם כאדם וגם כגזבר וגם כאדם מסור מאוד לסוכנות היהודית, הם זכויות רבות מאוד. אני חושב שהגבירים צריכים לשקול מחדש את עמדתם בפסילה שלו ובפסילות הנוספות. תודה.

היו"ר ד' טל:

תודה רבה. חבר הכנסת משה גפני. גם אתה סבור שהסוכנות לא רלוונטית, כפי שאולי סבר גם חבר הכנסת דאז ביילין.

נחום לנגנטל (מפד"ל):

פעם אמרתי ליושב-ראש דולצ'ין המנוח, כשעוד הייתי יושב-ראש הדור הצעיר במפד"ל, בפגישה של ראשי המשמרות הצעירות, שהדבר היחיד שטוב בסוכנות, שהיא מחלקת 4,000 משרות, אבל אם הוא יפטר את 4,000 האנשים, חוץ מהאנשים האלה אף אחד לא ידע שפירקו את הסוכנות. ואז דולצ'ין הסתכל עלי ואמר: תשמע, יונגער מאן, גם לתת משכורת ל-4,000 איש זו משימה בפני עצמה. גם זו ציונות.

היו"ר ד' טל:

תודה רבה. חבר הכנסת גפני, בבקשה.

משה גפני (יהדות התורה):

אדוני היושב-ראש, אני נאלץ להסכים פה עם כל חברי שמדברים היום במליאה, אפילו לבדיחה של דולצ'ין אני מסכים. חבר הכנסת לנגנטל, אני חושב שזו אמירה נכונה. אני לא מתמצא בסוכנות, אנחנו לא נמצאים שם, אבל אני מזדהה עם הדברים שנאמרו.

אני רוצה לשאול את עצמנו ולעשות חשבון נפש – הרי זה התחיל בזה שהסוכנות פסלה את מוסדות החינוך החרדיים שנמצאים בארץ. כלומר, אנחנו לא ציונים, אנחנו כאן, אנחנו פה. אני לא יודע מה זה ציונים; הם ציונים. זה התחיל בזה, אבל זה המשיך בזה שעכשיו פוסלים בכלל את ארץ-ישראל – פוסלים את הנציגים, פוסלים את האנשים מלכהן בכל התפקידים. אני שואל, השר ריבלין, באופן אמיתי, האם לא הגיע הזמן לעשות חשבון נפש?

האם אפשר שיתוף פעולה כזה עם הנציגים האמריקנים, שחלק גדול מהם רפורמים? כלומר, האם יש מציאות שבה התנשאות כזאת – ולי יש הרבה מה לומר לגבי ההתנשאות שלהם כלפי התורה הקדושה, כלפי הערכים הכי מקודשים של העם היהודי; האם בכלל מתאים ואפשרי שיתוף פעולה – לשבת על נושאים של הנהגה ציבורית יחד עם התנועה הרפורמית, שחלק גדול ממנה יושב בסוכנות היהודית, והנה התוצאות? אנחנו מתריעים על זה כל הזמן, ועכשיו אנחנו שומעים את הדיבורים כאן. הנה התוצאה.

היו"ר ד' טל:

תודה רבה, אדוני. אשר על כן, מה אדוני מציע?

משה גפני (יהדות התורה):

לוועדת העלייה והקליטה.

היו"ר ד' טל:

אה, לא לוועדת העבודה.

נחום לנגנטל (מפד"ל):

– – –

היו"ר ד' טל:

נהיה רציניים, העסק יותר מדי רציני.

אדוני השר, אתה מסכים שהנושא יועבר לוועדה?

שר התקשורת ר' ריבלין:

הסכמתי לזה.

היו"ר ד' טל:

אנחנו מצביעים על העברה לוועדה. מי בעד, מי נגד – אפשר להצביע.

### הצבעה מס' 40

### בעד ההצעה להעביר את הנושא לוועדה – 7

### נגד – אין

### נמנעים – אין

### ההצעה להעביר את הנושא לוועדת העלייה, הקליטה והתפוצות נתקבלה.

היו"ר ד' טל:

אם כן, שבעה בעד, אין מתנגדים ואין נמנעים. אשר על כן אנחנו נעביר את הנושא לוועדת העבודה, הרווחה והבריאות. תודה רבה.

# הצעות לסדר-היום

# סיקור על-ידי רשתות ה-CNN וה-BBC

היו"ר ד' טל:

רבותי, חברי הכנסת, אנחנו עוברים לנושא האחרון – הצעות לסדר-היום מס' 6736,

6759, 6770 ו-6788: סיקור על-ידי רשתות ה-CNN וה-BBC. חבר הכנסת נחום לנגנטל, בבקשה.

נחום לנגנטל (מפד"ל):

אדוני היושב-ראש, עמיתי חברי הכנסת, אני חושב שלא תהיה מחלוקת בבית הזה, לפחות בהרכב הנוכחי שאני רואה כרגע במליאה, על כך שה-CNN היא רשת חשובה מאוד שמרושתת בכל העולם ומביאה את דבריה בפני צופי טלוויזיה רבים מאוד על פני כל הגלובוס. זו רשת חשובה ביותר. אבל, אדוני השר, אני חושב שגם אף אחד מבין הנוכחים במליאה לא יחלוק על כך שהסיקור של ה-CNN וגם של ה-BBC הוא סיקור חד-ממדי, חד-צדדי. בסופו של דבר – ואני אומר כאן משפט שבדרך כלל אני לא אומר לתקשורת, אף שיש לי הרבה פעמים ביקורת על התקשורת – יש בה לפעמים ממדים של שנאת ישראל.

כשאתה רואה אחרי פיגוע רצחני, עם עשרות הרוגים, ובהם ילדים ונשים, שמייד לאחר מכן המצלמות מצלמות מה שקורה בג'נין ומביאים מייד את כל הנציגים הפלסטינים להסביר למה הדבר הזה הוא הגון ומחויב, כי האבא של הטרור זה הכיבוש וכאילו משווים כיבוש לבין טרור שבו נהרגים פיזית אנשים – זה הסיקור הקשה, והוא קיים בייחוד ב-CNN. בביקורים בעולם אפשר לראות שאנשים ניזונים על ישראל בייחוד מהרשת הזאת.

אני חושב ששני דברים טובים עשה שר התקשורת. כשנזעקו אליו נציגי ה-CNN לארץ, שר התקשורת לא התרפס בפניהם ולא אמר את מה שהם רצו לשמוע. הוא אמר דברים נכוחים מאוד. אני באמת רוצה לשבח אותך על אמירותיך. אני לא יודע עד כמה הדבר הזה מגיע לתפוצה בעולם, אבל מבחינתי זו הרגשה של יהדות גאה, יהדות שמבטאת את עצמה ולא מתבזה ומתרפסת כלפי נציגי – – –

שר התקשורת ר' ריבלין:

סמוך על שר התקשורת שזה הגיע גם לחו"ל.

נחום לנגנטל (מפד"ל):

אני חושב שזה דבר חשוב מאוד. אני אומר את זה גם אחרי הנאום של בוש – כשאתה הולך על האמת שלך ואתה אומר את הדברים האלה ברצינות, אז גם המנהיגות בעולם מסוגלת להבין שיש אמת וגם היא יום אחד לא קשת לב.

אם אין לך איזו אנטישמיות בסיסית, אז גם אצלך עובדת הבטן. הוא אמר: תשמע, זה מה שצריך לעשות. תעשו אתם ביהודה ושומרון מה שאני עושה באפגניסטן. בעצם, זה מה שהוא אמר. בסיכומו של דבר, מה הוא אמר? כמו שאני נלחם בטרור, תילחמו גם אתם בטרור. אני אגמור את העניינים עם אפגניסטן ואחליף שם את השלטון – נסתדר עם אפגניסטן. תגמרו אתם עם מה שיש לכם ביהודה ושומרון – נסתדר עם מה שיהיה בשטחים. תעשו אז שלום. תאמינו לי, שבמובנים מסוימים זו תפיסת עולם שתיראה ילדותית ופשטנית, אבל היא הנכונה.

כאן אני מגיע לשלב האופרטיבי כלפי שר התקשורת. אם כך אנחנו מרגישים ואלה הן אמירותיך, אני חושש שבחבילות הבסיס צריך לגמור את העניין הזה גם בלוויין וגם בכבלים – לפחות שבישראל זה לא יהיה. אני חושב שצריך לפעול גם בעולם כנגד ה-CNN ונגד ה-BBC במובנים האלה. רק דבר אחד – רק בנושא הצרכני. מי שלא רוצה שלא ישתמש. מבחינתנו, מי שרוצה לראות את ה-CNN שישלם עבורו במיוחד. אנחנו כרגולטורים, כאנשים שמכריחים לבצע את הדברים, לא מכריחים שהדבר הזה יהיה עוד. תודה רבה.

היו"ר ד' טל:

אני מודה לך מאוד. עתה, חבר הכנסת נסים זאב, ואחריו – חבר הכנסת גפני, ואחריו – חבר הכנסת בן-עמי אם הוא יהיה. אם לא – ישיב השר.

נסים זאב (ש"ס):

אדוני היושב-ראש, כבוד השר, אנו עדים להחרפה מתמדת ולהצגת עמדות אנטי-ישראליות ואפילו אנטישמיות על-ידי התקשורת העולמית, והתופעה הזאת מדאיגה במיוחד כאשר היא באה לידי ביטוי בכלי התעמולה של המדינה הידידותית ביותר, ארצות-הברית. השאלה הנשאלת היא אם יש בכוחנו להביא לידי שינוי משמעותי בעמדות האנטי-ישראליות ואם אנו עושים די למען שינוי התדמית הקשה המיוחסת לנו בתקשורת העוינת.

אסור לנו לזלזל בנשק התקשורתי ובתפקיד החשוב שהוא ממלא במשטר דמוקרטי. אנו חייבים להחדיר לעצמנו ללא ליאות את חשיבות התקשורת, וכי בצד הלוחמה בשדה הקרב ובטרור ובצד המחיר הכבד שאנו משלמים כדי למגר את הרשע ואת הטרור עלינו להקדיש את כל המשאבים הנחוצים על מנת לנצח או לפחות להביא לשינוי לטובתנו במערכה התקשורתית.

לדעתי, משרד החוץ לא עושה מספיק, ואינו מנהל את המערכה התקשורתית ואת הבאת עמדתה של ממשלת ישראל. שר החוץ הנכבד, עליו להבין שאנו נוחלים כישלון במערכה הזאת. הנושא נמצא באחריות הישירה של משרד החוץ ונציגויותיו הדיפלומטיות.

יש להביא לשינוי המערכות בתחום הלוחמה התקשורתית ולשינוי בעמדות האנטי-ישראליות בכך שנרתום גם את הגופים הבלתי-רשמיים לטובתנו. עלינו להעתיק את האסטרטגיה ולפרסם את התמונות הקשות של הטבח שנעשה בערי ישראל. תמונה אחת יש בה כדי להמחיש את הכאב ואת הצדק שבמעשה התגובה שלנו. יש גם לשנות בחוכמה את המדיניות שלנו כלפי נציגי העיתונות העולמית המסתובבים בישראל.

אדוני השר, אני רוצה לומר, שידוע לי שכשאנשי התקשורת באים לפלסטין, לשטחי A, הם משלמים הרבה שלמונים ושוחד כדי להביא אותם לצד שלהם ולעמדות האנטי-ישראליות כלפינו. אנחנו לא עושים מספיק. אנחנו לא מפרסמים מספיק. לדעתי, מה שעשו ה-CNN וה-BBC זה תקשורת עוינת ואנטי-ישראלית, ואולי אנחנו לא מוחים די בעניין הזה ולא עושים מספיק כדי לשנות את עמדתם.

היו"ר ד' טל:

תודה רבה.

נסים זאב (ש"ס):

אני חושב, שאם אנחנו, מדינת ישראל, לא נגיע להכרה בחשיבות התקשורת הבין-לאומית ובחשיבות של שידורי ה-CNN ואם נמשיך להגיד לעצמנו שזה בגלל האנטישמיות בלבד, אין מה לעשות – יש בזה משום הרמת ידיים וכניעה ונאבד את הקרב החשוב הזה. אדוני השר, בשום פנים ואופן אסור לנו לוותר על המערכה הזאת.

היו"ר ד' טל:

אני מאוד מודה לך. חבר הכנסת משה גפני, בבקשה.

משה גפני (יהדות התורה):

אדוני היושב-ראש, אדוני חבר הכנסת – –

שר התקשורת ר' ריבלין:

אני כאן.

משה גפני (יהדות התורה):

– – ואדוני השר – יש חבר כנסת אחד חוץ מהיושב-ראש.

שר התקשורת ר' ריבלין:

הוא יחיד ואתה יחיד, ושניכם יחידה.

משה גפני (יהדות התורה):

השר ריבלין, הייתי רוצה את הקשבתך.

לא כולם רואים זאת, אבל כאשר אנחנו שומעים את שידורי ה-CNN וה-BBC, כאשר כולנו עדים, לצערנו הרב, בערי הארץ ובמושבותיה לפיגועי הטרור הרצחניים – דבר נורא ואיום, דבר שהוא בלתי מתקבל על הדעת האנושית איך לאנשים יש תרבות רצח; אנשים צעירים ונערות שהולכים ומתאבדים, ורוצחים נשים, טף, ילדים ונערות ללא חשבון – אנחנו רואים את הזוועות האלה ואנחנו חשים כל פעם כשאנחנו שומעים שיש פיגוע, ופתאום אנחנו שומעים בתקשורת העוינת הזאת על מה שאנחנו עושים לפלסטינים באופן חד-צדדי נורא, וכשאתה רואה את הדברים האלה ואתה שומע אותם יש זעם ותחושת אין-אונים.

הזמן קצר. השר ריבלין, אני רוצה להגיד לך, שאני מאוד שמחתי על מה שעשית, וזו גם הגאווה היהודית. מבחינתי, יש קו מקביל גם בין מה שדיברת בבוקר כאן, כאשר דובר על חג הפסח ועל חוק המצות ואתה הצבעת על הסמל שנמצא כאן, שזה החנוכייה, ואמרת לחברי הכנסת שהציעו את זה: "אנחנו יהודים עם הגאווה היהודית". אני חושב שיש קו מקביל. אינני בטוח שאם היה שר אחר גם הוא היה עומד בגאווה יהודית כזאת והיה אומר את המציאות הזאת. יש ויכוח תרבותי – – –

נסים זאב (ש"ס):

עוד מעט ישימו את התמונה של הרצל בלי זקן, מפני שלחרדים יש זקן.

משה גפני (יהדות התורה):

יש ויכוח שהוא ויכוח אידיאולוגי אמיתי: האם במשמעות העמוקה של העניין העם היהודי הוא עם ככל העמים או שהוא עם לבדד ישכון? הרבה פעמים אנחנו מקבלים את התזכורות האלה מהר מאוד, כאשר יש חלקים אצלנו כאן, בכנסת, שמייצגים את הציבור ואומרים: אנחנו עם ככל העמים. שמעת פה בהצעות חוק: איך יכול להגיד שר המשפטים של מדינת ישראל שלצערנו יש כאלה שאוכלים חמץ? הוא אומר "לצערנו". כך הוא מאמין. הוא שר המשפטים, והוא יהודי. הוא לא אדם דתי, אבל הוא אדם מסורתי. למה אתה אומר "לצערנו"? יש אנשים בקרבנו שחושבים שאנחנו עם ככל העמים. אנחנו לא עם ככל העמים. אנחנו צריכים להתחשב באומות. ביחסים הבין-לאומיים אנחנו צריכים להתנהג כמו שמתנהגים ביחסים בין-לאומיים. אנחנו צריכים שתהיה לנו הגאוה היהודית.

יש ויכוח. אמרתי ואני מוכן לומר את זה כאן לעיני כל עם ישראל שצופה בנו, שיש לי בעיה קשה עם הממשלה הזאת. זאת ממשלה רעה מאוד, אלא שכשאני חושב על האלטרנטיבה, אני בצרות. זו האמת המוחלטת. לצערי, הליכוד מנצל את זה, משום שהוא יודע את השקפת עולמי. הוא מנצל את זה, והוא מרעיב אותנו. הוא יודע מה היא האלטרנטיבה. אצלי היהדות יותר חשובה מהכסף.

אדוני היושב-ראש, אני רוצה לסיים בדבר אחד. עכשיו אני ממש עובר כרחוק מזרח ממערב, אבל העיקרון הוא אותו העיקרון. אנחנו, החרדים, יודעים איך חיות המשפחות אצלנו. אנחנו יודעים כמה אנחנו מקבלים מתקציב המדינה. אנחנו יודעים בדיוק כמה אנחנו מופלים לרעה. כשאנחנו קוראים את התקשורת הישראלית, אנחנו אומרים שכל יום אתה מקבל כותרת אחרת: החרדים מופלים לטובה פה ומופלים לטובה פה. אני עושה את ההקבלה – ואסור לעשות את ההקבלה עם ה-CNN בדברים הנוראיים לכולנו – ואני מתחיל לחשוב: האם הם לא למדו את זה מכמה עיתונאים בארץ שלנו?

היו"ר ד' טל:

אדוני, אני מודה לך. אדוני השר יעלה וישיב. הרב גפני, חן חן.

שר התקשורת ר' ריבלין:

אדוני היושב-ראש, חברי חברי הכנסת, המציעים וגם הנוכחים, מדינת ישראל היא לא מדינה שקיימת בה צנזורה, ועל כך גאוותנו. מדינת ישראל היא הדמוקרטיה ואולי אחת הדמוקרטיות הגדולות בעולם. מדינת ישראל היא מדינה שבה חופש המידע וזכות הציבור לדעת הם דבר שהוא מובן מאליו. והוויכוח בישראל הוא קשה, ולפעמים כאשר אנחנו צופים גם בערוצי הטלוויזיה הישראליים – לא כל אחד, אני מוכרח לומר – ממלאת החדווה את לבנו, אם לנקוט לשון המעטה. הוויכוח הוא ויכוח קשה.

אבל כאשר באים אנשים ומבקשים לבוא ולומר שדם יהודים, דם ישראלים הוא הפקר, צריכה הדמוקרטיה שלנו, וצריך העם שלנו לעמוד ולומר: עד כאן. שערו בנפשכם מה היתה אומרת העיתונות בארצות-הברית, מה היו אומרים הפוליטיקאים בארצות-הברית, מה היו אומרים אנשי הציבור בארצות-הברית, אם היה קם לו אדם בארצות-הברית ומביא בשידור חי לאומה אמירה שהרוצחים מטעם בן-לאדן, ששפכו את דמם של 3,000 או 4,000 איש במגדלי התאומים, הם אקדוחנים. מה היה אומר העולם, ארצות-הברית, אם היה קם מישהו ואומר: הם מיליטנטים, קיצונים. מה היה אומר אדם אם היו אומרים: הם לוחמי חופש. הרי העולם היה קם ומזדעזע, זועק ואומר: איך אתה מעז לומר דבר כזה על מרצחי אנשים אשר באו בתמימות, בשקט, בביטחון, לעבוד את עבודתם, להיכנס למסעדה.

הנה כאן בישראל איום אסטרטגי ממשי כתוצאה מהטרור שקם עלינו, קם עלינו להורגנו, ואנחנו קמנו להדוף אותו מבחינת הגנה על בתינו. יש כאלה המבקשים לבוא ולהוכיח לעולם שיש הבדל בין טרור לטרור, שטרור נגד ישראל מותר, שטרור נגד יהודים מותר. דמם של אלה מותר, ועל כך אנחנו לא צריכים לעבור לסדר-היום. ויש "יפיופים" גם בתוכנו שבאים ואומרים: מה, אתה רוצה לסגור את ה-CNN? מה, אתה רוצה לסתום פיות? שומו שמים, לא רוצה לסתום פיות. רוצה אני לא לעמוד על הכבוד. יש דברים שאם אנחנו נעבור עליהם לסדר-היום, אולי באמת ישתכנעו העמים שדמנו מותר. והרי המחבל המטורף, המנוול, לא מבחין בין ילדה יהודייה לבין ילדה ערבית, או לא מבחין בין ילדה לסבתה. הוא לא מבחין בין גבר לאשה. הוא לא מבחין בין עובר אורח תמים לבין חייל. הוא שוחט את כולם, תוך כדי מעשה טרור זוועתי שהמוח האנושי לא יכול להעלות על דעתו.

ואני אמרתי כאשר אותו טד טרנר בא ואמר את אשר יש לו לומר: רבותי, עד כאן. אנחנו עוד נאפשר לאנשים כאלה לעשות מעשים כאלה? נכון, אני לא בטוח שאנחנו צריכים לסגור את ה-CNN, כי אנחנו לא יכולים לסגור אותו בעולם. אבל אם ה-CNN מכוון מלחמה נגדנו, נשיב מלחמה שערה, בדרכים שאנחנו יכולים לעשות זאת. אני יודע שהוא ימשיך לשדר בעולם כולו. ואני יודע שיש רבים בישראל שרוצים לראות אותו דווקא בגלל מה שהוא אומר, כדי שנוכל אנחנו לענות ולהשיב תשובה. הבנתי את כל זה. אבל אמרתי, אם היה אומר טרנר בדברים שהוא אמר בארץ, או יאמר זאת כתב הנמצא כאן בתוכנו, נכריז עליו פרסונה נון-גראטה. ואם יהיה צורך, ואנשים בישראל יבואו ויתדפקו על דלתי ויאמרו, להוריד את הזוועה הזאת מעל מסכינו, נשקול לעשות זאת.

שמחתי לשמוע שנציג ה-CNN החליט להגיע לארץ, ואנחנו הכנו לו פשוט קטעי וידיאו, אותם קטעים שבאו לידי הגשה במסכי העולם כולם, ואמרתי להם: צאו ולמדו. בפיגוע באיתמר דווח על-ידי ה-CNN, ולא על-ידי כתבו ברמאללה, על-ידי אחת מכוכבות ה-CNN, ואינני רוצה לומר את שמה כאן, כי אין לי כוונה לבוא ולהסית נגד מישהו, או לומר דברים נגד מישהו, אלא הכוונה לבוא ולהסביר לאנשים שאין הבחנה בין טרור, כי טרור הוא טרור, ושם, בפיגוע הנורא באיתמר, שבו נרצחו אם ושלושת בניה, ועוד אזרח המופקד על ביטחון האם ושלושת בניה, ה-CNN תיאר את הרוצח, ואת הנרצחים בדם קר, כקבוצות קיצוניות. זאת אומרת, סימטריה. הנרצחים והרוצח נמצאים באותו מעמד.

בפיגוע בגבעה-הצרפתית נאמר שהתרחש פיצוץ והישראלים טוענים שהיתה איזו התקפת טרור. זאת אומרת, בכלל לא ברור. הישראלים טוענים טענות כאלה או אחרות.

אני מוכרח לומר שהמקרה שבו נפצעה האם ובאותו יום שנפצעה קשה שכלה את אמה ואת בתה, משפחת קינן מפתח-תקווה, בא אצלם ה-CNN על מנת לבוא ולתאר את סבלם לעיני המצלמה. הם היו אתם בשיחה ובהסברה במשך שעה שהביאה למכאובים אדירים ועצומים אצל האב והאם השכולים שבתם התינוקת נרצחה, והאמא באותו יום גם קברה את אמה. ולאחר מכן בערב הם עמדו לראות ב-CNN, אולי הם יוכלו להביא את דבר העם בישראל העומד כולו תחת התקפת טרור מרושעת שהשכל האנושי לא יכול להבינה, אלא אם כן יראו את מעשי הפשעים שהפלסטינים הטרוריסטים החליטו להשתמש בהם, על מנת להביא לידי מצב שבו אנחנו ניכנע, אותו טרור מטורף שהוא אסטרטגיה, שמביא אותנו למחשבה – האם לעלות לאוטובוס, האם להיכנס למסעדה, האם ללכת לעבודה, האם לשלוח את הילדים או הנכדים לגן-ילדים או לבית-ספר.

והנה, באותו ערב, 20 שניות ראו את האם האומללה שאומרת כמה קשה לה לשאת בכאב שבו היא איבדה ביום אחד את אמה ואת בתה. הורידו אותה כהרף עין מהמסך, והעלו את מי? את אמו של הרוצח המתועב שהתפוצץ מתוך מופרעות של מחשבה דתית מעוותת, של לאומנות בלתי מתקבלת על הדעת, של טרור שהשכל האנושי צריך לדחות אותו, גם אם הוא שכל שבא ממדינות שאינן אוהבות את מדינת ישראל, כי אותם טרוריסטים יגיעו גם אליהם. ישראל עומדת כאן ומגינה על העולם החופשי כולו, כי אם כאן זה לא ייפסק, לשם זה יעבור. והנה מצלם ה-CNN את אם הרוצח המסבירה עד כמה היא גאה בעבודתו של בנה אשר מסר את נפשו על מנת לשחוט ילדה בת שנתיים ואת סבתה בת ה-60.

וכאשר ראו זאת ה-CNN – אני אומר לכם, אנשי ה-CNN ישבו לא מבוישים, אלא המומים, כאשר הדברים הובאו או הוצגו בפניהם כפי שהוצגו. ואין לי כל ספק שהמודעות שבאו בעקבות הפגישה שזכתה לביקורות בעיתונים מאוד נאורים, שלמען זכות הדיבור הם מוכנים גם לסבול את זה שאנחנו המרגיזים את כל העולם, גם נישחט מפעם לפעם, ובלבד שאנחנו נמשיך לא לשתוק, ואנחנו לא נשתמש בכבוד הלאומי שלנו, כי כבוד לאומי זה דבר מטופש, הוא לא הועיל בז'אנר האינטרנציונלי של החברים הנפלאים שנמצאים כאן אתנו והם מטיפים לנו מוסר, במידה מסוימת הם פטרונים שלנו, עמומי השכל והאנשים הלאומיים, אשר הם מתקשים להבין את הדברים הגדולים של העולם.

אנשי ה-CNN הבינו זאת, ואתמול אצל ראש הממשלה הם גם אמרו: אנחנו נתקן את מה שצריך תיקון, וראש הממשלה אמר: מה פירוש אתם תתקנו? – השתדלנו לעשות זאת, ואנחנו משתדלים. אמר להם ראש ממשלת ישראל: תשתדלו יותר, הרבה יותר.

אינני בטוח שעל-ידי החשכת המסך והורדת ה-CNN מחבילת הבסיס והעברתו לטלוויזיה בתשלום, אעשה צדק עם אזרחי ישראל, כי יש אזרחים בישראל שמשלמים את דמי הלקוח שעולים 149 שקלים, והם רוצים לראות את ה-CNN, ואם נחייב אותם ללכת ולשלם סכום נוסף, אנחנו מענישים את אזרחי ישראל. נצטרך לשקול זאת.

אני מקווה שהדו-שיח שהיה לנו עם אותה רשת שידור, שהיא חשובה, יעזור, כי בעולם רואים אותה, אם כי בעולם לא מחשיבים אותה כרשת הנאורה ביותר, או המוסרת ביותר אינפורמציה, אם כי היא בהחלט נמצאת בכל מקום וזה יתרונה הגדול.

אני מוכרח לומר שבארצות-הברית יש רשת מקבילה "פוקס ניוז", שהם הרבה יותר פרו-ישראלים. אני רק רוצה להפנות את תשומת לבם של חברי הכנסת, וגם של הצופים בנו, שה-CNN בארצות-הברית וה-CNN בעולם – ה-CNN הבין-לאומי – אינם באותה גרסה. שכן לא יעלה על הדעת שה-CNN ייתן אותן כתבות שהוא נותן כאן בארץ ובעולם כולו גם בארצות-הברית, כי בארצות-הברית לא היו סובלים מידה כזאת של משוא פנים והתייחסות חד-צדדית כפי שהדבר נעשה ב-CNN אינטרנשיונל.

אני מקווה שהדברים הובנו על-ידי אנשים בעולם. אני בטוח שהיום מבינים אנשי ה-CNN, שטרור הוא טרור, לאחר שהם ראו גם את מעשי הזוועה ומה הטרור יכול להביא גם אל פתח ביתם.

נסים זאב (ש"ס):

מה מידת השפעתה של התקשורת, שאתמול חנכו אותה, בעולם הערבי?

שר התקשורת ר' ריבלין:

כמובן, אנחנו חשבנו שיש צורך להביא את דברינו לעולם הערבי. העולם הערבי מאוד היה מעריך והעריך כל עוד יכולנו לשאת זאת מבחינת הרדיו הישראלי, האנטנות, וכל עוד הדבר לא סיכן את בריאותם של אנשים, שכן עד אז היו האנטנות במקומות מרוחקים. החלטנו שאנחנו צריכים להגיע לציבור הערבי דרך הטלוויזיה, ובהחלט לתת להם טלוויזיה טובה. הציבור הערבי מאוד מכבד את הטלוויזיה ואת השידור הישראלי, כי הוא רואה בו שידור אובייקטיבי, המדווח על עובדות כפי שהן.

אני בטוח שנוכל במשך הזמן לבוא ולראות עד כמה זה מצליח. אין לי כל ספק שההצלחה תהיה ודבר ישראל יובא לעולם כולו. זה היה הבסיס להחלטת הממשלה, כאשר היא החליטה להשקיע אותו ממון ואותם משאבים כדי להגיע לידי רשת ישראלית בערבית אשר תופץ בעולם כולו.

היו"ר ד' טל:

ולענייננו, אדוני?

שר התקשורת ר' ריבלין:

אם היתה לנו ועדה לענייני ה-CNN, שהיתה יכולה להתכנס באטלנטה, הייתי מציע שנעביר את הדיון לאטלנטה.

היו"ר ד' טל:

אני חושב שהחברים יסתפקו בדברי השר. השר דיבר מקירות לבו.

שר התקשורת ר' ריבלין:

אני חושב שנתתי לכם דיווח על מה שהיה.

משה גפני (יהדות התורה):

הדברים של השר מאוד חשובים. אני מציע שיהיה דיון במליאה.

שר התקשורת ר' ריבלין:

תמיד תוכל להעלות זאת במליאה. אני אסכים להצעות.

לכן אני אומר, עברנו פרק. אני חושב שאתם יכולים להסתפק בדברי. אם אתם רוצים דיון במליאה, אני לא אתנגד. כרצונכם. אני משאיר זאת לשיקול דעתכם.

נסים זאב (ש"ס):

אני חושב שראוי שהנושא יידון במליאה.

היו"ר ד' טל:

הנושא יידון במליאה. תודה רבה, אדוני.

אנחנו נצביע על דיון במליאה. מי בעד? מי נגד? אפשר להצביע.

### הצבעה מס' 41

### בעד ההצעה לכלול את הנושא בסדר-היום – 3

### נגד – אין

### נמנעים – 1

### ההצעה לכלול את הנושא בסדר-היום של הכנסת נתקבלה.

היו"ר ד' טל:

שלושה בעד, אין מתנגדים, נמנע אחד. אשר על כן אני קובע שהנושא הזה יועבר לדיון במליאה.

רבותי חברי הכנסת, מחר י"ז בתמוז, צום. תם סדר-היום. הישיבה הבאה תתקיים, אם ירצה השם, ביום שני, כ"א בתמוז התשס"ב, 1 ביולי 2002, בשעה 16:00. ישיבת הכנסת נעולה. תודה.

### הישיבה ננעלה בשעה 20:03.